
NOTE  DE  L'ÉDITEUR 


j  ans  la  présente  édition,  comme  dans  celle 
■  que  nous  avons  publiée  en  1876,  avec  les 
eaux-fortes  de  Boilvin  (Petite  Bibliothèque 
artistique,  5  vol.  in- .6),  on  a  reproduit 
exactement,  pour  les  quatre  premiers  livres, 
le  texte  de  la  dernière  édition  publiée  du 
vivant  de  Rabelais.  Les  variantes  imprimées  à  la  fin  de 
chaque  volume  donnent  tous  les  passages  des  éditions  anté- 
rieures qui  manquent  dans  celle  qui  a  servi  de  type. 

Les  mêmes  scrupules  ne  nous  étaient  pas  imposés  poul- 
ie cinquième  livre  :  publié  après  la  mort  de  Rabelais  il  se 
ressent  de  cette  impression  posthume,  et  plusieurs  passages  en 
sont  incompréhensibles.  Aussi  avons-nous  adopté,  toutes  les 
fois  qu'elle  nous  a  paru  meilleure,  la  leçon  du  manuscrit 
de  la  Bibliothèque  nationale,  publié  pour  la  première  fois 
par  M.  de  Montaiglon  dans  l'édition  de  Rabelais  que  nous 
avons  donnée  en  1  868-1  87  2  (3  vol.  in-8). 

Nous  avons  aussi  réimprimé  le  glossaire  fait  avec  tant 
de  soin  par  M.  P.  Chéron  pour  notre  édition  de  1876  et 
qui  rend  la  lecture  du  texte  facile  et  courante.  Si  Rabelais 
est  très  clair  dans  la  construction  de  sa  phrase,  son  expres- 
sion est  souvent  obscure  et  demande  à  être  expliquée;  parfois 
aussi  il  emploie  les  mêmes  mots  dans  des  acceptions  diffé- 
rentes, et  pour  cette  raison  l'on  s'est  appliqué  à  présenter 
les  sens  de  ces  mots  dans  l'ordfe  où  ils  se  rencontrent  au 
courant  de  l'ouvrage. 

Rabelais.  I. 


note  de  l'éditeur 


Une  biographie  complète  de  Rabelais  reste  encore  à  faire, 
les  éléments  nécessaires  ayant  échappé  jusqu'ici  aux  recherches 
des  érudits  les  plus  patients  :  moins  préoccupés  de  l'auteur 
que  de  ses  œuvres,  ses  contemporains  ont  été  très  sobres 
de  détails  sur  l'histoire  de  sa  vie.  Voulant  donner  en  tête 
de  cette  édition  un  résumé  de  ce  que  l'on  sait  de  plus 
certain  sur  cet  illustre  écrivain,  nous  ne  pouvions  mieux 
nous  adresser  qu'en  le  demandant  au  Bibliophile  Jacob,  qui 
a,  plus  que  nul  de  nos  contemporains,  vécu  dans  l'intimité 
de  Rabelais,  et  qui  a  eu  le  mérite  et  l'honneur  de  le  rendre 
populaire. 

rançois  Rabelais  naquit  à  Chinon, 
vers  1483,  d'après  le  témoignage  de 
la  plupart  des  biographes;  mais  on 
aurait  des  motifs  de  placer  sa  nais- 
sance à  une  date  un  peu  antérieure.  Il  était  fils  d'un 
tavernier  qui  possédait  dans  la  ville  de  Chinon  Vhô- 
tellerie  de  la  Lamproie,  et  qui,  en  outre,  était  pro- 
priétaire d'un  clos  de  vigne  (la  Devinière)  aux  envi- 
rons  de  cette  ville. 

De  bonne  heure,  le  jeune  Rabelais  fut  envoyé  au 
couvent  de  la  Basmette,  à  un  quart  de  lieue  d'An- 
gers, pour  y  faire  son  éducation  ecclésiastique.  Il 
suivit  ensuite  les  cours  de  l'université  d'Angers.  Cest 
là  qu'il  fit  connaissance  avec  les  frères  du  Bellay, 
qui  le  prirent  en  amitié  et  qui  lui  restèrent  attachés 
pendant  toute  leur  vie. 

//  quitta  Angers  pour  entrer  dans  le  couvent  des 
cordeliers  de  Fontenay-le-Comte,  où  il  fut  ordonné 
prêtre  en  i  5  1 1 ,  c est-à-dire  à  trente  ou  trente-deux 
ans,  après  avoir  prononcé  ses  vœux  monastiques. 

Moine  de  fait,  il  ne  Vêtait  guère  d'intention,  car 
il  ne  voyait  dans  la  vie  monastique  que  le  moyen  de 
cultiver  en  paix  toutes  les  sciences.  D'abord  il  se  per- 
fectionna dans  les  lettres  grecques  et  latines,  études 
qui  le  mirent  en  rapport  avec  des  hommes  de  haute 
érudition,  et  notamment  avec  le  docte  jurisconsulte 
Tiraqueau,  qui  résidait  à  Fontenay-le-Comte,  et  avec 
le  philosophe  Guillaume  Budé,  qui  avait  de  grands 
emplois  politiques  à  la  cour  de  François  Ier.  Kabe- 
lais  entretenait  avec  Budé  une  correspondance  en  grec, 
laquelle  ne  nous  est  connue  que  par  quelques  réponses 
de  Budé. 

Il  va  sans  dire  que  les  occupations  savantes  de 
Rabelais,  qui  ne  s'accordaient  pas  toujours  avec 
l'observation  rigoureuse  de  la  règle  de  Saint-Fran- 
çois, ne  convenaient  guère  aux  cordeliers  :  ceux-ci 
lui  firent  subir  mille  persécutions,  considérant  sa 
passion  pour  l'hellénisme  comme  une  sorte  d'hérésie  ; 
la  tradition  veut  même  qu'il  ait  été  condamné  par  ses 
supérieurs  à  la  privation  de  ses  livres  et  à  une  séques^ 
tration  temporaire. 

Ses  protecteurs,  parmi  lesquels  il  comptait  devrais 
amis,  obtinrent  de  le  faire  passer  dans  l'ordre  des 
bénédictins,  plus  indulgent  pour  V étude  des  lettres 
profanes  et  des  sciences.  Admis  ainsi  à  l'abbaye  de 
Maillezais,  en  Poitou,  vers  l'année  1524,  et  puissam- 
ment soutenu  par  Geojfroi  d'Estissac,  évêque  de 

Maillezais,  qui  était  un  savant  appréciateur  des 
hautes  intelligences,  Rabelais  fut  traité  dans  cette 
abbaye  avec  la  bienveillance  et  l'estime  qu'il  méritait. 

C'est  à  la  généreuse  intervention  de  Geoffroi  d'Es- 
tissac  que  Rabelais  dut  la  possibilité  d'étendre  ses 
études,  car  le  bon  évêque  lui  avait  assuré  une  pension 
qui  lui  permit  de  visiter  plusieurs  villes  de  France  et 
de  se  mettre  en  rapport  avec  les  savants  contempo- 
rains. C'est  ainsi  qu'il  put  assister  aux  leçons  ou 
aux  lectures  des  plus  célèbres  professeurs  de  l'époque, 
dans  les  universités  de  Poitiers,  de  Bordeaux,  de  Tou- 
louse et  de  Montpellier,  où  il  étudia  plus  spéciale- 
ment la  médecine  et  le  droit  romain. 

Alors  les  réformés  de  France  cherchaient  à  com- 
poser, en  s' appuyant  plus  ou  moins  sur  les  prédica- 
tions de  Luther  et  des  réformateurs  allemands,  une 
sorte  de  doctrine  religieuse  et  philosophique  absolu- 
ment nouvelle,  qui  attirait  les  esprits  éclairés,  les  sa- 
vants, les  artistes  et  les  hommes  de  lettres.  Rabelais 
se  trouva  en  relation  directe  avec  ces  novateurs  dans 
les  écoles  d'Orléans  et  d'Angouléme.  C'est  là  que 
s'établirent  entre  Calvin,  Théodore  de  Bèze  et  lui 
les  premières  conférences  de  la  religion  évangélique. 

Rabelais  avait  jeté  le  froc  et  pris  ï habit  de  sim- 
ple prêtre-,  il  s'était  fait  le  médecin  des  pauvres,  et  il 
exerçait  gratuitement  la  médecine,  qu'il  n avait  ap~ 
prise  que  dans  les  auteurs  de  l'antiquité. 

D'abord  attaché  à  Geoffroi  d'Estissac  comme  se- 
crétaire, il  se  ren  ''4  bientôt  auprès  de  ses  anciens 
condisciples,  les  frères  du  Bellay,  qui  passaient  leurs 
loisirs  dans  le  château  de  Glatigny,  quand  ils  ne  sé+ 

journaient  pas  à  ta  cour.  Rabelais  habitait  cette  ré- 
sidence en  qualité  de  domestique,  comme  on  disait 
alors,  c'est-à-dire  de  familier  attaché  à  la  personne 
de  Jean  du  Bellay,  évêque  de  Paris,  auprès  duquel  il 
remplissait  les  charges  de  médecin  et  de  secrétaire. 
Pour  augmenter  les  revenus  de  Rabelais,  Vèvéque  de 
Paris  lui  donna  bientôt  le  prieuré  de  Souday,  vil- 
lage voisin  de  Glatigny,  à  titre  de  prébende  ou  bé- 
néfice, et  il  est  à  croire  que  Rabelais  se  faisait  re- 
présenter par  son  vicaire  pour  desservir  ce  prieuré, 
puisqu'on  le  voyait  sans  cesse  parcourir  la  province 
du  Perche  monté  sur  sa  mule  et  allant  soigner  les 
pauvres  malades. 

Aussi  Vainé  des  du  Bellay,  Guillaume  de  Lan- 
8ey>  jugeant  sans  doute  que  les  fonctions  d'un  méde- 
cin et  celles  d'un  curé  étaient  incompatibles,  fit  bâtir 
pour  Rabelais,  dans  la  seigneurie  de  Langey,  une 
jolie  maison  ou  il  F  installa  avec  ses  livres,  ses  instru- 
ments de  chirurgie  et  ses  boîtes  d'apothicaire. 

Rabelais  n'y  séjourna  pas  longtemps,  car  il  ac-> 
compagna  Jean  du  Bellay  en  Angleterre,  ou  Fran- 
çois Ier  l'envoyait,  en  i  528,  pour  y  remplir  une  mis- 
sion diplomatique. 

Après  son  retour  à  Langey,  Rabelais,  effrayé, 
non  sans  raison,  des  poursuites  judiciaires  que  les 
parlements  commençaient  à  exercer  contre  les  iuthé- 
ristes  (c'est  ainsi  qu'on  appelait  les  novateurs),  jugea 
prudent  de  se  diriger  vers  le  Midi,  en  abandonnant 
sa  robe  de  prêtre.  On  le  voit  d'abord  à  Montpellier 
ou  il  fait  son  entrée  à  la  Faculté  de  médecine.  Per- 
fectionnant ses  conna; tances  médicales  sous  divers 


SUR  RABELAIS 


VII 


professeurs,  et  notamment  sous  Jean  Schyron,  il  passe 
ses  examens  avec  un  succès  complet.  Reçu  bachelier 
le  ier  novembre  i53o,  il  fait  un  cours  public,  sui- 
vant l'usage,  en  expliquant  de  la  façon  la  plus  bril- 
lante les  Aphorismes  d'Hippocrate  et  TArs  parva  d$ 
Galien.  C'est  de  cette  époque  que  date  sa  réputation 
comme  docteur,  et  elle  était  si  bien  établie  à  Mont- 
pellier que  la  faculté  lui  confia  une  mission  impor- 
tante touchant  les  privilèges  du  corps  médical,  mis- 
sion que  Rabelais  vint  remplir  à  Paris,  avec  beaucoup 
d'habileté,  auprès  du  chancelier  Duprat. 

Bien  qu'il  comptât  un  grand  nombre  d'admira- 
teurs et  d'amis  à  Montpellier,  Rabelais  n'eut  pas  la 
patience  d'attendre  qu'il  y  fut  reçu  docteur,  et,  au 
commencement  de  l'année  1  532,  il  vint  se  fixer  à 
Lyon,  ou  l'appelait  le  savant  imprimeur  Etienne 
Dolet.  En  effet,  dans  cette  grande  ville,  qu'on  appe- 
lait l'Athènes  de  la  Gaule,  Rabelais  trouva  le  moyen 
de  vivre  de  ses  talents.  Il  était,  dit-on,  correcteur  à 
l'imprimerie  des  Gryphes,  qui  publièrent  ses  premiers 
ouvrages,  savoir  :  une  édition  des  Epistol^e  médici- 
nales de  Jean  Manardi,  de  Ferrare,  et  une  excel- 
lente édition  des  Aphorismes  d'Hippocrate  et  de  plu- 
sieurs traités  de  Galien.  Chez  lui  il  avait  ouvert  une 
sorte  de  dispensaire,  où  il  donnait  des  consultations, 
et  où  il  traitait  à  sa  manière  les  gouttes,  les  scrofules 
et  autres  maladies  constitutionnelles,  que  les  méde- 
cins de  la  Faculté  dédaignaient  de  traiter  empirique- 
ment, c'est-à-dire  en  dehors  des  règles  fondamentales 
de  l'art. 

Rabelais  traitait  ses  malades  en  les  faisant  passer 

dans  des  étuves,  en  les  soumettant  à  un  régime  de 
boissons  qui  provoquaient  des  sueurs  abondantes. 
C'est  ainsi  qu'il  faut  expliquer  l'épithète  de  buveurs 
très  illustres  que  V auteur  de  Gargantua  et  de  Pan- 
tagruel leur  donne  dans  ses  prologues  :  car  Rabelais 
entendait,  pendant  le  traitement  imposé  à  ses  malades, 
les  distraire,  les  amuser,  provoquer  le  rire  même  au 
milieu  de  leurs  souffrances,  en  leur  narrant  ce  qu'il 
appelle  les  mythologies  pantagruéliques  et  les  chro- 
niques gargantuines.  «  Plusieurs  gens  langoureux, 
malades,  ou  autrement,  dit-il,  faschez  et  désolez, 
avoyent,  à  la  lecture  d'icelles,  trompé  leurs  ennuis, 
temps  joyeusement  passé  et  reçu  allégresse  et  consola- 
tion nouvelle  » 

f  Les  CLlres  médicales  de  Rabelais  contribuèrent,  on 
n'en  saurait  douter,  à  la  vogue  de  ces  plaisants  et 
mirifiques  propos,  qui  furent  recueillis  d'abord  et 
imprimés  à  Lyon  sans  son  aveu.  Ni  moine,  ni  curé, 
ni  prêtre,  Rabelais  n'était  plus  que  médecin  et  correc- 
teur d'imprimerie.  En  passant  à  Lyon  pour  se  rendre 
à  Rome  en  qualité  d'ambassadeur  près  le  saint-siège, 
Jean  du  Bellay,  devenu  cardinal,  retrouva  Rabelais, 
qu'il  invita  à  l'accompagner  pendant  sa  mission, 
quoiqu'il  n'ignorât  pas  les  allures  nouvelles  de  son 
ancien  secrétaire,  condamné  par  les  canons  des  Églises, 
ayant  encouru  l'excommunication,  presque  renégat, 
et  libre  penseur  autant  qu'on  pouvait  l'être  alors. 

Rabelais  avait  donc  écrit  les  deux  premiers  livres 
de  Gargantua  et  de  Pantagruel,  en  donnant  à  ses 
narrations  bouffonnes  un  profond  caractère  de  cri- 
tique universelle  et  de  philosophie.  Il  vendait  ses  ou- 

vrages,  il  exerçait  la  médecine  à  huis  clos,  et  vivait 
ainsi  assez  bien.  Toutefois,  il  n'hésita  pas  à  suivre 
son  ancien  protecteur  :  il  était  curieux  de  voir  Rome  et 
l'Italie;  puis  cet  esprit  ouvert  avait  un  singulier  pen- 
chant à  accroître  ses  connaissances  et  à  profiter  de  toutes 
les  occasions  qui  s'offraient  à  lui  de  courir  le  monde. 

C'est  en  janvier  iS3^  que  Rabelais  quitta  Lyon 
pour  se  rendre  à  Rome.  Attaché  à  l'ambassade  en 
qualité  de  médecin,  se  montrant  peu,  ne  laissant  pas 
soupçonner  ses  antécédents  monastiques  et  cléricaux, 
U  correspondait  secrètement  avec  Mélanchihon  et 
d'autres  réformateurs  de  l'Al'emagne  et  de  la  Suisse. 
Il  s'occupait  aussi  d'astronomie,  sinon  d'astrologie, 
car  il  avait  commencé  à  publier,  en  i  533,  un  aima- 
nach  calculé  sur  le  méridien  de  Lyon,  publication  qui 
parut  tous  les  ans  jusqu'en  i55o,  et  qui  obtint  une 
popularité  que  n'a  point  surpassée  celle  du  moderne 
Mathieu  Lxnsberg,  bien  que  Rabelais  se  refusât  à 
prédire  les  événements,  selon  le  désir  de  ses  lecteurs  : 
car,  dit-il  dans  l'Almanach  de  1 535,  «  prédire  seroit 
legiereté  à  moy,  comme  à  vous  simplesse  d'y  adjouster 
foy.  Et  n'est  encores,  depuis  la  création  d'Adam,  nul 
homme  qui  en  aie  traicté  ou  baillé  chose  à  quoy  l'on 
deust  acquiescer  en  asseurance. ..  C'est  ce  que  tous- 
jours  j'ay  protesté.  » 

Après  être  resté  à  peine  six  mois  à  Rome,  Rabelais 
fut  rappelé  en  France,  clara  principis  patriaeque 
voce,  dit-il.  Peut-être  allait-il  porter  au  roi  quelque 
communication  importante  de  l'ambassadeur.  En  se 
rendant  à  Paris,  il  s'arrêta  à  Lyon,  et,  se  trouvant 
sans  argent  dans  l'hôtellerie  où  il  était  descendu,  il 

imagina  un  singulier  stratagème  pour  sortir  de  cet 
embarras,  qui  est  passé  en  proverbe  sous  le  nom  de 
quart  d'heure  de  Rabelais.  Il  se  dénonça  publique- 
ment  comme  porteur  d'un  poison  à  Vaide  duquel  il 
voulait  délivrer  la  France  du  roi  et  de  ses  enfants.  On 
se  saisit  de  lui,  et  on  l'amena  à  François  Ier,  qui,  en 
le  reconnaissant,  se  prit  à  rire,  et  n'en  remercia  pas 
moins  les  Lyonnais  du  zèle  qu'ils  avaient  montré  pour 
la  défense  de  sa  royale  personne. 

Rabelais  retourna  bientôt  à  Lyon,  qu'il  appelle  le 
siège  de  ses  études  (ubi  sedes  est  studiorum  meorum), 
et  il  reprit  ses  travaux  avec  la  même  ardeur  qu'avant 
son  départ  pour  l'Italie.  Sa  réputation  littéraire  et 
scientifique  était  déjà  assez  bien  établie  pour  qu'on  ne 
lui  tînt  pas  rigueur  de  sa  comédie  du  poison,  et  il  ne 
tarda  pas  à  être  nommé  médecin  du  Grand-Hôpital, 
quoiqu'il  ne  fût  pas  encore  reçu  docteur  à  Montpel- 
lier. Il  exerça  la  médecine  pendant  dix-huit  à  vingt 
mois,  composant  toujours  ses  almanachs  astrono- 
miques et  climatériques,  publiant  des  ouvrages  d'ar- 
chéologie, entre  autres  la  Topographie  de  Rome, 
écrite  en  latin  par  Barthélémy  Mar  liani,  et  réimpri- 
mant sans  empêchement  les  deux  livres  de  Gargantua 
et  de  Pantagruel,  ce  qui  ne  l'empêcha  pas  d'ouvrir 
un  cours  public  de  médecine  et  de  disséquer  le  cadavre 
d'un  supplicié  pour  l'enseignement  de  ses  auditeurs, 
d'entretenir  une  correspondance  suivie  avec  les  chefs 
de  la  Réformation  luthérienne,  et  de  travailler,  avec 
ses  amis  Robert  Olivetan,  Jean  Calvin  et  Bonaven- 
ture  des  Periers,  à  la  Bible  en  François,  qui  fut  im- 
primée à  Neuchàtel  en  i  5  3  5 . 

L'ère  des  persécutions  avait  commencé  pour  les 
protestants  de  France,  et  le  parlement  de  Paris  pour- 
suivait  avec  une  extrême  rigueur  tous  les  hérésiarques. 
Clément  Marot  s'enfuit  en  Béarn,  et  ne  se  croit  en 
sûreté  qu'à  Ferrure;  Rabelais  abandonne  le  Grand- 
Hôpital  de  Lyon,  et  se  réfugie  à  Castres,  ou  il 
demeure  ignoré  quelque  temps.  Mais,  en  1 536,  le 
cardinal  du  Btllay  le  rappelle  à  Rome,  en  lui  assu- 
rant une  absolution  papale  qui  le  mettra  à  l'abri  de 
toutes  poursuites  en  France,  et  lui  permettra  d'y 
vivre  en  paix  dans  l'abbaye  de  Saint-Maur-les-Fossés, 
oh  il  aura  le  revenu  d'un  bon  canonicat. 

Rabelais  retourne  donc  à  Rome,  sous  la  protec- 
tion immédiate  de  l'ambassadeur  de  France,  et  muni 
des  bulles  du  pape,  qui  non  seulement  l'absolvaient 
dans  le  passé,  le  relevaient  de  V excommunication  lan- 
cée contre  lui,  mais  encore  l'autorisaient  à  porter 
l'habit  séculier  et  à  exercer  la  médecine  et  la  chirurgie, 
sans  faire  usage  du  fer  et  du  feu. 

A  Rome,  tout  en  vivant  chez  le  cardinal  et  jouis- 
sant de  ï estime  des  lettrés,  des  savants  et  même  des 
prélats  de  la  cour  papale,  Rabelais  manquait  souvent 
d'argent,  comme  son  Panurge,  ainsi  qu  'il  le  raconte 
dans  ses  lettres  à  l'évêque  de  Maillezais,  lequel, 
paraît-il,  venait  généreusement  à  son  aide.  Que  ce 
soit  pour  cette  cause  ou  pour  toute  autre,  Rabelais, 
nanti  des  bulles  du  pape,  revient  en  France,  se  fait 
recevoir  docteur  à  la  faculté  de  Montpellier  le  22  mai 
i53y;  après  quoi,  pour  faire  les  preuves,  comme  on 
disait  à  la  faculté,  il  interprète  les  Pronostics 
d'Hippocrate  dans  un  cours  public,  et  le  succès  en  est 

tel  que  le  doyen,  Jean  bchyron ,  lui  remet  un  ècu 
d'or  comme  récompense  professionnelle.  Néanmoins 
Rabelais  se  dégoûte  rapidement  de  V exercice  de  la 
médecine,  et  se  dispose  à  quitter  Montpellier  ;  mais, 
sollicité  par  ses  confrères  et  par  ses  élèves,  il  consent 
à  laisser  à  la  Faculté  la  robe  de  docteur  qu'il  avait 
portée  dans  sa  dernière  leçon.  C'est  cette  robe  en  drap 
rouge,  à  larges  manches  et  à  collet  de  velours  noir, 
avec  les  initiales  de  son  nom  brodées  en  or,  que  les 
bacheliers  endossaient  pour  passer  leur  cinquième 
examen  devant  le  doyen  de  la  faculté. 

Après  une  existence  si  agitée  et  si  remplie,  Rabelais 
veut  se  retirer  du  monde  et  vient  se  confiner  dans  l'ab- 
baye de  Saint-Maur-les-Fossés  pour  s'y  livrer  exclu- 
sivement à  l'étude.  Il  retrouve  là  le  cardinal  du  Bellay, 
également  retiré  des  grandeurs,  et  il  y  demeure 
jusqu'en  1542.  Mais  la  vie  claustrale  ne  devait  pas 
évidemment  convenir  à  cet  esprit  curieux  et  actif;  on 
le  voit,  comme  il  le  dit  lui-même,  rentrer  dans  le 
siècle,  en  philosophe  sceptique  et  morose. Etienne  Dolet, 
Jean  Calvin,  Robert  Etienne,  étaient  devenus  ses 
ennemis,  on  ne  sait  pourquoi,  mais  on  le  devine  : 
l'esprit  libre  et  railleur  de  Rabelais  ne  pouvait  guère 
s'allier  longtemps  au  pédantisme  et  à  ï intolérance  de 
la  plupart  des  nouveaux  sectaires.  C'est  alors  quil 
essaye  de  vivre  solitairement  à  Chinon,  dans  l'hôtel- 
lerie de  la  Lamproie,  avec  ses  livres  et  ses  souvenirs. 
La  tradition  rapporte  qu'il  s'amusait  à  regarder  les 
bonnes  gens  du  pays  jouant  aux  quilles  et  aux  boules. 

Arrive  l'époque  des  persécutions  à  outrance  con- 
tre les  novateurs  hérétiques,   qu'on  désignait  alors 

sous  le  nom  d'athéistes.  Etienne  Dolet  est  brûlé  vif 
à  Paris;  Clément  Marot,  revenu  de  Ferrure,  s'en- 
fuit à  Genève;  Bonaventure  des  Periers,  menacé  d'un 
procès  criminel,  se  suicide.  Rabelais  tient  bon,  grâce 
à  ses  puissants  amis,  Geoffroi  d'Estissac,  évêque  de 
Maillezais,  et  le  cardinal  de  Châtillon,  entre  autres, 
et  il  obtient  un  privilège  du  roi  pour  l'impression  du 
tiers  livre  de  son  roman  pantagruélique,  qui  parut 
en  1546  à  Paris  même,  et  non  plus  à  Lyon,  où  il 
aurait  pu  passer  inaperçu. 

Le  succès  de  ce  nouveau  livre  fut  très  grand.  L'at- 
tente du  public  était  surpassée.  Rabelais,  abandon- 
nant les  extravagances  bouffonnes  du  premier  Gar- 
gantua, abordait  sérieusement  les  questions  philoso- 
phiques et  sociales  et  entreprenait  la  guerre  aux 
abus  dans  toutes  les  classes  de  la  société.  Désormais 
le  héros  de  son  roman  nest  plus  Pantagruel,  mais 
Panurge,  personnification  du  peuple,  qui  souffre  et 
aspire  au  bien-être. 

L'apparition  de  ce  tiers  livre  fut  le  signal  d'une 
coalition  des  ennemis  de  Kabelais,  et,  ce  qui  arrive 
aux  esprits  indépendants,  il  avait  beaucoup  d'enne- 
mis dans  tous  les  camps.  On  le  dénonça  au  roi 
comme  impie  et  athée,  et  la  dénonciation  reposait  sut" 
une  coquille  de  l'imprimeur,  qui  avait  mis  dans  le 
texte  âne  au  lieu  cfâme,  et  sur  des  libelles  infâmes, 
dont  on  citait  bien  des  passages,  mais  dont  personne 
n'avait  pu  constater  l'existence.  Le  roi  François  Ier, 
heureusement,  avait  pris  grand  plaisir  à  la  lecture  du 
Gargantua  et  du  Pantagruel  :  il  voulut  par  lui- 
même  juger  le  tiers  livre.  Il  n'y  trouva  rien  de  ré- 

préhensible,  et  la  vente  de  l 'ouvrage  ne  fut  même  pas 
interdite.  La  colère  des  ennemis  de  Kabelais  n'en  devint 
que  plus  ardente,  et  Fauteur  du  tiers  livre,  encouragé 
par  l'approbation  royale,  par  les  sollicitations  de  ses 
amis,  se  préparait  à  faire  imprimer  ou  à  laisser  pu- 
blier sans  privilège  le  quart  livre,  le  plus  hardi  de 
tous  ses  écrits. 

Toutefois  ce  quatrième  livre  ne  parut  quen  ex- 
traits  informes,  sous  le  titre  de  Voyage  et  naviga- 
tion QUE  FIT  PANURGE. 

Il  y  eut  alors  un  tel  déchaînement  de  colères,  d'a- 
nathèmes  et  de  délations,  que  Kabelais  jugea  prudent 
de  s'éclipser.  Il  allait  être  décrété  d'accusation  et 
emprisonné,  quand  il  eut  l'heureuse  chance  de  pou- 
voir sortir  de  France  :  il  se  réfugia  à  Metz,  où  il 
exerça  quelque  temps  les  fonctions  de  médecin  sti- 
pendié de  la  ville,  sur  la  recommandation  de  ses 
amis  de  Paris  et  de  Lyon.  Cette  place  ne  suffisait  pas 
à  le  faire  vivre  ;  il  dut  cependant  la  conserver  pen- 
dant les  années  ^47  et  i^^S.  Il  écrivait  des  lettres 
lamentables  à  ses  amis,  qui  n'osaient  lui  répondre 
dans  la  crainte  de  se  compromettre.  Calvin  lui  avait 
fait  grand  tort  parmi  ses  religionnaires,  en  le  signa- 
lant comme  le  plus  dangereux  ennemi  de  toutes  les 
religions  et  en  le  reléguant  dans  la  troupe  des  incor- 
rigibles libertins  ou  libres  penseurs  :  de  telle  sorte 
que  Kabelais  ne  trouvait,  à  Metz  ni  en  Lorraine, 
aucune  sympathie,  aucun  secours. 

Il  écrivait  à  son  protecteur  naturel,  au  cardinal 
du  Bellay,  qui  s'était  fixé  à  Kome  :  «  Certainement, 
Monseigneur,  si  vous  n'avez  de  moy  pitié,  je  ne  sça- 

che  que  doive  faire,  sinon,  en  dernier  désespoir, 
rn  asservir  à  quelqu'un  de  par  deçà  (c'est-à-dire  en 
Allemagne  ou  en  Alsace),  avec  dommage  et  perte 
évidente  de  mes  estudes.  Il  n'est  possible  de  vivre  plus 
frugalement  que  je  fais,  et  ne  me  sçaurez  si  peu  donner 
de  tant  de  biens  que  Dieu  vous  a  mis  en  mains  que  je 
ne  vous  bénisse  en  vivotant  et  m' entretenant  honneste- 
ment  comme  j'ay  fait  jusqu'à  présent,  pour  l'hon- 
neur de  la  maison  dont  j'estois  issu  à  ma  départie  de 
France.  »  Du  Bellay  eut  pitié  de  son  ancien  domes- 
tique, et  lui  fit  passer  l'argent  nécessaire  pour  venir 
le  retrouver  à  Rome. 

Rabelais  dit  adieu  sans  regrets  à  la  ville  de 
Metz.  L'intolérance,  le  fanatisme ,  V hypocrisie,  le 
chassaient  de  son  pays  et  même  des  contrées  où  la 
Réformation  triomphait.  C'était  à  Rome  qu'il  de- 
vait alors  trouver  l'amour  des  lettres,  la  tolérance  et 
la  sécurité.  Il  reprend  auprès  du  cardinal  ses  fonc- 
tions de  médecin  et  d'orateur,  et,  comme  naguère, 
on  le  voit,  abrité  par  les  bulles  papales,  dans  l'inti- 
mité de  tous  les  savants  et  beaux  esprits.  Le  voya- 
geur André  Thévet  rapporte  qu  il  rencontra  à  Rome, 
en  i  549,  Rabelais,  qui  a  tant  fait  parler  de  luy,  et 
que,  grâce  à  la  recommandation  de  cet  illustre  écri- 
vain, il  eut  entrée  de  toutes  parts. 

De  1 549  à  la  fin  de  i55o,  Rabelais,  aimé  et 
considéré  de  tous  à  Romet  commença  le  cinquième 
livre  de  Pantagruel,  qui  jamais  ne  fut  achevé,  mais 
qui  contient  le  fameux  chapitre  de  /'Ile  sonnante, 
allégorie  de  l'Eglise  catholique  et  romaine. 

C'est  à  Rome  qu'il  composa  son  dernier  aima- 

nach  astronomique  et  qu'il  prépara  nombre  df  œuvres 
grecques,  latines,  italiennes  ou  toscanes  et  fran- 
çaises, qui  n'ont  jamais  vu  le  jour,  mais  qui  ne  fu- 
rent pas  ignorées  de  ses  contemporains. 

Ce  génie  si  français  était  toutefois  impatient  de 
rentrer  dans  sa  patrie.  Voici  en  quels  termes  le  car- 
dinal de  Châtillon,  son  plus  fidèle  défenseur  (alors 
la  noblesse  était  aussi  alliée  aux  libres  esprits),  lui  fit 
obtenir  un  privilège  du  roi  pour  une  relation  des  fêtes 
célébrées  à  Rome,  dans  le  palais  du  cardinal  du 
Bellay,  à  l'occasion  de  la  naissance  d'un  fils  de 
Henri  II  «  ; 

«  De  la  partie  de  nostre  cher  et  bien-aimé  maistre 
François  Rabelais,  docteur  en  médecine,  nous  a  esté 
exposé  que,  iceluy  suppliant  ayant  par  cy  devant 
baillé  à  imprimer  plusieurs  livres  en  grec,  latin, 
françois  et  thuscan,  mesmement  certains  volumes  de's 
Faits  et  d.xts  héroïques  de  Pantagruel,  non  moins 
utiles  que  délectables,  les  imprimeurs  auroient  iceulx 
livres  corrompus,  despravez  et  pervertis  en  plusieurs 
endroicts;  auroient  davantage  imprimé  plusieurs  au- 
tres livres  scandaleux  au  nom  dudit  suppliant,  à  son 
grand  desplaisir,  préjudice  et  ignominie,  par  luy  to- 
talement desavouez  comme  faulx  et  supposez,  les- 
quels il  desireroit,  soubs  nostre  bon  plaisir  et  volonté, 
supprimer;  ensemble  les  autres  siens  avouez,  mais 

i.  C'est  cette  relation  qui  parut  à  Lyon,  en  i549,  sous 
ce  titre:  la Sciomachie  et  festins  faictz  à  Romme  au  Palais  du 
R.  Cardinal  du  Bellay  pour  l'heureuse  naissance  de  M  d'Or- 
léans. Cette  Sciomachie  consistait  en  un  «  simulacre  ou  repré- 
sentation de  bataille,  tant  par  eau  que  par  terre  » 

despravez  et  desguisezy  comme  dict  est,  revus  et  cor- 
rigez et  de  renouveau  reimprimez;  pareillement  met- 
tre en  lumière  et  vente  la  suite  des  Faits  et  dicts 

HEROÏQUES  DE  PANTAGRUEL.  )) 

Ce  privilège  du  roi  valait  des  lettres  d'abolition  et 
de  grâce  pour  Rabelais,  et  mettait  à  néant  toutes 
procédures  commencées  contre  lui  en  raison  de  ses 
ouvrages  ou  de  ceux  qu'on  lui  attribuait. 

Il  n'hésita  pas  à  rentrer  en  France,  avec  le  projet 
arrêté  de  publier  le  IVe  livre  et  peut  être  le  Ve  de  son 
Pantagruel. 

Il  arriva  donc  à  Paris  dans  les  premiers  jours  de 
1 5  5  i ,  sous  les  auspices  des  trois  cardinaux  du  Bel- 
lay, de  Guise  et  de  Châtillon,  qui  s'étaient  portés  ga- 
rants de  sa  soumission  aux  lois  de  VEtat. 

Rabelais  avait  consenti,  en  effet,  à  quitter  l'habit 
séculier  et  à  rentrer  dans  les  ordres,  c'est-à-dire  à 
reprendre  et  à  exercer  des  fonctions  ecclésiastiques. 
En  conséquence,  le  cardinal  du  Bellay,  en  qualité 
d'évêque  de  Paris,  l'avait  nommé  curé  de  Mcudon, 
en  remplacement  de  Richard  Berthe,  qui  renonçait  à 
cette  cure  pour  cause  d'infirmités  physiques. 

C'est  le  18  janvier  i55i  que  Rabelais  fut  reçu 
curé  de  Meudon  par  le  vicaire  général  du  cardinal 
du  Bellay.  On  devine  que  ses  ennemis  firent  grand 
bruit  de  cette  nomination,  et  parmi  les  plus  acharnés 
on  peut  citer  le  protestant  Pierre  Ramus,  professeur 
au  Collège  Royal,  et  le  catholique  Pierre  G  a  II  and, 
régent  au  collège  de  Boncourt. 

Rabelais  avait  alors  des  protecteurs  assez  puissants 
pour  défier  les  colères  de  l'Université  et  de  la  Sorbonne. 
Rabelais.  I.  c 

Ses  paroissiens  du  château  de  Meudon,  le  duc  de 
Guise  et  la  duchesse  de  Guise,  l'avaient  accepté 
comme  titulaire  de  la  cure  de  Meudon,  mais  ne  lui 
demandaient  probablement  pas  de  remplir  très  exac- 
tement ses  devoirs  curiaux. 

Rabelais  devint  le  commensal  habituel  du  château. 
Il  songeait  toujours  à  publier  son  IVe  livre,  que  ses 
lecteurs  et  admirateurs  attendaient  avec  une  vive  im- 
patience. S'il  eut  la  précaution  d'effacer  certains 
passages  qui  eussent  pu  lui  attirer  de  nouveaux  en- 
nuis, il  se  vengea  sur  ses  ennemis  en  ajoutant  dans 
un  chapitre  de  ce  IVe  livre  l'allégorie  des  Antiphysis, 
c'est-à-dire  de  /'adverse  nature,  qui  avait  engendré 
«  les  Matagotz,  Cagotz  et  Papelars,  les  Maniacles 
Pistoletz ,  les  Demoniacles  Calvins  imposteurs  de 
Genève,  les  enraigez  Putherbes  1 ,  Briffaulx,  Caphars, 
Chattemites,  Cannibales,  et  aultres  monstres  difformes 
et  contrefaicts  en  dépit  de  nature  ».  Dans  cette  énu- 
mération,  aucun  de  ses  adversaires  n'était  oublié. 

Le  Quart  Livre  parut,  vers  la  fin  de  février  1  552, 
avec  privilège  du  roi,  à  Paris,  chez  le  libraire 
Michel  Fezandat.  Aussitôt  la  Faculté  de  théologie 
censura  l'ouvrage,  et  un  arrêt  du  parlement  défendit 
de  vendre  et  d'exposer  ce  livre  chez  les  libraires. 
Mais  le  cardinal  de  Châtillon,  qui  était  un  philo- 
sophe de  r école  de  Rabelais  plutôt  qu'un  protestant 
de  l'Église  de  Calvin,  se  chargea  de  justifier  l'auteur 
et  son  livre  auprès  du  roi,  qui  ordonna  de  cesser  les 
poursuites,  et  qui  accorda  au  libraire  Michel  Fezandat 


i .  Son  principal  dénonciateur,  Gabriel  de  Puy  Herbaut. 

une  permission  tacite  de  vendre  et  de  réimprimer  le 
Quart  Livre. 

Quant  au  Ve  livre,  le  curé  de  Meudon  promit 
qu'il  ne  paraîtrait  pas  de  son  vivant.  Rabelais  était 
vieux,  il  avait  besoin  de  repos.  Il  résolut  de  n'être 
plus  qu'un  simple  curé  de  campagne,  du  moins  en 
apparence.  Son  presbytère  contenait  une  bonne  biblio- 
thèque, dans  laquelle  figuraient  de  précieux  manu- 
scrits ;  il  continua  ses  études  dans  le  silence  de  la 
retraite,  s  occupant  encore  de  botanique  et  de  méde- 
cine, pour  pouvoir  soigner  ses  paroissiens  malades.  Il 
enseignait  la  musique  aux  enfants  et  leur  apprenait  à 
lire.  Il  n  acheva  pas  même  le  Ve  livre  de  son  œuvre 
pantagruélique,  c'est-à-dire  philosophique,  et  les 
chapitres  qu'il  en  avait  composés  depuis  longtemps 
ne  furent  imprimés  qu'après  sa  mort. 

Devenu  infirme,  il  dut  se  faire  transporter  à  Paris 
pour  se  mettre  entre  les  mains  des  médecins.  Il  mourut 
le  9  avril  i  5 53 ,  dans  une  maison  de  la  rue  des  Jar- 
dins, et  fut  enterré,  le  lendemain,  dans  le  cimetière 
de  Saint-Paul,  au  pied  d'un  grand  et  vieux  figuier 
qu'on  y  voyait  encore  au  XVIIe  siècle.  Suivant  les  uns, 
il  fit  ce  qu'on  appelle  une  fin  édifiante  ;  suivant  d'autres, 
d  aurait  eu,  en  présence  de  la  mort,  une  attitude  ten- 
dant à  faire  penser  qu'il  ne  croyait  pas  à  une  autre 
vie. 

Telle  fut  l'existence  de  cet  homme  de  génie,  dégagée 
des  traditions  romanesques  ou  facétieuses  dont  on 
s'est  plu  à  l'entourer. 

Rabelais  laissait  des  ouvrages  manuscrits,  dont 
quelques-uns  ne  furent  pas  publiés.  Il  existait  sans 

doute  plusieurs  copies  de  son  cinquième  livre,  et  ce  doit 
être  d'après  une  de  ces  copies,  très  incomplète,  qu'on 
imprima,  en  i  562 ,  les  seize  premiers  chapitres  sous 
le  titre  de  Hsle  sonnante.  Une  autre  copie  servit  à 
donner  deux  ans  après  le  cinquième  livre  en  son 
entier,  et  Von  a  lieu  de  penser  que  l'édition,  publiée 
sans  nom  de  lieu  ni  d'éditeur,  contient  des  change- 
ments et  des  interpolations. 

Rabelais  mort,  on  ne  songea  plus  à  attaquer  ses 
œuvres,  bien  que  le  cinquième  livre  fut  beaucoup  plus 
téméraire  que  les  précédents.  Les  éditions  se  multi- 
plièrent partout  librement,  et  le  roman  de  Gargantua 
et  de  Pantagruel  devint  la  lecture  favorite  de  tous  lès 
esprits  éclairés.  On  y  étudia,  ainsi  que  dans  une 
encyclopédie,  toutes  les  sciences  morales  et  physiques 
du  XVIe  siècle;  on  y  goûta,  pour  ainsi  dire,  l'élixir 
de  la  raison  humaine  :  car,  si  Rabelais  a  vieilli  de 
langage,  lui  qui  affectait  d'employer  des  formes  de 
style  déjà  vieilles  de  son  temps,  ses  idées  et  ses  opinions 
seront  éternellement  jeunes,  parce  qu'elles  sont  vraies. 

P.  L.  Jacûb,  bibliophile. 

AUX  LECTEURS 


M  y  s  lecteurs  qui  ce  livre  lisez, 
Despouillez  vous  de  toute  affection  ; 
Et,  le  lisant,  ne  vous  scandalisez. 
Il  ne  contien  mal  ne  infection. 
Vray  est  qu'icy  peu  de  perfection 
Vous  apprendrez,  si  non  en  cas  de  rire  : 
Aultre  argument  ne  peut  mon  cueur  élire, 
Voyant  le  dueil  qui  vous  mine  et  consomme  ; 
Mieulx  est  de  ris  que  de  larmes  escripre, 
Pource  que  rire  est  le  propre  de  l'homme. 

euveurs  tresillustres,  et  vous  Verolez 
tresprecieux,  car  à  vous,  non  à  aultres, 
sont  dédiez  mes  escriptz,  Alcibiades, 
ou  dialoge  de  Platon  intitulé  le  Banc- 
quet,  louant  son  précepteur  Socrates,  sans  contro- 
verse prince  des  philosophes,  entre  aultres  parolles,  le 
dict  estre  semblable  es  Silènes.  Silènes  estoient  jadis 
petites  boites  telles  que  voyons  de  présent  es  bouticques 
d  °  apothecaires,  pinctes  au  dessus  de  figures  joyeuses 
et  jrivoles,  comme  de  harpies,  satyres,  oysons  bridez, 
lièvres  comuz,  canes  bastées,  boucqs  volans,  cerfz  li- 
monniers,  et  aultres  telles  pinctures  contrefaictes  à 
plaisir  pour  exciter  le  monde  à  rire  :  quel  fut  Silène, 
maistre  du  bon  Bacchus.  Mais  au  dedans  Von  reser- 
voit  les  fines  drogues,  comme  baulme,  ambre  gris, 
amojTion,  musc,  zivette,  pierreries,  et  aultres  choses 
précieuses.  Tel  disoit  estre  Socrates,  par  ce  que,  le 

voyans  au  dehors  et  l'estimans  par  l'exteriore  appa- 
rence, n'en  eussiez  donné  un  coupeau  d'oignon,  tant 
laid  il  estoit  de  corps  et  ridicule  en  son  maintien,  le 
nez  pointu,  le  reguard  d'un  taureau,  le  visaige  d'un 
fol,  simple  en  meurs,  rustiq  en  vestimens,  pauvre  de 
fortune,  infortuné  en  femmes,  inepte  à  tous  offices  de 
la  republique,  tousjours  riant,  tousjours  beuvant 
d'autant  à  un  chascun,  tousjours  se  guabelant,  tous- 
jours  dissimulant  son  divin  sçavoir.  Mais,  ouvrans 
ceste  boyte,  eussiez  au  dedans  trouvé  une  céleste  et  im- 
preciable  drogue,  entendement  plus  que  humain,  ver- 
tus merveilleuse,  couraige  invincible,  sobrgsse  non 
pareille,  contentement  certain,  asseurance  parfaicte, 
deprisement  incroyable  de  tout  ce  pourquoy  les  hu- 
mains tant  veiglenf,  courent,  travaillent,  navigent  et 
bataillent. 

A  quel  propos,  en  voustre  advis,  tend  ce  prélude  et 
coup  d'essay  ?  Par  autant  que  vous,  mes  bons  disci- 
ples, et  quelques  aultres  foulz  de  séjour,  lisans  les 
joyeux  tiltres  d'aulcuns  livres  de  nostre  invention^ 
comme  Gargantua,  Pantagruel,  Fessepinte,  >a 
Dignité  des  Braguettes,  Des  Poys  au  lard  cum  com- 
mente), etc.,  jugez  trop  facillement  ne  estre  au  dedans 
traicté  que  mocqueries,  folatçries  et  menteries  joyeuses, 
veu  que  l'enseigne  exteriore,  c'est  le  tiltre,  sans  plus 
avant  enquérir  est  communément  receu  à  dérision  et 
gaudisserie.  Mais  par  telle  legiereté  ne  convient  esti- 
mer les  œuvres  des  humains,  car  vous  mesmes  dictes 
que  Vhabit  ne  faict  poinct  le  moine,  et  tel  est  vestu 

d'habit  monachal  qui  au  dedans  n'est  rien  moins 
que  moyne,  et  tel  est  vestu  de  cappe  hespanole  qui  en 
son  couraige  nullement  affiert  à  Hespane.  C'est  pour- 
quoy  fault  ouvrir  le  livre,  et  soigneusement  peser  ce 
que  y  est  deduict.  Lors  congnoistrez  que  la  drogue 
dedans  contenue  est  bien  d'aultre  valeur  que  ne  pro- 
mettoit  la  boite,  c'est  à  dire  que  les  matières  icy  traie- 
tées  ne  sont  tant  folastres  comme  le  tiltre  au  dessus 
pretendoit. 

Et  posé  le  cas  qu'au  sens  literal  vous  trouvez  ma- 
tières assez  joyeuses  et  bien  correspondentes  au  nom, 
toutesfoys  pas  demourer  là  ne  fault,  comme  au  chant 
des  Sirènes,  ains  à  plus  hault  sens  interpréter  ce  que 
par  adventure  cuidiez  dict  en  gayeté  de  cueur. 

Crochetastes  vous  oncques  bouteilles  !  Caisgne  ! 
Réduisez  à  mémoire  la  contenence  qu'aviez.  Mais 
veistes  vous  oncques  chien  rencontrant  quelque  os  me- 
dularel  C'est,  comme  dict  Platon,  lib.  ij.  de  Rep., 
la  beste  du  monde  plus  philosophe.  Si  veu  l'avez, 
vous  avez  peu  noter  de  quelle  dévotion  il  le  guette,  de 
quel  soing  il  le  guarde,  de  quel  ferveur  il  le  tient,  de 
quelle  prudence  il  l'entomme,  de  quelle  affection  il  le 
brise,  et  de  quelle  diligence  il  le  sugce.  Qui  le  induict 
à  ce  faire*  Quel  est  l'espoir  de  son  estude?  Quel  bien 
prétend  iU  Rien  plus  qu'un  peu  de  mouelle.  Vray  est 
que  ce  peu  plus  est  délicieux  que  le  beaucoup  de  toutes 
aultres,  pource  que  la  mouelle  est  aliment  elabouré  h 
perfection  de  nature,  comme  dict  Galen.,  iij,  Facu. 
natural.,  et  xj,  De  usu  partium. 

A  l'exemple  d'icelluy  vous  convient  estre  saiges 
pour  fleurer,  sentir  et  estimer  ces  beaulx  livres  de 
haulte  gresse,  legiers  au  prochaz  et  hardiz  à  la  ren- 
contre; puis,  par  curieuse  leçon  et  méditation  fré- 
quente, rompre  Vos  et  sugcer  la  substantificque 
mouelle,  c'est  à  dire  ce  que  j'entends  par  ces  symboles 
Pythagoricques,  avecques  espoir  certain  d'estre  faictz 
escors  et  preux  à  ladicte  lecture;  car  en  icelle  bien 
aultre  goust  trouverez  et  doctrine  plus  absconce,  la- 
quelle vous  révélera  de  treshaultz  sacremens  et  mys- 
tères horrificques,  tant  en  ce  qui  concerne  nostre 
religion  que  aussi  Festat  politicq  et  vie  œconomicque. 

Croyez  vous  en  vostre  foy  quoncques  Homère,  es- 
crivent  /'Iliade  et  Odyssée,  pensast  es  allégories 
lesquelles  de  luy  ont  calfreté  Plutarche,  Hcraclides 
Ponticq,  Eustatie,  Phomute,  et  ce  que  d'iceulx  Poli- 
tian  a  desrobé?  Si  le  croiez,  vous  n  approchez  ne  de 
pieds  ne  de  mains  à  mon  opinion,  qui  décrète  icelles 
aussi  peu  avoir  esté  songées  d'Homère  que  d'Ovide 
en  ses  Métamorphoses  les  sacremens  de  l'Evangde, 
lesquelz  un  frère  Lubin,  vray  croquelardon,  sJest  ef- 
forcé demonstrer,  si  d'adventure  il  rencontroit  gens 
aussi  folz  que  luy,  et,  comme  dict  le  proverbe,  cou- 
vercle digne  du  chaudron. 

Si  ne  le  croiez,  quelle  cause  est  pourquoy  autant 
nen  ferez  de  ces  joyeuses  et  nouvelles  Chronicques, 
combien  que  les  dictans  n'y  pensasse  en  plus  que 
vous,  qui  paradventure  beviez  comme  moy?  Car,  à  la 
composition  de  ce  livre  seigneurial,  je  ne  perdiz  ne 

emploiay  oncques  plus  ny  aultre  temps  que  celluy  qui 
estoit  estably  à  prendre  ma  réfection  corporelle,  sça- 
voir  est  :  beuvant  et  mangeant.  Aussi  est  ce  la  juste 
heure  d'escrire  ces  haultes  matières  et  sciences  profun- 
des,  comme  bien  faire  sçavoit  Homère,  paragon  de 
tous  philologes,  et  Ennie,  pere  des  poètes  latins,  ainsi 
que  tesmoigne  Horace,  quoy  qu'un  malautru  ait  dict 
que  ses  carmes  sentoyent  plus  le  vin  que  l'hude. 

Autant  en  dict  un  Tirelupin  de  mes  livres;  mais 
bren  pour  luy!  L'odeur  du  vin,  ô  combien  plus  est 
friant,  riant,  priant,  plus  céleste  et  délicieux  que 
d'huille!  Et  prendray  autant  à  gloire  qu'on  le  die  de 
moy  que  plus  en  vin  aye  despendu  que  en  huyle  que 
fist  Demosthenes  quand  de  luy  on  disoit  que  plus  en 
huyle  que  en  vin  despendoit.  A  moy  n'est  que  honneur 
et  gloire  dfestre  dict  et  réputé  bon  gaultier  et  bon 
compaignon  ;  et,  en  ce  nom,  suis  bien  venu  en  toutes 
bonnes  compaignies  de  Pantagruelistes.  A  Demos- 
thenes fut  reproché  par  un  chagrin  que  ses  oraisons 
sentoient  comme  la  serpillière  d'un  ord  et  sale  hudlier . 

Pourtant  interprétez  tous  mes  faictz  et  mes  dictz  en 
la  perfectissime  partie  ;  ayez  en  révérence  le  cerveau 
caseiforme  qui  vous  paist  de  ces  belles  billes  vezées,  et 
à  vostre  povoir  tenez-moy  tousjours  joyeux. 

Or  esbaudissez  vous,  mes  amours,  et  guayement 
lisez  le  reste  tout  à  l'aise  du  corps  et  au  profit  des 
reins.  Mais  escoutez,  vietz  dazes,  que  le  maulubec 
vous  trousque  :  vous  soubvienne  de  boyre  à  my  pour 
la  pareille,  et  je  vous  plegeray  tout^ares  metys. 

CHAPITRE  I 

De  la  Généalogie  et  antiquité  de  Gargantua. 

e  vous  remectz  à  la  Grande  Chronicque 
Pantagrueline  recognoistre  la  généalo- 
gie et  antiquité  dont  nous  est  venu 
Gargantua.  En  icelle  vous  entendrez 
plus  au  long  comment  les  Gejmds  nasquirent  en 
ce  monde,  et  comment  d'iceulx  par  lignes  directes 
yssit  Gargantua,  pere  de  Pantagruel;  et  ne  vous 
faschera  si  pour  le  présent  je  m'en  déporte,  com- 
bien que  la  chose  soit  telle  que,  tant  plus  seroit  re- 
membrée, tant  plus  elle  plairoit  à  voz  seigneuries; 
comme  vous  avez  l'autorité  de  Platon  in  Philebo  et 
Gorgias,  et  de  Flacce,  qui  dict  estre  aulcuns  pro- 

pos,  telz  que  ceulx  cy  sans  doubte,  qui  plus  sont 
délectables  quand  plus  souvent  sont  redictz. 

Pleust  à  Dieu  qu'un  chascun  sceust  aussi  certai- 
nement sa  généalogie  depuis  l'arche  de  Noë  jus- 
ques  à  cest  eage  !  Je  pense  que  plusieurs  sont  au- 
jourd'huy  empereurs,  roys,  ducz,  princes  et  papes 
en  la  terre,  lesquelz  sont  descenduz  de  quelques 
porteurs  de  rogajons  et  de  coustretz  ;  comme,  au 
rebours,  plusieurs  sont  gueux  de  l'hostiaire,  souf- 
freteux et  misérables,  lesquelz  sont  descenduz  de 
sang  et  de  ligne  de  grandz  roys  et  empereurs,  at- 
tendu l'admirable  transport  des  règnes  et  empires  : 

Des  Assyriens  es  Medes, 

Des  Medes  es  Perses, 

Des  Perses  es  Macedones, 

Des  Macedones  es  Romains, 

Des  Romains  es  Grecz, 

Des  Grecz  es  Françoys. 

Et,  pour  vous  donner  à  entendre  de  moy  qui 
parle,  je  cuyde  que  soye  descendu  de  quelque  riche 
roy  ou  prince  au  temps  jadis,  car  onques  ne  veistes 
homme  qui  eust  plus  grande  affection  d'estre  roy 
et  riche  que  moy,  affin  de  faire  grand  chère,  pas 
ne  travailler,  poinct  ne  me  soucier,  et  bien  enrichir 
mes  amys  et  tous  gens  de  bien  et  de  sçavoir.  Mais 
en  ce  je  me  reconforte  qu'en  l'aultre  monde  je  le  se- 
ray  voyre  plus  grand  que  de  présent  ne  l'auseroye 
soubhaitter.Vous  en  telle  ou  meilleure  pensée  recon- 
fortez vostre  malheur,  et  beuvez  fraiz,  si  faire  se  peut. 


GARGANTUA 


Retournant  à  nos  moutons,  je  vous  dictz  que 
par  don  souverain  des  cieulx  nous  a  esté  réservée 
l'antiquité  et  généalogie  de  Gargantua  plus  entière 
que  nulle  autre,  excepté  celle  du  Messias,  dont  je 
ne  parie,  car  il  ne  me  appartient;  aussi  les  diables, 
ce  sont  les  calumniateurs  et  caffars,  se  y  opposent  ; 
et  fut  trouvée  par  Jean  Audeau  en  un  pré  qu'il 
avoit  prés  l'Arceau  Gualeau,  au  dessoubz  de  l'O- 
live, tirant  à  Narsay,  duquel  faisant  lever  les  fossez, 
touchèrent  les  piocheurs  de  leurs  marres  un  grand 
tombeau  de  bronze  long  sans  mesure,  car  oncques 
n'en  trouvèrent  le  bout,  par  ce  qu'il  entroit  trop 
avant  les  excluses  de  Vienne.  Icelluy  ouvrans,  en 
certain  lieu,  signé  au  dessus  d'un  goubelet,  à  l'en- 
tour  duquel  estoit  escript  en  lettres  ethrusques  :  Hic 
bibitur,  trouvèrent  neuf  flacons  en  tel  ordre  qu'on 
assiet  les  quilles  en  Guascoigne,  desquelz  celluy 
qui  au  mylieu  estoit  couvroit  un  gros,  gras,  grand, 
gris,  joly,  petit,  moisy  livret, 

Plus,  mais  non  mieulx,  sentent  que  roses. 

En  icelluy  fut  ladicte  généalogie  trouvée,  es- 
cripte  au  long,  de  lettres  cancelleresques,  non  en 
papier,  non  en  parchemin,  non  en  cere,  mais  en 
escorce  d'ulmeau,  tant  toutesfoys  usées  par  vétusté 
qu'à  poine  en  povoit  on  troys  recongnoistre  de 
ranc. 

Je,  combien  que  indigne,  y  fuz  appellé,  et,  à 
grand  renfort  de  bezicles,  practicant  Fart  dont  on 

peut  lire  lettres  non  apparentes,  comme  enseigne 
Anstoteles,  la  translatay,  ainsi  que  veoir  pourrez, 
en  pantagruelisant,  c'est-à-dire  beuvans  à  gré  et  li- 
sans  les  gestes  horrificques  de  Pantagruel.  A  la  fin 
du  livre  estoit  un  petit  traicté  intitulé  :  Les  Fanfre- 
luches antidatées.  Les  ratz  et  blattes,  ou,  affin  que 
je  ne  mente,  aultres  malignes'  bestes ,  avoient 
brousté  le  commencement;  le  reste  j'ay  cy  des- 
soubz  adjousté  par  révérence  de  l'antiquaille. 


CHAPITRE  II 

Les  Fanfreluches  antidotées  trouvées  en  un  monument 
antique. 


4      i?  enu  le  grand  dompteur  des  Cimbres, 
t  5  sant  par  l'aer,  de  peur  de  la  rousée. 
4    sa  venue  on  a  remply  les  timbres 

v_    beurre  fraiz,  tombant  par  une  housée. 

=  uquel  quand  fut  la  grand  mere  arrousée, 

Cria  tout  hault  :  «  Hers,  par  grâce  pesche  le; 

Car  sa  barbe  est  presque  toute  embousée; 

Ou  pour  le  moins  tenez  luy  une  eschçlle.  » 

Aulcuns  disôient  que  leicher  sa  pantoufle 

Estoit  meilleur  que  guaigner  les  pardons; 

Mais  il  survint  un  affecté  marroufle 

Sorti  du  creux  où  l'on  pesche  aux  gardons 

Qui  dict  :  «  Messieurs,  pour  Dieu  nous  engardons 

I/anguille  y  est,  et  en  cest  estau  musse; 

Là  trouverez,  si  de  prés  regardons, 

Une  grand  tare  au  fond  de  son  aumusse.  « 


GARGANTUA 


Quand  fut  au  poinct  de  lire  le  chapitre, 
On  n'y  trouva  que  les  cornes  d'un  veau. 
«  Je,  disoit-il,  sens  le  fond  de  ma  mitre 
Si  froid  que  autour  me  morfond  le  cerveau.  » 
On  l'eschaufa  d'un  parfunct  de  naveau, 
Et  fut  content  de  soy  tenir  es  atres, 
Pourveu  qu'on  feist  un  limonnier  noveau 
A  tant  de  gens  qui  sont  acariâtres. 

Leur  propos  fut  du  trou  de  sainct  Patrice, 
De  Gilbathar,  et  de  mille  aultres  trous, 
S'on  les  pourroit  réduire  à  cicatrice 
Par  tel  moien  que  plus  n'eussent  la  tous  : 
Veu  qu'il  sembloit  impertinent  à  tous 
Les  veoir  ainsi  à  chascun  vent  baisler. 
Si  d'adventure  ilz  estoient  à  poinct  clous, 
On  les  pourroit  pour  houstage  bailler. 

En  cest  arrest,  le  courbeau  fut  pelé 

Par  Hercules,  qui  venoit  de  Lybie. 

«  Quoy?  dist  Minoa,  que  n'y  suis-je  appelle? 

Excepté  moy  tout  le  monde  on  convie; 

Et  puis  l'on  veult  que  passe  mon  envie, 

A  les  fournir  d'huytres  et  de  grenoilles? 

Je  donne  au  diable,  en  quas  que  de  ma  vie 

Preigne  à  mercy  leur  vente  de  quenoilles.  » 

Pour  les  matter  survint  Q.  B.  qui  clope. 
Au  sauf-conduict  des  mistes  Sansonnetz, 
Le  tamiseur,  cousin  du  grand  Cyclope, 
Les  massacra.  Chascun  mousche  son  nez  ; 
En  ce  gueret,  peu  de  bougrins  sont  nez 
Qu'on  n'ait  berné  sus  le  moulin  à  tan. 
Courrez  y  tous,  et  à  l'arme  sonnez  . 
Plus  y  aurez  que  n'y  eustes  antan. 

Bien  peu  après  l'oyseau  de  Jupiter 
Délibéra  pariser  pour  le  pire  ; 

Mais,  les  voyant  tant  fort  se  despiter, 

Craignit  qu'on  mist  ras,  jus,  bas,  mat,  l'empire 

Et  mieulx  ayma  le  feu  du  ciel  empire 

Au  tronc  ravir  où  l'on  vend  les  soretz 

Que  aer  serain,  contre  qui  l'on  conspire, 

Assubjectir  es  dictz  des  Massoretz... 

Le  tout  conclud  fut  à  poincte  affilée, 

Maulgré  Até,  la  cuisse  heronniere, 

Qui  là  s'asist,  voyant  Pentasilée 

Sus  ses  vieux  ans  prise  pour  cressonnière. 

Chascun  crioit  :  «  Vilaine  charbonnière, 

T'appartient-il  toy  trouver  par  chemin? 

Tu  la  tolluz  la  romaine  baniere 

Qu'on  avoit  faict  au  traict  du  parchemin.  » 

Ne  fust  Juno,  que  dessoubz  l'arc  céleste 

Avec  son  duc  tendoit  à  la  pipée, 

On  luy  eust  faict  un  tour  si  tresmoleste 

Que  de  tous  poincts  elle  eust  esté  frippée. 

L'accord  fut  tel  que  d'icelle  lippée 

Elle  en  auroit  deux  œufz  de  Proserpine, 

Et,  si  jamais  elle  y  estoit  grippée, 

On  la  lieroit  au  mont  de  l'Albespine. 

Sept  moys  après,  houstez  en  vingt  et  deux, 
Cil  qui  jadis  anihila  Carthage 
Courtoysement  se  mist  en  mylieu  d'eux, 
Les  requerent  d'avoir  son  héritage, 
Ou  bien  qu'on  feist  justement  le  partage 
Selon  la  loy  que  l'on  tire  au  rivet, 
Distribuent  un  tatin  du  potage 
A  ses  facquins  qui  firent  le  brevet. 

Mais  l'an  viendra,  signé  d'un  arc  turquoys, 
De  v.  fuseaulx  et  troys  culz  de  marmite, 
Onquel  le  dos  d'un  roy  trop  peu  courtoys 
Poyvré  sera  soubz  un  habit  d'hermite. 


GARGANTUA 


O  la  pitié  !  Pour  une  chattemite 
Laisserez-vous  engouffrer  tant  d'arpens? 
Cessez,  cessez,  ce  masque  nul  n'imite  : 
Retirez-vous  au  frère  des  serpens. 

Cest  an  passé,  cil  qui  est  régnera 
Paisiblement  avec  ses  bons  amis. 
Ny  brusq  ny  smach  lors  ne  dominera. 
Tout  bon  vouloir  aura  son  compromis. 
Et  le  solas  qui  jadis  fut  promis 
Es  gens  du  ciel  viendra  en  son  befroy. 
Lors  les  haratz  qui  estoient  estommis 
Triumpheront  en  royal  palefroy. 

Et  durera  ce  temps  de  passe  passe 
Jusques  à  tant  que  Mars  ayt  les  empas. 
Puis  en  viendra  un  qui  tous  aultres  passe  : 
Delitieux,  plaisant,  beau  sans  compas. 
Levez  vos  cueurs,  tendez  à  ce  repas, 
Tous  mes  feaulx,  car  tel  est  trespassé 
Qui  pour  tout  bien  ne  retourneroit  pas, 
Tant  sera  lors  clamé  le  temps  passé. 

Finablement,  celluy  qui  fut  de  cire 
Sera  logé  au  gond  du  Jacquemart. 
Plus  ne  sera  reclamé  :  «  Cyre,  Cyre,  » 
Le  brimbaleur  qui  tient  le  cocquemart. 
Heu,  qui  pourroit  saisir  son  bracquemart'. 
Toust  seroient  netz  les  tintouins  cabus , 
Et  pourroit  on  à  fil  de  poulemart 
Tout  baffouer  le  maguazin  d'abus. 

CHAPITRE  III 

Comment  Gargantua  fut  unze  moys  porté 
ou  ventre  de  sa  mere. 

randgousier  estoit  bon  raillard  en 
son  temps,  aymant  à  boyre  net  autant 
que  homme  qui  pour  lors  fust  au 
monde,  et  mangeoit  voluntiers  salé.  A 
ceste  fin  avoit  ordinairement  bonne  munition  de 
jambons  de  Magence  et  de  Bayonne,  force  langues 
de  beuf  fumées,  abondance  de  andouilles  en  la 
saison  et  beuf  sallé  à  la  moustarde;  renfort  de 
boutargues,  provision  de  saulcisses,  non  de  Bou- 
loigne,  car  il  craignoit  ly  boucon  de  Lombard, 
mais  de  Bigorre,  de  Lonquaulnay,  de  la  Brene  et 
de  Rouargue. 

En  son  eage  virile  espousa  Gargamelle,  fille  du 
roy  des  Parpaillos,  belle  gouge  et  de  bonne  troi- 
gne.  Et  faisoient  eux  deux  souvent  ensemble  la 
beste  à  deux  dos,  joyeusement  se  frotans  leur  lard, 
tant  qu'elle  engroissa  d'un  beau  filz,  et  le  porta  jus- 
ques  à  l'unziesme  moys. 

Car  autant,  voire  dadvantage  peuvent  les  fem- 
mes ventre  porter,  mesmement  quand  c'est  quelque 
chef  d'œuvre  et  personnage  qui  doibve  en  son 
temps  faire  grandes  prouesses.  Comme  dict  Ho- 
mère, que  l'enfant  duquel  Neptune  engroissa  la 

Nymphe  nasquit  Tan  après  révolu  :  ce  fut  le  dou- 
ziesme  moys.  Car,  comme  dict  A.  Gelle ,  lib.  iij., 
ce  long  temps  convenoit  à  la  majesté  de  Neptune, 
affin  qu'en  iceluj  l'enfant  feust  formé  à  perfection» 
A  pareille  raison,  Jupiter  feist  durer  quarante  huict 
heures  la  nuyct  qu'il  coucha  avecques  Alcmene,  car 
en  moins  de  temps  n'eust-il  peu  forger  Hercules, 
qui  nettoia  le  monde  de  monstres  et  tyrans. 

Messieurs  les  anciens  Pantagruelistes  ont  con- 
formé ce  que  je  dis,  et  ont  declairé  non  seulement 
possible,  mais  aussi  légitime,  l'enfant  né  de  femme 
l'unziesme  moys  après  la  mort  de  son  mari  : 

Hippocrates,  lib.  De  alimento, 

Pline,  lib.  yij,  cap.  v, 

Plaute  in  Cistellaria, 

Marcus  Varro  en  la  satyre  inscripte  Le  Testa- 
ment, allegant  l'autorité  d'Aristoteles  à  ce  propos, 

Censorinus,  lib.  De  die  natali, 

Aristoteles,  lib.  vij,  cap.  iij  et  iiij,  De  nat.  ani- 
malium, 

Gellius,  lib.  iij,  cap.  xvj, 

Servius  in  Egl.  exposant  ce  mètre  de  Virgile  : 

Maîri  longa  decem,  etc., 

et  mille  autres  folz  ;  le  nombre  desquels  a  esté  par 
les  légistes  acreu,  ff.  De  suis,  et  legit.  I.  Intestato. 
§  fin.,  et  in  Alitent.  De  restitut.  et  ea  que  parit  in 
xj  mense. 

D'abondant  en  ont  chafîouré  leur  robidilardicque 
Rabelais.  I.  % 

loy,  Gailus.  ff.  De  Ub.  et  post.  et  l.  septimo,  ff.  De 
stat.  homin.  et  quelques  aultres,  que  pour  le  pré- 
sent dire  n'ause,  moiennans  lesquelles  loys,  les 
femmes  vefves  peuvent  franchement  jouer  du  serre- 
cropiere,  à  tous  enviz  et  toutes  restes,  deux  moys 
après  le  trespas  de  leurs  mariz. 

Je  vous  prie  par  grâce,  vous  aultres  mes  bons 
averlans,  si  d'icelles  en  trouvez  qui  vaillent  le  des- 
braguetter,  montez  dessus  et  me  les  amenez.  Car, 
si  au  troisiesme  moys  elles  engroissent,  leur  fruict 
sera  héritier  du  defunct,  et,  la  groisse  congneue, 
poussent  hardiment  oultre,  et  vogue  la  gualée*puis 
que  la  panse  est  pleine  !  Comme  Julie,  fille  de 
l'empereur  Octavian,  ne  se  abandonnoit  à  ses  ta- 
boureurs  sinon  quand  elle  se  sentoit  grosse,  à  la 
forme  que  la  navire  ne  reçoit  son  pilot  que  premiè- 
rement ne  soit  callafatée  et  chargée.  Et  si  personne 
les  biasme  de  soy  faire  rataconniculer  ainsi  suz  leur 
groisse,  veu  que  fes  bestes  suz  leurs  ventrées  n'en- 
durent jamais  le  masle  masculant,  elles  responde- 
ront  que  ce  sont  bestes,  mais  elles  sont  femmes, 
bien  entendentes  les  beaulx  et  joyeux  menuzdroitz 
de  superfetation,  comme  jadis  respondit  Populie, 
selon  le  rapport  de  Macrobe,  Ub.  ij,  Saturnal.  Si 
le  Diavol  ne  veult  qu'elles  engroissent,  il  faudra 
tortre  le  douziU  et  bouche  clouse. 

CHAPITRE  IV 

Comment  Gargamelle,  estant  grosse  de  Gargantua, 
mengea  grand  planté  de  tripes. 

fjfel'l  'occasion  et  manière  comment  Gar- 


gamelle  enfanta  fut  telle,  et  si  ne  le 
§f&Ê$  croyez'  ^e  fondement  vous  escappe! 
*'a  Le  fondement  luy  escappoit  une  après 


dinée,  le  iije  jour  de  febvrier,  par  trop  avoir  mangé 
de  gaudebillaux.  Gaudebillaux  sont  grasses  tripes 
de  coiraux.  Coiraux  sont  beufz  engressez  à  la  crè- 
che et  prez  guimaulx.  Prez  guimaulx  sont  qui  por- 
tent herbe  deux  fois  Tan.  D'iceulx  gras  beufz  avoient 
faict  tuer  troys  cens  soixante-sept  mille  et  quatorze 
pour  estre  à  mardy  gras  saliez,  affin  qu'en  la  prime 
vere  ilz  eussent  beuf  de  saison  à  tas  pour,  au  com- 
mencement des  repatz,  faire  commémoration  de 
saleures,  et  mieulx  entrer  en  vin. 

Les  tripes  furent  copieuses,  comme  entendez,  et 
tant  friandes  estoient  que  chascun  en  leichoit  ses 
doigtz.  Mais  la  grande  diablerie  à  quatre  person- 
naiges  estoit  bien  en  ce  que  possible  n'estoit  lon- 
guement les  reserver,  car  elles  feussent  pourries,  ce 
qui  sembloit  indécent  :  dont  fut  conclud  qu'ils  les 
bauffreroient  sans  rien  y  perdre.  A  ce  faire  convie-  i 
rent  tous  les  citadins  de  Sainnais,  de  Suillé,  de  la 
Roche  Clermaud,  de  Vaugaudray,  sans  laisser  ar- 

riere  le  Coudray,  Montpensier,  le  Gué  de  Vede  et 
aultres  voisins,  tous  bons  beveurs,  bons  compai- 
gnons  et  beaulx  joueurs  de  quille  là.  Le  bon  homme 
Grandgousier  y  prenoit  plaisir  bien  grand,  et  com- 
mendoit  que  tout  allast  par  escuelles.  Disoit  toutes- 
foys  à  sa  femme  qu'elle  en  mangeast  le  moins,  veu 
qu'elle  aprochoit  de  son  terme,  et  que  ceste  tri- 
paille  n'estoit  viande  moult  louable.  «  Celluy,  di- 
soit-il,  a  grande  envie  de  mascher  merde  qui 
d'icelle  le  sac  mange.  »  Non  obstant  ces  remon- 
trances, elle  en  mangea  seize  muiz,  deux  bussars 
et  six  tupins.  O  belle  matière  fecale  qui  doivoit 
boursouffler  en  elle  ! 

Apres  disner,  tous  allèrent,  pelle  melle,  à  la 
saulsaie,  et  là,  sus  l'herbe  drue,  dancerent  au  son 
des  joyeux  flageolletz  et  doulces  cornemuses  tant 
baudement  que  c'estoit  passetemps  céleste  les  veoir 
ainsi  soy  rigouller. 

CHAPITRE  V 

Les  Propos  des  bienyvres. 

uis  entrèrent  en  propos  de  resieuner 
on  propre  lieu.  Lors  flaccons  d'aller, 
jambons  de  troter,  goubeletz  de  vo- 
ler, breusses  de  tinter  : 
«Tire,  baille,  tourne,  brouille. — Boutte  à  moy, 
sans  eau  :  ainsi  mon  amy.  —  Fouette  moy  ce  verre 

gualentement  ;  produiz  moy  du  clairet,  verre  pleu- 
rant. —  Trêves  de  soif.  —  Ha  faulse  fiebvre ,  ne 
t'en  iras  tu  pas?  —  Par  ma  fy,  ma  commère,  je  ne 
peuz  entrer  en  bette.  —  Vous  estez  morfondue, 
m'amie? —  Voire.  —  Ventre  sainct  Qenet,  parlons 
de  boire.  —  Je  ne  boy  que  à  mes  heures,  comme  la 
mulle  du  pape.  —  Je  ne  boy  que  en  mon  bréviaire, 
comme  un  beau  pere  guardian.  —  Qui  feut  pre- 
mier, soif  ou  beuverye  ?  —  Soif,  car  qui  eut  beu 
sans  soif  durant  le  temps  de  innocence  ?  —  Beu- 
verye, car  privatio  presupponit  habitum.  Je  suys 
clerc  : 

Fœcundi  calices  quem  non  fecere  disertum  ? 

—  Nous  aultres  innocens  ne  beuvons  que  trop 
sans  soif.  —  Non  moy,  pécheur,  sans  soif  :  et  si 
non  présente,  pour  le  moins 'future,  la  prevenent 
comme  entendez.  Je  boy  pour  la  soif  advenir.  Je 
boy  éternellement.  Ce  m'est  éternité  de  beuverye, 
et  beuverye  de  éternité.  —  Chantons,  beuvons, 
ung  motet  entonnons.  Où  est  mon  entonnoir?  — 
Quoi!  —  Je  ne  boy  que  par  procuration.  —  Mouil- 
lez vous  pour  seicher,  ou  vous  seichez  pour  mouil- 
ler? —  Je  n'entends  point  la  theoricque;  de  la 
praticque  je  me  ayde  quelque  peu.  —  Haste  !  Je 
mouille,  je  humecte,  je  boy,  et  tout  de  peur  de 
mourir.  —  Beuvez  tousjours,  vous  ne  mourrez  ja- 
mais. Si  je  ne  boy,  je  suis  à  sec  :  me  voyla  mort. 
Mon  ame  s'en  fuyra  en  quelque  grenoillere.  En 

sec  jamais  l'ame  ne  habite.  —  Somelliers,  o  créa- 
teurs de  nouvelles  formes,  rendez-moy  de  non 
beuvant  beuvant.  —  Perannité  de  arrousement  par 
ces  nerveux  et  secz  boyaulz.  —  Pour  néant  boyt 
qui  ne  s'en  sent.  —  Cestuy  entre  dans  les  venes, 
la  pissotière  n'y  aura  rien.  —  Je  laveroys  volun- 
tiers  les  tripes  de  ce  veau  que  j'ay  ce  matin  habillé. 

—  J'ay  bien  saburré  mon  stomach.  —  Si  le  papier 
de  mes  schedules  beuvoyt  aussi  bien  que  je  foys, 
mes  créditeurs  auroient  bien  leur  vin  quand  on 
viendroyt  à  la  formule  de  exhiber.  —  Ceste  main 
vous  guaste  le  nez.  —  O  quants  aultres  y  entreront 
avant  que  cestuy-cy  en  sorte  !  Boyre  à  petit  gué, 
c'est  pour  rompre  son  poictral.  —  Cecy  s'appelle 
pipée  à  flaccons.  Quelle  différence  est  entre  bou- 
teille et  flaccon?  —  Grande  :  car  bouteille  est  fer- 
mée à  bouchon,  et  flaccon  à  viz.  —  De  belles  ! 

Nos  pères  beurent  bien,  et  vuiderent  les  potz. 

—  C'est  bien  chié  chanté,  beuvons!  — Voulez- 
vous  rien  mander  à  la  rivière?  cestuy  cy  va  laver 
les  trippes.  —  Je  ne  boy  en  plus  qu'une  esponge. 

—  Je  boy  comme  un  Templier.  —  Et  je  tanquam 
sponsus.  —  Et  moy  sicut  terra  sine  aqua.  —  Un 
synonyme  de  jambon?  —  C'est  une  compulsoire  de 
beuvettes,  c'est  un  poulain  :  par  le  poulain,  on  des- 
cend le  vin  en  cave;  par  le  jambon,  en  l'estomach. 

—  Or  çà,  à  boire,  boire  çà  !  Il  n'y  a  poinct  charge. 
Kespice  personam,  porte  pro  duos  :  bus  non  est  in 

usu.  Si  je  montois  aussi  bien  comme  j'avalle,  je 
fusse  pieça  hault  en  l'aer  : 

Ainsi  se  feist  Jacques  Cueur  riche, 
Ainsi  profitent  boys  en  friche, 
Ainsi  conquesta  Bacchus  l'Inde, 
Ainsi  Philosophie  Melinde. 

—  Petite  pluye  abat  grand  vend;  longues  beu- 
vettes  rompent  le  tonnoire.  —  Mais  si  ma  couille 
pissoit  telle  urine,  la  vouldriez  vous  bien  sugcer?  — 
Je  retiens  après.  —  Paige,  baille  :  je  t'insinue  ma 
nomination  en  mon  tour. 

  Hume  Guillot, 

Encores  y  en  a  il  un  pot. 

—  Je  me  porte  pour  appellant  de  soif  comme 
d'abus.  Paige,  relieve  mon  appel  en  forme.  — 
Ceste  roigneure!  —  Je  souloys  jadis  boyre  tout; 
maintenant,  je  n'y  laisse  rien.  —  Ne  nous  hastons 
pas  et  amassons  bien  tout.  —  Voicy  trippes  de  jeu 
et  guodebillaux  d'enuy,  de  ce  fauveau  à  la  raye 
noire.  O  pour  Dieu,  estrillons-le  à  profict  de 
mesnaige.  —  Beuvez,  ou  je  vous...  Non,  non, 
beuvez ,  je  vous  en  prye.  Les  passereaux  ne 
mangent  si  non  que  on  leur  tappe  les  queues. 
Je  ne  boy  si  non  qu'on  me  flatte.  —  Lagona 
edatera.  Il  n'y  a  raboulliere  en  tout  mon  corps 
où  cestuy  vin  ne  furette  la  soif.  —  Cestuy-cy 
me  la  fouette  bien.  —  Cestuy-cy  me  la  bannira 
du  tout.  —  Cornons  icy  à  son  de  flaccons  et  bou- 

teilles  que  quiconque  aura  perdu  la  soif  ne  ayt  à  la 
chercher  céans.  Longs  clysteres  de  beuverie  l'ont 
faict  vuyder  hors  le  logis.  —  Le  grand  Dieu  feist 
les  planettes,  et  nous  faisons  les  platz  netz. — J'ay  1p; 
parole  de  Dieu  en  bouche  :  Sitio.  —  La  pierre 
dicte  a<7ê£<7Toç  n'est  plus  inextinguible  que  la  soif  de 
ma  paternité.  —  L'appétit  vient  en  mangeant,  di- 
soyt  Angest  on  Mans;  la  soif  s'en  va  en  beuvant. 

—  Remède  contre  la  soif?  Il  est  contraire  à  celluy 
qui  est  contre  morsure  de  chien  :  courrez  tousjours 
après  le  chien,  jamais  ne  vous  mordera;  beuvez 
tousjours  avant  la  soif,  et  jamais  ne  vous  adviendra. 

—  Je  vous  y  prens,  je  vous  resveille.  Sommelier 
éternel,  guarde-nous  de  somme.  Argus  avoyt  cent 
yeulx  pour  veoir,  cent  mains  fault  à  un  sommelier, 
comme  avoyt  Briareus,  pour  infatigablement  verser. 

—  Mouillons,  hay,  il  fait  beau  seicher.  —  Du 
blanc,  verse. tout,  verse  de  par  le  diable!  verse 
deçà,  tout  plein;  la  langue  me  pelle.  —  Lans, 
tringue  :  à  toy,  compaing,  de  hayt,  de  hayt!  — 

—  La,  la,  la,  c'est  morflaillé,  cela.  —  O  lachryma  i 
Christi!  c'est  de  la  Deviniere  ;  c'est  vin  pineau.  — 
O  le  gentil  vin  blanc  !  et,  par  mon  ame,  ce  n'est, 
que  vin  de  tafetas.  —  Hen,  hen,  il  est  à  une  au- 
reille,  bien  drapé  et  de  bonne  laine. —  Mon  corn 
paignon,  couraige  !  —  Pour  ce  jeu,  nous  ne  vou- 
drons pas,  car  j'ay  faict  un  levé.  Ex  hoc  in  hoc. 

Il  n'y  a  poinct  d'enchantement;  chascun  de  vous 
Ta  veu.  Je  y  suis  maistre  passé  : 

A  brum,  à  brum  !  je  suis  prebstre  Macé. 

—  O  les  beuveurs!  O  les  altérez!  —  Paige, 
mon  amy,  emplis  icy  et  couronne  le  vin,  je  te  pry. 

  A  la  cardinale.  —  Natura  abhorret  vacuum  : 

diriez-vous  qu'une  mouche  y  eust  beu?  A  la 

mode  de  Bretaigne.  —  Net,  net,  à  ce  pyot  — 
Avaliez,  ce  sont  herbes.  » 

CHAPITRE  VI 

Comment  Gargantua  nasquit  en  façon  bien  estrange. 

ulx  tenens  ces  menuz  propos  de  beu- 
verie, Gargamelle  commença  se  porter 
mal  du  bas,  dont  Grandgousier  se  leva 
dessus  l'herbe  et  la  reconfortoit  ho- 
nestement,  pensant  que  ce  feut  mal  d'enfant,  et  luy 
disant  qu'elle  s'estoit  là  herbée  soubz  la  saulsaye, 
et  qu'en  brief  elle  feroit  piedz  neufz  ;  par  ce  luy 
convenoit  prendre  couraige  nouveau  au  nouvel  ad- 
venement  de  son  poupon,  et  encores  que  la  dou- 
leur luy  feust  quelque  peu  en  fascherie,  toutesfoys 
que  ycelle  seroit  briefve,  et  la  joye  qui  toust  suc- 
cederoit  luy  tolliroit  tout  cest  ennuy,  en  sorte  que 
seulement  ne  luy  en  resteroit  la  soubvenance. 

«  Couraige  de  brebis,  disoyt-il,  depeschez-vous 
de  cestuy-cy,  et  bien  toust  en  faisons  un  aultre. — 
Ha,  dist-elle,  tant  vous  parlez  à  vostre  aise,  vous 

<  .  *  .-  :  -  ~^     "  ' r  -  '  .  ~ 4,  * .  ■  ■ 

aultres  hommes!  Bien  de  par  Dieu,  je  me  parfor- 
ceray,  puis  qu'il  vous  plaist.  Mais  pleust  à  Dieu 
que  vous  l'eussiez  coupé.  —  Quoi?  dist  Grand- 
gousier.  —  Ha,  dist-elle,  que  vous  estes  bon 
homme!  vous  l'entendez  bien.  —  Mon  membre? 
dist-il.  Sang  de  les  , cabres  !  si  bon  vous  semble, 
faictes  apporter  un  Cousteau.  —  Ha,  dist-elle,  ja  à 
Dieu  ne  plaise!  Dieu  me  le  pardoint,  je  ne  le  dis 
de  bon  cueur,  et  pour  ma  parolle  n'en  faictes  ne 
plus  ne  moins.  Mais  je  auray  prou  d'affaires  au- 
jourd'huy,  si  Dieu  ne  me  ayde,  et  tout  par  vostre 
membre,  que  vous  feussiez  bien  ayse  !  —  Couraige, 
couraige!  dit-il,  ne  vous  souciez  au  reste,  et  laissez 
faire  aux  quatre  bœufz  de  devant.  Je  m'en  voys 
boyre  encores  quelque  veguade.  Si  ce  pendent  vous 
survenoit  quelque  mal,  je  me  tiendray  prés  ;  hus- 
chant  en  paulme,  je  me  rendray  à  vous.  » 

Peu  de  temps  après,  elle  commença  à  souspirer, 
lamenter  et  crier.  Soubdain  vindrent  à  tas  saiges 
femmes  de  tous  coustez.  Et,  la  tastant  par  le  bas, 
trouvèrent  quelques  pellauderies  assez  de  maulvais 
goust,  et  pensoyent  que  ce  feust  l'enfant;  mais 
c'estoyt  le  fondement  qui  luy  escappoit,  à  la  molli- 
fication  du  droict  intestine,  lequel  vous  appeliez  le 
boyau  cullier,  par  trop  avoir  mangé  de  tripes, 
comme  avons  declairé  cy  dessus. 

Dont  une  horde  vieille  de  la  compagnie,  laquelle 
avoit  réputation  d'estre  grande  medicine,  et  là  es- 
toit  venue  de  Brizepaille,  d'auprès  Sainct-Genou, 

devant  soixante  ans,  luy  feist  un  restrinctif  si  hor- 
rible que  tous  ses  larrys  tant  feurent  oppilez  et  re- 
serrez, que  à  grande  poine  avesques  les  dentz  vous 
les  eussiez  eslargiz,  qui  est  chose  bien  horrible  à 
penser.  Mesmement  que  le  diable  à  la  messe  de 
sainct  Martin,  escripvant  le  quaquet  de  deux  gua- 
loises,  à  belles  dentz  alongea  son  parchemin. 

Par  cest  inconvénient  feurent  au  dessus  relas- 
chez  les  cotylédons  de  la  matrice,  par  lesquelz 
sursaulta  l'enfant,  et  entra  en  le  vene  creuse,  et 
gravant  par  le  diaphragme  jusques  au  dessus  des 
espaules,  où  ladicte  vene  se  part  en  deux,  print 
son  chemin  à  gauche,  et  sortit  par  l'aureille  se- 
nestre. 

Soubdain  qu'il  fut  né,  ne  cria  comme  les  aultres 
enfants  :  «  Mies,  mies  !  »  Mais  à  haulte  voix  s'es- 
crioit  :  «  A  boire!  à  boire!  à  boire!  »  comme  in- 
vitant tout  le  monde  à  boire,  si  bien  qu'il  fut  ouy 
de  tout  le  pays  de  Beusse  et  de  Bibaroys. 

Je  me  doubte  que  ne  croyez  asseurement  ceste 
estrange  nativité.  Si  ne  le  croyez,  je  ne  m'en  sou- 
cie; mais  un  homme  de  bien,  un  homme  de  bon 
sens,  croit  tousjours  ce  qu'on  luy  dict  et  qu'il  trouve 
par  escript. 

Est-ce  contre  nostre  loy,  nostre  foy,  contre 
raison,  contre  la  saincte  escripture?  De  ma  part,  je 
ne  trouve  rien  escript  és  bibles  sainctes  qui  soit 
contre  cela.  Mais  si  le  vouloir  de  Dieu  tel  eust 
esté,  diriez-vous  qu'il  ne  l'eust  peu  faire?  Ha! 

pour  grâce,  ne  emburelucocquez  jamais  vous  es- 
pritz  de  ces  vaines  pensées,  car  je  vous  diz  que  à 
Dieu  rien  n'est  impossible.  Et,  s'il  vouloit,  les  fem- 
mes auroient  dorénavant  ainsi  leurs  enfans  p  f 
l'aureille. 

Bacchus  ne  fut  il  engendré  par  la  eu  sse  de 
Jupiter  ? 

Rocquetaillade  nasquit  il  pas  du  talon  de  sa 
mere? 

Croquemouche  de  la  pantofle  de  sa  nourrice? 

Minerve  nasquit  elle  pas  du  cerveau  par  l'aureille 
de  Jupiter? 

Adonis  par  l'escorte  d'un  arbre  de  mirrhe  ? 

Castor  et  Pollux  de  la  cocque  d'un  œuf  pond  et 
esclous  par  Leda  ? 

Mais  vous  seriez  bien  dadvantaige  esbahys  et 
estonnez  si  je  vous  expousoys  présentement  tout 
le  chapitre  de  Pline,  auquel  parle  des  enfantemens 
estranges  et  contre  nature.  Et  toustefoys  je  ne  suis 
poinct  menteur  tant  asseuré  comme  il  a  esté.  Lisez 
te  septiesme  de  sa  Naturelle  Histoire,  cap.  iijy  et  ne 
m'en  tabustez  plus  l'entendement. 

CHAPITRE  VII 

Comment  le  nom  fut  imposé  à  Gargantua, 
et  comment  il  humoit  le  piot. 

e  bon  homme  Grandgousier,  beuvant 
et  se  rigollant  avecques  les  aultres, 
entendit  le  cry  horrible  que  son  filz 
çJ^^r^^J  avoit  faict  entrant  en  lumière  de  ce 
monde,  quand  il  brasmoit  demandant  «  à  boyre,  à 
boyre,  à  boyre  !  »  dont  il  dist  :  «  que  grand  tu  as  !  » 
supple  le  gousier.  Ce  que  ouyans,  les  assistans  di- 
rent que  vrayement  il  debvoit  avoir  par  ce  le  nom 
de  Gargantua,  puis  que  telle  avoit  esté  la  première 
parolle  de  son  pere  à  sa  naissance,  à  l'imitation 
et  exemple  des  anciens  Hébreux.  A  quoy  fut  con- 
descendu par  icelluy,  et  pleut  tresbien  à  sa  mere. 
Et,  pour  1  appaiser,  luy  donnèrent  à  boyre  à  tyre 
larigot,  et  feut  porté  sur  les  fonts,  et  là  baptisé, 
comme  est  la  coustume  des  bons  christiens. 

Et  luy  feurent  ordonnées  dix  et  sept  mille  neuf 
cens  treze  vaches  de  Pautille^et  de  Brehemond 
pour  l'alaicter  ordinairement;  car  de  trouver  nour- 
rice suffisante  n'estoit  possible  en  tout  le  pays,  con- 
sidéré la  grande  quantité  de  laict  requis  pour  icelluy 
alimenter.  Combien  qu'aulcuns  docteurs  scotistes 
ayent  affermé  que  sa  mere  l'alaicta,  et  qu'elle  pou- 
Voit  traire  de  ses  mammelles  quatorze  cens  deux 

pipes  neuf  potées  de  laict  pour  chascune  foys.  Ce 
que  n'est  vray  semblable.  Et  a  esté  la  proposition 
declairée  mammallement  scandaleuse,  des  pitoya- 
bles aureilles  offensive,  et  sentent  de  loing  hé- 
résie. 

En  cest  estât  passa  jusques  à  un  an  et  dix  moys, 
onquel  temps,  par  le  conseil  des  médecins,  on 
commença  le  porter,  et  fut  faicte  une  belle  char- 
rette à  bœufs  par  l'invention  de  Jehan  Denyau  ; 
dedans  icelle  on  le  pourmenoit  par  cy  par  là  joyeu- 
sement; et  le  faisoit  bon  veoir,  car  il  portoit 
bonne  troigne,  et  avoit  presque  dix  et  huyt  men- 
tons, et  ne  cryoit  que  bien  peu  ;  mais  il  se  con- 
chioit  à  toutes  heures,  car  il  estoit  merveilleu- 
sement phlegmaticque  des  fesses,  tant  de  sa 
complexion  naturelle  que  de  la  disposition  acci- 
dentalle  qui  luy  estoit  advenue  par  trop  humer 
de  purée  septembrale.  Et  n'en  humoit  goutte 
sans  cause. 

Car,  s'il  advenoit  qu'il  feust  despit,  courroussé, 
fasché,  ou  marry  ;  s'il  trepignoyt,  s'il  pleuroit,  s'il 
crioit,  luy  apportant  à  boyre,  l'on  le  remettoit  en 
nature,  et  soubdain  demouroit  coy  et  joyeulx. 

Une  de  ses  servantes  m'a  dict,  jurant  sa  fy,  que 
de  ce  faire  il  estoit  tant  coustumier  qu'au  seul  son 
des  pinthes  et  flaccons  il  entroit  en  ecstase,  comme 
s'il  goustoit  les  joyes  de  paradis.  En  sorte  qu'elles, 
considerans  ceste  complexion  divine,  pour  le  res- 
jouir  au  matin,  faisoient  davant  lui  sonner  des  verres 

avecques  un  cousteau ,  ou  des  flacons  avecques 
leur  toupon,  ou  des  pinthes  avecques  leur  couvercle. 
Auquel  son,  il  s'esguayoit,  il  tressailloit,  et  luy-mes- 
mes  se  bressoit  en  dodelinant  de  la  teste,  moni- 
chordisant  des  doigtz  et  barytonant  du  cul. 

CHAPITRE  VIII 

Comment  on  vestit  Gargantua. 

uy  estant  en  cest  eage,  son  pere  or- 
donna qu'on  luy  feist  habillemens  à 
sa  livrée,  laquelle  estoit  blanc  et  bleu. 
Defaict,  ony  besoigna,  et  fuient  faictz, 
taillez  et  cousuz  à  la  mode  qui  pour  lors  couroit. 

Parles  anciens  pantarches  qui  sont  en  la  chambre 
des  comptes  à  Montsoreau,  je  trouve  qu'il  feutvestu 
en  la  façon  que  s'ensuyt: 

Pour  sa  chemise  furent  levées  neuf  cens  aulnes 
de  toile  de  Chasteleraud,  et  deux  cens  pour  les 
coussons  en  sorte  de  carreaulx,  lesquelz  on  mist 
soubz  les  esselles.  Et  n'estoit  poinct  froncée,  caria 
fronsure  des  chemises  n'a  esté  inventée  sinon  depuis 
que  les  lingieres,  lorsque  la  poincte  de  leur  agueille 
estoit  rompue,  ont  commencé  besoigner  du  cul. 

Pour  son  pourpoinct  furent  levées  huyt  cens 
treize  aulnes  de  satin  blanc,  et  pour  les  agueillettes 
quinze  cens  neuf  peaulx  et  demye  de  chiens  Lors 
commença  le  monde  attacher  les  chausses  au  pour- 

poinct,  et  non  le  pourpoinct  aux  chausses,  car  c'est 
chose  contre  nature,  comme  amplement  a  déclaré 
Olkam  sus  les  Exponibles  de  M.  Haultechaussade. 

Pour  ses  chausses  furent  levez  unze  cens  cinq 
aulnes  et  ung  tiers  d'estamet  blanc,  et  feurent  des- 
chisquetez  en  forme  de  colomnes  striées  et  créne- 
lées par  le  derrière,  affin  de  n'eschaufer  les  reins. 
Et  flocquoit  par  dedans  la  deschicqueture  de  damas 
bleu,  tant  que  besoing  estoit.  Et  notez  qu'il  avoit 
tresbelles  griefves  et  bien  proportionnez  au  reste 
de  sa  stature. 

Pour  la  braguette  feurent  levées  seize  aulnes  un 
quartier  d'icelluy  mesme  drap,  et  fut  la  forme  d'icelle 
comme  d'un  arc  boutant,  bien  estachée  joyeusement 
à  deux  belles  boucles  d'or,  que  prenoient  deux  cro- 
chetz  d'esmail,  en  un  chascun  desquelz  estoit  en- 
châssée une  grosse  esmeraugde  de  la  grosseur  d'une 
pomme  d'orange.  Car,  ainsi  que  dict  Orpheus  libro 
De  lapidibus,  et  Pline  libro  ultimo,  elle  a  vertu 
erective  et  confortative  du  membre  naturel.  L'exi- 
ture  de  la  braguette  estoit  à  la  longueur  d'une 
canne,  deschicquetée  comme  les  chausses,  avecques 
le  damas  bleu  flottant  comme  davant.  Mais,  voyans 
la  belle  brodure  de  canetille  et  les  plaisans  entrelatz 
d'orfeverie  garniz  de  fins  diamens,  fins  rubiz,  fines 
turquoyses,  fines  esmeraugdes,  et  unions  persicques, 
vous  l'eussiez  comparée  à  une  belle  corne  d'abon- 
dance, telle  que  voyez  es  antiquailles,  et  telle  que 
donna  Rhea  es  deux  nymphes  Adrastea  et  Ida, 

nourrices  de  Jupiter  :  tcusjours  gualante,  succulente, 
resudante,  tousjours  verdoyante,  tousjours  fleuris- 
sante, tousjours  fructifiante,  plene  d'humeurs,  plene 
de  rieurs,  plene  de  fruictz,  plene  de  toutes  délices. 
Je  advoue  Dieu  s'il  ne  la  faisoit  bon  veoir.  Mais  je 
vous  en  exposeray  bien  dadvantaige  au  livre  quej'ay 
faictDe  la  dignité  des  braguettes.  D'un  cas  vous  ad- 
vertis,  que  si  elle  estoit  bien  longue  et  bien  ample, 
si  estoit  elle  bien  guarnie  au  dedans  et  bien  avitail- 
lée,  en  rien  ne  ressemblant  les  hypocriticques  bra- 
guettes d'un  tas  de  muguetz,  qui  ne  sont  plenes 
que  de  vent,  au  grand  interest  du  sexe  féminin. 

Pour  ses  souliers  furent  levées  quatre  cens  six 
aulnes  de  velours  bleu  cramoysi,  et  furent  deschic- 
quettez  mignonement  par  lignes  parallelles  joinctes 
en  cylindres  uniformes.  Pour  la  quarreleure  d'iceulx 
furent  employez  unze  cens  peaulx  de  vache  brune, 
taillée  à  queues  de  merluz. 

Pour  son  saie  furent  levez  dix  et  huyt  cens  aulnes 
de  velours  bleu  tainct  en  grene,  brodé  à  l'entour 
de  belles  vignettes,  et  par  le  mylieu  de  pinthes  d'ar- 
gent de  canetille,  enchevestrées  de  verges  d'or 
avecques  force  perles,  par  ce  dénotant  qu'il  seroit 
un  bon  fessepinthe  en  son  temps. 

Sa  ceincture  feut  de  troys  cens  aulnes  et  demye 
de  cerge  de  soye,  moytié  blanche  et  moytié  bleu, 
ou  je  suis  bien  abusé. 

Son  espée  ne  feut  valentienne,  ny  son  poignard 
sarragossoys,  car  son  pere  hayssoit  tous  ces  Indal- 
Rabelais.  I.  5 

gos  Bourrachous  marranisez  comme  diables;  mais 
il  eut  la  belle  espée  de  boys,  et  le  poignart  de  cuir 
bouilly,  pinctz  et  dorez  comme  un  chascun  soub- 
haiteroit. 

Sa  bourse  fut  faicte  de  la  couille  d'un  oriflant 
que  lui  donna  Her  Pracontal,  proconsul  de  Libye. 

Pour  sa  robe  furent  levées  neuf  mille  six  cens 
aulnes  moins  deux  tiers  de  velours  bleu  comme  des- 
sus, tout  porfîlé  d'or  en  figure  diagonale,  dont  par 
juste  perspective  yssoit  une  couleur  innommée,  telle 
que  voyez  es  coulz  des  tourterelles,  quiresjouissoit 
merveilleusement  les  yeulx  des  spectateurs. 

Pour  son  bonnet  furent  levées  troys  cens  deux 
aulnes  ung  quart  de  velours  blanc,  et  feut  la  forme 
cficelluy  large  et  ronde  à  la  capacité  du  chief.  Car 
son  pere  disoit  que  ces  bonnetz  à  la  marrabeise, 
faictz  comme  une  crouste  de  pasté,  porteroient 
quelque  jour  malencontre  à  leurs  tonduz. 

Pour  son  plumart  pourtoit  une  belle  grande 
plume  bleue  prinse  d'un  onocrotal  du  pays  de  Hir- 
canie  la  saulvaige  bien  mignonement  pendente  sus 
l'aureille  droicte. 

Pour  son  image  avoit  en  une  platine  d'or  pesant 
soixante  et  huyt  marcz  une  figure  d'esmail  compé- 
tent en  laquelle  estoit  pourtraict  un  corps  humain 
ayant  deux  testes,  l'une  virée  vers  l'autre,  quatre 
bïas,  quatre  pieds,  et  deux  culz,  telz  que  dict  Pla- 
îou  m  Symposio  avoir  esté  l'humaine  nature  à  son 
commencement  mystic,  et  autour  estoit  escript  en 

très  ioniques,  ArAIIH  OT  ZHTEI  TA  ÈÀYTH23. 

Pour  porter  au  col  eut  une  chaîne  d'or  pesante 
vingt  et  cinq  mille  soixante  et  troys  marcz  d'or, 
faicte  en  forme  de  grosses  bacces,  entre  lesquelles 
estaient  en  œuvre  gros  jaspes  verds  engravez  et 
taillez  en  dracons  tous  environnez  de  rayes  et  es- 
tinceîles,  comme  les  portoit  jadis  le  roy  Necepsos. 
Et  descendoit  jusque  à  la  boucque  du  hault  ventre; 
Dont  toute  sa  vie  en  eut  l'émolument  tel  que  sça- 
vent  les  médecins  gregoys. 

Pour  ses  guands  furent  mises  en  œuvre  seize 
peaulx  de  lutins,  et  troys  de  loups  guarous  pour  la 
brodure  d'iceulx.  Et  de  telle  matière  lui  feurent 
faictz  par  l'ordonnance  des  Cabalistes  de  Sain- 
Louand. 

Pour  ses  aneaulx,  lesquelz  voulut  son  pere  qu'il 
portast  pour  renouveller  le  signe  antique  de  no- 
blesse, il  eut  au  doigt  indice  de  sa  main  gauche 
une  escarboucle  grosse  comme  un  œuf  d'austruche 
enchâssée  en  or  de  seraph  bien  mignonement.  Au 
doigt  médical  d'icelle  eut  un  aneau  faict  des  qua- 
tre metaulx  ensemble,  en  la  plus  merveilleuse  façon 
que  jamais  feust  veue,  sans  que  l'assier  froissast  l'or, 
sans  que  l'argent  foullast  le  cuyvre.  Le  tout  fut 
faict  par  le  capitaine  Chappuys  et  Alcofribas,  son 
bon  facteur.  Au  doigt  médical  de  la  dextre  eut  un 
aneau  faict  en  forme  spirale,  auquel  estoient  en- 
châssez un  balay  en  perfection,  un  diament  en 
poincte,et  une  esmeraulde  de  Physon,  deprisines- 

timable.  Car  Hans  Carvel,  grand  lapidaire  du  roy 
de  Melinde,  les  estimoit  à  la  valeur  de  soixante 
neuf  millions  huyt  cens  nonante  et  quatre  mille  dix 
et  huyt  moutons  à  la  grande  laine;  autant  l'estimè- 
rent les  Fourques  d'Auxbourg. 

CHAPITRE  IX 
Les  Couleurs  et  livrée  de  Gargantua. 

i  es  couleurs  de  Gargantua  feurent  blanc 
lei  bleu,  comme  cy  dessus  avez  peu 
'lire.  Et  par  icelles  vouloit  son  père 
,A  qu'on  entendist  que  ce  luy  estoit  une 
.ly^eTte.  Car  le  blanc  luy  signifioit  joye,  plai- 
sir, délices  et  resjouissance,  et  le  bleu  choses  ce- 
lestes. 

J'entends  bien  que,  lisans  ces  motz,  vous  vous 
mocquez  du  vieil  beuveur,  et  reputez  l'exposition 
des  couleurs  par  trop  indague  et  abhorrente;  et 
dictes  que  blanc  signifie  foy,  et  bleu  fermeté;  mais, 
sans  mouvoir,  courroucer,  eschaufer  ny  altérer,  car 
le  temps  est  dangereux,  respondez-moy,  si  bon  vous 
semble.  D'aultre  contraincte  ne  useray  envers  vous, 
ny  aultres  quelz  qu'ilz  soient.  Seulement  vous  diray 
un  mot  de  la  bouteille. 

Qui  vous  meut?  qui  vous  poinct?  qui  vous  dict 
que  blanc  signifie  foy,  et  bleu  fermeté?  Un,  dictes- 
vous,  livre  trepelu  qui  se  vend  par  les  bisouars  et 

porteballes  au  tiltre  :  le  Blason  des  couleurs.  Qui  l'a 
faict?  Quiconques  il  soit,  en  ce  a  esté  prudent 
qu'il  n'y  a  poinct  mis  son  nom.  Mais,  au  reste,  je 
ne  sçay  quoy  premier  en  luy  je  doibve  admirer,  ou 
son  oultrecuidance,  ou  sa  besterie. 

Son  oultrecuidance,  qui  sans  raison,  sans  cause, 
et  sans  apparence,  a  ausé  prescripre  de  son  autorité 
privée  quelles  choses  seroient  dénotées  parles  cou- 
leurs; ce  que  est  l'usance  des  tyrans,  qui  voulent 
leur  arbitre  tenir  lieu  de  raison  ;  non  des  saiges  et 
sçavans,  qui  par  raisons  manifestes  contentent  les 
lecteurs  ; 

Sa  besterie,  qui  a  existimé  que,  sans  aultres  dé- 
monstrations et  argumens  valables,  le  monde  reigle- 
roit  ses  devises  par  ses  impositions  badaudes. 

De  faict,  comme  dict  le  proverbe  «  à  cul  de  foy- 
rad  toujours  abonde  merde»,  il  a  trouvé  quelque 
reste  de  niays  du  temps  des  haultz  bonnetz,  les- 
quelz  ont  eu  foy  à  ses  escripts,  et  selon  iceulx  ont 
taillé  leurs  apophthegmes  et  dictez,  en  ont  enche- 
vestré  leurs  muletz,  vestu  leurs  pages,  escartelé 
leurs  chausses,  brodé  leurs  guandz,  frangé  leurs 
lictz,  painct  leurs  enseignes,  composé  chansons,  et, 
que  pis  est,  faict  impostures  et  lasches  tours  clan- 
destinement entre  les  pudicques  matrones. 

En  pareilles  ténèbres  sont  comprins  ces  glorieux 
de  Court  et  transporteurs*de  noms,  lesquelz  voulens 
en  leurs  divises  signifier  espoir,  font  portraire  une 
sphère,  àes  pennes  d'oiseaulx  pour poines,  de  Vancho- 

lie  pour  melancholie,  la  lune  bicorne  pour  vivre  en 
croissant,  un  banc  rompu  pour  bancque  roupie,  non 
et  un  halcret,  pour  non  durhabit,  un  lict  sans  ciel 
pour  un  liceniié.  Que  sont  homonymies  tant  ineptes, 
tant  fades,  tant  rusticques  et  barbares,  que  l'on 
doibvroit  atacher  une  queue  de  renard  au  collet  et 
faire  un  masque  d'une  bouze  de  vache  à  un  chascun 
d'iceulx  qui  en  vouldroit  dorénavant  user  en  France 
après  la  restitution  des  bonnes  lettres. 

Par  mesmes  raisons,  si  raisons  les  doibz  nommer, 
et  non  resveries,  ferois  je  paindre  un  penier,  déno- 
tant qu'on  me  faict  pener,  et  un  pot  à  moustarde 
que  c'est  mon  cueur  à  qui  moult  tarde,  et  un  pot  à 
pisser,  c'est  un  officiai,  et  le  fond  de  mes  chausses, 
c'est  un  vaisseau  de  petz,  et  ma  braguette,  c'est  le 
greffe  des  arrestz,  et  un  estront  de  chien,  c'est  un 
tronc  de  céans,  où  gist  l'amour  de  m'amye. 

Bien  aultrement  faisoient  en  temps  jadis  les  saiges 
de  Egypte  quand  ils  escripvoient  par  lettres  qu'ils 
appelloient  hiéroglyphiques,  lesquelles  nul  n'enten- 
doit  qui  n'entendist,  et  un  chascun  entendoit  qui 
entendist  la  vertu,  propriété  et  nature  des  choses 
par  icelles  figurées,  desquelles  Orus  Apollon  a  en 
grec  composé  deux  livres,  et  Polyphile  au  Songe 
d'Amours  en  a  davantaige  exposé.  En  France,  vous 
en  avez  quelque  transon  en  la  devise  de  Monsieur 
l'Admirai,  laquelle  premier  porta  Octavian  Au- 
guste. 

Mais  plus  oultre  ne  fera  voile  mon  esquif  entre 

ces  gouffres  et  guez  mal  plaisans.  Je- retourne  faire 
scale  au  port  dont  suis  yssu.  Bien  ay  je  espoir  d'en 
escripre  quelque  jour  plus  amplement,  et  monstrer, 
tant  par  raisons  philosophiques  que  par  auctoritez 
receues  et  approuvées  de  toute  ancienneté,  quelles 
et  quantes  couleurs  sont  en  nature,  et  quoy  par 
une  chascune  peut  estre  designé,  si  Dieu  me  saulve 
le  moule  du  bonnet;  c'est  le  pot  au  vin,  comme 
disoit  ma  mere  grand. 

CHAPITRE  X 
De  ce  qu'est  signifié  par  les  couleurs  blanc  et  bleu. 

E  blanc  doncques  signifie  joye,  soulas 
et  liesse,  et  non  à  tort  le  signifie,  mais 
à  bon  droict  et  juste  tiltre  ;  ce  que 
pourrez  vérifier  si,  arrière  mises  vos 
affections,  voulez  entendre  ce  que  présentement 
vous  exposeray. 

Aristoteles  dict  que,  supposent  deux  choses  con- 
traires en  leur  espèce,  comme  bien  et  mal,  vertu  et 
vice,  froid  et  chauld,  blanc  et  noir,  volupté  et  do- 
leur,  joye  et  dueil,  et  ainsi  de  aultres,  si  vous  les 
couplez  en  telle  façon  qu'un  contraire  d'une  espèce 
convienne  raisonnablement  à  l'un  contraire  d'une 
aultre,  il  est  conséquent  que  l'autre  contraire  çpm- 
pete  avecques  l'autre  résidu.  Exemple  :  Vertus  et 
Vice  sont  contraires  en  une  espèce,  aussy  sont 

Bien  et  Mal.  Si  l'un  des  contraires  de  la  première 
espèce  convient  à  l'un  de  la  seconde,  comme  Vertus 
et  Bien,  car  il  est  sceut  que  Vertus  est  bonne,  ainsi 
seront  les  deux  residuz,  qui  sont  Mai  et  Vice,  car 
Vice  est  maulvais. 

Ceste  reigle  logicale  entendue,  prenez  ces  deux 
contraires,  Joye  et  Tristesse  ;  puis  ces  deux,  Blanc 
et  Noir:  car  ilz  sont  contraires  physicalement.  Si 
ainsi  doncques  est  que  Noir  signifie  Dueil,  à  bon 
droict  Blanc  signifiera  Joye. 

Et  n'est  cette  signifiance  par  imposition  hu- 
maine instituée,  mais  receue  par  consentement  de 
tout  le  monde,  que  les  philosophes  nomment  Jus 
Gentium,  droict  universel,  valable  par  toutes  con- 
trées. 

Comme  assez  sçavez  que  tous  peuples,  toutes 
nations,  je  excepte  les  antiques  Syracusans  et  quel- 
ques Argives,  qui  avoient  l'âme  de  travers,  toutes 
langues  voulens  exteriorement  demonstrer  leur  tris- 
tesse, portent  habit  de  noir,  et  tout  dueil  est  faict 
par  noir.  Lequel  consentement  universel  n'est  faict 
que  nature  n'en  donne  quelque  argument  et  raison, 
laquelle  un  chascun  peut  soubdain  par  soy  com- 
prendre sans  aultrement  estre  instruict  de  personne, 
laquelle  nous  appelions  droict  naturel. 

Par  le  blanc,  à  mesmes  induction  de  nature,  tout 
le  monde  a  entendu  joye,  liesse,  soulas,  plaisir  et 
délectation. 

Au  temps  passé,  les  Thraces  et  Crêtes  signoient 

les  jours  bien  fortunez  et  joyeux  de  pierres  blan- 
ches, les  tristes  et  defortunez  de  noires. 

La  nuyct  n'est  elle  funeste,  triste  et  melancho- 
lieuse?  Elle  est  noire  et  obscure  par  privation.  La 
clarté  n'esjouit  elle  toute  nature?  Elle  est  blanche 
plus  que  chose  que  soit.  A  quoy  prouver  je  vous 
pourrois  renvoyer  au  livre  de  Laurens  Valle  contre 
Bartok;  mais  le  tesmoignage  evangelicque  vous 
contentera.  Matth.  xvij  est  dict  que,  à  la  Transfi- 
guration de  Nostre  Seigneur,  vestimenta  ejus  fada 
surit  alba  sicut  lux  «  ses  vestemens  feurent  faictz 
blancs  comme  la  lumière.  »  Par  laquelle  blancheur 
lumineuse  donnoit  entendre  à  ses  troys  apostres 
Tidée  et  figure  des  joyes  éternelles.  Car  par  la 
clarté  sont  tous  humains  esjouiz,  comme  vous  avez 
le  dict  d'une  vieille  que  n'avoit  dens  en  gueule, 
encores  disoit  elle  :  «  Bona  lux.  »  Et  Tobie,  cap.v, 
quand  il  eut  perdu  la  veue,  lors  que  Raphaël  le 
salua,  respondit  :  «  Quelle  joye  pourray  je  avoir, 
qui  poinct  ne  voy  la  lumière  du  ciel?  »  En  telle 
couleur  tesmoignerent  les  Anges  la  joye  de  tout 
l'univers  à  la  Résurrection  du  Saulveur,  Joan  xxy 
et  à  son  Ascension,  Ad.  j.  De  semblable  parure 
veit  sainct  Jean  evangeliste,  Apocal.  iiij  et  vij,  les 
fidèles  vestuz  en  la  céleste  et  béatifiée  Hierusalem. 

Lisez  les  histoires  antiques  tant  grecques  que 
romaines,  vous  trouverez  que  la  ville  de  Albe, 
premier  patron  de  Rome,  feut  et  construicte  et 
appellée  à  l'invention  d'une  truye  blanche. 

Vous  trouverez  que  si  à  aulcun,  après  avoir  eu 
des  ennemis  victoire,  estoit  décrété  qu'il  entrast  à 
Rome  en  estât  triumphant,  il  y  entroit  sur  un  char 
tiré  par  chevaulx  blancs  ;  autant  celluy  qui  y  entroit 
en  ovation,  car  par  signe  ny  couleur  ne  pouvoyent 
plus  certainement  exprimer  la  joye  de  leur  venue 
que  par  la  blancheur. 

Vous  trouverez  que  Pericles,  duc  des  Athéniens, 
voulut  celle  part  de  ses  gensd'armes,  esquelz  par 
sort  estoient  advenues  les  febves  blanches,  passer 
toute  la  journée  en  joye,  solas  et  repos,  cependant 
que  ceulx  de  l'autre  part  batailleroient.  Mille  au- 
tres exemples  et  lieux  à  ce  propos  vous  pourrois  je 
exposer,  mais  ce  n'est  icy  le  lieu. 

Moyennant  laquelle  intelligence  povez  resouldre 
un  problème,  lequel  Alexandre  Aphrodise  a  réputé 
insoluble  :  «  Pourquoy  le  leon,  qui  de  son  seul 
cry  et  rugissement  espovante  tous  animaulx,  seule- 
ment crainct  et  révère  le  coq  blanc?  »  Car,  ainsi 
que  dict  Proclus,  lib.  De  sacrificio  et  magla,  c'est 
par  ce  que  la  présence  de  la  vertus  du  Soleil,  qui 
est  l'organe  et  promptuaire  de  toute  lumière  ter- 
restre et  syderale,  plus  est  symbolisante  et  compé- 
tente au  coq  blanc,  tant  pour  icelle  couleur  que 
pour  sa  propriété  et  ordre  spécifique,  que  au  leon. 
Plus  dict  que  en  forme  léonine  ont  esté  diables 
souvent  veuz,  lesquelz,  à  la  présence  d'un  coq 
blanc,  soubdainement  sont  disparuz. 

C'est  la  cause  pourquoy  Galli,  ce  sont  les  Fran- 

ment comme  laict,  que  les  Grecz  nomment  ydtXa, 
voluntiers  portent  plumes  blanches  sus  leurs  bon- 
netz;  car  par  nature  ils  sont  joyeux,  candides, 
gratieux  et  bien  amez,  et  pour  leur  symbole  et  en- 
seigne ont  la  fleur  plus  que  nulle  autre  blanche, 
c'est  le  lys. 

Si  demandez  comment  par  couleur  blanche  na- 
ture nous  induict  entendre  joye  et  liesse,  je  vous 
responds  que  l'analogie  et  conformité  est  telle.  Car, 
comme  le  blanc  exteriorement  disgrege  et  espart 
la  veue,  dissolvent  manifestement  les  espritz  visifz, 
selon  l'opinion  de  Aristoteles  en  ses  Problèmes,  et 
les  perspectifz,  et  le  voyez  par  expérience  quand 
vous  passez  les  montz  couvers  de  neige,  en  sorte 
que  vous  plaignez  de  ne  pouvoir  bien  reguarder, 
ainsi  que  Xenophon  escript  estre  advenu  à  ses  gens, 
et  comme  Galen  expose  amplement  lib.  x,  De  usa 
partium,  tout  ainsi  le  cueur  par  joye  excellente  est 
interiorement  espart,  et  patist  manifeste  resolution 
des  esperitz  vitaulx,  laquelle  tant  peut  estre  acreue, 
que  le  cueur  demoureroit  spolié  de  son  entretien, 
et  par  conséquent  seroit  la  vie  estaincte  par  ceste 
perîchairie,  comme  dict  Galen,  lib.  xij,  Metho., 
lib.  vy  De  locis  affectis,  et  lib.  ij,  De  symptomaion 
causis,  et  comme  estre  au  temps  passé  advenu  tes- 
moignent  Marc  Tulle,  lib.  j,  Quxstio ,  Tuscul, 
Verrius,  Aristoteles,  Tite-Live,  après  la  bataille  de 
Cannes,  Pline,  lib.  vij,  c.  xxxij  et  liij.,  A.  Gellius, 

lib.  iij,  xv  et  aultres,  à  Diagoras  Rodien,  Chilo, 
Sophocles,  Dyonis,  tyrant  de  Sicile,  Philippides, 
Philemon,  Polycrata,  Philistion  ,  M.  Juventi,  et 
aultres,  qui  moururent  de  joye,  et  comme  dict  Avi- 
cenne  ,  in  ij  canone  et  lib.  De  viribus  cordis ,  du 
zaphran,  lequel  tant  esjouist  le  cueur  qu'il  le  des- 
pouille  de  vie,  si  on  en  prend  en  dose  excessifve, 
par  resolution  et  dilatation  superflue.  Icy  voyez 
Alex.  Aphrodisien,  lib.  primo  Problematum,  cap. 
xix.  Et  pour  cause. 

Mais  quoy?  j'entre  plus  avant  en  ceste  matière 
que  n'establissois  au  commencement.  Icy  doncques 
calleray  mes  voilles,  remettant  le  reste  au  livre  en 
ce  consommé  du  tout,  et  diray  en  un  mot  que  le 
bleu  signifie  certainement  le  ciel  et  choses  célestes, 
par  mesmes  symboles  que  le  blanc  signifioit  joye 
et  plaisir. 


CHAPITRE  XI 

De  l'Adolescence  de  Gargantua. 

argantua,  depuis  les  troys  jusques 
à  cinq  ans,  feut  nourry  et  institué  en 
toute  discipline  convenente,  par  le 
commandement  de  son  pere,  et  celluy 
temps  passa  comme  les  petitz  enfans  du  pays,  c'est 
assavoir  :  à  boyre,  manger  et  dormir;  à  manger, 
dormir  et  boyre  ;  à  dormir,  boyre  et  manger. 

Tousjours  se  vaultroit  par  les  fanges,  se  masca- 
royt  le  nez,  se  chauffourroit  le  visaige,  aculoyt  ses 
souliers,  baisloit  souvent  aux  mousches,  et  couroit 
voulentiers  après  les  parpaillons,  desquelz  son  pere 
tenoit  l'empire. 

Il  pissoit  sus  ses  souliers,  il  chyoit  en  sa  chemise, 
il  se  mouschoyt  à  ses  manches,  il  mourvoit  dedans 
sa  soupe  et  patroilloit  par  tout  lieux,  et  beuvoit  en 
sa  pantoufle,  et  se  frottoit  ordinairement  le  ventre 
d'un  panier.  Ses  dens  aguysoit  d'un  sabot,  ses 
mains  lavoit  de  potaige,  se  pignoit  d'un  goubelet, 
se  asséoyt  entre  deux  selles  le  cul  à  terre,  se  cou- 
vroyt  d'un  sac  mouillé,  beuvoyt  en  mangeant  sa 
souppe,  mangeoit  sa  fouace  sans  pain,  mordoyt  en 
riant,  ryoit  en  mordent,  souvent  crachoyt  on  bas- 
sin, pettoyt  de  greysse,  pissoyt  contre  le  soleil,  se 
cachoyt  en  l'eau  pour  la  pluye,  battoyt  à  froid, 
songeoyt  creux,  faisoyt  le  succré,  escorchoyt  le  re- 
nard, disoit  la  patenostre  du  cinge,  retournoit  à  ses 
moutons,  tournoyt  les  truyes  au  foin,  battoyt  le 
chien  devant  le  lion,  mettoyt  la  charrue  devant  les 
beufz,  se  grattoyt  où  ne  luy  demangeoyt  poinct, 
tiroit  les  vers  du  nez  ,  trop  embrassoyt  et  peu  es- 
traignoyt,  mangeoyt  son  pain  blanc  le  premier, 
ferroyt  les  cigalles,  se  chatouilloyt  pour  se  faire 
rire,  ruoyt  tresbien  en  cuisine,  faisoyt  gerbe  de 
feurre  aux  Dieux,  faisoyt  chanter  Magnificat  à 
Matines  et  le  trouvoyt  bien  à  propous,  mangeoyt 
chous  et  chioyt  pourrée,  cognoissoyt  mousches  en 

laict,  faisoyt  perdre  les  pieds  aux  mousches,  ratissoyt 
le  papier,  chauffourroyt  le  parchemin,  guaignoyt 
au  pied,  tiroyt  au  chevrotin,  comptoyt  sans  son 
houste,  battoyt  les  buissons  sans  prandre  les  ozil- 
lons,  croyoit  que  nues  feussent  pailles  d'arain  et 
que  vessies  feussent  lanternes,  tiroyt  d'un  sac  deux 
moustures,  faisoyt  de  Tasne  pour  avoir  du  bren,  de 
son  poing  faisoyt  un  maillet,  prenoit  les  grues  du 
premier  sault,  vouloyt  que  maille  à  maille  on  feist 
les  haubergeons,  de  cheval  donné  tousjours  reguar- 
doyt  en  la  gueulle,  saultoiyt  du  coq  à  Pasne,  met- 
toyt  entre  deux  verdes  une  meure,  faisoyt  de  la 
terre  le  foussé ,  gardoyt  la  lune  des  loups ,  si  les 
nues  tomboient  esperoyt  prandre  les  alouettes,  fai- 
soyt de  nécessité  vertus,  faisoyt  de  tel  pain  souppe, 
se  soucioyt  aussi  peu  des  raitz  comme  des  tonduz, 
tous  les  matins  escorchoyt  le  renard.  Les  petitz 
chiens  de  son  pere  mangeoient  en  son  escuelle  : 
luy  de  mesmes  mangeoit  avecques  eux.  Il  leurs 
mordoit  les  aureilles,  ilz  luy  graphinoient  le  nez,  il 
leurs  souffloit  au  cul,  ilz  luy  leschoient  les  badi- 
goinces. 

Et  sabez  quey,  hillots?  Que  mau  de  pipe  vous 
byre  !  ce  petit  paillard  tousjours  tastonnoit  ses  gou- 
vernantes cen  dessus  dessoubs,  cen  devant  derrière. 
«  Harry  bourriquet,  »  et  desjà  commençoyt  exercer 
sa  braguette,  laquelle  un  chascun  jour  ses  gouver- 
nantes ornoyent  de  beaulx  boucquets,  de  beaulx 
rubans,  de  belles  fleurs,  de  beaulx  flocquars,  et 

passoient  leur  temps  à  la  faire  revenir  entre  leurs 
mains,  comme  un  magdaleon  d'entraict;  puis  s'es- 
claffoient  de  rire  quand  elle  levoit  les  aureilles, 
comme  si  le  jeu  leurs  eust  pieu. 

L'une  la  nommoit  ma  petite  dille,  l'autre  ma 
pine ,  l'aultre  ma  branche  de  coural ,  l'autre  mon 
bondon,  mon  bouchon,  mon  vibrequin,  mon  pos- 
souer,  ma  teriere,  ma  pendilloche,  mon  rude  esbat 
roidde  et  bas,  mon  dressouoir,  ma  petite  andoille 
vermeille,  ma  petite  couille  bredouille. 

«  Elle  est  à  moy,  disoit  l'une. — C'est  la  mienne, 
disoit  l'aultre.  —  Moy,  disoit  l'aultre,  n'y  auray  je 
rien?  Par  ma  foy,  je  la  couperay  doncques.  —  Ha 
couper  !  disoit  l'aultre ,  vous  luy  feriez  mal.  Ma 
dame,  coupez  vous  la  chose  aux  enfans?  Il  seroit 
Monsieur  sans  queue.  » 

Et,  pour  s'esbattre  comme  les  petitz  enfans  du 
pays,  luy  feirent  un  beau  virollet  des  aesles  d'un 
moulin  à  vent  de  Myrebalays. 

CHAPITRE  XII 

Des  Chevaulx  factices  de  Gargantua. 

uis,  affin  que  toute  sa  vie  feust  bon 
chevaulcheur,  l'on  luy  feist  un  be^u 
grand  cheval  de  boys,  lequel  il  faisoit 
penader,  saulter,  voltiger,  ruer  et 
danser  tout  ensemble,  aller  le  pas,  le  trot,  l'entre- 

pas,  le  gualot,  les  ambles,  le  hobin,  le  traquenard, 
le  camelin  et  l'onagrier;  et  luy  faisoit  changer  de 
poil,  comme  font  les  moines  de  Courtibaux,  selon 
les  Festes  :  de  bailbrun,  d'alezan,  de  gris  pommelle, 
de  poil  de  rat,  de  cerf,  de  rouen ,  de  vache ,  de 
zencle,  de  pecile,  de  pye,  de  leuce. 

Luy  mesmes  d'une  grosse  traine  fist  un  chaval 
pour  la  chasse,  un  aultre  d'un  fust  de  pressouer  à 
tous  les  jours,  et  d'un  grand  chaisne  une  mulle 
avecques  la  housse  pour  la  chambre.  Encores  en 
eut  il  dix  ou  douze  à  relays,  et  sept  pour  la  poste; 
et  tous  mettoit  coucher  auprès  de  soy. 

Un  jour  le  seigneur  de  Painensac  visita  son  pere 
en  gros  train  et  apparat,  auquel  jour  Festoient 
semblablement  venuz  veoir  le  duc  de  Francrepaset 
le  comte  de  Mouillevent.  Par  ma  foy,  le  logis  feut 
un  peu  estroict  pour  tant  de  gens,  et  singulière- 
ment les  estables.  Donc  le  maistre  d'hostel  et  four- 
rier dudict  seigneur  de  Painensac,  pour  sçavoir  si 
ailleurs  en  la  maison  estoient  estables  vacques,  s'a- 
dressèrent à  Gargantua,  jeune  garsonnet,  luy  de- 
mandans  secrettement  où  estoient  les  estables  des 
grands  chevaulx,  pensans  que  voluntiers  les  enfans 
decellent  tout. 

Lors  il  les  mena  par  les  grands  degrez  du  chas- 
teau,  passant  par  la  seconde  salle,  en  une  grande 
gualerie  par  laquelle  entrèrent  en  une  grosse  tour, 
et  eulx  montans  par  d'aultres  degrez,  dist  le  four- 
rier au  maistre  d'hostel  :  «  Cest  enfant  nous  abuse, 


GARGANTUA 


49 


car  les  estables  ne  sont  jamais  au  hault  de  la  mai- 
son.—  C'est,  dit  le  maistre  d'hostel,  mal  entendu 
à  vous,  car  je  sçay  des  lieux  à  Lyon,  à  la  Basmette, 
à  Chaisnon  et  ailleurs,  où  les  estables  sont  au  plus 
hault  du  logis  ;  ainsi  peut  estre  que  derrière  y  a 
yssue  au  montouer.  Mais  je  le  demanderai  plus  as- 
seurement.  »  Lors  demanda  à  Gargantua  :  «  Mon 
petit  mignon,  où  nous  menez  vous?  —  A  restable, 
dist-il,  de  mes  grands  chevaulx.  Nous  y  sommes 
tantost,  montons  seulement  ces  eschallons.  » 

Puis,  les  passant  par  une  aultre  grande  salle,  les 
mena  en  sa  chambre,  et,  retirant  la  porte  :  «  Voicy, 
dist-il,  les  estables  que  demandez;  voila  mon  Ge- 
nêt, voila  mon  Guildin,  mon  Lavedan,  mon  Tra- 
quenard ;  »  et,  les  chargeant  d'un  gros  livier  :  «  Je 
vous  donne,  dist-il,  ce  Phryzon  ;  je  l'ay  eu  de 
Francfort,  mais  il  sera  vostre  ;  il  est  bon  petit  che- 
vallet,  et  de  grand  peine;  avecques  un  tiercelet 
d'autour,  demye  douzaine  d'hespanolz  et  deux  lé- 
vriers, vous  voilà  roy  des  perdrys  et  lièvres  pour 
tout  cest  hyver. — Par  sainct  Jean!  dirent  ilz,  nous 
en  sommes  bien  ;  à  ceste  heure  avons  nous  le  moine. 
—  Je  le  vous  nye,  dist-il,  il  ne  fut  troys  jours  a 
céans  .» 

Devinez  icy  duquel  des  deux  ilz  avoient  plus 
matière,  ou  de  soy  cacher  pour  leur  honte,  ou  de 
ryre  pour  le  passetemps. 

Eulx  en  ce  pas  descendens  tous  confus,  il  de- 
manda :  «  Voulez  vous  une  aubeliere  ?  —  Qu'est 
Rabelais.  I.  7 


5o 


LIVRE  I,   CHAPITRE  XII 


ce,  disent-ilz  ?  —  Ce  sont,  respondit-il,  cinq  es- 
troncz  pour  faire  une  muselière.  —  Pour  cejour- 
d'huy,  dit  le  maistre  d'hostel ,  si  nous  sommes 
roustiz  jà  au  feu  ne  bruslerons,  car  nous  sommes 
lardez  à  poinct,  en  mon  advis.  O  petit  mignon,  tu 
nous  as  baillé  foin  en  corne,  je  te  voirray  quelque 
jour  pape.  —  Je  l'entends,  dist-il,  ainsi;  mais  lors 
vous  serez  papillon ,  et  ce  gentil  papeguay  sera  un 
papelard  tout  faict.  —  Voyre,  voyre,  dist  le  four- 
rier. 

—  Mais ,  dist  Gargantua ,  divinez  combien  y  a 
de  poincts  d'agueille  en  la  chemise  de  ma  mere. 

—  Seize,  dist  le  fourrier.  —  Vous,  dist  Gar- 
gantua, ne  dictes  l'Evangile,  car  il  y  en  a  sens 
davant  et  sens  derrière,  et  les  comptastes  trop  mai. 

—  Quand?  dist  le  fourrier. —  Alors,  dist  Gargan- 
tua, qu'on  feist  de  votre  nez  une  dille  pour  tirer 
un  muy  de  merde,  et  de  votre  gorge  un  entonnoir 
pour  la  mettre  en  aultre  vaisseau,  car  les  fondz  es- 
taient esventez. — Cor  dieu,  dist  le  maistre  d'hos- 
tel, nous  avons  trouvé  un  causeur.  Monsieur  le 
jaseur,  Dieu  vous  guard  de  mal,  tant  vous  avez  la 
bouche  fraische.  » 

Ainsi  descendens  à  grand  haste,  soubz  l'arceau 
des  degrez  laissèrent  tomber  le  gros  livier  qu'il 
leurs  avoit  chargé,  dont  dist  Gargantua  :  «  Que 
diantre  vous  estes  maulvais  chevaulcheurs  !  Vostre 
courtault  vous  fault  au  besoing.  Se  il  vous  falloit 
aller  d'icy  à  Cahusac,  que  aimeriez  vous  mieulx, 

ou  chevaulcher  un  oyson  ou  mener  une  truye  en 
laisse  ?  —  J'aymerois  mieulx  boyre ,  dist  le  four- 
rier. » 

Et,  ce  disant,  entrèrent  en  la  sale  basse,  où  estoit 
toute  la  briguade,  et,  racontans  ceste  nouvelle 
histoire,  les  feirent  rire  comme  un  tas  de  mous- 
ches. 

CHAPITRE  XIII 

Comment  Grandgousier  congneut  Vesperit  merveilleux 
de  Gargantua  à  l'invention  d'un  torchecul. 

us  la  fin  de  la  quinte  année,  Grand- 
gousier, retournant  de  la  defaicte  des 
Ganarriens,  visita  son  fîlz  Gargantua. 
Là  fut  resjouy  comme  un  tel  pere  po- 
voit  estre  voyant  un  sien  tel  enfant;  et  le  baisant 
et  accollant  l'interrogeoyt  de  petitz  propos  puériles 
en  diverses  sortes.  Et  beut  d'autant  avecques  luy 
et  ses  gouvernantes,  esquelles  par  grand  soing  de- 
mandoit  entre  aultres  cas  si  elles  l'avoient  tenu 
blanc  et  nect.  Ace  Gargantua  feist  response  qu'il  y 
avoit  donné  tel  ordre  qu'en  tout  le  pays  n'estoit 
guarson  plus  nect  que  luy. 

«  Comment  cela?  dit  Grandgousier.  —  J'ay, 
respondit  Gargantua,  par  longue  et  curieuse  expé- 
rience inventé  un  moyen  de  me  torcher  le  cul,  le 
plus  seigneurial,  le  plus  excellent,  le  plus  expédient 

que  jamais  feut  veu.  —  Quel?  dist  Grandgousier. 
—  Comme  vous  le  raconteray,  dist  Gargantua, 
présentement.  Je  me  torchay  une  foys  d'un  cache- 
let  de  velours  de  une  damoiselle ,  et  le  trouvay 
bon,  car  la  mollice  de  sa  soye  me  causoit  au  fon- 
dement une  volupté  bien  grande. 

Une  aultre  foys  d'un  chapron  d'ycelles,  et  feut 
de  mesmes. 

Une  aultre  foys  d'un  cachecoul ,  une  aultre  foys 
des  aureillettes  de  satin  cramoisy  ;  mais  la  dorure 
d'un  tas  de  sphères  de  merde  qui  y  estoient  m'es- 
corcherent  tout  le  derrière  ;  que  le  feu  sainct  An- 
toine arde  le  boyau  cullier  de  l'orfebvre  qui  les 
feist  et  de  la  damoiselle  que  les  portoit  ! 

Ce  mal  passa  me  torchant  d'un  bonnet  de  paige, 
bien  emplumé  à  la  Souice. 

Puis,  fiantant  derrière  un  buisson,  trouvay  un 
chat  de  Mars  ;  d'icelluy  me  torchay ,  mais  ses  gry- 
phes  me  exulcererent  tout  le  périnée. 

De  ce  me  gueryz  au  lendemain,  me  torchant 
des  guands  de  ma  mere,  bien  parfumez  de  mau- 
join. 

Puis  me  torchay  de  saulge ,  de  fenoil,  de  aneth, 
de  marjolaine,  de  roses,  de  feuilles  de  courles, 
de  choulx,  de  bettes,  de  pampre,  de  guimaulves, 
de  verbasce,  qui  est  escarlatte  de  cul,  de  lactues 
et  de  fueilles  de  espinards  (le  tout  me  feist  grand 
bien  à  ma  jambe)  ;  de  mercuriale,  de  persiguiere, 
de  orties,  de  consolde  ;  mais  j'en  eu  la  cacquesan- 

gue  de  Lombard,  dont  feu  gary  me  torchant  de  ma 
braguette. 

Puis  me  torchay  aux  linceux,  à  la  couverture, 
aux  rideaulx,  d'un  coissin,  d'un  tapis,  d'un  verd, 
d'une  nappe,  d'une  serviette,  d'un  mouschenez, 
d'un  peignouoir.  En  tout  je  trouvay  de  plaisir  plus 
que  ne  ont  les  roigneux  quand  on  les  estrille. 

—  Voire,  mais,  dist  Grandgousier,  lequel  tor- 
checul  trouvas  tu  meilleur? —  Je  y  estois,  dist  Gar- 
gantua, et  bien  toust  en  sçaurez  le  tu  autem.  Je 
me  torchay  de  foin,  de  paille,  de  bauduffe,  de 
bourre,  de  laine,  de  papier.  Mais 

Tousjours  laisse  aux  couillons  esmorche 
Qui  son  hord  cul  de  papier  torche. 

—  Quoy  !  dist  Grandgousier,  mon  petit  couil- 
lon,  as  tu  prins  au  pot,  veu  que  tu  rimes  desjà?  — 
Ouy  dea,  respondit  Gargantua,  mon  roy;  je  rime 
tant  et  plus,  et  en  rimant  souvent  m'enrime.  Es- 
coutez  que  dict  notre  retraict  aux  fîanteurs  : 

Chiart, 
Foirart, 
Petart, 
Brenous, 
Ton  lard, 
Chappart, 
S'espart 
Sus  nous. 


Hordous, 
Merdous, 

Esgous, 

Le  feu  de  sainct  Antoine  te  ard, 
Sy  tous 
Tes  trous 
Esclous 

Tu  ne  torche  avant  ton  départ. 
En  voulez  vous  dadventaige  ?  —  Ouj  dea,  res- 
pondit  Grandgousier.  — Adoncq,  dist  Gargantua  : 

RONDEAU 

En  chiant  Paultre  hyer  senty 
La  guabelle  que  à  mon  cul  doibs  ; 
L'odeur  feut  aultre  que  cuydois  : 
J'en  feuz  du  tout  empuanty, 

O  !  si  quelc'un  eust  consenty 
M'amener  une  que  attendoys 
En  chiant, 

Car  je  lui  eusse  assimenty 
Son  trou  d'urine  à  mon  lourdoys  ; 
Cependant  eust  avec  ses  doigtz 
Mon  trou  de  merde  guarenty 
En  chiant. 

Or  dictes  maintenant  que  je  n'y  sçay  rien.  Par 
la  mer  Dé,  je  ne  les  ay  faict  mie;  mais,  les  oyant 
reciter  à  dame  grand  que  voyez  cy,  les  ay  retenu 
en  la  gibbesiere  de  ma  mémoire. 

—  Retournons,  dist  Grandgousier,  à  nostre 
propos. —  Quel?  dist  Gargantua,  chier?  —  Non, 
dist  Grandgousier,  mais  torcher  le  cul.  —  Mais, 
dist  Gargantua,  voulez  vous  payer  un  bussart  de 
vin  breton  si  je  vous  foys  quinault  en  ce  propos? 
—  Ouy  vrayment,  dist  Grandgousier. 

—  Il  n'est,  dist  Gargantua,  poinct  besoing  tor- 
cher le  cul ,  sinon  qu'il  y  ayt  ordure  ;  ordure  n'y 
peut  estre  si  on  n'a  chié  ;  chier  doncques  nous 
fault  davant  que  le  cul  torcher.  —  O  !  dist  Grand- 
gousier,  que  tu  as  bon  sens,  petit  guarsonnet  !  Ces 
premiers  jours,  je  te  feray  passer  docteur  en  gaie 
science,  par  Dieu,  car  tu  as  de  raison  plus  que 
d'aage.  Or  poursuiz  ce  propos  torcheculatif,  je  t'en 
prie.  Et,  par  ma  barbe,  pour  un  bussart  tu  auras 
soixante  pippes,  j'entends  de  ce  bon  vin  breton, 
lequel  poinct  ne  croist  en  Bretaigne ,  mais  en  ce 
bon  pays  de  Verron. 

—  Je  me  torchay  après,  dist  Gargantua,  d'un 
couvrechiefv  d'un  aureiller,  d'ugne  pantophle,d'ugne 
gibbessiere,  d'un  panier  (mais  o  le  mal  plaisant  tor- 
checul  !),  puis  d'un  chappeau  :  et  notez  que  des  chap- 
peaulx  les  uns  sont  ras,  les  aultres  à  poil,  les  aul- 
tres  veloutez,  les  aultres  taffetassez ,  les  aultres  sa- 
tinizez.  Le  meilleur  de  tous  est  celluy  de  poil,  car 
il  faict  très  bonne  abstersion  de  la  matière  fecale. 

Puis  me  torchay  d'une  poulie,  d'un  coq,  d'un 
poulet,  de  la  peau  d'un  veau,  d'un  lièvre,  d'un 
pigeon,  d'un  cormoran,  d'un  sac  d'advocat,  d'une 
barbute,  d'une  coyphe,  d'un  leurre. 

Mais  concluent^  dys  et  maintiens  qu'il  n'y  a  tel 
torchecul  que  d'un  oyzon  bien  dumeté ,  pourveu 
qu'on  luy  tienne  la  teste  entre  les  jambes.  Et  m'en 
croyez  sus  mon  honneur,  car  vous  sentez  au  trou 
du  cul  une  volupté  mirificque ,  tant  pour  la  doul- 

ceur  d'icelluy  dumet  que  par  la  chaleur  tempérée  de 
l'oizon,  laquelle  facilement  est  communicquée  au 
boyau  culier  et  aultres  intestines,  jusques  à  venir  à 
la  région  du  cueur  et  du  cerveau.  Et  ne  pensez 
pas  que  la  béatitude  des  heroes  et  semi-dieux  qui 
sont  par  les  Champs  Elysiens  soit  en  leur  aspho- 
dèle, ou  ambrosie ,  ou  nectar,  comme  disent  ces 
vieilles  ycy  :  elle  est,  selon  mon  opinion,  en  ce 
qu'ilz  se  torchent  le  cul  d'un  oyzon.  Et  telle  est 
l'opinion  de  maistre  Jehan  d'Escosse.  » 

CHAPITRE  XIV 

Comment  Gargantua  feut  institué  par  un  sophiste 
en  lettres  latines. 

es  propos  entenduz,  le  bon  homme 
Grandgousier  fu  ravy  en  admiration, 
considérant  le  hault  sens  et  merveilleux 
entendement  de  son  filz  Gargantua. 
Et  dist  à  ses  gouvernantes  :  «  Philippe,  roy  de 
Macedone,  congneutle  bon  sens  de  son  filz  Alexan- 
dre à  manier  dextrement  un  cheval.  Car  ledict 
cheval  estoit  si  terrible  et  efrené  que  nul  ausoit 
monter  dessus ,  par  ce  que  à  tous  ses  chevaucheurs 
il  bailloit  la  saccade  :  à  l'un  rompant  le  coul,  à 
Faultre  les  jambes,  à  l'aultre  la  cervelle,  à  l'aultre 
les  mandibules.  Ce  que  considérant  Alexandre  en 
l'hippodrome,  qui  estoit  le  lieu  où  l'on  pourmenoit 

et  voultigeoit  les  chevaulx ,  advisa  que  la  fureur  du 
cheval  ne  venoit  que  de  frayeur  qu'il  prenoit  à  son 
umbre.  Dont,  montant  dessus,  le  feist  courir  en- 
contre le  soleil,  si  que  l'umbre  tumboit  par  derrière, 
et  par  ce  moïen  rendit  le  cheval  doulx  à  son  vou- 
loir. A  quoy  congneut  son  pere  le  divin  entende- 
ment qui  en  luy  estoit,  et  le  feist  tresbien  endoc- 
triner par  Aristoteles,  qui  pour  lors  estoit  estimé 
sus  tous  philosophes  de  Grèce. 

Mais  je  vous  diz  qu'en  ce  seul  propos  que  j'ay 
présentement  davant  vous  tenu  à  mon  filz  Gargan- 
tua je  congnois  que  son  entendement  participe  de 
quelque  divinité,  tant  je  le  voy  agu,  subtil,  profund 
et  serain.  Et  parviendra  à  degré  souverain  de  sa- 
pience,  s'il  est  bien  institué.  Pourtant  je  veulx  le 
bailler  à  quelque  homme  sçavant  pour  l'endoctri- 
ner selon  sa  capacité,  et  n'y  veulx  rien  espargner.» 

De  fait,  l'on  luy  enseigna  un  grand  docteur  so- 
phiste, nommé  maistre  Thubal  Holoferne,  qui  luy  ' 
aprint  sa  charte  si  bien  qu'il  la  disoit  par  cueur  au 
rebours;  et  y  fut  cinq  ans  et  troys  mois.  Puis  luy 
leut  Donat,  le  Facet,  Theodolet  et  Alanus  in  Para- 
bolis-,  et  y  fut  treze  ans  six  moys  et  deux  sep- 
maines. 

Mais  notez  que  ce  pendent  il  luy  aprenoit  à 
escripre  gotticquement,  et  escripvoit  tous  ses  livres, 
car  l'art  d'impression  n'estoit  encores  en  usaiges. 

Et  portoit  ordinairement  un  gros  escriptoire  pe- 
sant plus  de  sept  mille  quintaulx ,  duquel  le  guali- 

8 


58 


LIVRE  I,   CHAPITRE  XIV 


mart  estoit  aussi  gros  et  grand  que  les  gros  pilliers 
de  Enaj,  et  le  cornet  y  pendoit  à  grosses  chaînes 
de  fer,  à  la  capacité  d'un  tonneau  de  marchandise. 

Puis  luy  leugt  De  Modis  significandi,  avecques  les 
commens  de  Hunebize,  de  Fasquin,  de  Tropditeulx, 
de  Gualehaul,  de  Jean  le  Veau,  de  Billonio,  Bre- 
linguandus,  et  un  tas  d'aultres;  et  y  fut  plus  de 
dixhuyt  ans  et  unze  moys.  Et  le  sceut  si  bien  que 
au  coupelaud  il  le  rendoit  par  cueur  à  revers.  Et 
prouvoit  sus  ses  doigtz  à  sa  mere  que  de  modis  si- 
gnifîcandi  non  erat  scientia. 

Puis  luy  leugt  le  Compost,  où  il  fut  bien  seize 
ans  et  deux  moys,  lors  que  son  dict  précepteur 
mourut, 

Et  fut  Tan  mil  quatre  cens  et  vingt, 
De  la  verolle  qui  luy  vint. 

Apres  en  eut  un  aultre  vieux  tousseux,  nommé 
maistre  Jobelin  Bridé,  qui  luy  leugt  Hugutio,  He- 
brard,  Grecisme ,  le  Doctrinal,  les  Pars,  le  Quid 
est,  le  Supplementum,  Marmotret,  De  Moribus  in 
mensa  servandis  ;  Seneca.De  QuatuorVirtutibus  car- 
dinalibus;  Passavantus  cum  commento  et  Dormi  se- 
cure  pour  les  festes,  et  quelques  aultres  de  sembla- 
ble farine,  à  la  lecture  desquelzil  devint  aussi  saige 
qu'onques  puis  ne  fourneasmes  nous. 

CHAPITRE  XV 

Comment  Gargantua  fat  mis  soubz  aultres 
pédagogues. 

tant  son  pere  aperceut  que  vrayement 
il  estudioit  tresbien  et  y  mettoit  tout 
son  temps ,  toutesfoys  qu'en  rien  ne 
prouffitoit.  Et,  qui  pis  est,  en  devenoit 
fou,  niays,  tout  resveux  et  rassoté. 

De  quoi  se  complaignant  à  Don  Philippe  des 
Marays,  Viceroy  de  Papeligosse,  entendit  que 
mieulx  luy  vauldroit  rien  n'aprendre  que  telz  li- 
vres soubz  telz  précepteurs  aprendre ,  car  leur  sça- 
voir  n'estoit  que  besterie,  et  leur  sapience  n'estoit 
que  moufles  abastardisant  les  bons  et  nobles  espe- 
ritz,  et  corrompent  toute  fleur  de  jeunesse. 

«  Qu'ainsi  soit,  prenez,  dist-il,  quelc'un  de  ces 
jeunes  gens  du  temps  présent  qui  ait  seulement 
estudié  deux  ans.  En  cas  qu'il  ne  ait  meilleur  juge- 
ment,  meilleures  parolles,  meilleur  propos  que 
vostre  filz,  et  meilleur  entretien  et  honnesteté  en- 
tre le  monde,  reputez-moy  à  jamais  ung  tailleba- 
con  de  la  Brene.  »  Ce  que  à  Grandgousier  pleut 
tresbien,  et  commanda  qu'ainsi  feust  faict. 

Au  soir,  en  soupant,  ledict  des  Marays  introduict 
un  sien  jeune  paige  de  Ville  Gongys,  nommé  Eu- 
demon,  tant  bien  testonné,  tant  bien  tiré,  tant  bien 
espousseté,  tant  honneste  en  son  maintien,  que 

trop  mieulx  ressembloit  quelque  petit  angelot  qu'un 
homme.  Puis  dist  à  Grandgousier  : 

«Voyez  vous  ce  jeune  enfant?  il  n'a  encor  douze 
ans  ;  voyons,  si  bon  vous  semble,  quelle  différence, 
y  a  entre  le  sçavoir  de  vos  resveurs  mateologiens  du 
temps  jadis  et  les  jeunes  gens  de  maintenant.  » 

L'essay  pleut  à  Grandgousier,  et  commanda  que 
le  paige  propozast. 

Alors  Eudemon,  demandant  congié  de  ce  faire 
audict  Viceroy  son  maistre,  le  bonnet  au  poing,  la 
face  ouverte,  la  bouche  vermeille,  les  yeulx  asseu- 
rez  et  le  reguard  assis  sus  Gargantua,  avecques  mo- 
destie juvénile  se  tint  sus  ses  pieds,  et  commença 
le  louer  et  magnifier  premièrement  de  sa  vertus  et 
bonnes  mœurs,  secondement  de  son  sçavoir,  tier- 
cement  de  sa  noblesse,  quartement  de  sa  beaulté 
corporelle.  Et  pour  le  quint  doulcement  l'exhortoit 
à  révérer  son  pere  en  toute  observance,  lequel  tant 
s'estudioit  à  bien  le  faire  instruire;  enfin  le  prioit 
qu'il  le  voulsist  retenir  pour  le  moindre  de  ses  ser- 
viteurs. Car  auître  don  pour  le  présent  ne  reque- 
roit  des  cieulx ,  sinon  qu'il  luy  feust  faict  grâce  de 
luy  complaire  en  quelque  service  agréable. 

Le  tout  feut  par  icelluy  proféré  avecques  gestes 
tant  propres,  pronunciation  tant  distincte,  voix  tant 
éloquente  et  languaige  tant  aorné  et  bien  latin , 
que  mieulx  resembloit  un  Gracchus,  un  Ciceron  ou 
un  Ernilius  du  temps  passé  qu'un  jouvenceau  de  ce 
siècle. 

Mais  toute  la  contenence  de  Gargantua  fut  qu'il 
se  print  à  plorer  comme  une  vache,  et  se  cachoit 
le  visaige  de  son  bonnet,  et  ne  fut  possible  de  tirer 
de  luy  une  parolle,  non  plus  qu'un  pet  d'un  asne 
mort. 

Dont  son  pere  fut  tant  courroussé  qu'il  voulut 
occire  maistre  Jobelin.  Mais  ledict  des  Marays 
l'enguarda  par  belle  remonstrance  qu'il  luy  feist, 
en  manière  que  fut  son  ire  modérée.  Puis  com- 
menda  qu'il  feust  payé  de  ses  guaiges ,  et  qu'on 
le  feist  bien  chopiner  sophisticquement  ;  ce  faict, 
qu'il  allast  à  tous  les  diables.  «  Au  moins,  disoit-il, 
pour  le  jourd'huy  ne  coustera  il  gueres  à  son  houste, 
si  d'aventure  il  mouroit  ainsi  sou  comme  un  An- 
gloys  !  w 

Maistre  Jobelin  party  de  la  maison,  consulta 
Grandgousier  avecques  le  Viceroy  quel  précepteur 
l'on  lui  pourroit  bailler,  et  feut  avisé  entre  eulx  que 
à  cest  office  seroit  mis  Ponocrates,  pédagogue  de 
Eudemon ,  et  que  tous  ensemble  iroient  à  Paris 
pour  congnoistre  quel  estoit  l'estude  des  jouven- 
ceaulx  de  France  pour  icelluy  temps, 

CHAPITRE  XVI 

Comment  Gargantua  fut  envoyé  à  Paris,  et  de  Venorme 
jument  qui  le  porta,  et  comment  elle  deffit  les  mous- 
ches  bovines  de  la  Beauce. 

n  ceste  mesmes  saison,  Fayoles,  quart 
roy  de  Numidie,  envoya  du  pays  de 
Africque  à  Grandgousier  une  jument 
la  plus  énorme  et  la  plus  grande  que 
feut  oncques  veue,  et  la  plus  monstrueuse,  comme 
assez  sçavez  que  Africque  aporte  tousjours  quelque 
chose  de  nouveau ,  car  elle  estoit  grande  comme 
six  oriflans,  et  avoit  les  pieds  fenduz  en  doigts, 
comme  le  cheval  de  Jules  César,  les  aureilles  ainsi 
pendentes  comme  les  chievres  de  Languegoth ,  et 
une  petite  corne  au  cul.  Au  reste,  avoit  poil  d'ale- 
zan toustade,  entreillizé  de  grizes  pommelettes  ; 
mais  sus  tout  avoit  la  queue  horrible,  car  elle  estoit 
poy  plus  poy  moins  grosse  comme  la  pile  Sainct 
Mars  auprès  de  Langes,  et  ainsi  quarrée  avecques 
les  brancars  ny  plus  ny  moins  ennicrochez  que  sont 
les  espicz  au  blé. 

Si  de  ce  vous  esmerveillez ,  esmerveillez  vous 
dadvantaige  de  la  queue  des  béliers  de  Scythie,  qui 
pesoit  plus  trente  livres,  et  des  moutons  de  Surie, 
esquelz  fault ,  si  Tenaud  dict  vray,  affuster  une 
charrette  au  cul  pour  la  porter,  tant  elle  est  longue 
et  pesante.  Vous  ne  l'avez  pas  telle,  vous  aultres 

paillards  de  plat  pays.  Et  fut  amenée  par  mer  en 
troys  carracques  et  un  brigantin,  jusques  au  port  de 
Olone  en  Thalmondoys. 

Lorsque  Grandgousier  la  veit  ;  «  Voicy,  dist  il, 
bien  le  cas  pour  porter  mon  fïlz  à  Paris.  Or  çà,  de 
par  Dieu,  tout  yra  bien.  Il  sera  grand  clerc  on 
temps  advenir.  Si  n'estoient  messieurs  les  bestes, 
nous  vivrions  comme  clercs.  » 

Au  lendemain,  après  boyre,  comme  entendez, 
prindrent  chemin  Gargantua,  son  précepteur  Po- 
nocrates,  et  ses  gens,  ensemble  eulx  Eudemon,  le 
jeune  paige.  Et  par  ce  que  c'estoit  en  temps  serain 
et  bien  attrempé,  son  pere  luy  feist  faire  des  botes 
fauves  :  Babin  les  nomme  brodequins. 

Ainsi  joyeusement  passèrent  leur  grand  chemin, 
et  tousjours  grand  chère,  jusques  au  dessus  de  Or- 
léans, au  quel  lieu  estoit  une  ample  forest  de  la 
longueur  de  trente  et  cinq  lieues,  et  de  largeur  dix 
et  sept,  ou  environ.  Icelle  estoit  horriblement  fer- 
tile et  copieuse  en  mousches  bovines  et  freslons,  de 
sorte  que  c'estoit  une  vraye  briguanderie  pour  les 
pauvres  jumens,  asnes  et  chevaulx.  Mais  la  jument 
de  Gargantua  vengea  honnestement  tous  les  oul- 
trages  en  icelle  perpétrés  sus  les  bestes  de  son 
espèce  par  un  tour  duquel  ne  se  doubtoient  mie , 
car  soubdain  qu'ilz  feurent  entrez  en  la  dicte  forest, 
et  que  les  freslons  luy  eurent  livré  l'assault,  elle 
desguaina  sa  queue,  et  si  bien  s'escarmouchant  les 
esmoucha  qu'elle  en  abatit  tout  le  boys  :  à  tord,  à 

travers,  deçà,  delà,  par  cy,  par  la,  de  long,  de 
large,  dessus,  dessoubz,  abatoit  boys  comme  un 
fauscheur  faict  d'herbes,  en  sorte  que  depuis  n'y 
eut  ne  boys  ne  freslons,  mais  feut  tous  le  pays  re- 
duict  en  campaigne. 

Quoy  voyant,  Gargantua  y  print  plaisir  bien 
grand,  sans  aultrement  s'en  vanter,  et  dist  à  ses 
gens  :  «  Je  trouve  beau  ce  »,  dont  fut  depuis  ap- 
pelé ce  pays  la  Beauce.  Mais  tout  leur  desjeuner 
feut  par  baisler  :  en  mémoire  de  quoy  encores  de 
présent  les  gentilz  hommes  de  Beauce  desjeu- 
nent  de  baisler,  et  s'en  trouvent  fort  bien,  et  n'en 
crachent  que  mieulx. 

Finablement  arrivèrent  à  Paris,  auquel  lieu  se  re- 
fraischit  deux  ou  troys  jours,  faisant  chère  lye  avec- 
ques  ses  gens,  et  s'enquestant  quelz  gens  sçavans 
estoient  pour  lors  en  la  ville,  et  quel  vin  on  y 
beuvoit. 

CHAPITRE  XVII 

Comment  Gargantua  paya  sa  bien  venue  es  Parisiens, 
et  comment  il  print  les  grosses  cloches  de  Veglise 
Nostre  Dame. 

uel  que  s  jours  après  qu'ilz  se  feurent 
refraichiz,  il  visita  la  ville,  et  fut  veu 
de  tout  le  monde  en  grande  admira- 
tion. Car  le  peuple  de  Paris  est  tant 
sot5  tant  badaud  et  tant  inepte  de  nature,  qu'un 

basteleur,  un  porteur  de  rogatons,  un  mulet  avec- 
ques  ses  cymbales,  un  vielleux  au  mylieu  d'un  car- 
refour, assemblera  plus  de  gens  que  ne  feroit  un 
bon  prescheur  evangelicque. 

Et  tant  molestement  le  poursuyvirent  qu'il  feut 
contrainct  soy  reposer  suz  les  tours  de  l'église 
Nostre  Dame.  Auquel  lieu  estant,  et  voyant  tant 
de  gens  à  l'entour  de  soy,  dist  clerement  : 

«  Je  croy  que  ces  marroufles  veulent  que  je  leurs 
paye  icy  ma  bien  venue  et  mon  proficiat?  C'est 
raison.  Je  leur  voys  donner  le  vin,  mais  ce  ne  sera 
que  par  rys.  » 

Lors,  en  soubriant,  destacha  sa  belle  braguette, 
et,  tirant  sa  mentule  en  l'air,  les  compissa  si  aigre- 
ment qu'il  en  noya  deux  cens  soixante  mille  quatre 
cens  dix  et  huyt,  sans  les  femmes  et  petiz  enfants. 

Quelque  nombre  d'iceulx  évada  ce  pissefort  a 
legiereté  des  pieds.  Et  quand  furent  au  plus  hault 
de  l'Université,  suans ,  toussans,  crachans,  et  hors 
d'halene,  commencèrent  à  renier  et  jurer,  les  ungs 
en  cholere,  les  aultres  par  rys.  «  Carymary,  Cary- 
mara!  Par  saincte  Mamye ,  nous  son  baignez  par 
rys  »,  dont  fut  depuis  la  ville  nommée  Paris,  la- 
quelle au  paravant  on  appelloit  Leucece,  comme  dict 
Strabo,  lib.  iiij,  c'est  à  dire  en  grec  Blanchette, 
pour  les  blanches  cuisses  des  dames  dudict  lieu. 

Et  par  aultant  que  à  ceste  nouvelle  imposition 
du  nom  tous  les  assistans  jurèrent  chascun  les  Saincts 
de  sa  paroisse,  les  Parisiens,  qui  sont  faictz  de  tou- 
Rabelais.  I. 

tes  gens  et  toutes  pièces,  sont  par  nature  et  bons 
jureurs  et  bons  juristes,  et  quelque  peu  oultrecuy- 
dez.  Dont  estime  Joaninus  de  Barranco,  Libro  De 
copiositate  reverentiarum,  que  sont  dîctz  Parrhesiens 
en  grecisme,  c'est  à  dire  fiers  en  parler. 

Ce  faict,  considéra  les  grosses  cloches  que  es- 
taient esdictes  tours,  et  les  feist  sonner  harmonieu- 
sement. Ce  que  faisant,  luy  vint  en  pensée  qu'elles 
serviroient  bien  de  campanes  au  coul  de  sa  jument, 
laquelle  il  vouloit  renvoier  à  son  pere  toute  char- 
gée de  froumaiges  de  Brye  et  de  harans  frays.  De 
faict,  les  emporta  en  son  logis. 

Ce  pendant  vint  un  commandeur  jambonnier  de 
sainct  Antoine  pour  faire  sa  queste  suille,  lequel, 
pour  se  faire  entendre  de  loing  et  faire  trembler  le 
lard  au  charnier,  les  voulut  emporter  furtivement, 
mais  par  honnesteté  les  laissa,  non  parce  quelles 
estoient  trop  chauldes,  mais  parce  qu'elles  estoient 
quelque  peu  trop  pesantes  à  la  portée.  Cil  ne  fut 
pas  celluy  de  Bourg,  car  il  est  trop  de  mes  amys. 

Toute  la  ville  feut  esmeue  en  sédition ,  comme 
vous  sçavez  que  à  ce  ils  sont  tant  faciles  que  les 
nations  estranges  s'esbahissent  de  la  patience  des 
Roys  de  France,  lesquelz  aultrement  par  bonne 
justice  ne  les  refrènent,  veuz  les  inconveniens  qui 
en  sortent  de  jour  en  jour.  Pleust  à  Dieu  que  je 
sceusse  l'officine  en  laquelle  sont  forgez  ces  schis- 
mes et  monopoles  pour  les  mettre  en  évidence  és 
confraries  de  ma  paroisse.  Croyez  que  le  lieu  au- 

quel  convint  le  peuple  tout  folfré  et  habaliné  feut 
Nesle,où  lors  estoit,  maintenant  n'est  plus,  l'oracle 
de  Lucece.  Là  feut  propose  le  cas,  et  remonstré 
l'inconvénient  des  cloches  transportées. 

Apres  avoir  bien  ergoté  pro  et  contra,  feut  con- 
clud  en  Baralipton  que  l'on  envoyroit  le  plus  vieux 
et  suffisant  de  la  Faculté  vers  Gargantua  pour  luy 
remonstrer  l'horrible  inconvénient  de  la  perte  d'i- 
celles  cloches. Et,  nonobstant  la  remonstrance  d'aul- 
cuns  de  l'Université  qui  alleguoient  que  ceste 
charge  mieulx  competoit  à  un  orateur  que  à  un  so- 
phiste, feut  à  cest  affaire  esleu  nostre  maistre  Ja- 
notus  de  Bragmardo. 

CHAPITRE  XVIII 

Comment  Janotus  de  Bragmardo  feut  envoyé  pour 
recouvrer  de  Gargantua  les  grosses  cloches. 

ai  st re  Janotus,  tondu  à  la  Cesarine, 
vestu  de  son  lyripipion  à  l'antique,  et 
bien  antidote  l'estomac  de  coudignac 
de  four  et  eau  beniste  de  cave,  se 
transporta  au  logis  de  Gargantua,  touchant  davant 
soy  troys  vedeaulx  à  rouge  muzeau ,  et  trainant 
après  cinq  ou  six  maistres  inertes ,  bien  crottez  à 
profit  de  mesnaige. 

A  l'entrée  les  rencontra  Ponocrates ,  et  eut 
frayeur  en  soy,  les  voyant  ainsi  desguisez ,  et  pen- 

soit  que  feussent  quelques  masques  hors  du  sens. 
Puis  s'enquesta  à  quelqu'un  desdictz  maistres  inertes 
de  la  bande  que  queroit  ceste  mosmerie?  Il  luy 
feut  respondu  qu'ilz  demandoient  les  cloches  leurs 
estre  rendues 

Soubdain  ce  propos  entendu,  Ponocrates  courut 
dire  les  nouvelles  à  Gargantua,  affin  qu'il  feust 
prest  de  la  responce,  et  deliberast  sur  le  champ  ce 
que  estoit  de  faire.  Gargantua,  admonesté  du  cas, 
appella  à  part  Ponocrates  son  précepteur,  Philoto- 
mie  son  maistre  d'hostel,  Gymnaste  son  escuyer, 
et  Eudemon?  et  sommairement  conféra  avecques 
eulx  sus  ce  que  estoit  tant  à  faire  que  à  respondre. 

Tous  feurent  d'advis  que  on  les  menast  au  re- 
traict  du  goubelet,  et  là  on  les  feist  boyre  rustre- 
jnent;  et,  affin  que  ce  tousseux  n'entrast  en  vaine 
gloire  pour  à  sa  requeste  avoir  rendu  les  cloches, 
l'on  mandast,  cependent  qu'il  chopineroit,  quérir  le 
prevost  de  la  Ville,  le  recteur  de  la  Faculté,  le 
vicaire  de  l'église,  esquelz,  davant  que  le  sophiste 
eust  proposé  sa  commission,  l'on  delivreroit  les  clo- 
ches. Après  ce,  iceulx  presens,  l'on  oyroit  sa  belle 
harangue.  Ce  que  fut  faict,  et,  les  susdictz  arrivez, 
le  sophiste  feut  en  plene  salle  introduict,  et  com- 
mença ainsi  que  s'ensuit  en  toussant  : 

CHAPITRE  XIX 

La  harangue  de  maistre  Janotus  de  Bragmardo,faicte 
à  Gargantua  pour  recouvrer  les  cloches. 

hen!  hen  !  hen  !  Mna  dies,  Monsieur, 
Mna  dies,  et  vobis,  Messieurs.  Ce  ne 
seroyt  que  bon  que  nous  rendissiez 
noz  cloches,  car  elles  nous  font  bien 
besoing.  Hen!  hen!  hasch  !  Nous  en  avions  bien 
aultresfoys  refusé  de  bon  argent  de  ceulx  de  Lon- 
dres en  Cahors,  sy  avions  nous  de  ceux  de  Bour- 
deaulx  en  Brye,  qui  les  vouloient  achapter  pour  la 
substantificque  qualité  de  la  complexion  élémen- 
taire que  est  entronificquée  en  la  terreistreité 
de  leur  nature  quidditative  pour  extraneizer  les  ha- 
lotz  et  les  turbines  suz  noz  vignes,  vrayement  non 
pas  nostres,  mais  d'icy  auprès.  Car,  si  nous  perdons 
le  piot,  nous  perdons  tout,  et  sens  et  loy.  Si  vous 
nous  les  rendez  à  ma  requeste,  je  y  guaigneray  six 
pans  de  saulcices,  et  une  bonne  paire  de  chausses, 
que  me  feront  grand  bien  à  mes  jambes,  ou  ilz  ne 
me  tiendront  pas  promesse.  Ho!  par  Dieu,  Domine, 
une  pair  de  chausses  est  bon.  Et  vir  sapiens  non 
abhorrehit  eam.Ha!  ha!  il  n'a  pas  paire  de  chausses 
qui  veult.  Je  le  sçay  bien  quant  est  de  moy.  Ad- 
visez,  Domine,  il  y  a  dixhuyt  jours  que  je  suis  àma- 
tagraboliser  ceste  belle  harangue.  Keddite  qux  sunt 
CzsarisCzsari,  et  qux  sunt  Dei  Deo.Ibi  jacet  lepus. 

Par  ma  foy,  Domine,  si  vous  voulez  souper  avec- 
ques  moy  in  caméra,  par  le  corps  Dieu,  charitatis, 
nos  faciemus  bonum  chérubin.  Ego  occidi  unum  por- 
cum,  et  ego  habet  bon  vino.  Mais  de  bon  vin  on  ne 
peult  faire  maulvais  latin. 

Or  sus,  de  parte  Dei,  date  nobis  clochas  nostras. 
Tenez,  je  vous  donne  de  par  la  Faculté  ung  Ser- 
mones  de  Utino  que  utinam  vous  nous  baillez  nos 
cloches.  Vultis  etiam  pardonos \Per  diem,  vos  habebitis 
et  nihil  poyabitis. 

O  Monsieur,  Domine,  clochidonnaminor  nobis. 
Dea,  est  bonum  urbis.  Tout  le  monde  s'en  sert.  Si 
vostre  jument  s'en  trouve  bien,  aussi  faict  nostre 
Faculté  qux  comparata  est  jumentis  insipientibus,  et 
similis  facta  est  eis,  Psalmo  nescio  quo;  si  l'avoys  je 
bien  quotté  en  mon  paperat,  et  est  unum  bonum 
Achilles.  Hen  !  hen  !  ehen  !  hasch  ! 

Ça,  je  vous  prouve  que  me  les  doibvez  bailler. 
Ego  sic  argument  or  : 

Omnis  clocha  clochabilis  in  clocherio  clochando, 
clochans  clochativo  clochare  facit  clocfiabiliter  clo- 
chantes. Parisius  habet  clochas.  Ergo  gluc. 

Ha  î  ha  !  ha  !  C'est  parlé  cela  !  Il  est  in  tertio  pri- 
mx,  en  Darii  ou  ailleurs.  Par  mon  ame,  j'ay  veu  le 
temps  que  je  faisois  diables  de  arguer,  mais  de  pré- 
sent je  ne  fais  plus  que  resver,  et  ne  me  fault  plus 
dorénavant  que  bon  vin,  bon  lict,  le  dos  au  feu, 
le  ventre  à  table,  et  escuelle  bien  profonde. 

Hay!  Domine,  je  vous  pry,  in  nomine  Patris  et 

Filii  et  Spiritus  Sancti,  Amen,  que  vous  rendez  nos 
cloches,  et  Dieu  vous  guard  de  mal,  et  Nostre  Dame 
de  santé,  qui  vivit  et  régnât  per  omnia  secula  seculo- 
rum,  Amen.  Hen  !  hasch  î  ehasch  !  grenhenhasch  ! 

Verum  enim  vero,  quando  quidem,  dubio  procul, 
edepol,  quoniam,  ita,  certe,  meus  Deus  fîdus,  une 
ville  sans  cloche  est  comme  un  aveugle  sansbaston, 
un  asne  sans  cropiere,  et  une  vache  sans  cymbales 
Jusques  à  ce  que  nous  les  ayez  rendues,  nous  ne  ces- 
serons de  crier  après  vous  comme  un  aveugle  qui  a 
perdu  son  baston,  de  braisler  comme  un  asne  sans 
cropiere,  et  de  bramer  comme  une  vache  sans  cym- 
bales. 

Un  quidam  latinisateur,  demourant  prés  l'hostel 
Dieu,  dist  une  foys,  allegant  l'autorité  d'ung  Ta- 
ponnus,  (je  faulx,  c'estoit  Pontanus,  poète  séculier), 
qu'il  desiroit  qu'elles  feussent  de  plume,  et  le  ba- 
tail  feust  d'une  queue  de  renard,  pource  qu'elles 
luy  engendroient  la  chronique  aux  tripes  du  cer- 
veau, quand  il  composoit  ses  vers  carminiformes. 
Mais 

Nac  petetin  petetac, 
Ticque,  torche,  lorne, 

il  feut  declairé  hereticque  :  nous  les  faisons  comme 
de  cire.  Et  plus  n'en  dict  le  déposant.  Valete  et 
plaudite.  Calepinus  recensui.  » 

CHAPITRE  XX 

Comment  le  sophiste  emporta  son  drap,  et  comment 
il  eut  procez  contre  les  aultres  maistres. 

E  sophiste  n'eut  si  toust  achevé  que 
Ponocrates  et  Eudemon  s'esclaffèrent 
de  rire  tant  profondement  que  en 
riant  cuiderent  rendre  l'ame  à  Dieu, 
ne  plus  ne  moins  que  Crassus  voyant  un  asne  couil- 
lart  qui  mangeoit  des  chardons,  et  comme  Phile- 
mon,  voyant  un  asne  qui  mangeoit  les  figues  qu'on 
avoit  apresté  pour  le  disner,  mourut  de  force  de 
rire. 

Ensemble  eulx  commença  rire  maistre  Janotus 
à  qui  mieulx  mieulx,  tant  que  les  larmes  leurs  ve- 
noient  és  yeux  par  la  véhémente  concution  de  la 
substance  du  cerveau,  à  laquelle  furent  exprimées 
ces  humiditez  lachrymales,  et  transcoullées  jouxte 
les  nerfz  optiques.  En  quoy  par  eulx  estoyt  De- 
mocrite  heraclitizant,  et  Heraclyte  democritizant 
représenté. 

Ces  rys  du  tout  sedez,  consulta  Gargantua  avec- 
ques  ses  gens  sur  ce  qu'estoit  de  faire.  Là  feut  Po- 
nocrates d'advis  qu'on  feist  reboyre  ce  bel  orateur.  Et, 
veu  qu'il  leurs  avoit  donné  de  passe  temps  et  plusfaict 
rire  que  n'eust  faict  Songecreux,  qu'on  luy  baillast  les 
dix  pans  de  saulcice  mentionnez  en  la  joyeuse  ha- 
rangue, avecques  une  paire  de  chausses,  troys  cens  de 

gros  boys  de  moulle,  vingt  et  cinq  muitz  de  vin, 
un  lict  à  triple  couche  de  plume  anserine,  et  une 
escuelle  bien  capable  et  profonde,  lesquelles  disoit 
estre  à  sa  vieillesse  nécessaires. 

De  tout  fut  faist  ainsi  que  avoit  esté  délibéré, 
excepté  que  Gargantua,  doubtant  que  on  ne  trou- 
vast  à  l'heure  chausses  commodes  pour  ses  jambes, 
doubtant  aussy  de  quelle  façon  mieulx  duyroient 
audict  orateur,  ou  à  la  martingualle,  qui  est  un 
pont  levis  de  cul  pour  plus  aisément  fianter,  ou  à 
la  marinière  pour  mieulx  soulaiger  les  roignons,  ou 
à  la  Souice  pour  tenir  chaulde  la  bedondaine,  ou 
à  queue  de  merluz  de  peur  d'eschauffer  les  reins, 
luy  feist  livrer  sept  aulnes  de  drap  noir  et  troys  de 
blanchet  pour  la  doubleure.  Le  boys  feut  porté  par 
les  guaingnedeniers;  les  maistres  ez  ars  portèrent 
les  saulcices  et  escuelles;  maistre  Janot  voulut  por* 
ter  le  drap. 

Un  desdictz  maistres  ,  nommé  maistre  Jousse 
Bandouille,  luy  remonstroit  que  ce  n'estoit  ho- 
neste  ny  décent  à  son  estât,  et  qu'il  le  baillast  à 
quelqu'un  d'entre  eulx. 

«  Ha!  dist  Janotus,  Baudet,  Baudet,  tu  ne  con- 
cluds  poinct  in  modo  et  figura.  Voyla  dequoy  ser- 
vent les  suppositions,  et  parva  logicalia.  Pannus 
pro  quo  supponit?  —  Confuse,  dist  Bandouille,  et 
distributive.  —  Je  ne  te  demande  pas,  dit  Janotus, 
Baudet,  quomodo  supponit,  mais  pro  quo  :  c'est, 
Baudet,  pro  tibiis  meis.  Et  pour  ce  le  porteray  je 

egamet,  sicut  supposition  portât  adpositum.  »  Ainsi 
l'emporta  en  tapinois,  comme  feist  Patelin  son  drap. 

Le  bon  feut  quand  le  tousseux,  glorieusement 
en  plein  acte  tenu  chez  les  Mathurins,  requist  ses 
chausses  et  saulcisses,  car  péremptoirement  luy  f eu- 
rent déniez,  par  autant  qu'il  les  avoit  eu  de  Gar- 
gantua, selon  les  informations  sus  ce  faictes.  Il  leurs 
remonstra  que  ce  avoit  esté  de  gratis,  et  de  sa  libé- 
ralité, par  laquelle  ilz  festoient  mie  absoubz  de 
leurs  promesses. 

Ce  nonobstant,  luy  fut  respondu  qu'il  se  conten- 
tast  de  raison,  et  que  aultre  bribe  n'en  auroit. 

«  Raison!  dist  Janotus,  nous  n'en  usons  poinct 
céans.  Traistres  malheureux,  vous  ne  valez  rien;  la 
terre  ne  porte  gens  plus  meschans  que  vous  estes, 
je  le  sçaybien;  ne  clochez  pas  devant  les  boyteux  : 
j'ay  exercé  la  meschanceté  avecques  vous.  Par  la 
ratte  Dieu,  je  advertiray  le  Roy  des  énormes  abus 
qui  sont  forgez  céans,  et  par  vos  mains  et  menéez, 
et  que  je  soye  ladre  s'il  ne  vous  faict  tous  vifz 
brusler  comme  bougres,  traistres,  hereticques  et  sé- 
ducteurs, ennemys  de  Dieu  et  de  vertus.  » 
r    A  ces  mots,  prindrent  articles  contre  luy;  luy,  de 
l'aultre  costé,  les  feist  adjourner.  Somme,  le  procez 
fut  retenu  par  la  court,  et  y  est  encores.  Les  ma- 
gistres,  sur  ce  poinct,  feirent  veu  de  ne  soy  des- 
croter;  maistre  Janot,  avecques  ses  adherens,  feist 
veu  de  ne  se  mouscher  jusques  à  ce  qu'en  feust 
dict  par  arrest  difinitif. 

Par  ces  veuz  sont  jusques  à  présent  demourez  et 
croteux  et  morveux,  car  la  court  n'a  encores  bien 
grabeié  toutes  les  pièces  :•  l'arrest  sera  donné  es 
prochaines  Calendes  grecques,  c'est  à  dire  jamais, 
comme  vous  sçavez  qu'ilz  font  plus  que  nature  ét 
contre  leurs  articles  propres.  Les  articles  de  Paris 
chantent  que  Dieu  seul  peult  faire  choses  infinies. 
Nature  rien  ne  faict  immortel,  car  elle  mect  fin  et 
période  à  toutes  choses  par  elle  produictes;  car 
omnia  orta  cadunt,  etc.  Mais  ces  avalleurs  de  f ri- 
mars  font  les  procès  davant  eux  pendens  et  infiniz 
et  immortelz.  Ce  que  faisans,  ont  donné  lieu  et 
vérifié  le  dict  de  Chilon ,  Lacedemonien ,  con- 
sacré en  Delphes ,  disant  misère  estre  compaigne 
de  procès  et  gens  playdoiens  misérables ,  car 
plus  tost  ont  fin  de  leur  vie  que  de  leur  droict  pré- 
tendu. 


CHAPITRE  XXI 

Uestude  de  Gargantua  selon  la  discipline  de  ses 
précepteurs  sophistes. 

es  premiers  jours  ainsi  passez  et  les 
cloches  remises  en  leur  lieu,  les  ci- 
toyens de  Paris,  par  recongnoissance 
de  ceste  honnesteté,  se  offrirent  d'en- 
tretenir et  nourrir  sa  jument  tant  qu'il  luy  plairoit, 
ce  que  Gargantua  print  bien  à  gré,  et  l'envoyèrent 

vivre  en  la  forest  de  Bière.  Je  croy  qu'elle  n'y  soyt 
plus  maintenant. 

Ce  faiçt,  voulut  de  tout  son  sens  estudier  à  la 
discrétion  de  Ponocrates  ;  mais  icelluy,  pour  le 
commencement,  ordonna  qu'il  feroit  à  sa  manière 
accoustumée,  affin  d'entendre  par  quel  moyen,  en 
si  long  temps,  ses  antiques  précepteurs  l'avoient 
rendu  tant  fat,  niays  et  ignorant. 

Il  dispensoit  doncques  son  temps  en  telle  façon 
que  ordinairement  il  s'esveilloit  entre  huyt  et  neuf 
heures,  feust  jour  ou  non  :  ainsi  l'avoient  ordonné 
ses  regens  antiques,  alleguans  ce  que  dict  David  : 
Vanum  est  vobis  ante  lucem  surgere. 

Puis  se  guambayoit,  penadoit  et  paillardoit  parmy 
le  hct  quelque  temps  pour  mieulx  esbaudir  ses  es- 
peritz  animaulx,  et  se  babiloit  selon  la  saison;  mais 
voluntiers  portoit-il  une  grande  et  longue  robbe 
de  grosse  frize  fourrée  de  renards;  après  se  pei- 
gnoît  du  peigne  de  Almain,  c'estoit  des  quatre 
doigtz  et  le  poulce,  car  ses  précepteurs  disoient 
que  soy  aultrement  pigner,  laver  et  nettoyer,  estoit 
perdre  temps  en  ce  monde. 

Puis  fiantoit,  pissoyt,  rendoyt  sa  gorge,  rottoit, 
pettoyt,  baisloyt,  crachoyt,  toussoyt,  sangloutoyt,' 
esternuoyt  et  se  morvoyt  en  archidiacre,  et  desjeu- 
noyt  pour  abatre  la  rouzée  et  maulvais  aer  :  belles 
tripes  frites,  belles  charbonnades,  beaulx  jambons, 
belles  cabirotades  et  force  soupes  de  prime. 

Ponocrates  iuy  remonstroit  que  tant  soubdain  ne 

debvoit  repaistre  au  partir  du  lict  sans  avoir  pre- 
mièrement faict  quelque  exercice»  Gargantua  res- 
pondit  :  «  Quoy !  n'ay  je  faict  suffisant  exercice? 
Je  me  suis  vaultré  six  ou  sept  tours  parmy  le  lict 
devant  que  me  lever.  Ne  est  ce  assez?  Le  pape 
Alexandre  ainsi  faisoit,  par  le  conseil  de  son  medi- 
cin  juif,  et  vesquit  jusques  à  la  mort  en  despit  des 
envieux.  Mes  premiers  maistres  me  y  ont  acous- 
tumé,  disans  que  le  desjeuner  faisoit  bonne  mé- 
moire; pourtant  y  beuvoient  les  premiers.  Je  m'en 
trouve  fort  bien  et  n'en  disne  que  mieulx. 

Et  me  disoit  maistre  Tubal,  qui  feut  premier  de 
sa  licence  à  Paris,  que  ce  n'est  tout  l'advantaige  de 
courir  bien  toust,  mais  bien  de  partir  de  bonne 
heure  ;  aussi  n'est  ce  la  santé  totale  de  nostre  hu- 
manité boyre  à  tas,  à  tas,  à  tas,  comme  canes, 
mais  ouy  bien  de  boyre  matin.  Unde  versus  : 

Lever  matin  n'est  poinct  bon  heur, 
Boyre  matin  est  le  meilleur.  <> 

Après  avoir  bien  à  poinct  desjeuné,  alloit  à  l'é- 
glise, et  luy  pourtoit  on  dedans  un  grand  penier 
un  gros  bréviaire  empantophlé,  pesant,  tant  en 
gresse  que  en  fremoirs  et  parchemin,  poy  plus  poy 
moins,  unze  quintaulx  six  livres;  là  oyoit  vingt  et 
six  ou  trente  messes.  Ce  pendent  venoit  son  diseur 
d'heures  en  place  empaletocqué  comme  une  duppe, 
et  tresbien  antidoté  son  alaine  à  force  syrop  vigno- 
Iat  ;  avecques  icelluy  marmonnoit  toutes  ses  kyrielles, 

et  tant  curieusement  les  espluschoit  qu'il  n'en  tom- 
bent un  seul  grain  en  terre. 

Au  partir  de  l'église,  on  luy  amenoit  sur  une 
traine  à  beufz  un  faratz  de  patenostres  de  Sainct 
Claude  aussi  grosses  chacune  qu'est  le  moulle  d'un 
bonnet,  et,  se  pourmenant  par  les  cloistres,  gale- 
ries ou  jardin,  en  disoit  plus  que  seze  hermites. 

Puis  estudioit  quelque  meschante  demye  heure, 
lesyeulx  assis  dessus  son  livre.  Mais,  comme  dit  le 
Comicque,  son  ame  estoit  en  la  cuysine. 

Pissant  doncq  plein  urinai,  se  asséoyt  à  table.  Et, 
par  ce  qu'il  estoit  naturellement  phlegmaticque, 
commençoit  son  repas  par  quelques  douzeines  de 
jambons,  de  langues  de  beuf  fumées,  de  boutar- 
gues,  d'andouilles,  et  telz  aultres  avant  coureurs 
de  vin. 

Ce  pendent  quatre  de  ses  gens  luy  gettoient  en 
la  bouche  l'un  après  l'autre  continuement  mous- 
tarde  à  pleines  palerées  ;  puisbeuvoit  un  horrificque 
traict  de  vin  blanc  pour  luy  soulaiger  les  roignons. 
Apres,  mangeoit  /  selon  la  saison ,  viandes  à  son 
appétit,  et  lors  cessoit  de  manger  quand  le  ventre 
luy  tiroit. 

A  boyre  n'avoit  poinct  fin  ny  canon,  car  il  disoit 
que  les  metes  et  bournes  de  boyre  estaient  quand, 
la  personne  beuvant,  le  liège  de  ses  pantoufles  en- 
floit  en  hault  d'un  demy  pied. 

CHAPITRE  XXII 

Les  Jeux  de  Gargantua. 

uis,  tout  lordement  grignotant  d'un 
transon  de  Grâces,  se  lavoit  les  mains 
de  vin  frais,  s'escuroit  les  dens  avec 
un  pied  de  porc,  et  devisoit  joyeuse- 
ment avec  ses  gens. 

Puis,  le  verd  estendu,  Ton  desployoit  force 
chartes,  force  dez,  et  renfort  de  tabliers.  Là 
jouoyt  : 

au  maucontent, 
au  lansquenet, 
au  cocu, 

à  Qui  a  si  parle, 
à  Pille,  nade,  jocque,  fore, 
à  mariaige, 
au  gay, 
à  l'opinion, 

à  Qui  faict  Vung  faict 

Vaultre, 
à  la  séquence, 
aux  luettes, 
au  tarau, 

à  Coquinbert  qui  gaigne 

perd, 
au  Beliné, 
au  torment, 


au  flux, 

à  la  prime, 

à  la  vole, 

à  la  pille, 

à  la  triumphe, 

à  la  Picardie, 

au  cent, 

à  l'espinay, 

à  la  malheureuse, 

au  fourby, 

à  passe  dix, 

à  trente  et  ung, 

à  pair  et  séquence, 

à  trois  cens, 

au  malheureux, 

à  la  condemnade, 

à  la  charte  virade, 

à  la  ronfle, 

aux  martres, 

au  glic, 

aux  pingres, 

aux  honneurs, 

à  la  bille, 

à  la  mourre, 

au  savatier, 

aux  eschetz, 

au  hybou, 

au  renard, 

au  dorelot  du  lièvre, 

aux  marelles, 

à  la  tirelitantaine, 

aux  vasches, 

à  Cochonnet  va  devant, 

X    1  _    1  1  1 

a  la  blanche, 

aux  pies, 

^  i  i 

a  la  chance, 

à  la  corne, 

à  trois  dez, 

au  beuf  violé, 

aux  tables, 

a  la  chevêche, 

à  la  nicnocque, 

à  Je  te  pinse  sans  rire, 

au  lourche, 

à  picoter, 

X     1                       ,  , 

à  la  renette, 

à  déferrer  l'asne, 

au  barignin, 

à  la  jautru, 

au  trictrac, 

au  Bourry  bourry  zou, 

à  toutes  tables, 

a  Je  m  assis, 

aux  tables  rabatues, 

à  la  barbe  d'oribus, 

au  reniguebieu, 

à  la  bousquine, 

au  forcé, 

à  Tire  la  broche, 

aux  dames, 

à  la  boutte  foyre, 

a  la  babou, 

à  Lompere  prestez  moy 

à  primus  secundus, 

vostre  sac, 

au  pied  du  cousteau, 

à  la  couille  de  bélier, 

aux  clefz, 

à  boute  hors, 

au  franc  du  carreau, 

à  figues  de  Marseille, 

à  pair  ou  non, 

à  la  mousque, 

à  croix  ou  pille, 

à  l'archer  tru, 

à  escorcher  le  renard, 

à  la  ramasse, 

au  croc  madame, 

à  vendre  l'avoine, 

à  souffler  le  charbon, 

aux  responsables, 

au  juge  vif  et  juge  mon 

à  tirer  les  fers  du  four, 

au  fauit  villain, 

aux  cailleteaux, 

au  bossu  aulican, 

à  Sainct  Trouvé, 

à  pinse  morille, 

au  poirier, 

à  pimpompet, 

au  trio  ri, 

au  cercle, 

à  la  truye, 

à  ventre  contre  ventre, 
aux  combes, 
à  la  vergette, 
au  palet, 
au  J'en  suis, 
à  foucquet, 
aux  quilles, 
au  rampeau, 
à  la  boulle  plate, 
au  vireton, 
au  picquarome, 

Rabelais.  I, 


à  rouchemerde, 

à  Angenart, 

à  la  courte  bouile, 

à  la  griesche, 

à  la  recoquilleîte, 

au  cassepot, 
,  à  montaient, 

à  la  pyrouete, 

au  jonchées, 

au  court  baslon, 

au  pyrevollet, 

à  cline  muzete, 

au  picquet, 

à  la  blancque, 

au  furon, 

à  la  seguette, 

au  chastelet, 
à  la  rengée, 
à  la  foussette, 
au  ronflart, 
à  la  trompe, 
au  moyne, 
au  tenebry, 
à  l'esbahy, 
à  la  soulle, 
à  la  navette, 
à  fessart, 
au  ballay, 

à  St  Cosme  je  te  viens  adow 

à  escharbot  le  brun, 

à  Je  vous  prens  sans  verd, 

à  Bien  et  beau  s'en  va 

Quaresme, 
au  chesne  forchu, 
au  chevau  fondu, 
à  la  queue  au  loup, 
\  pet  en  gueulle, 
i  GviUemin  baille  my  ma 

lance, 
à  !a  brandelle, 
é.u  treseau, 
au  bouleau, 
à  la  mousche, 
à  la  Migne  migne  beuf\ 
au  propous, 
à  neuf  mains, 
au  chapifou, 
au  pontz  cheuz, 
à  Colin  bridé, 
à  la  grolle, 
au  cocquantin, 
à  Colin  Maillard, 
à  myrelimofle, 
à  mouschart, 
au  crapault, 
à  la  crosse, 
au  piston, 
au  bille  boucquet, 


aux  roynes, 

aux  mestiers, 

à  teste  à  teste  bechevel, 

au  pinot, 

à  maie  mort, 

aux  croquinolles, 

à  laver  la  coiffe  ma  dame, 

au  belusteau, 

à  semer  l'avoyne, 

à  briffault, 

au  molinet, 

à  Defendo, 

à  la  virevouste, 

à  la  bacule, 

au  laboureur5 

à  la  chevêche, 

aux  escoublettes  enrai- 

gées, 
à  la  beste  morte, 
à  Monte  monte  l'esche- 

letle, 

au  pourceau  mory, 

à  cul  sallé, 

au  pigonnet, 

au  tiers, 

à  la  bourrée, 

au  sault  du  buisson, 

à  croyzer, 

à  la  cutte  cache, 

à  la  maille  bourse  en  cul,  au  picandeau, 

au  nid  de  la  bondrée,  à  croqueteste, 

au  passavant,  à  la  grolle, 

à  la  figue,  à  la  grue, 

aux  petarrades,  à  taillecoup, 

à  pillemoustarde,  aux  nazardes, 

à  cambos,  aux  allouettes, 

à  la  recheute,  aux  chinquenaudes. 

Après  avoir  bien  joué,  sassé,  passé  et  beluté 
temps,  convenoit  boire  quelque  peu  :  c'estoient 
unze  peguadz  pour  homme;  et  soubdain  après 
bancqueter,  c'estoit  sus  un  beau  banc  ou  en  beau 
plein  lict  s'estendre  et  dormir  deux  ou  troys  heures, 
sans  mal  penser  ny  mal  dire. 

Luy  esveillé  secouoit  un  peu  les  aureilles.  Ce 
pendent  estoit  apporté  vin  frais;  là  beuvoyt  mieulx 
que  jamais. 

Ponocrates  luy  remonstroit  que  c'estoit  mauvaise 
diète  ainsi  boyre  après  dormir.  «  C'est,  respon- 
dist  Gargantua,  la  vraye  vie  des  pères.  Car  de  ma 
nature  je  dors  sallé,  et  le  dormir  m'a  valu  autant 
de  jambon.  » 

Puis  commençoit  estudier  quelque  peu,  et  pate- 
nostres  en  avant,  pour  lesquelles  mieulx  en  forme 
expédier  montoit  sus  une  vieille  mulle,  laquelle 
avoit  servy  neuf  roys.  Ainsi  marmotant  de  la 
bouche  et  dodelinant  de  la  teste,  alloit  veoir  pren- 
dre quelque  connil  aux  filletz. 

Au  retour  se  transportait  en  la  cuysine  pour 
sçavoir  quel  roust  estoit  en  broche. 

Et  souppoit  tresbien,  par  ma  conscience,  et  vo- 
luntiers  convioit  quelques  beuveurs  de  ses  voisins, 
avec  lesquelz  beuvant  d'autant,  comptoient  des 
vieux  jusques  es  nouveaulx.  Entre  aultres  avoit 
pour  domesticques  les  seigneurs  du  Fou,  de  Gour- 
ville,  de  Grignault  et  de  Marigny. 

Après  souper  venoient  en  place  les  beaux  évan- 
giles de  boys,  c'est  à  dire  force  tabliers,  ou  le  beau 
flux,  «  un,  deux,  troys  »,  ou  «  à  toutes  restes  »  pour 
abréger,  ou  bien  alloient  veoir  les  garses  d'entour, 
et  petitz  banquetz  parmy,  collations  et  arrierecol- 
lations.  Puis  dormoit  sans  desbrider  jusques  au  len- 
demain huict  heures. 


CHAPITRE  XXIII 

Comment  Gargantua  feut  institué  par  Ponocrates  en 
telle  discipline  qu'il  ne  perdoit  heure  du  jour. 

u an D  Ponocrates  congneut  la  vitieuse 
manière  de  v:vre  de  Gargantua,  déli- 
béra aultrement  le  instituer  en  lettres; 
mais  pour  les  premiers  jours  le  toléra, 
considérant  que  nature  ne  endure  mutations  soub- 
daines  sans  grande  violence. 

Pour  doncques  mieulx  son  oeuvre  commencer, 
supplia  un  sçavant  medicin  de  celluy  temps  nommé 

maistre  Théodore,  à  ce  qu'il  considerast  si  possible 
estoit  remettre  Gargantua  en  meilleure  voye.  Le- 
quel le  purgea  canonicquement  avecq  elebore  de 
Anticyre,  et  par  ce  médicament  luy  nettoya  toute 
l'altération  et  perverse  habitude  du  cerveau.  Par  ce 
moyen  aussi  Ponocrates  luy  feist  oublier  tout  ce 
qu'il  avoit  appris  soubz  ses  antiques  précepteurs, 
comme  faisoit  Timothe  à  ses  disciples  qui  avoient 
esté  instruictz  soubz  aultres  musiciens. 

Pour  mieulx  ce  faire,  l'introduisoit  és  compai- 
gnies  des  gens  sçavans  que  là  estoient,  à  l'émula- 
tion desquelz  luy  creust  l'esperit  et  le  désir  de  es- 
tudier  aultrement  et  se  faire  valoir. 

Après  en  tel  train  d'estude  le  mist  qu'il  ne 
perdoit  heure  quelconcques  du  jour,  ains  tout 
son  temps  consommoit  en  lettres  et  honeste  sça- 
voir. 

Se  esveilloit  doncques  Gargantua  environ  quatre 
heures  du  matin.  Ce  pendent  qu'on  le  frotoit,  luy 
estoit  leue  quelque  pagine  de  la  divine  Escripture, 
haultement  et  clerement,  avec  pronunciation  com- 
pétente à  la  matière,  et  à  ce  estoit  commis  un 
jeune  paige  natif  de  Basché,  nommé  Anagnostes. 
Selon  le  propos  et  argument  de  ceste  leçon  sou- 
ventesfoys  se  adonnoit  à  révérer,  adorer,  prier  et 
supplier  le  bon  Dieu,  duquel  la  lecture  monstroit 
la  majesté  et  jugemens  merveilleux. 

Puis  alloit  és  lieux  secretz  faire  excrétion  des  di- 
gestions naturelles.  Là,  son  précepteur  repetoit  ce 

que  avoit  esté  leu,  luy  exposant  les  poinctz  plus 
obscurs  et  difficiles. 

Eulx  retornans  consideroient  Testât  du  ciel,  si 
tel  estoit  comme  Tavoient  noté  au  soir  précèdent, 
et  quelz  signes  entroit  le  soleil,  aussi  la  lune,  pour 
icelle  journée. 

Ce  faict,  estoit  habillé,  peigné,  testonné,  accous- 
tré  et  parfumé,  durant  lequel  temps  on  luy  repetoit 
les  leçons  du  jour  d'avant.  Luy  mesmes  les  disoit 
par  cueur,  et  y  fondoit  quelques  cas  practicques  et 
concernens  Testât  humain,  lesquelz  ilz  estendoient 
aulcunes  foys  jusquesdeux  ou  troys  heures,  mais  or- 
dinairement cessoient  lors  qu'il  estoit  du  tout  habillé. 

Puis  par  troys  bonnes  heures  luy  estoit  faicte 
lecture. 

Ce  faict,  yssoient  hors,  tousjours  conferens  des 
propoz  de  la  lecture,  et  se  desportoient  en  Brac- 
que,  ou  és  prez,  et  jouoient  à  la  balle,  à  la  paulme, 
à  la  pile  trigone,  galentement  se  exercens  les  corps 
comme  ilz  avoient  les  ames  au  paravant  exercé. 

Tout  leur  jeu  n'estoit  qu'en  liberté,  car  ilz 
laissoient  la  partie  quand  leur  plaisoit,  et  cessoient 
ordinairement  lors  que  suoient  parmy  le  corps,  ou 
estoient  aultrement  las.  Adoncq  estoient  tresbien 
essuez  et  frottez,  changeoient  de  chemise,  et,  doul- 
cement  se  pourmenans,  alloient  veoir  sy  le  disner 
estoit  prest.  Là,  attendens,  recitoient  clerement  et 
eloquentement  quelques  sentences  retenues  de  la 
leçon. 

Ce  pendent  monsieur  l'appétit  venoit ,  et  par 
bonne  oportunité  s'asseoient  à  table. 

Au  commencement  du  repas  estoit  leue  quelque 
histoire  plaisante  des  anciennes  prouesses,  jusques 
à  ce  qu'il  eust  prins  son  vin.  Lors,  si  bon  sembloit, 
on  continuoit  la  lecture,  ou  commenceoient  à  deviser 
joyeusement  ensemble,  parlans  pour  les  premiers 
moys  de  la  vertus,  propriété,  efficace  et  nature  de 
tout  ce  que  leur  estoit  servy  à  table  :  du  pain,  du 
vin,  de  l'eau,  du  sel,  des  viandes,  poissons,  fruictz, 
herbes,  racines,  et  de  l'apprest  d'icelles.  Ce  que 
faisant,  aprint  en  peu  de  temps  tous  les  passaiges 
à  ce  competens  en  Pline,  Athené,  Dioscorides, 
Jullius  Pollux,  Galen,  Porphyre,  Opian ,  Po- 
lybe,  Heliodore,  Aristoteles,  jElian  et  aultres. 
Iceulx  propos  tenus,  faisoient  souvent,  pour  plus 
estre  asseurez,  apporter  les  livres  susdictz  à  table. 
Et  si  bien  et  entièrement  retint  en  sa  mémoire  les 
choses  dictes  que  pour  lors  n'estoit  medicin  qui  en 
sceust  à  la  moitié  tant  comme  il  faisoit. 

Après  devisoient  des  leçons  leues  au  matin,  et, 
parachevant  leur  repas  par  quelque  confection  de 
cotoniat,  s'escuroit  les  dens  avecques  un  trou  de 
lentisce,  se  lavoit  les  mains  et  les  yeulx  de  belle 
eaue  fraische,  et  rendoient  grâces  à  Dieu  par  quel- 
ques beaulx  canticques  faictz  à  la  louange  de  la 
munificence  et  bénignité  divine.  Ce  faict,  on  appor- 
tait des  chartes,  non  pour  jouer,  mais  pour  y  ap- 
prendre mille  petites  gentillesses  et  inventions  nou- 

velles,  lesquelles  toutes  yssoient  de  arithmétique. 

En  ce  moyen  entra  en  affection  de  icelle  science 
numérale,  et  tous  les  jours  après  disner  et  souper  y 
passoit  temps  aussi  plaisantement  qu'il  souloit  en 
dez  ou  és  chartes.  A  tant  sceut  d  icelle  et  theoric- 
que  et  practique  si  bien  que  Tunstal,  angloys  qui 
en  avoit  amplement  escript,  confessa  que  vrayement 
en  comparaison  de  luy  il  n'y  entendoit  que  le  hault 
alemant. 

Et  non  seulement  d'icelle,  mais  des  aultres  sciences 
mathematicques,  comme  géométrie,  astronomie  et 
musicque.  Car,  attendens  la  concoction  et  diges- 
tion de  son  past,  ils  faisoient  miile  joyeulx  instru- 
mens  et  figures  geometricques,  et  de  mesmes  pra- 
ticquoient  les  canons  astronomiques*. 

Apres  se  esbaudissoient  à  chanter  musicalement 
à  quatre  et  cinq  parties,  ou  sus  un  thème,  à  plaisir 
de  gorge.  Au  reguard  des  instrumens  de  musicque 
il  aprint  jouer  du  lue,  de  l'espinette,  de  la  harpe, 
de  la  flutte  de  Alemant  et  à  neuf  trouz,  de  la  viole 
et  de  la  sacqueboutte. 

Ceste  heure  ainsi  employée,  la  digestion  para- 
chevée, se  purgoit  des  excremens  naturelz,  puis  se 
remettoit  à  son  estude  principal  par  troys  heures 
ou  davantaige,  tant  a  repeter  la  lecture  matutinalc 
que  à  poursuyvre  le  livre  entreprins,  que  aussi  à 
escripre  et  bien  traire  et  former  les  antiques  et  ro- 
maines lettres. 

Ce  faict,  yssoient  hors  leur  hostel;  avecques  eulx 

un  jeune  gentilhomme  de  Touraine  nommé  Tes- 
cuyer  Gymnaste,  lequel  luy  montroit  l'art  de  che- 
valerie. 

Changeant  doncques  de  vestemens,  monstoit  sus 
un  coursier,  sus  un  roussin,  sus  un  genêt,  sus  un 
cheval  barbe,  cheval  legier,  et  luy  donnoit  cent 
quarieres,  le  faisoit  voltiger  en  l'air,  franchir  le 
fossé,  saulter  le  palys,  court  tourner  en  un  cercle, 
tant  à  dextre  comme  à  senestre. 

Là  rompoit  non  la  lance,  car  c'est  la  plus  grande 
resverye  du  monde  dire  :  «  J'ay  rompu  dix  lances 
en  tournoy,  ou  en  bataille;  »  un  charpentier  le  fe- 
roit  bien,  mais  louable  gloire  est  d'une  lance  avoir 
rompu  dix  de  ses  ennemys. 

De  sa  lance  doncq  asserée,  verde  et  roide,  rom- 
poit un  huys,  enfonçoit  un  harnoys,  aculloyt  une 
arbre,  enclavoyt  un  anneau,  enlevoit  une  selle 
d'armes,  un  haubert,  un  gantelet.  Le  tout  faisoit 
armé  de  pied  en  cap. 

Au  reguard  de  fanfarer  et  faire  les  petitz  popis- 
mes  sus  un  cheval,  nul  ne  le  feist  mieulx  que  luy. 
Le  voltigeur  de  Ferrare  n'estoit  qu'un  singe  en 
comparaison.  Singulièrement  estoit  aprins  à  saul- 
ter hastivement  d'un  cheval  sus  l'aultre  sans  prendre 
terre  (et  nommoit  on  ces  chevaulx  desultoyres),  et 
de  chascun  cousté,  la  lance  au  poing,  monter  sans 
estriviers,  et  sans  bride  guider  le  cheval  à  son  plai- 
sir, car  telles  choses  servent  à  discipline  militaire. 

Un  aultre  jour  se  exerceoit  à  la  hasche,  laquelle 

tant  bien  coulloyt,  tant  verdement  de  tous  pics 
reserroyt,  tant  soupplement  avalloit  en.  taille  ronde, 
qu'il  feut  passé  chevalier  d'armes  en  campaigne  et 
en  tous  essays. 

Puis  bransloit  la  picque,  sacquoit  de  l'espée  à 
deux  mains,  de  l'espée  bastarde,  de  l'espagnole, 
de  la  dague  et  du  poignard,  armé,  non  armé,  au 
boucler,  à  la  cappe,  à  la  rondelle. 

Couroit  le  cerf,  le  chevreuil,  l'ours,  le  dain,  le 
sanglier,  le  lièvre,  la  perdrys,  le  faisant,  l'otard'e. 
^  Jouoit  à  la  grosse  balle,  et  la  faisoit  bondir  en 
l'air  autant  du  pied  que  du  poing. 

Luctoit,  couroit,  saultoit,  non  à  troys  pas  un 
sault,  non  à  clochepied,  non  au  sault  d'Alemant, 
«  car,  disoit  Gymnaste,  telz  saulx  sont  inutiles  et 
de  nul  bien  en  guerre  »,  mais  d'un  sault  persoit  un 
foussé,  volloit  sus  une  haye,  montoit  six  pas  en- 
contre une  muraille,  et  rampoit  en  ceste  façon  à 
une  fenestre  de  la  haulteur  d'une  lance. 

Nageoit  en  parfonde  eau,  à  l'endroit,  à  l'envers, 
de  cousté,  de  tout  le  corps,  des  seulz  pieds,  une 
main  en  l'air,  en  laquelle  tenant  un  livre,  transpas- 
soit  toute  la  rivière  de  Seine  sans  icelluy  mouiller, 
et  tyrant  par  les  dens  son  manteau,  comme  faisoit 
Jules  César;  puis  d'une  main  entroit  par  grande 
force  en  basteau;  d'icelluy  se  gettoit  de  rechief  en 
l'eaue,  la  teste  première,  sondoit  le  parfond,  creu- 
soyt  les  rochiers,  plongeoit  és  abysmes  et  goufres; 
puis  icelluy  basteau  tournoit,  gouvernoit,  menoit 

hastivement,  lentement,  à  fil  d'eau,  contre  cours, 
le  retenoit  en  pleine  escluse,  d'une  main  le  guidoit, 
de  Taultre  s'escrimoit  avec  un  grand  aviron,  ten- 
doit  le  vele,  montoit  au  matz  par  les  traictz,  cou- 
roit  sus  les  brancquars,  adjustoit  la  boussole,  contre- 
ventoit  les  boulines,  bendoit  le  gouvernail. 

Issant  de  l'eau,  roidement  montoit  encontre  la 
montaigne,  et  devalloit  aussi  franchement;  gravoit 
és  arbres  comme  un  chat,  saultoit  de  Tune  en 
l'aultre  comme  un  escurieux,  abastoit  les  gros  ra- 
meaulx  comme  un  aultre  Milo. 

Avec  deux  poignards  asserez  et  deux  poinsons 
esprouvez  montoit  au  hault  d'une  maison  comme 
un  rat,  descendoit  puis  du  hault  en  bas  en  telle 
composition  des  membres  que  de  la  cheute  n'estoit 
aulcunement  grevé. 

Jectoit  le  dart,  la  barre,  la  pierre,  la  javeline, 
l'espieu,  la  halebarde,  enfonceoit  l'arc,  bandoit  és 
reins  les  fortes  arbalestes  de  passe,  visoit  del'arque- 
bouse  à  l'œil,  affeustoit  le  canon,  tyroit  à  la  butte, 
au  papegay,  du  bas  en  mont,  d'amont  en  val,  de- 
vant, de  cousté,  en  arrière,  comme  les  Parthes. 

On  luy  attachoit  un  cable  en  quelque  haulte 
tour  pendent  en  terre  :  par  icelluy  avecques  deux 
mains  montoit,  puis  devaloit  sy  roidement  et  sy 
asseurement  que  plus  ne  pourriez  parmy  un  pré 
bien  eguallé. 

On  luy  mettoit  une  grosse  perche  apoyée  à  deux, 
arbres  :  à  icelle  se  pendoit  par  les  mains,  et  d'icelle 

alloit  et  venoit  sans  des  piech  à  rien  toucher,  que 
à  grande  course  on  ne  l'eust  peu  aconcepvoir. 

Et,  pour  se  exercer  le  thorax  et  pulmon,  crioit 
comme  tous  les  diables.  Je  l'ouy  une  foys  appellant 
Eudemon  depuis  la  porte  Sainct  Victor  jusques  à 
Montmartre  Stentor  n'eut  oncques  telle  voix  à  la 
bataille  de  Troye. 

Et,  pour  gualentir  les  nerfz,  on  luy  avoit  faict 
deux  grosses  saulmones  de  plomb,  chascune  du 
poys  de  huyt  mille  sept  cens  quintaulx,  lesquelles 
il  nommoit  altères.  Icelles  prenoit  de  terre  en  chas- 
cune main  et  les  eslevoit  en  l'air  au  dessus  de  la 
teste,  et  les  tenoit  ainsi  sans  soy  remuer  troys  quars 
d'heure  et  davantaige,  que  estoit  une  force  inimi- 
table. 

Jouoit  aux  barres  avecques  les  plus  fors,  et, 
quand  le  poinct  advenoit,  se  tenoit  sus  ses  pieds 
tant  roiddement  qu'il  se  abandonnoit  és  plus  adven- 
tureuxen  cas  qu'ilz  le  feissent  mouvoir  de  sa  place, 
comme  jadis  faisoit  Milo,  à  l'imitation  duquel  aussi 
tenoit  une  pomme  de  grenade  en  sa  main,  et  la 
donnoit  à  qui  luy  pourroit  ouster. 

Le  temps  ainsi  employé,  luy  froté,  nettoyé  et 
refraischy  d'habillemens,  tout  doulcement  retour- 
noit,  et,  passans  par  quelques  prez  ou  aultres  lieux 
herbuz,  visitoient  les  arbres  et  plantes,  les  confe- 
rens  avec  les  livres  des  anciens  qui  en  ont  escript, 
comme  Theophraste,  Dioscorides,  Marinus,  Pline, 
Nicander,  Macer  et  Galen ,  et  en  emportoient 

leurs  plenes  mains  au  logis,  desquelles  avoit  la 
charge  un  jeune  page  nommé  Rhizotome,  ensem- 
ble des  marrochons,  des  pioches,  cerfouettes,  bê- 
ches, tranches  et  aultres  instrumens  requis  à  bien 
arborizer. 

Eulx  arrivez  au  logis,  ce  pendent  qu'on  apres- 
toit  le  souper,  repetoient  quelques  passaiges  de  ce 
qu'avoit  esté  leu,  et  s'asséoient  à  table. 

Notez  icy  que  son  disner  estoit  sobre  et  frugal, 
car  tant  seulement  mangeoit  pour  refréner  les 
aboys  de  l'estomach  ;  mais  le  soupper  estoit  co- 
pieux et  large,  car  tant  en  prenoit  que  luy  estoit 
de  besoing  à  soy  entretenir  et  nourrir,  ce  que  est 
la  vraye  diète  prescripte  par  l'art  de  bonne  et  seure 
medicine ,  quoy  qu'un  tas  de  badaulx  medicins , 
herselez  en  l'officine  des  sophiste**  conseillent  le 
contraire. 

Durant  icelluy  repas  estoit  continuée  la  leçon  du 
disner  tant  que  bon  sembloit  ;  le  reste  estoit  con- 
•  sommé  en  bons  propous,  tous  lettrez  et  utiles. 

Après  grâces  rendues  se  adonnoient  à  chanter 
musicalement,  à  jouer  d'instrumens  harmonieux, 
ou  de  ces  petitz  passetemps  qu'on  faict  és  chartes, 
és  dez  et  guobeletz ,  et  là  demouroient  faisans 
grand'chere  et  s'esbaudissans  aulcunes  foys  jusques 
h  l'heure  de  dormir;  quelque  foys  alloient  visiter 
les  compaignies  des  gens  lettrez,  ou  de  gens  qui 
eussent  veu  pays  estranges. 

En  pleine  nuict,  davant  que  soy  retirer,  alloient 

au  lieu  de  leur  logis  le  plus  descouvert  veoir  la 
face  du  ciel,  et  là  notoient  les  comètes,  sy  aul- 
cunes  estoient,  les  figures,  situations,  aspectz,  op- 
positions et  conjunctions  des  astres. 

Puis  avec  son  précepteur  recapituloit  briefve- 
ment,  à  la  mode  des  Pythagoricques,  tout  ce  qu'il 
avoit  leu,  veu,  sceu,  faict  et  entendu  au  decours 
de  toute  la  journée. 

Si  prioient  Dieu  le  créateur  en  l'adorant  et  ra- 
tifiant leur  foy  envers  luy,  et  le  glorifiant  de  sa 
bonté  immense,  et,  lui  rendant  grâce  de  tout  le 
temps  passé,  se  recommandoient  à  sa  divine  clé- 
mence pour  tout  l'advenir. 

Ce  faict,  entroient  en  leur  repous. 

CHAPITRE  XXIV 

Comment  Gargantua  employoit  le  temps  quand 
l'air  estoit  pluvieux. 

'il  advenoit  que  l'air  feust  pluvieux 
et  intemperé,  tout  le  temps  davant 
disner  estoit  employé  comme  de  cous- 
tume ,  excepté  qu'il  faisoit  allumer  un 
beau  ôt  clair  feu  pour  corriger  l'intempérie  de 
l'air. 

Mais  après  disner,  en  lieu  des  exercitations,  ilz 
demouroient  en  la  maison,  et  par  manière  de  apo- 
therapic  s'esbatoient  à  boteler  du  foin,  à  fendre 

et  scier  du  boys,  etàbatre  les  gerbes  en  la  grange; 
puys  estudoient  en  l'art  de  paincture  et  sculpture, 
ou  revocquoient  en  usage  l'anticque  jeu  des  tables, 
ainsi  qu'en  a  escript  Leonicus,  et  comme  y  joue 
nostre  bon  amy  Lascaris.  En  y  jouant,  recoloient 
les  passaiges  des  auteurs  anciens  és  quelz  est  faicte 
mention  ou  prinse  quelque  métaphore  sus  iceluy 
jeu.  Semblablement,  ou  alloient  veoir  comment  on 
tiroit  les  metaulx,  ou  comment  on  fondoit  l'artille- 
rye,  ou  alloient  veoir  les  lapidaires,  orfèvres  et 
tailleurs  de  pierreries,  ou  les  alchymistes  et 
monoyeurs,  ou  les  haultelissiers,  lés  tissotîers,  les 
velotiers ,  les  horologiers ,  miralliers ,  imprimeurs, 
organistes,  tinturiers  et  aultres  telles  sortes  d'ou- 
vriers, et  partout  donnans  le  vin,  aprenoient  et 
consideroient  l'industrie  et  invention  des  mestiers. 

Alloient  ouir  les  leçons  publicques,  les  actes  so- 
lennelz,  les  répétitions,'  les  déclamations,  les  plai- 
doyez  des  gentilz  advocatz,  les  concions  des  pres- 
cheurs  evangeliques. 

Passoit  par  les  salles  et  lieux  ordonnez  pour 
Pescrime,  et  là  contre  les  maistres  essayoit  de  tous 
bastons,  et  leurs  monstroit  par  évidence  que  aul- 
tant,  voyre  plus,  en  sçavoit  que  iceulx. 

Et,  au  lieu  de  arboriser,  visitaient  les  bouticques 
des  drogueurs,  herbiers  et  apothecaires,  et  soi- 
gneusement consideroient  les  fruictz ,  racines  , 
fueilles,  gommes,  semences,  axunges  peregrines, 
ensemble  aussi  comment  on  les  adulteroit. 

Alloit  veoir  les  basteleurs,  trejectaires  et  theria- 
cleurs,  et  consideroit  leurs  gestes,  leurs  ruses,  leurs 
sobressaulx  et  beau  parler,  singulièrement  de  ceulx 
de  Chaunys  en  Picardie,  car  ils  sont  de  nature 
grands  jaseurs  et  beaulx  bailleurs  de  baillivernes 
en  matière  de  cinges  verds. 

Eulx  retournez  pour  soupper,  mangeoient  plus 
sobrement  que  és  aultres  jours,  et  viandes  plus 
desiccatives  et  exténuantes,  affin  que  l'intempérie 
humide  de  l'air,  communicquée  au  corps  par  néces- 
saire confinité,  feust  par  ce  moyen  corrigée,  et  ne 
leurs  feust  incommode  par  ne  soy  estre  exercitez 
comme  avoient  de  coustume. 

Ainsi  fut  gouverné  Gargantua,  et  continuoit  ce 
procès  de  jour  en  jour,  profitant  comme  entendez 
que  peut  faire  un  jeune  homme,  scelon  son  aage, 
de  bon  sens  en  tel  exercice  ainsi  continué,  lequel, 
combien  que  semblast  pour  le  commencement  dif- 
ficile, en  la  continuation  tant  doulx  fut,  legier  et 
délectable  que  mieulx  ressembloit  un  passe-temps 
de  roy  que  Testude  d'un  escholier 

Toutesfoys,  Ponocrates,  pour  le  séjourner  de 
ceste  véhémente  intention  des  esperitz  ,  advisoit 
une  foys  le  moys  quelque  jour  bien  clair  et  serain, 
auquel  bougeoient  au  matin  de  la  ville,  et  alloient 
ou  à  Gentilly  ou  à  Boloigne,  ou  à  Montrouge,  ou 
au  pont  Charanton,  ou  à  Vanves,  ou  à  Sainct 
Clou.  Et  là  passoient  toute  la  journée  à  faire  la 
plus  grande  chère  dont  ilz  se  pouvoient  adviser, 

raillans,  gaudissans,  beuvans  d'aultant,  jouans, 
chantans,  dansans,  se  voytrans  en  quelque  beau 
pré,  denigeans  despassereaulx,  prenans  des  cailles, 
peschans  aux  grenouilles  et  escrevisses. 

Mais,  encores  que  icelle  journée  feust  passée 
sans  livres  et  lectures,  poinct  elle  n'estoit  passée 
sans  proffit,  car  en  beau  pré  ilz  recoloient  par 
cueur  quelques  plaisans  vers  de  l'Agriculture  de 
Virgile,  de  Hésiode,  du  Kusticque  de  Politian  ; 
descripvoient  quelques  plaisans  epigrammes  en 
latin,  puis  le  mettoient  par  rondeaux  et  ballades 
en  langue  françojse. 

En  banquetant,  du  vin  aisgué  separoient  l'eau, 
comme  l'enseigne  Cato,  De  re  rust.,  et  Pline, 
avecques  un  guobelet  de  lyerre  ;  lavoient  le  vin  en 
plain  bassin  d'eau,  puis  le  retiroient  avec  un  em- 
but;  faisoient  aller  l'eau  d'un  verre  en  aultie;  bas- 
tissoient  plusieurs  petitz  engins  automates,  c'est  à 
dire  soy  mouvens  eulx  mesmes. 


Rabdais.  I, 

CHAPITRE  XXV 

Comment  feut  mai  entre  les  fouaciers  de  Lerné  et 
ceulx  du  pays  de  Gargantua  le  grand  débat  dont 
furent  f aides  grosses  guerres. 

N  cestuy  temps  ,  qui  fut  la  saison  de 
vendanges,  au  commencement  de 
automne,  les  bergiers  de  la  contrée 
estoient  à  guarder  les  vignes,  et  em- 
pescher  que  les  estourneaux  ne  mangeassent  les 
raisins. 

Onquel  temps,  les  fouaciers  de  Lerné  passoient 
le  grand  quarroy,  menans  dix  ou  douze  charges 
de  fouaces  à  la  ville. 

Lesdictz  bergiers  les  requirent  courtoisement 
leurs  en  bailler  pour  leur  argent,  au  pris  du  mar- 
ché. 

Car  notez  que  c'est  viande  céleste  manger  à 
desjeuner  raisins  avec  fouace  fraiche,  mesmement 
des  pineaulx,  des  fiers,  des  muscadeaulx,  de  la  bi- 
cane,  et  des  foyrars  pour  ceulx  qui  sont  constipez 
de  ventre,  car  ilz  les  font  aller  long  comme  un 
vouge;  et  souvent,  cuidans  peter,  ilz  se  conchient, 
dont  sont  nommez  les  «  cuideurs  de  vendanges  », 

A  leur  requeste  ne  feurent  aulcunement  encli- 
nez  les  fouaciers,  mais,  que  pis  est,  les  oultrage- 
rent  grandement,  les  appelans  «  trop  diteulx,  bres- 
chedens,  plaisans  rousseaulx,  galliers,  chienlictz, 

averlans,  limessourdes ,  faictneans,  friandeaulx , 
bustarins,  talvassiers,  riennevaulx,  rustres,  chal- 
lans,  hapelopins,  trainneguainnes,  gentilz  floc- 
quetz,  copieux,  landores,  malotruz,  dendins,  bau- 
gears,  tezez,  gaubregeux,  goguelus,  claquedens, 
boyers  d'etrons,  bergiers  de  merde  »,  et  aultres 
telz  epithetes  diffamatoires,  adjoustans  que  poinct 
à  eulx  n'apartenoit  manger  de  ces  belles  fouaces, 
mais  qu'ilz  se  debvoient  contenter  de  gros  pain 
balle  et  de  tourte. 

Auquel  oultraige  un  d'entr'eulx,  nommé  For- 
gier,  bien  honneste  homme  de  sa  personne  et  no- 
table bacchelier,  respondit  doulcement  : 

«  Depuis  quand  avez  vous  prins  cornes,  qu'estes 
tant  rogues  devenuz?  Dea!  vous  nous  en  soûliez 
voluntiers  bailler,  et  maintenant  y  refusez?  Ce 
n'est  faict  de  bons  voisins,  et  ainsi  ne  vous  faisons 
nous  quand  venez  ici  achapter  nostre  beau  frument, 
duquel  vous  faictes  voz  gasteaux  et  fouaces  ;  en- 
cores  par  le  marché  vous  eussions  nous  donné  de 
noz  raisins.  Mais,  par  la  mer  Dé,  vous  en  pour- 
riez repentir ,  et  aurez  quelque  jour  affaire  de 
nous;  lors  nous  ferons  envers  vous  à  la  pareille,  et 
vous  en  soubvienne.  » 

Adoncq  Marquet,  grand  bastonnier  de  la  con- 
frairie  des  fouaciers,  luy  dist  ;  «  Vrayement ,  tu  es 
bien  acresté  à  ce  matin  ;  tu  mangeas  hersoir  trop 
de  mil.  Vien  çà,  vien  çà,  je  te  donneray  de  ma 
fouace.  »  Lors  Forgier,  en  toute  simplesse,  appro- 

cha,  tirant  un  unzain  de  son  baudrier,  pensant  que 
Marquet  luy  deust  deposcher  de  ses  fouaces  ;  mais 
il  luy  bailla  de  son  fouet  à  travers  les  jambes  si 
rudement  que  les  noudz  y  apparoissoient  ;  puis 
voulut  gaigner  à  la  fuyte,  mais  Forgier  s'escria  au 
meurtre  et  à  la  force  tant  qu'il  peut,  ensemble  luy 
getta  un  gros  tribard  qu'il  portoitsoubz  son  escelle, 
et  le  attainct  par  la  joincture  coronale  de  la  teste, 
sus  l'artère  crotaphique,  du  cousté  dextre,  en  telle 
sorte  que  Marquet  tomba  de  sa  jument:  mieulx 
sembloit  homme  mort  que  vif. 

Ce  pendent  les  mestaiers,  qui  là  auprès  chai- 
loient  les  noiz,  accoururent  avec  leurs  grandes 
gaules  et  frappèrent  sus  ces  fouaciers  comme  sus 
seigle  verd.  Les  aultres  bergiers  et  bergieres  r 
ouyans  le  cry  de  Forgier,  y  vindrent  avec  leurs 
fondes  et  brassiers,  et  les  suyvirent  à  grands  coups 
de  pierres  tant  menuz  qu'il  sembloit  que  ce  feust 
gresle.  Finablement  les  aconceurent,  et  housterent 
de  leurs  fouaces  environ  quatre  ou  cinq  douzeines; 
toutesfoys  ilz  les  payèrent  au  prix  acoustumé,  et 
leurs  donnèrent  un  cens  de  quecas  et  troys  pane- 
rées  de  francs  aubiers.  Puis  les  fouaciers  ayderent 
à  monter  Marquet,  qui  estoit  villainement  blesséy 
et  retournèrent  à  Lerné  sans  poursuivre  le  chemin 
de  Pareille,  menassans  fort  et  ferme  les  boviers,, 
bergiers  et  mestayers  de  Seuillé  et  de  Synays. 

Ce  faict,  et  bergiers  et  bergieres  feirent  chère 
lye  avecques  ces  fouaces  et  beaulx  raisins,  et  se  ri- 

gollerent  ensemble  au  son  de  la  belle  bouzine, 
se  mocquans  de  ces  beaulx  fouaciers  glorieux , 
qui  avoient  trouvé  maie  encontre  par  faulte  de 
s'estre  seignez  de  la  bonne  main  au  matin,  et 
avec  gros,  raisins  chenins  estuverent  les  jambes 
de  Forgier  mignonnement,  si  bien  qu'il  feut  tan- 
tost  guery. 

CHAPITRE  XXVI 

Comment  les  habitans  de  Lerné,  par  le  commande- 
ment de  Picrochole,  leur  roy,  assaillirent  au  des- 
pourveu  les  bergiers  de  Gargantua. 

es  fouaciers,  retournez  à  Lerné,  soub- 
dain  ,  davant  boyre  ny  manger ,  se 
transportèrent  au  Capitoly,  et  là,  da- 
vant leur  roy,  nommé  Picrochole, 
tiers  de  ce  nom,  proposèrent  leur  complainte, 
monstrans  leurs  paniers  rompuz ,  leurs  bonnetz 
foupiz,  leurs  robbes  dessirées,  leurs  fouaces  des- 
troussées, et  singulièrement  Marquet  blessé  énor- 
mément, disans  le  tout  avoir  esté  faict  par  les  ber- 
giers et  mestaiers  de  Grandgousier,  prés  le  grand 
carroy,  par  delà  Seuillé. 

Lequel  incontinent  entra  en  courroux  furieux, 
et,  sans  plus  oultre  se  interroguer  quoy  ne  com- 
ment, feist  crier  par  son  pays  ban  et  arrière  ban,  et 
que  un  chascun,  sur  peine  de  la  hart,  convint  en 

armes  en  la  Grand  Place  devant  le  Chasteau,  à 
heure  de  midy, 

Pour  mieulx  confermer  son  entreprise,  envoya 
sonner  le  tabourin  à  l'entour  de  la  ville.  Luy  mes- 
mes,  ce  pendent  qu'on  aprestoit  son  djsner,  alla 
faire  affuster  son  artillerie,  desployer  son  enseigne 
et  oriflant,  et  charger  force  munitions  tant  de  har- 
noys  d'armes  que  de  gueulles. 

En  disnant,  bailla  les  commissions  ;  et  feut,  par 
son  edict,  constitué  le  seigneur  Trepelu  sus  l'avant- 
guarda,  en  laquelle  furent  contez  seize  mille  qua- 
torze hacquebutiers,  trente  cinq  mille  et  unze 
avanturiers. 

A  l'artillerie  fut  commis  le  grand  escuyer  Touc- 
quedillon ,  en  laquelle  feurent  contées  neuf  cens 
quatorze-  grosses  pièces  de  bronze  en  canons , 
doubles  canons,  baselicz,  serpentines,  couleuvrines, 
bombardes,  faulcons,  passevolans,  spiroles  et  aul- 
tres  pièces. 

L'arriereguarde  feut  baillée  au  duc  Racquede- 
nare.  En  la  bataille,  se  tint  le  roy  et  les  princes  de 
son  royaulme. 

Ainsi  sommairement  acoustrez ,  davant  que  se 
mettre  en  voye,  envoyèrent  troys  cens  chevaulx 
legiers  soubz  la  conduicte  du  capitaine  Engoule- 
vent pour  descouvrir  le  pays  et  sçavoir  si  embusche 
aulcune  estoyt  par  la  contrée.  Mais,  après  avoir  di- 
ligemment recherché,  trouvèrent  tout  le  pays  à  l'en- 
viron  en  paix  et  silence,  sans  assemblée  quelconque. 

Ce  que  entendent,  Picrochole  commenda  qu'un 
chascun  marchast  soubz  son  enseigne  hastivement. 

Adoncques  sans  ordre  et  mesure  prindrent  les 
champs  les  uns  parmy  les  aultres,  gastans  et  dissi- 
pans  tout  par  où  ilz  passoient  sans  espargner  ny 
pauvre  ny  riche,  ny  lieu  sacré  nyprophane;  emme- 
noient  beufz,  vaches,  thoreaux,  veaulx,  génisses, 
brebis,  moutons,  chèvres  et  boucqs,  poulies,  chap- 
pons,  poulletz,  oysons,  jards,  oyes,  porcs,  truyes, 
guoretz;  abastans  les  noix,  vendangeans  les  vi- 
gnes, emportans  les  seps,  croullans  tous  les  fruictz 
des  arbres. 

C'estoit  un  desordre  incomparable  de  ce  qu'ilz 
faisoient,  et  ne  trouvèrent  personne  qui  leur  resis- 
tast  ;  mais  un  chascun  se  mettoit  à  leur  mercy,  les 
suppliant  estre  traictez  plus  humainement  en  con- 
sidération de  ce  qu'ilz  avoient  de  tous  temps  esté 
bons  et  amiables  voisins,  et  que  jamais  envers  euk 
ne  commirent  excès  ne  oultraige  pour  ainsi  soub- 
dainement  estre  par  iceulx  mal  vexez,  et  que  Dieu 
les  en  puniroit  de  brief.  Es  quelles  remonstrances 
rien  plus  ne  respondoient,  sinon  qu'ilz  leurs  voû- 
taient aprendre  à  manger  de  la  fouace. 

CHAPITRE  XXVII 

Comment  un  moine  de  Seuillé  saulva  le  cloz  de 
l'abbaye  du  sac  des  ennemys. 

ant  feirent  et  tracassèrent ,  pillant  et 
larronnant,  qu'ilz  arrivèrent  à  Seuillé 
et  destrousserent  hommes  et  femmes, 
et  prindrent  ce  qu'ilz  peurent;  rien 
ne  leurs  feut  ne  trop  chault  ne  trop  pesant.  Com- 
bien que  la  peste  y  feust  par  la  plus  grande  part 
des  maisons,  ilz  entroient  par  tout  et  ravissoient 
tout  ce  qu'estoit  dedans  ;  et  jamais  nul  n'en  print 
dangier,  qui  est  cas  assez  merveilleux,  car  les  cu- 
rez, vicaires,  prescheurs,  medicins,  chirugiens  et 
apothecaires  qui  alloient  visiter,  penser,  guérir, 
prescher  et  admonnester  les  malades,  estoient  tous 
mors  de  Pinfection,  et  ces  diables  pilleurs  et  meur- 
triers oncques  n'y  prindrent  mal.  Dont  vient  cela, 
Messieurs?  Pensez  y,  je  vous  pry. 

Le  bourg  ainsi  pillé,  se  transportèrent  en  l'Ab- 
baye avecques  horrible  tumulte;  mais  la  trouvèrent 
bien  reserrée  et  fermée,  dont  l'armée  principale 
marcha  oultre  vers  le  gué  de  Vede,  exceptez  sept 
enseignes  de  gens  de  pied  et  deux  cens  lances  qui 
là  restèrent,  et  rompirent  les  murailles  du  cloz  affin 
de  guaster  toute  la  vendange. 

Les  pauvres  diables  de  moines  ne  sçavoient  au- 

quel  de  leurs  saincts  se  vouer.  A  toutes  adventures, 
feirent  sonner  ad  Capitulum  capitulantes.  Là  feut 
décrété  qu'ilz  feroient  une  belle  procession  renfor- 
cée de  beaulx  preschans  et  letanies 
Contra  hostium  insidias, 

et  beaulx  responds  pro  pace. 

En  l'Abbaye  estoit  pour  lors  un  moine  claustrier 
nommé  frère  Jean  des  Entommeures,  jeune,  gual- 
lant,  frisque,  de  hayt,  bien  à  dextre,  hardy,  ad- 
ventureux,  délibéré,  hault,  maigre,  bien  fendu  de 
gueule,  bien  advantagé  en  nez,  beau  despescheur 
d'heures,  beau  desbrideur  de  messes,  beau  descro- 
teur  de  vigiles,  pour  tout  dire  sommairement,  vray 
moyne,  si  oncques  en  feut  depuys  que  le  monde 
moynant  moyna  de  moynerie.  Au  reste,  clerc  jus- 
ques  és  dents  en  matière  de  bréviaire. 

Icelluy,  entendent  le  bruyt  que  faisoyent  les  en- 
nemys  par  le  cloz  de  leur  vigne,  sortit  hors  pour 
veoir  ce  qu'ilz  faisoient,  et,  advisant  qu'ilz  ven- 
dangeoient  leur  cloz,  auquel  estoyt  leur  boyte  de 
tout  Tan  fondée,  retourne  au  cueur  de  l'église,  où 
estoient  les  aultres  moynes,  tous  estonnez  comme 
fondeurs  de  cloches,  lesquelz  voyant  chanter  Ini, 
nim,  pe,  ne,  ne,  ne,  ne,  ne,  ne,  tum,  ne,  num,  num, 
ini,  i,  mi,  i,  mi,  co,  o,  ne,  no,  o,  o,  ne,  no,  ne,  no, 
no,  no,  rum,  ne,  num,  num  :  «  C'est,  dist  il,  bien 
chié  chanté  !  Vertus  Dieu  !  que  ne  chantez  vous  : 

Adieu  paniers,  vendanges  sont  faictes? 

Je  me  donne  au  diable  s'ilz  ne  sont  en  nos- 
tre  cloz,  et  tant  bien  couppent  et  seps  et  raisins 
qu'il  n'y  aura,  parle  corps  Dieu,  de  quatre  années 
que  hdlejiûier  dedans.  Ventre  Sainct  Jacques! 
que  boyronsnous  ce  pendent,  nous  aultres  pauvres 
diables  ?  Seigneur  Dieu,  Da  mihi potum.  » 

Lors  dist  le  Prieur  claustral  :  «  Que  fera  cest 
hyvrogne  icy?  Qu'on  me  le  mené  en  prison  !  Trou- 
bler ainsi  le  service  divin  ! 

—  Mais,  dist  le  moyne,  le  service  du  vin  ?  Fai- 
sons tant  qu'il  ne  soit  troublé  ;  car  vous  mesmes, 
Monsieur  le  Prieur,  aymez  boyre  du  meilleur.  Sy 
faict  tout  homme  de  bien  ;  jamais  homme  noble  ne 
hayst  le  bon  vin;  c'est  un  apophthegme  monachaL 
Mais  ces  Responds  que  chantez  ycy  ne  sont,  par 
Dieu  !  poinct  de  saison. 

Pour  quoy  sont  noz  heures  en  temps  de  mois- 
sons et  vendenges  courtes,  en  l'Advent  et  tout 
hyver  longues  ? 

Feu  de  bonne  mémoire  frère  Macé  Pelosse,  vray 
zélateur,  ou  je  me  donne  au  Diable,  de  nostre 
religion,  me  dist,  il  m'en  soubvient,  que  la  raison 
estoyt  affin  qu'en  ceste  saison  nous  facions  bien 
serrer  et  faire  le  vin,  et  qu'en  hyver  nous  le  hu- 
mons. 

Escoutez,  Messieurs  :  vous  aultres  qui  aymez  le 
vin,  le  corps  Dieu,  sy  me  suyvez,  car,  hardiment, 
que  sainct  Antoine  me  harde  sy  ceulx  tastent  du 
pyot  qui  n'auront  secouru  la  vigne  !  Ventre  Dieu  ! 

les  biens  de  l'Eglise  !  Ha!  non,  non.  Diable! 
sainct  Thomas  l'Anglois  voulut  bien  pour  yceulx 
mourir;  si  je  y  mouroys,  ne  seroys  je  sainct  de 
mesmes?  Je  n'y  mourray  jà  pourtant,  car  c'est 
moy  qui  le  foys  és  aultres.  » 

Ce  disant,  mist  bas  son  grand  habit,  et  se  saisist 
du  baston  de  la  croix,  qui  estoyt  de  cueur  de  cor- 
mier, long  comme  une  lance,  rond  à  plain  poing, 
et  quelque  peu  semé  de  fleurs  de  lys,  toutes 
presque  effacées. 

Ainsi  sortit  en  beau  sayon,  mist  son  froc  en  es- 
charpe,  et  de  son  baston  de  la  croix  donna  sy 
brusquement  sus  les  ennemys,  qui  sans  ordre  ne 
enseigne,  ne  trompette,  ne  tabourin  ,  parmy  le 
cloz  vendangeoient  :  car  les  porteguydons  et  les 
portenseignes  avoient  mys  leurs  guidons  et  ensei- 
gnes l'orée  des  murs,  les  tabourineurs  avoient  de- 
foncé  leurs  tabourins  d'un  cousté  pour  les  emplir 
de  raisins ,  les  trompettes  estoient  chargez  de 
moussines,  chascun  estoyt  desrayé.  Il  choqua  donc- 
ques  si  roydement  sus  eulx  sans  dyre  guare  qu'il 
les  renversoyt  comme  porcs,  frapant  à  tors  et  à 
travers  à  la  vieille  escrime. 

Es  uns  escarbouilloyt  la  cervelle,  és  aultres  rom- 
poyt  bras  et  jambes,  és  aultres  deslochoyt  les 
spondyles  du  coul ,  és  aultres  demoulloyt  les  reins, 
avalloyt  le  nez,  poschoyt  les  yeulx,  fendoyt  les 
mandibules,  enfonçoyt  les  dens  en  la  gueule, 
descroulloyt  les  omoplates,  sphaceloyt  les  grèves, 

desgondoit  les  ischies ,  debezilloit   les  fauciles. 

Si  quelqun  se  vouloyt  cascher  entre  les  seps  plus 
espés,  à  icelluy  freussoit  toute  l'areste  du  douz,  et 
l'esrenoit  comme  un  chien. 

Si  aulcun  saulver  se  vouloyt  en  fuyant,  à  icelluy 
faisoyt  voler  la  teste  en  pièces  par  la  commissure 
lambdoïde. 

Sy  quelqu'un  gravoyt  en  une  arbre,  pensant  y 
estre  en  seureté,  icelluy  de  son  baston  empaloyt 
par  le  fondement. 

Si  quelqu'un  de  sa  vieille  congnoissance  luy 
crioyt  :  «  Ha!  frère  Jean,  mon  amy,  frère  Jean, 
je  me  rend  !  —  Il  t'est,  disoyt  il,  bien  force  ;  mais 
ensemble  tu  rendras  l'ame  à  tous  les  diables.  » 
Et  soubdain  luy  donnoit  dronos.  Et,  si  personne 
tant  feust  esprins  de  témérité  qu'il  luy  voulust  ré- 
sister en  face,  là  monstroyt  il  la  force  de  ses  mus- 
cles, car  il  leurs  transperçoyt  la  poictrine  par  le 
mediastine  et  par  le  cueur  ;  à  d'aultres,  donnant 
suz  la  faulte  des  coustes,  leur  subvertissoyt  l'esto- 
mach,  et  mouroient  soubdainement  ;  es  aultres  tant 
fièrement  frappoyt  par  le  nombril  qu'il  leurs  fai- 
soyt sortir  les  tripes;  és  aultres  parmy  les  couillons 
persoyt  le  boyau  cullier. 

Croyez  que  c'estoyt  le  plus  horrible  spectacle 
qu'on  veit  oncques. 

Les  uns  cryoient  saincte  Barbe; 

Les  aultres,  sainct  George  ; 

Les  aultres,  saincte  Nytouche; 

Les  auitres,  nostre  Dame  de  Cunault,  de  Lau- 
rette,  de  Bonnes  Nouvelles,  de  la  Lenou,  de  Ri- 
vière. 

Les  ungs  se  vouoyent  à  sainct  Jacques  ; 

Les  auitres  au  sainct  Suaire  de  Chambery  :  mais 
il  brusla  troys  moys  après  si  bien  qu'on  n'en  peut 
saulver  un  seul  brin; 

Les  auitres  à  Cadouyn; 

Les  auitres  à  sainct  Jean  d'Angely  ; 

Les  auitres  à  sainct  Eutrope  de  Xainctes,  à 
sainct  Mesmes  de  Chinon,  à  sainct  Martin  de  Can- 
des,  à  sainct  Clouaud  de  Sinays,  és  reliques  de 
Laurezay,  et  mille  auitres  bons  petitz  sainctz. 

Les  ungs  mouroient  sans  parler,  les  auitres  par- 
loient  sans  mourir;  les  ungs  mouroient  en  parlant, 
les  auitres  parloient  en  mourant. 

Les  auitres  crioient  à  haulte  voix  :  «  Confession  ! 
Confession!  Confiteor,  Miserere,  In  manus!  » 

Tant  fut  grand  le  cris  des  navrez  que  le  Prieur 
de  PAbbaye  avec  tous  ses  moines  sortirent,  les- 
quelz,  quand  apperceurent  ces  pauvres  gens  ainsi 
ruez  parmy  la  vigne  et  blessez  à  mort ,  en  confes- 
sèrent quelques  ungs.  Mais  ce  pendent  que  les 
prebstres  se  amusoient  à  confesser,  les  petits  moi- 
netons  coururent  au  lieu  où  estoit  frère  Jean,  et 
luy  demandèrent  en  quoy  il  vouloit  qu'ilz  luy  ay- 
dassent.  A  quoy  respondit  qu'ilz  esguorgetassent 
ceulx  qui  estoient  portez  par  terre. 

Adoncques,  laissans  leurs  grandes  cappes  sus  une 


I  1  o 


LIVRE    I,    CHAPITRE  XXVII 


treille  au  plus  prés,  commencèrent  esguorgeter  et 
achever  ceulx  qu'il  avoit  desja  meurtriz.  Sçavezvous 
de  quelz  ferremens?  A  beaulx  guouetz,  qui  sont 
petitz  demy  cousteaux  dont  les  petitz  enfans  dt& 
nostre  pays  cernent  les  noix.  ^ 

Puis,  à  tout  son  baston  de  croix,  guaingna^Ia 
brèche  qu'avoient  faict  les  ennemys.  Aulcuns  des 
moinetons  emportèrent  les  enseignes  et  guydons  en 
leurs  chambres  pour  en  faire  des  jartiers.  Mais, 
quand  ceulx  qui  s'estoient  confessez  voulurent 
sortir  par  icelle  bresche,  le  moyne  les  assommoit  de 
coups,  disant  :  «  Ceux  cy  sont  confés  et  repentans 
et  ont  guaigné  les  pardons  :  ilz  s'en  vont  en  para- 
dis aussy  droict  comme  une  faucille,  et  comme  est 
le  chemin  de  Faye.  » 

Ainsi,  par  sa  prouesse,  feurent  desconfiz  tous 
ceulx  de  l'armée  qui  estoient  entrez  dedans  le  clous, 
jusques  au  nombre  de  treze  mille  six  cens  vingt  et 
deux,  sans  les  femmes  et  petitz  enfans,  celais 
tend  tousjours. 

Jamais  Maugis,  hermite,  ne  se  porta  sy  vaillam- 
ment à  tout  son  bourdon  contre  les  Sarrasins,  des 
quelz  est  escript  és  gestes  des  Quatre  filz  Haymon, 
comme  feist  le  moine  à  rencontre  des  ennemys 
avec  le  baston  de  la  croix, 

CHAPITRE  XXVIII 

Comment  Picrochole  print  d'assault  la  Roche-Cler- 
m  mauld,  et  le  regret  et  difficulté  que  feist  Grandgou- 
sier  de  entreprendre  guerre. 

e  pendent  que  le  moine  s'escarmou- 
choit,  comme  avons  dict,  contre  ceulx 
qui  estoient  entrez  le  clous,  Picro- 
chole à  grande  hastiveté  passa  le  gué 
de  Vede  avec  ses  gens,  et  assaillit  la  Roche-Cler- 
mauld,  auquel  lieu  ne  luy  feut  faicte  résistance  quel- 
conques; et,  par  ce  qu'il  estoit  ja  nuict,  délibéra  en 
icelle  ville  se  héberger  soy  et  ses  gens,  et  refrais- 
chir  de  sa  cholere  pungitive. 

Au  matin  print  d'assault  les  boullevars  et  chas- 
teau,  et  le  rempara  tresbien,  et  le  proveut  de  muni- 
tions requises,  pensant  là  faire  sa  retraicte,  si  d'ail- 
leurs estoit  assailly,  car  le  lieu  estoit  fort  et  par  art 
et  par  nature,  à  cause  de  la  situation  et  assiete. 

Or  laissons  les  là,  et  retournons  à  nostre  bon 
Gargantua,  qui  est  à  Paris,  bien  instant  à  l'estude 
des  bonnes  lettres  et  exercitations  athlétiques,  et  le 
vieux  bon  homme  Grandgousier,  son  pere,  qui,  après 
souper,  se  chauffe  les  couilles  à  un  beau  clair  et 
grand  feu,  et,  attendent  graisler  des  chastaines, 
escript  au  foyer  avec  un  baston  bruslé  d'un  bout, 
dont  on  escharbotte  le  feu,  faisant  à  sa  femme  et 
famille  de  beaujx  contes  du  temps  jadis. 

Un  des  bergiers  qui  gardoient  les  vignes,  nommé 
Pillot,  se  transporta  devers  luy  en  icelle  heure,  et 
raconta  entièrement  les  excès  et  pillaiges  quefaisoit 
Picrochole,  roydeLerné,  en  ses  terres  et  dommaines, 
et  comment  il  avoit  pillé,  gasté,  saccagé  tout  le 
pays,  excepté  le  clous  de  Seuillé,  que  frère  Jean 
des  Entommeures  avoit  saulvé  à  son  honneur,  et  de 
présent  estoit  ledict  roy  en  la  Roche-Clermauld,  et 
là  en  grande  instance  se  remparoit,  luy  et  ses 
gens. 

«  Holos  !  holos  !  dist  Grandgousier,  qu'est  cecy, 
bonnes  gens?  Songe  je,  ou  si  vray  est  ce  qu'on  me 
dict?  Picrochole,  mon  amy  ancien  de  tout  temps, 
de  toute  race  et  alliance,  me  vient  il  assaillir?  Qui 
le  meut?  qui  le  poinct?  qui  le  conduict?  qui  Ta 
ainsi  conseillé  ?  Ho  !  ho  !  ho  î  ho  !  ho  !  Mon  dieu  ! 
mon  saulveur  !  ayde  moy,  inspire  moy,  conseille 
moy  à  ce  qu'est  de  faire  I 

Je  proteste,  je  jure  davant  toy  ;  ainsi  me  soys  tu 
favorable,  sy  jamais  à  luy  desplaisir,  ne  à  ses  gens 
dommaige,  ne  en  ses  terres  je  feis  pillerie,  mais, 
bien  au  contraire,  je  l'ay  secouru  de  gens,  d'argent, 
de  faveur  et  de  conseil,  en  tous  cas  que  ay  peu 
cognoistre  son  adventaige.  Qu'il  me  ayt  doncques 
en  ce  poinct  oultraigé,  ce  ne  peut  estre  que  par 
l'esprit  maling.  Bon  Dieu  !  tu  congnois  mon  cou- 
raige,  car  à  toy  rien  ne  peut  estre  celé.  Si  par  cas  il 
estoit  devenu  furieux,  et  que  pour  luy  rehabilliter 
son  cerveau  tu  me  l'eusse  icy  envoyé,  donne-moy 

et  pouvoir  et  sçavoir  le  rendre  au  joug  de  ton  sainct 
vouloir  par  bonne  discipline  ! 

Ho!  ho!  ho!  mes  bonnes  gens,  mes  amys  et 
mes  feaulx  serveurs,  faudra  il  que  je  vousempesche 
;e  y  f^dei  ?  Las!       vieillesse  ne  requerroit  do- 
savant  que  repous,  et  toute  ma  vie  n'ay  rien  tant 
procure  que  paix;  mais  il  fault,  je  le  vo/bien,  que 
maintenant  de  harnoys  je  charge  mes  pauvre sZ 
paules  lasses  et  foibles,  et  en  ma  main'remb  an  te 
je  Pre,g„e  la  lance  et  la  masse  pour  secourir 
guarantirmes  pauvres  subjectz.  La  raison  le  veult 
ams,,  car  de  leur  labeurje  suis  entrer,,  et  de  leur 
sueur  ,e  suis  nourry,  moj,  mes  enfans  et  ma  famille 
Ce  non  obstant,  je  n'entreprendray  guerre  que 
jenaye  essayé  tous  les  ars  et  moyens  de  paix  là 
je  me  résolus.  » 

Adoncques  feist  convocquer  son  conseil,  et  pro- 
posa 1  affane  tel  comme  il  estoit,  et  fut  conclud 
qu  on  envoiro.t  quelque  homme  prudent  devers  Pi- 
crochole  sçavoir  pourquoy  ainsi  soubdainement  es- 
to.t  party  de  son  repous  et  envahy  les  terres  es 
quelles  n  avoit  droict  quicquonques.  Davantage 
qu  on  envoyast  quérir  Gargantua  et  ses  gens,  aL 
de  maintenir  le  pays  et  défendre  à  ce  besoin.  Le 
toutpheut  aGrandgousier,et  commenda  que'ainsi 

Dont  sus  l'heure  envoya  le  Basque,  son  laquays, 
quenràtoute  diligence  Gargantua;  et  luy  escripl 
voit  comme  s  ensuit.  r 

Rabelais,  I, 

CHAPITRE  XXIX 

Le  teneur  des  lettres  que  Grandgousier  escripvoit 
à  Gargantua. 

Sa  ferveur  de  tes  estudes  requeroit  que  de 
\long  temps  ne  te  revocasse  de  cestuy 
tphilosophicque  repous,  sy  la  confiance 
_  _Jde  noz  arnys  et  anciens  confédérée  neust 
de  présent  frustré  la  seureté  de  mavieillesse.  Mais,  puis 
que  telle  est  ceste  fatale  destinée,  que  par  iceulx  soye 
inquiété  és  quelz  plus  je  me  repousoye,  force  me  est  te 
rappeller  au  subside  des  gens  et  biens  qui  te  sont  par 
droict  naturel  affiez. 

Car,  ainsi  comme  débiles  sont  les  armes  au  dehors 
si  le  conseil  n'est  en  la  maison,  aussi  vaine  est  Vestude 
et  le  conseil  inutile  qui  en  temps  oportun  par  vertus 
n'est  exécuté  et  à  son  effect  reduict. 

Ma  délibération  nest  de  provocquer,  ains  de  apai- 
ser; d'assaillir,  mais  défendre;  de  conquester,  mais 
de  guarder  mes  feaulx  subjectz  et  terres  héréditaires, 
es  quelles  est  hostillement  entré  Picrochole  sans  cause 
ny  occasion,  et  de  jour  en  jour  poursuit  sa  furieuse 
entreprise  avecques  excès  non  tolerables  à  personnes 
libères. 

Je  me  suis  en  devoir  mis  pour  modérer  sa  cholere 
tyrannicque,  luy  offrent  tout  ce  que  je  pensois  luy  po- 
voir  estre  en  contentement,  et  par  plusieurs  fois  ay  en- 
voyé amiablement  devers  luy  pour  entendre  en  quoy, 

par  qui  et  comment  il  se  sentoit  oultragé;  mais  de  luy 
n'ay  eu  responce  que  de  voluntaire  devance,  et  que  en 
mes  terres  prétendait  seulement  droict  de  bien  séance 
Dontj'ay  congneu  que  Dieu  éternel  l'a  laissé  au  gou- 
vernail de  son  franc  arbitre  et  propre  sens,  qui  ne 
peult  estre  que  meschant  sy  par  grâce  divine  n'est 
continuellement  guidé;  et,  pour  le  contenir  en  office  et 
réduire  à  congnoissance,  me  l'a  icy  envoyé  à  molestes 
enseignes. 

Pour  tant,  mon  filz  bien  aymé ,  le  plus  tost  que 
faire  pouras,  ces  lettres  veues,  retourne  à  diligence 
secourir  non  tant  moy,  ce  que  toutesfoys  par  pitié  na- 
turellement tu  doibs,  que  les  tiens,  lesquelz,  par  rai- 
son, tu  peuzsaulver  et  guarder.  L'exploict  sera  faict  à 
moindre  effusion  de  sang  que  sera  possible,  et,  si  pos- 
sible est,  par  engins  plus  expediens,  cauteles  et  ruzes 
de  guerre,  nous  saulverons  toutes  les  ames  et  les  en- 
voyerons  joyeux  à  leurs  domiciles. 

Treschier  filz,  la  paix  de  Christ,  nostre  rédemp- 
teur, soyt  avecques  toy.  Salue  Ponocrates,  Gymnaste 
et  Eudemon  de  par  moy. 
Du  vingtiesme  de  septembre. 


Ton  pere,  Grandgousier. 

CHAPITRE  XXX 

Comment  Ulrich  Gallet  fut  envoyé  devers  Picrochole. 

es  lettres  dictées  et  signées,  Grand- 
gousier  ordonna  que  Ulrich  Gallet, 
maistre  de  ses  requestes,  homme  saige 
et  discret,  duquel  en  divers  et  conten- 
tieux affaires  il  avoit  esprouvé  la  vertus  et  bon  ad- 
vis,  allast  devers  Picrochole  pour  luy  remonstrer 
ce  que  par  eux  avoit  esté  décrété. 

En  celle  heure  partit  le  bon  homme  Gallet,  et, 
passé  le  gué,  demanda  au  meusnier  de  Testât  de 
Picrochole,  lequel  luy  feist  responce  que  ses  gens 
ne  luy  avoient  laissé  ny  coq  ny  geline,  et  qu'ilz 
s'estoient  enserrez  en  la  Roche  Clermauld,  et  qu'il 
ne  luy  conseilloit  poinct  de  procéder  oultre,  de 
peur  du  guet,  car  leur  fureur  estoit  énorme.  Ce  que 
facilement  il  creut,  et  pour  celle  nuict  herbergea 
avecques  le  meusnier. 

Au  lendemain  matin  se  transporta,  avecques  la 
trompette,  à  la  porte  du  chasteau,  et  requist  és  guardes 
qu'ilz  le  feissent  parler  au  roy  pour  son  profit. 

Les  parolles  annoncées  au  roy,  ne  consentit  au- 
cunement qu'on  luy  ouvrist  la  porte,  mais  se  trans- 
porta sus  le  bolevard ,  et  dist  à  l'embassadeur  : 
«  Qu'i  a  il  de  nouveau?  Que  voulez-vous  dire?  » 

Adoncques  l'embassadeur  propousa  comme  s'en- 
suit. 

CHAPITRE  XXXI 

La  Harangue  faicte  par  Gallet  à  Picrochole. 

lus  juste  cause  de  douleur  naistr.e  ne 
peut  entre  les  humains  que  si,  du  lieu 
dont  par  droicture  esperoient  grâce  et 
benevolence,  ilz  recepvent  ennuj  et 
dommaige.  Et  non  sans  cause,  combien  que  sans 
raison,  plusieurs,  venuz  en  tel  accident,  ont  ceste  in- 
dignité moins  estimé  tolerable  que  leur  vie  propre, 
et,  en  cas  que  par  force  ny  aultre  engin  ne  Font 
peu  corriger,  se  sont  eulx  mesmes  privez  de  ceste 
lumière. 

«  Doncques  merveille  n'est  si  le  roy  Grandgousier, 
mon  maistre,  est  à  ta  furieuse  et  hostile  venue  saisy 
de  grand  desplaisir  et  perturbé  en  son  entendement; 
merveille  seroit  si  ne  l'avoient  esmeu  les  excès  in- 
comparables qui  en  ses  terres  et  subjectz  ont  esté 
par  toy  et  tes  gens  commis,  és  quelz  n'a  esté  obmis 
exemple  aulcun  d'inhumainité.  Ce  que  luy  est  tant 
grief  de  soy,  par  la  cordiale  affection  de  laquelle 
tousjours  a  cheryses  subjectz,  que  à  mortel  homme 
plus  estre  ne  sçauroit.  Toutesfoys  sus  l'estimation 
humaine  plus  grief  luy  est  en  tant  que  par  toy  et 
les  tiens  ont  esté  ces  griefz  et  tords  faictz,  qui  de 
toute  mémoire  et  ancienneté  aviez,  toi  et  tes  pères, 
une  amitié  avecques  luy  et  tous  ses  ancestres  conceue, 
laquelle  jusques  à  présent,  comme  sacrée,  ensemble 

aviez  inviolablement  maintenue,  guardée  et  entre- 
tenue, si  bien  que  non  luy  seulement  ny  les  siens, 
mais  les  nations  barbares,  Poictevins,  Bretons, 
Manseaux,  et  ceulx  qui  habitent  oultre  les  isles  de 
Canarre  et  Isabella,  ont  estimé  aussi  facile  demol- 
Lk  le  firmament  et  les  abysmes  ériger  au  dessus  des 
nues  que  desemparer  vostre  alliance,  et  tant  Font 
redoubtée  en  leurs  entreprinses  que  n'ont  jamais 
auzé  provoquer,  irriter,  ny  endommaiger  l'ung, 
par  craincte  de  l'aultre. 

«  Plus  y  a  :  ceste  sacrée  amitié  tant  a  emply  ce 
ciel  que  peu  de  gens  sont  aujourd'huv  habitans 
par  tout  le  continent  et  isles  de  l'Océan  qui  ne 
avent  ambitieusement  aspiré  estre  receuz  en  icelle 
à  pactes  par  %ous  mesmes  conditionnez,  autant  es- 
timans  vostre  confédération  que  leurs  propres  terres 
et  dommaines.  En  sorte  que  de  toute  mémoire  n'a 
esté  prince  nv  ligue  tant  efferée^  ou  superbe,  qui  ait 
auzé  courir  sus,  je  ne  dis  poinct  voz  terres,  mais 
celles  de  vos  confederez.  Et,  si  par  conseil  précipité 
ont  encontre  eulx  attempté  quelque  cas  de  nouvel- 
leté  ,  le  nom  et  tiltre  de  vostre  alliance  entendu, 
ont  soubdain  désisté  de  leurs  entreprinses. 

a  Quelle  furie  doncques  te  esmeut  maintenant, 
toute  alliance  brisée,  toute  amitié  conculquée,  tout 
droict  trespassé,  envahir  hostilement  ses  terres  sans 
en  rien  avoir  esté  par  luy  ny  les  siens  endommaigé, 
irrité,  ny  provocqué?  Où  est  foy?  Où  est  loy?  Où 
est  raison?  Où  est  humanité?  Où  est  craincte  de  Dieu? 

Cuyde  tu  ces  oultraiges  estre  recellés  és  esperitz 
eternelz  et  au  Dieu  souverain,  qui  est  juste  retri- 
buteur  de  noz  entreprinses?  Si  le  cuyde,  tu  te 
trompe  :  car  toutes  choses  viendront  à  son  juge- 
ment. 

«  Sont  ce  fatales  destinées  ou  influences  des  astres 
qui  voulent  mettre  fin  à  tes  ayzes  et  repous?  Ainsi 
ont  toutes  choses  leur  fin  et  période.  Et,  quand  elles 
sont  venues  à  leur  poinct  suppellatif,  elles  sont  en 
bas  ruinées;  car  elles  ne  peuvent  long  temps  en  tel 
estât  demourer.  C'est  la  fin  de  ceulx  qui  leurs  for- 
tunes et  prosperitez  ne  peuvent  par  rayson  et  tem- 
pérance modérer. 

«  Mais,  si  ainsi  estoit  pheé,  et  deust  ores  ton  heur 
et  repos  prendre  fin,  failloit  il  que  ce  feust  en  in- 
commodant à  mon  roy,  celluy  par  lequel  tu  estois 
estably?  Si  ta  maison  debvoit  ruiner,  failloit  il 
qu'en  sa  ruine  elle  tombast  suz  les  atres  de  celluy 
qui  Pavoit  aornee?  La  chose  est  tant  hors  les  metes 
de  raison,  tant  abhorrente  de  sens  commun,  que  à 
peine  peut  elle  estre  par  humain  entendement 
conceue,  et  jusques  à  ce  demourera  non  croiable 
entre  les  estrangiers  que  l'effect  asseuré  et  tesmoit 
gné  leur  donne  à  entendre  que  rien  n'est  ny  saines 
ny  sacré  à  ceulx  qui  se  sont  émancipez  de  Dieu  et 
raison  pour  suyvre  leurs  affections  perverses. 

«  Si  quelque  tort  eust  esté  par  nous  faict  en  te- 
subjeetz  et  dommaines,  si  par  nous  eust  esté  porté 
faveur  à  tes  mal  vouluz,  si  en  tes  affaires  ne  te 

eussions  secouru,  si  par  nous  ton  nom  et  honneur 
eust  esté  blessé,  ou,  pour  mieulx  dire,  si  l'esperit 
ealumniateur,  tentant  à  mal  te  tirer,  eust  par  fal- 
laces  espèces  et  phantasmes  ludificatoyres  mis  en 
ton  entendement  que  envers  toy  eussions  faict 
choses  non  dignes  de  nostre  ancienne  amitié  ,  tu 
debvois  premier  enquérir  de  la  vérité,  puis  nous  en 
admonester,  et  nous  eussions  tant  à  ton  gré  satis- 
faict  que  eusse  eu  occasion  de  toy  contenter.  Mais, 
ô  Dieu  éternel  !  quelle  est  ton  entreprinse? 

«  Vouldroys  tu,  comme  tyrant  perfide,  pillier 
ainsi  et  dissiper  le  royaulme  de  mon  maistre?  Le 
as  tu  esprouvé  tant  ignave  et  stupide  qu'il  ne  vou- 
kst,  ou  tant  destitué  de  gens,  d'argent,  de  conseil 
et  d'art  militaire  qu'il  ne  peust  résister  à  tes  ini- 
ques assaulx?  Dépars  d'icy  présentement,  et  de- 
main pour  tout  le  jour  soys  retiré  en  tes  terres 
*ans  par  le  chemin  faire  aulcun  tumulte  ne  force; 
et  paye  mille  bezans  d'or  pour  les  dommaiges  que 
as  faict  en  ces  terres.  La  moytié  bailleras  demain, 
Faultre  moytié  payeras  és  Ides  de  may  prochaine- 
ment venant,  nous  délaissant  ce  pendent  pour  houl- 
taige  les  ducs  de  Tournemoule,  de  Basdefesses  et 
de  Menuail,  ensemble  le  prince  de  Gratelles  et  le 
vicomte  de  Morpiaille  » 

CHAPITRE  XXXII 

Comment  Grandgousier,  pour  achapter  paix,  feist 
rendre  les  fouaces. 

tant  se  teut  le  bon  homme  Gallet; 
mais  Picrochole  à  tous  ses  propos  ne 
respond  aultre  chose  sinon  :  «  Venez 
les  quérir,  venez  les  quérir.  Hz  ont 
belle  couille  et  molle.  Hz  vous  braveront  de  la 
fouace.  »  Adoncques  retourne  vers  Grandgousier, 
lequel  trouva  à  genous,  teste  nue,  encliné  en  un 
petit  coing  de  son  cabinet,  priant  Dieu  qu'il  vou- 
zist  amollir  la  cholere  de  Picrochole ,  et  le  mettre 
au  poinct  de  raison  sans  y  procéder  par  force. 

Quand  veit  le  bon  homme  de  retour,  il  luy  de- 
manda ;  «  Ha!  mon  amy,  mon  amy,  quelles  nou- 
velles m'apportez-vous?  —  Il  n'y  a,  dist  Gallet, 
ordre  :  cest  homme  est  du  tout  hors  du  sens  et  dé- 
laissé de  Dieu.  —  Voyre  mais,  dist  Grangousier, 
mon  amy,  quelle  cause  prétend  il  de  cest  excès?  — 
Il  ne  me  a,  dist  Gallet,  cause  queconques  exposé, 
sinon  qu'il  m'a  dict  en  cholere  quelques  motz  de 
fouaces.  Je  ne  sçay  si  l'on  auroit  poinct  faict  oul- 
trage  à  ses  fouaciers,  —  Je  le  veulx ,  dist  Grand- 
gousier, bien  entendre  davant  qu'aultre  chose  déli- 
bérer sur  ce  que  seroit  de  faire.  » 

Alors  manda  sçavoir  de  cest  affaire,  et  trouva 
pour  vray  qu'on  avoit  prins  par  force  quelques 

fouaces  de  ses  gens ,  et  que  Marquet  avoit  repceu 
un  coup  de  tribard  sus  la  teste  ;  toutesfoys  que  le 
tout  avoit  esté  bien  payé,  et  que  le  dict  Marquet 
avoit  premier  blessé  Forgier  de  son  fouet  par  les 
jambes.  Et  sembla  à  tout  son  conseil  que  en  toute 
force  il  se  doibvoit  deffendre. 

«  Ce  non  obstant,  dist  Grandgousier,  puisqu'il 
n'est  question  que  de  quelques  fouaces,  je  essaye- 
ray  le  contenter,  car  il  me  desplait  par  trop  de  le- 
ver guerre.  »  Adoncques  s'enquesta  combien  on 
avoit  prins  de  fouaces,  et,  entendent  quatre  ou 
cinq  douzaines,  commenda  qu'on  en  feist  cinq 
charretées  en  icelle  nuict,  et  que  l'une  feust  de 
fouaces  faictes  à  beau  beurre,  beaux  moyeux  d'eufz, 
beau  saffran  et  belles  espices,  pourestre  distribuées 
à  Marquet,  et  que,  pour  ses  interestz,  il  luy  don- 
noit  sept  cens  mille  et  trois  philippus  pour  payer 
les  barbiers  qui  l'auroient  pensé,  et  d'abondant  luy 
donnoit  la  mestayrie  de  la  Pomardiere  à  perpétuité 
franche  pour  luy  et  les  siens. 

Pour  le  tout  conduire  et  passer  fut  envoyé  Gal- 
let,  lequel  par  le  chemin  feist  cuillir  prés  de  la 
sauloye  force  grands  rameaux  de  cannes  et  rou- 
zeaux,  et  en  feist  armer  autour  leurs  charrettes  et 
chascun  des  chartiers;  luy  mesmes  en  tint  un  en  sa 
main,  par  ce  voulant  donner  à  congnoistre  qu'iîz 
ne  demandoient  que  paix,  et  qu'ilz  venoient  pour 
l'achapter.  Eulx  venuz  à  la  porte,  requirent  parler  à 
Picrochole  de  par  Grandgousier.  Picrochole  ne 

voulut  oncques  les  laisser  entrer,  ny  aller  à  eulx 
parler,  et  leurs  manda  qu'il  estoit  empesché,  mais 
qu'ilz  dissent  ce  qu'ilz  vouldroient  au  capitaine 
Toucquedilion,  lequel  affustoit  quelque  pièce  sus 
les  murailles. 

Adonc,  luy  dict  le  bon  homme  :  «  Seigneur, 
pour  vous  retirer  de  tout  ce  débat  et  ouster  toute 
excuse  que  ne  retournez  en  nostre  première  al- 
liance, nous  vous  rendons  présentement  les  fouaces 
dont  est  la  controverse.  Cinq  douzaines  en  prin- 
drent  noz  gens,  elles  feurent  tresbien  payées;  nous 
aymons  tant  la  paix  que  nous  en  rendons  cinq 
charrettes,  desquelles  ceste  icy  sera  pour  Marquet, 
qui  plus  se  plainct.  Dadvantaige,  pour  le  contenter 
entièrement,  voyla  sept  cens  mille  et  trois  philippus 
que  je  luy  livre,  et,  pour  l'interest  qu'il  pourroit 
prétendre,  je  luy  cède  la  mestayrie  de  la  Pomar- 
diere  à  perpétuité  pour  luy  et  les  siens,  possedable 
en  franc  alloy  :  voyez  cy  le  contract  de  la  trans- 
action. Et,  pour  Dieu,  vivons  dorénavant  en  paix, 
et  vous  retirez  en  voz  terres  joyeusement,  cedans 
ceste  place  icy,  en  laquelle  n'avez  droict  quelcon- 
ques, comme  bien  le  confessez,  -et  amis  comme  par 
avant.  » 

Toucquedilion  raconta  le  tout  à  Picrochole,  et 
de  plus  en  plus  envenima  son  couraige,  luy  disant: 
«  Ces  rustres  ont  belle  paour.  Par  Dieu,  Grand- 
gousier  se  conchie,  le  pauvre  beuveur  ;  ce  n'est  son 
art  aller  en  guerre,  mais  ouy  bien  vuider  les  fias- 

cons.  Je  suis  d'opinion  que  retenons  ces  fouaces  et 
l'argent,  et  au  reste  nous  hastons  de  remparer  icy 
et  poursuivre  nostre  fortune.  Mais  pensent  ilz  bien 
avoir  affaire  à  une  duppe,  de  vous  paistre  de  ces 
fouaces?  Voilà  que  c'est  :  le  bon  traictement 
et  la  grande  familiarité  que  leurs  avez  par  cy  da- 
vant  tenue  vous  ont  rendu  envers  eulx  contemp- 
tible  : 

Oignez  villain,  il  vous  poindra. 
Poignez  villain,  il  vous  oindra. 

—  Çà,  çà,  çà,  dist  Picrochole,  sainct  Jacques, 
ilz  en  auront  :  faictes  ainsi  qu'avez  dict.  —  D'une 
chose,  dist  Toucquedillon,  vous  veux  je  advertir  : 
nous  sommes  icy  assez  mal  avituaillez,  et  pourveuz 
maigrement  des  harnoys  de  gueule.  Si  Grandgou- 
sier  nous  mettoit  siège,  dés  à  présent  m'en  irois 
faire  arracher  les  dents  toutes,  seulement  que  troys 
me  restassent,  autant  à  voz  gens  comme  à  moy  : 
avec  icelles  nous  n'avangerons  que  trop  à  manger 
noz  munitions.  —  Nous,  dist  Picrochole,  n'aurons 
que  trop  mangeailles.  Sommes  nous  icy  pour  man- 
ger ou  pour  batailler?  —  Pour  batailler,  vraye- 
ment,  dist  Toucquedillon  ;  mais  De  la  panse  vient 
la  dance,  et  Ou  faim  règne  force  exule.  — Tant 
jazerl  dit  Picrochole.  Saisissez  ce  qu'ilz  ont 
amené.  » 

Adoncques  prindrent  argent  et  fouaces  et  beufz 
et  charrettes,  et  les  renvoyèrent  sans  mot  dire,  si 

non  que  plus  n'aprochassent  de  si  prés  pour  la 
cause  qu'on  leur  diroit  demain 

Ainsi  sans  rien  faire  retournèrent  devant  Grand- 
gousier,  et  luy  contèrent  le  tout,  adjoustans  qu'il 
n'estoit  auicun  espoir  de  les  tirer  à  paix,  sinon  à 
vive  et  forte  guerre. 

CHAPITRE  XXXIII 

Comment  certains  gouverneurs  de  Picrochole,  par 
conseil  précipité,  le  mirent  au  dernier  péril. 

es  fouaces  destroussées,  comparurent 
davant  Picrochole  les  duc  de  Me- 
nuail,  comte  Spadassin  et  capitaine 
Merdaille,  et  lui  dirent  :  «  Cyre,  au- 
jourd'huy  nous  vous  rendons  le  plus  heureux,  plus 
chevaleureux  prince  qui  oncques  feust  depuis  la 
mort  de  Alexandre  Macedo.  —  Couvrez,  couvrez 
vous,  dist  Picrochole.  — Grand  mercy  ,  dirent-ilz  , 
Cyre,  nous  sommes  à  nostre  debvoir.  Le  moyen  est 
tel  :  vous  laisserez  icy  quelque  capitaine  en  garni- 
son avec  petite  bande  de  gens  pour  garder  la 
place,  laquelle  nous  semble  assez  forte,  tant  par 
nature  que  par  lesrempars  faictzà  vostre  invention. 
Vostre  armée  partirez  en  deux,  comme  trop  mieulx 
l'entendez.' 

«  L'une  partie  ira  ruer  sur  ce  Grandgousier  et  ses 
gens.  Par  icelle  sera  de  prime  abordée  facilement 

desconfi.  Là  recouvrerez  argent  à  tas,  car  le  vilain 
en  a  du  content  :  vilain,  disons-nous,  parce  que  un 
noble  prince  n'a  jamais  un  sou.  Thesaurizer  estfaict 
de  vilain. 

«  L'aultre  partie ,  ce  pendent ,  tirera  vers  Onvs, 
Sanctonge,  Angomoys  et  Gascoigne ,  ensemble 
Perigot,  Medoc  et  Elanes.  Sans  resistence  pren- 
dront villes,  chasteaux  et  forteresses.  A  Bayonne, 
à  Sainct-Jean-de-Luc  et  Fontarabie,  saysirez  toutes 
les  naufs,  et,  coustoyant  vers  Galice  et  Portugal, 
pillerez  tous  les  lieux  maritimes  jusques  à  Ulis- 
bonne,  où  aurez  renfort  de  tout  équipage  requis  à 
un  conquerent.  Par  le  corbieu!  Hespaigne  se  ren- 
dra, car  ce  ne  sont  que  madourrez.  Vous  passerez 
par  l'estroict  de  Sibyle,  et  là  érigerez  deux  co- 
lomnes  plus  magnificques  que  celles  de  Hercules  à 
perpétuelle  mémoire  de  vostre  nom.  Et  sera  nommé 
cestuy  destroict  la  mer  Picrocholine. 

«  Passée  la  mer  Picrocholine,  voicy  Barberousse 
qui  se  rend  vostre  esclave.  —  Je,  dist  Picrochole, 
le  prendray  à  mercy.  —  Voyre ,  dirent  ilz,  pour- 
veu  qu'il  se  face  baptiser.  Etoppugnerez  les  royaul- 
mes  de  Tunic,  de  Hippes,  Argiere,  Bone,  Corone, 
hardiment  toute  Barbarie.  Passant  oultre,  retiendrez 
en  vostre  main  Majorque,  Minorque,  Sardaine  , 
Corsicque  et  aultres  isles  de  la  mer  Ligusticque  et 
Baleare.  Coustoyant  à  gausche,  dominerez  toute 
la  Gaule  Narbonicque ,  Provence  et  Allobroges, 
Gènes,  Florence,  Lucques,  et  à  Dieu  seas  Rome. 

Le  pauvre  monsieur  du  pape  meurt  desja  de  peur. 

—  Par  ma  foy,  dist  Picrochole,  je  ne  luy  baiseray 
ja  sa  pantoufle.  — Prinze  Italie,  voyla  Naples , 
Calabre,  AppouIIe  et  Sicile  toutes  à  sac,  et  Malthe 
avec.  Je  vouldrois  bien  que  les  plaisans  chevaliers 
jadis  Rhodiens  vous  résistassent,  pour  veoir  de  leur 
urine!  — Je  iroys,  dist  Picrochole ,  voluntiers  à 
Laurette.  —  Rien,  rien,  dirent  ilz,  ce  sera  au  re- 
tour. —  De  là  prendrons  Candie,  Cypre,  Rhodes 
et  les  isles  Cyclades,  et  donnerons  sus  la  Morée. 
Nous  la  tenons.  Sainct  Treignan,  Dieu  gard  Hie- 
rusalem  !  car  le  soubdan  n'est  pas  comparable  à 
vostre  puissance.  — Je,  dist— il ,  feray  doncques 
bastir  le  temple  de  Salomon.  —  Non,  dirent  ilz, 
encores;  attendez  un  peu.  Ne  soyez  jamais  tant 
soubdain  à  voz  entreprises.  Sçavezvous  que  disoit 
Octavian  Auguste?  Festina  lente. 

«  Il  vous  convient  premièrement  avoir  l'Asie  Mi- 
nor,  Carie,  Lycie,  Pamphile,  Celicie,  Lydie,  Phry- 
gie,  Mysie,  Betune,  Charazie  ,  Satalie,  Samagarie, 
Castamena,  Luga,  Savasta,  jusques  à  Euphrates. 

—  Voyrons  nous,  dist  Picrochole,  Babylone  et  le 
mont  Sinay  ?  —  Il  n'est,  dirent  ilz,  ja  besoing  pour 
ceste  heure.  —  N'est  ce  pas  assez  tracassé  de  avoir 
transfreté  la  mer  Hircane ,  chevauché  les  deux  Ar- 
menies  et  les  troys  Arabies?  — Par  ma  foy!  dist  il, 
nous  sommes  affolez.  Ha  !  pauvres  gens!  —  Quoy! 
dirent  ilz.  —  Que  boirons  nous  par  ces  desers?  Car 
Julian  Auguste  et  tout  son  oust  y  moururent  de 

soif  ,  comme  l'on  dict.  —  Nous  ,  dirent  ilz,  avons 
ja  donné  ordre  à  tout.  Par  la  merSiriace  vous  avez 
neuf  mille  quatorze  grands  naufz  chargées  des 
meilleurs  vins  du  monde;  elles  arrivèrent  à  Japhes. 
Là  se  sont  trouvez  vingt  et  deux  cens  mille  cha- 
meaulx  et  seize  cens  elephans,  lesquelz  avez  prins 
à  une  chasse  environ  Sigeilmes  ,  lors  que  entrastes 
en  Libve  ;  et  d'abondant  eustes  toute  la  caravane 
de  la  Mecha.  Ne  vous  fournirent  ilz  devin  à  suffi- 
sance? 

—  Voire  mais,  dist-il,  nous  ne  beumes  poinct 
frais,  —  Par  la  vertus,  dirent  ilz,  non  pas  d'un 
petit  poisson,  un  preux,  un  conquerent,  un  pré- 
tendant et  aspirant  à  l'empire  univers  ne  peut  tous- 
jours  avoir  ses  aizesl  Dieu  soit  loué  que  estes  venu 
vous  et  voz  gens  saufz  et  entiers  jusques  au  fleuve 
du  Tigre  ! 

—  Mais,  distil,  que  faict  ce  pendent  la  part  de 
nostre  armée  qui  desconfit  ce  villain  humeuxGrand- 
gousier? — Ilsne chomment  pas,  dirent  ilz,  nous  les 
rencontrerons  tantost  :  ilz  vous  ont  pris  Bretaigne, 
Normandie,  Flandres,  Haynault,  Brabant,  Artoys, 
Hollande  ,  Selande;  ils  ont  passe  le  Rhein  par  sus 
le  ventre  des  Suices  et  lansquenetz,  et  part  d'entre 
eulx  ont  dompté  Luxembourg,  Lorraine,  la  Cham- 
paigne ,  Savove  jusques  à  Lyon;  auquel  lieu  ont 
trouvé  voz  garnisons  retournans  des  conquestes 
navales  de  la  mer  Méditerranée,  et  se  sont  reas- 
semblez en  Bohême,  après  avoir  mis  à  sac  Soueve, 

Vuitemberg,  Bavieres,  Austriche,  Moravie  et  Sti- 
rie;  puis  ont  donné  fièrement  ensemble  sus  Lubek, 
Norwerge,  SwedenRich,  Dace,  Gotthie,  Engrone- 
land,  les  Estrelins,  jusques  à  la  mer  glaciale.  Ce 
faict,  conquesterent  les  isles  Orchades,  et  subju- 
guèrent Escosse,  Angleterre  et  Irlande.  De  là  na- 
vigans  par  la  mer  Fabuleuse  et  par  les  Sarmates, 
ont  vaincu  et  dominé  Prussie ,  Polonie,  Lituuanie, 
Russie,  Valache,  la  Transsilvane  et  Hongrie,  Bul- 
garie, Turquie,  et  sont  à  Constantinoble. — Allons 
nous,  dist  Picrochole,  rendre  à  eulx  le  plus  toust, 
car  je  veulx  estre  aussi  empereur  de  Thebizonde. 
Ne  tuerons  nous  pas  tous  ces  chiens  Turcs  et  mahu- 
metistes? 

—  Que  diable,  dirent  ilz,  ferons  nous  doncques? 
Et  donnerez  leurs  biens  et  terres  à  ceulx  qui  vous 
auront  servy  honnestement.  — La  raison,  dist— il,  le 
veult  ;  c'est  équité.  Je  vous  donne  la  Carmaigne, 
Surie  et  toute  la  Palestine.  —  Ha  !  dirent  ilz,  Cyre, 
c'est  du  bien  de  vous;  grand  mercy.  Dieu  vous  face 
bien  tousjours  prospérer.  » 

Là  présent  estoit  un  vieux  gentilhomme  esprouvé 
en  divers  hazars  et  vray  routier  de  guerre,  nommé 
Echephron,  lequel,  ouyant cespropous,  dist  :  «J'ay 
grand  peur  que  toute  ceste  entreprinse  sera  sem- 
blable a  la  farce  du  pot  au  laict,  duquel  un  cor- 
douannier  se  faisoit  riche  par  resverie;  puis,  le  pot 
cassé,  n'eut  de  quoy  disner.  Que  prétendez  vous 
par  ces  belles  conquestes?  Quelle  sera  la  fin  de 
Rabelais.  I.  1  7 

tant  de  travaulx  et  traverses?  —  Ce  sera,  dist  Pi- 
crochole,  que,  nous  retournez,  repouserons  à  noz 
aises.  »  Dont  dist  Echephron  :  «  Et  si  par  cas  ja- 
mais n'en  retournez?  Car  le  voyage  est  long  et 
pereilleux.  N'est  ce  mieulx  que  des  maintenant  nous 
repousons  sans  nous  mettre  en  ces  hazars?  —  O! 
dist  Spadassin,  par  Dieu!  voicy  un  bon  resveux! 
Mais  allons  nous  cacher  au  coing  de  la  cheminée, 
et  là  passons  avec  les  dames  nostre  vie  et  nostre 
temps  à  enfiller  des  perles,  ou  à  filler  comme  Sarda- 
napalus  : 

Qui  ne  se  adventure 
N'a  cheval  ny  mule, 

Ce  dist  Salomon. 
—  Qui  trop... 

dist  Echephron, 

...  se  adventure 
Perd  cheval  et  mule, 
Respondit  Malcon. 

—  Baste,  distPicrochole,  passons  oultre .  Je  ne 
crains  que  ces  diables  de  légions  de  Grandgousier; 
ce  pendent  que  nous* sommes  en  Mésopotamie, 
s'iiz  nous  donnoient  sus  la  queue,  quel  remède?  — 
Tresbon,  dist  Merdaille  :  une  belle  petite  commis- 
sion ,  laquelle  vous  envoirez  és  Moscovites ,  vous 
mettra  en  camp  pour  un  moment  quatre  cens  cin- 
quante mille  combattans  d'eslite.  O!  si  vous  me  y 
faictes  vostre  lieutenant,  je  tueroys  un  pigne  pour 
un  mercier!  Je  mors,  je  rue,  je  frappe,  je  at- 

trape,  je  tue,  je  renye.  — Sus!  sus!  dist  Picro- 
chole,  qu'on  despesche  tout,  et  qui  me  ayme  si 
me  suyve  !  » 

CHAPITRE  XXXIV 

Comment  Gargantua  laissa  la  ville  de  Paris  pour 
secourir  son  païs,  et  comment  Gymnaste  rencontra 
les  ennemys. 

n  ceste  mesmes  heure,  Gargantua, 
qui  estoit  yssu  de  Paris  soubdain  les 
lettres  de  son  pere  leues ,  sus  sa  grand 
jument  venant,  avoit  ja  passé  le  pont 
de  la  Nonnain,  luy,  Ponocrates,  Gymnaste  et  Eu- 
demon,  lesquelz,  pour  le  suivre,  avoient  prins 
chevaulx  de  poste;  le  reste  de  son  train  venoit  à 
justes  journées,  amènent  tous  ses  livres  et  instru- 
ment philosophicque. 

Luy  arrivé  à  Parillé,  fut  adverty  par  le  mestayer 
de  Gouguet  comment  Picrochole  s'estoit  remparé  à 
la  Roche  -  Clermauld,  et  avoit  envoyé  le  capitaine 
Tripet  avec  grosse  armée  assaillir  le  boys  de  Vede 
etVaugaudry,  et  qu'ilz  avoient  couru  la  poulie  jus- 
ques  au  pressouer  Billard,  et  que  c'estoit  chose  es- 
trange  et  difficile  à  croyre  des  excès  qu'ilz  faisoient 
par  le  pays,  tant  qu'il  luy  feist  paour,  et  ne  sçavoit 
bien  que  dire  ny  que  faire. 

Mais  Ponocrates  luy  conseilla  qu'ilz  se  transpor- 

tassent  vers  le  seigneur  de  la  Vauguyon,  qui  de 
tout  temps  avoit  esté  leur  amy  et  confédéré,  et  par 
luy  seroient  mieulx  advisez  de  tous  affaires;  ce 
qu'ilz  feirent  incontinent,  et  le  trouvèrent  en  bonne 
délibération  de  leur  secourir,  et  feut  de  opinion 
que  il  envoyroit  quelq'un  de  ses  gens  pour  des- 
couvrir le  pays  et  sçavoir  en  quel  estât  estoient  les 
ennemys ,  affin  de  y  procéder  par  conseil  prins 
selon  la  forme  de  l'heure  présente,  Gymnaste  se 
offrit  d'y  aller;  mais  il  feut  conclud  que  pour  le 
meilleur  il  menast  avecques  soy  quelq'un  qui  con- 
gneust  les  voyes  et  destorses  et  les  rivières  de  l'en- 
tour 

Adoncques  partirend  luy  et  Prelinguand,  escuyer 
de  Vauguyon,  et  sans  effroy  espierent  de  tous 
coustez  Ce  pendent  Gargantua  se  refraischit  et 
repeut  quelque  peu  avecques  ses  gens,  et  feist 
donner  à  sa  jument  un  picotin  d'avoyne  :  c'estoient 
soisante  et  quatorze  muys  troys  boisseaux  Gym- 
naste et  son  compaignon  tant  chevauchèrent  qu'ilz 
rencontrèrent  les  ennemys  tous  espars  et  mal  en 
ordre,  pillans  et  desrobans  tout  ce  qu'ilz  povoient; 
et  tant  de  loing  qu'ils  l'apperceurent  accoururent 
sus  luy  à  la  foulle  pour  le  destrousser.  Adonc  il 
leurs  cria  :  «  Messieurs,  je  suys  pauvre  diable;  je 
vous  requiers  qu'ayez  de  moy  mercy.-  J'ay  encores 
quelque  escu;  nous  le  boyrons,  car  c'est  aurum  po- 
tàbUe,  et  ce  cheval  icy  sera  vendu  pour  payer  ma 
bien  venue  ;  cela  faict ,  retenez  moy  des  vostres  : 

car  jamais  homme  ne  sceut  mieulx  prendre,  larder, 
roustir  et  aprester,  voyre,  par  Dieu!  démembrer 
et  gourmander  poulie  que  moy  qui  suys  icy ,  et, 
pour  mon  proficiat,  je  boy  à  tous  bons  compai- 
gnons,  )> 

Lors  descouvrit  sa  ferriere,  et  sans  mettre  le  nez 
dedans  beuvoyt  assez  honnestement.  Les  maroufles 
le  regardoient,  ouvrant  la  gueule  d'un  grand  pied, 
et  tirans  les  langues  comme  lévriers  en  attente  de 
boire  après;  mais  Tripet,  le  capitaine,  sus  ce  point 
accourut  veoir  que  c'estoit.  A  luy  Gymnaste  oflnt 
sa  bouteille,  disant  :  ((Tenez,  capitaine,  beuvez  en 
hardiment,  j'enayfaict  l'essay;  c'est  vin  de  la  Faye 
Moniau. 

— Quoy  !  distTripet,  ce  Gautier  icy  se  guabele  de 
nous?  Qui  es  tu?  —  Je  suys,  dist  Gymnaste,  pau- 
vre diable,  —  Ha!  dist  Tripet,  puisque  tu  es  pau- 
vre diable,  c'est  raison  que  passes  oultre,  car  tout 
pauvre  diable  passe  par  tout  sans  péage  ny  gabelle, 
mais  ce  n'est  de  coustume  que  pauvres  diables  soient 
si  bien  monstez  :  pourtant,  Monsieur  le  diable, 
descendez,  que  je  aye  le  roussin;  et  si  bien  il  ne 
me  porte,  vous,  maistre  diable,  me  porterez,  car 
j'aime  fort  qu'un  diable  tel  m'emporte.  » 

CHAPITRE  XXXV 

Comment  Gymnaste  soupplement  tua  le  Capitaine 
Tripet  et  aaltres  gens  de  Picrochole. 

es  motz  entenduz,  aulcuns  d'entre 
eulx  commencèrent  avoir  frayeur ,  et 
se  seignoient  de  toutes  mains,  pen- 
sans  que  ce  feust  un  diable  des- 
guisé.  Et  quelq'un  d'eux,  nommé  Bon  Joan,  ca- 
pitaine des  Franctopins,  tyra  ses  heures  de  sa  bra- 
guette, et  cria  assez  hault  :  «  Hagios  ho  Theos! 
Si  tu  es  de  Dieu,  sy  parle;  sy  tu  es  de  l'aultre, 
sy  t'en  va.  »  Et  pas  ne  s'en  alloit;  ce  que  enten- 
dirent plusieurs  de  la  bande,  et  departoient  de  la 
compaignie,  le  tout  notant  et  considérant  Gym- 
naste, 

Pourtant  feist  semblant  descendre  de  cheval ,  et, 
quand  feut  pendent  du  cousté  du  montouer ,  feist 
soupplement  le  tour  de  l'estriviere  ,  son  espee  bas- 
tarde  au  cousté,  et,  par  dessoubz  passé,  se  lança 
en  l'air  et  se  tint  des  deux  piedz  sus  la  selle ,  le  cul 
tourné  vers  la  teste  du  cheval,  Puis  dist  ?  «  Mon 
cas  va  au  rebours.  » 

Adoncq,  en  tel  poinct  qu'il  estoit,  feist  la  guam- 
bade  sus  un  pied,  et,  tournant  à  senestre,  ne 
faillit  oncq  de  rencontrer  sa  propre  assiete  sans 
en  rien  varier.  Dont  dist  Tripet  :  «  Ha!  ne  feray 
pas  cestuy  là  pour  ceste  heure,  et  pour  cause, 

—  Bren,  dist  Gymnaste,  j'ay  faiily,  je  voys  défaire 
cestuy  sault.  » 

Lors  par  grande  force  et  agilité  feist  en  tournant 
à  dextre  la  gambade  comme  davant.  Ce  faict,  mist 
le  poulce  de  la  dextre  sus  l'arçon  de  la  selle,  et 
leva  tout  le  corps  en  l'air,  se  soustenant  tout  le 
corps  sus  le  muscle  et  nerf  dudit  poulce,  et  ainsi 
se  tourna  troys  foys;  à  la  quatriesme,  se  renversant 
tout  le  corps  sans  à  rien  toucher,  se  guinda  entre 
les  deux  aureilles  du  cheval,  soudant  tout  le  corps 
en  l'air  sus  le  poulce  de  la  senestre,  et,  en  cest  estât, 
feist  le  tour  du  moulinet;  puis,  frappant  du  plat  de 
la  main  dextre  sus  le  meillieu  de  la  selle ,  se  donna 
tel  branle  qu'il  se  assist  sus  la  crope,  comme  font 
les  damoiselles.  Ce  faict,  tout  à  l'aise  passe  la  jambe 
droicte  par  sus  la  selle,  et  se  mist  en  estât  de  che- 
vaucheur  sus  la  croppe.  «  Mais,  dist-il,  mieulxvault 
que  je  me  mette  entre  les  arsons.  »  Adoncq,  se 
appoyant  sus  les  poulces  des  deux  mains  à  la  crope 
davant  soy,  se  renversa  cul  sus  teste  en  l'air,  et  se 
trouva  entre  les  arsons  en    bon  maintien;  puis 
d'un  sobresault  leva  tout  le  corps  en  l'air,  et  ainsi 
se  tint  pieds  joinctz  entre  les  arsons,  et  la  tournoya 
plus  de  cent  tours,  les  bras  estenduz  en  croix,  et 
crioit,  ce  faisant,  à  haulte  voix  :  «  J'enrage,  diables, 
j'enrage,  j'enrage;  tenez  moi,  diables,  tenez  moy, 

tenez  1  »  ( 

Tandis  qu'ainsi  voltigeoit ,  les  marroufles,  en 
grand  esbahissement,  disoient  l'ung  à  Taultre  : 

«  Par  la  mer  Dé  !  c'est  un  lutin  ou  un  diable  ainsi 
desguisé  : 

Ab  hoste  maligno 
Libéra  nos,  Domine.  » 

Et  fuyoient  à  la  route,  regardans  darriere  soy 
comme  un  chien  qui  emporte  un  plumail. 

Lors  Gymnaste,  voyant  son  advantaige,  descend 
de  cheval,  desguaigne  son  espée,  et  à  grands 
coups  chargea  sus  les  plus  huppés,  et  les  ruoit  à 
grands  monceaulx,  blessez,  navrez  et  meurtriz, 
sans  que  nul  luy  resistast,  pensans  que  ce  feust  un 
diable  affamé,  tant  par  les  merveilleux  voltigemens 
qu'il  avoit  faict  que  par  les  propos  que  luy  avoit 
tenu  Tripet ,  en  l'appellant  pauvre  diable ,  si  non 
que  Tripet  en  trahison  luy  voulut  fendre  la  cervelle 
de  son  espée  lansquenette;  mais  il  estoit  bien  armé, 
et  de  cestuy  coup  ne  sentit  que  le  chargement.  Et 
soubdain,  se  tournant,  lancea  un  estoc  volant  au- 
dict  Tripet,  et,  ce  pendent  que  icelluy  se  couvroit 
en  hault,  luy  tailla  d'un  coup  l'estomac,  le  colon  et 
la  moytié  du  foye,  dont  tumba  par  terre,  et,  tum- 
bant,  rendit  plus  de  quatre  potées  de  souppes,  et 
l'ame  meslée  parmy  les  souppes. 

Ce  faict ,  Gymnaste  se  retyre ,  considérant  que 
les  cas  de  hazart  jamais  ne  fault  poursuivre  jusques 
à  leur  période,  et  qu'il  convient  à  tous  chevaliers 
reverentement  traicter  leur  bonne  fortune ,  sans  la 
molester  ny  gehainer.  Et,  monstant  sus  son  cheval, 

luy  donne  des  espérons,  tyrant  droict  son  chemin 
vers  la  Vauguyon,  et  Prelinguand  avecques  luy. 

CHAPITRE  XXXVI 

Comment  Gargantua  demollit  le  chasteau  du  gué 
de  Vede,  et  comment  ilz  passèrent  le  gué. 

Senu  que  fut,  raconta  Testât  onquei 
^avoit  trouvé  les  ennemys,  et  du  stra- 
hageme  qu'il  avoit  faict,  luy  seul,  con- 
tre toute  leur  caterve,  afferment  que 
ilz  festoient  quemaraulx,  pilleurs  et  brîgans,  igno- 
rans  de  toute  discipline  militaire,  et  que  hardiment 
ilz  se  missent  en  voye,  car  il  leur  seroit  tresfaciie 
de  les  assommer  comme  bestes. 

Adoncques  monta  Gargantua  sus  sa  grande 
jument,  accompaigné  comme  davant  avons  dict. 
Et,  trouvant  en  son  chemin  un  hault  et  grand 
arbre,  lequel  communément  on  nommoit  l'Arbre 
de  Sainct  Martin  pource  qu'ainsi  estoit  creu  un 
bourdon  que  jadis  Sainct  Martin  y  planta,  dist  : 
«  Voicy  ce  qu'il  me  failloit.  Cest  arbre  me  servira 
de  bourdon  et  de  lance.  »  Et  l'arrachit  facilement 
de  terre,  et  en  ousta  les  rameaux,  et  le  para  pour 
son  plaisir.  v 

Ce  pendent  sa  jument  pissa  pour  se  lascher  le 
ventre;  mais  ce  fut  en  telle  abondance  qu'elle  en 
feist  sept  lieues  de  déluge,  et  dériva  tout  le  pissat 

au  gué  de  Vede,  et  tant  l'enfla  devers  le  fil  de 
l'eau  que  toute  ceste  bande  des  ennemys  furent 
en  grand  horreur  noyez,  exceptez  aulcuns  qui 
avoient  prins  le  chemin  vers  les  cousteaux  à 
gausché 

Gargantua,  venu  à  l'endroict  du  boys  de  Vede, 
feut  advisé  par  Eudemon  que  dedans  le  chasteau 
estoit  quelque  reste  des  ennemys,  pour  laquelle 
chose  sçavoir  Gargantua  s'escria  tant  qu'il  peut  : 
«  Estez  vous  là,  ou  n'y  estez  pas?  Si  vous  y  estez, 
n'y  soyez  plus;  si  n'y  estez,  je  n'ay  que  dire.  » 
Mais  un  ribauld  canonier,  qui  estoit  au  machicou- 
lys,  luy  tyra  un  coup  de  canon,  et  le  attainct  par 
la  temple  dextre  furieusement;  toutesfoys  ne  lui 
feist  pour  ce  mal  en  plus  que  s'il  luy  eust  getté 
une  prune*  «  Qu'est  ce  là?  dit  Gargantua.  Nous 
gettez  vous  icy  des  grains  de  raisins?  La  vendange 
vous  coustera  cher,  »  pensant  de  vray  que  le  boulet 
feust  un  grain  de  raisin.  Ceulx  qui  estoient  dedans 
le  chasteau  amuzez  à  la  pille,  entendant  le  bruit, 
coururent  aux  tours  et  forteresses,  et  luy  tirèrent 
plus  de  neuf  mille  vingt  et  cinq  coups  de  faulcon- 
neaux  et  arquebouzes,  visans  tous  à  sa  teste,  et  si 
menu  tiroient  contre  luy  qu'il  s'escria  :  «  Pono- 
crates,  mon  amy,  ces  mousches  icy  me  aveuglent  ; 
baillez  moy  quelque  rameau  de  ces  saulles  pour  les 
chasser,  »  pensant  des  plombées  et  pierres  d'artil- 
lerie que  feussent  mousches  bovines.  Ponocrates 
l'advisa  que  n'estoient  aultres  mousches  que  les 

coups  d'artillerye  que  Ton  tiroit  du  chasteau.  Alors 
chocqua  de  son  grand  arbre  contre  le  chasteau,  et 
à  gratis  coups  abastit  et  .-tours  et  forteresses,  et 
ruyna  tout  par  terre.  Par  ce  moyen  feurent  tous 
rompuz  et  mis  en  pièces  ceulx  qui  estoient  en 
icelluy. 

De  là  partans,  arrivèrent  au  pont  du  moulin,  et 
trouvèrent  tout  le  gué  couvert  de  corps  mors,  en 
telle  foule  quilz  avoient  enguorgé  le  cours  du 
moulin  :  et  c'estoient  ceulx  qui  estoient  peritz  au 
déluge  urinai  de  la  jument.  Là  feurent  en  pense- 
ment  comment  ilz  pourroient  passer,  veu  l'empes- 
'chement  de  ces  cadavres.  Mais  Gymnaste  dist  : 
«  Si  les  diables  y  ont  passé,  je  y  passeray  fort  bien. 
—  Les  diables,  dist  Eudemon,  y  ont  passé  pour 
en  emporter  les  ames  damnées.  —  Sainct  Treignan! 
dist  Ponocrates,  par  doncques  conséquence  néces- 
saire il  y  passera.  —  Voyre,  voyre,  dist  Gymnaste, 
ou  je  demoureray  en  chemin.  »  Et,  donnant  des 
espérons  à  son  cheval,  passa  franchement  oultre, 
sans  que  jamais  son  cheval  eust  frayeur  des  corps 
mors  :  car  il  l'avcit  acoustumé,  selon  la  doctrine 
de  iEiian,  à  ne  craindre  les  ames  ny  corps  mors, 
non  en  tuant  les^  gens,  comme  Diomedes  tuoyt  les 
Traces,  et  Ulysses  mettoit  les  corps  de  ses  ennemys 
és  pieds  de  ses  chevaulx,  ainsi  que  raconte  Homère, 
mais  en  luy  mettant  un  phantosme  parmy  son  foin 
et  le  faisant  ordinairement  passer  sus  icelluy  quand 
il  luy  bailloit  son  avoyne. 

Les  troys  aultres  le  suivirent  sans  faillir,  excepté 
Eudemon,  duquel  le  cheval  enfoncea  le  pied  droict 
jusques  au  genoil  dedans  la  pance  d'un  gros  et 
gras  villain  qui  estoit  là  noyé  à  l'envers,  et  ne  le 
povoit  tirer  hors;  ainsi  demouroit  empestré,  jus- 
ques à  ce  que  Gargantua  du  bout  de  son  baston 
enfondra  le  reste  des  tripes  du  villain  en  l'eau,  ce 
pendent  que  le  cheval  levoit  le  pied.  Et,  qui  est 
chose  merveilleuse  en  hippiatrie,  feut  ledict  cheval 
guery  d'un  surot  qu'il  avoit  en  celluy  pied  par 
Tatouchement  de  boyaux  de  ce  gros  marroufle. 

CHAPITRE  XXXVII 

Comment  Gargantua,  soy  peignant,  faisoit  tomber  de 
ses  cheveulx  les  boulletz  d'artillerye. 

ssuz  la  rive  de  Vede,  peu  de  temps 
après  abordèrent  au  chasteau  de  Grand- 
gouzier,  qui  les  attendoit  en  grand 
désir.  A  sa  venue,  ilz  le  festoyèrent  à 
tour  de  bras;  jamais  on  ne  veit  gens  plus  joyeulx  : 
car  Supplementum  Supplementi  Chronicorum  dict 
que  Gargamelle  y  mourut  de  joye;  je  n'en  sçay 
rien  de  ma  part,  et  bien  peu  me  soucie  ny  d'elle 
ny  d'aultre.  La  vérité  fut  que  Gargantua,  se  re- 
fiaischissant  d'habillemens  et  se  testonnant  de  son 
pigne,  qui  estoit  grand  de  cent  cannes,  appoincté 
de  grandes  dents  de  elephans  toutes  entières,  faisoit 

tomber  à  chascun  coup  plus  de  sept  balles  de  bou- 
letz  qui  luy  estoient  demourez  entre  ses  cheveulx 
à  la  démolition  du  boys  de  Vede.  Ce  que  voyant, 
Grandgousier,  son  pere,  pensoit  que  feussent  poulx, 
et  luy  'dist  :  «  Dea,  mon  bon  filz,  nous  as  tu  aporté 
jusques  icy  des  esparviers  de  Montagu?  Je  n'en- 
tendoys  que  là  tu  feisse  résidence.  »  Adonc  Pono- 
crates  respondit  :  «  Seigneur,  ne  pensez  que  je 
Faye  mis  au  colliege  de  pouillerie  qu'on  nomme 
Montagu;  mieulx  le  eusse  voulu  mettre  entre  les 
guenaux  de  Sainct  Innocent  pour  l'énorme  cruaulté 
et  villennie  que  je  y  ay  congneu  :  car  trop  mieulx 
sont  traictez  les  forcez  entre  les  Maures  et  Tar- 
tares,  les  meurtriers  en  la  prison  criminelle,  voire 
certes  les  chiens  en  vostre  maison,  que  ne  sont  ces 
malautruz  audict  colliege.  Et,  si  j'estoys  roy  de 
Paris,  le  diable  m'emport  si  je  ne  metoys  le  feu 
dedans  et  faysoys  brusler  et  principal  et  regens, 
qui  endurent  ceste  inhumanité  davant  leurs  yeulx 
estre  exercée.  » 

Lors,  levant  un  de  ces  boulletz,  dict  :  «  Ce  sont 
coups  de  canon  que  n'a  guyeres  a  repceu  vostre 
filz  Gargantua  passant  davant  le  boys  de  Vede, 
par  trahison  de  vos  ennemys.  Mais  ilz  en  eurent 
telle  recompense  qu'ilz  sont  tous  periz  en  la  ruine 
du  chasteau,  comme  les  Philistins  par  l'engin  de 
Sanson,  et  ceulx  que  opprima  la  tour  de  Siloé, 
desquelz  est  escript  Luc.  xiij,  Iceulx  je  suis  d'avis 
que  nous  poursuyvons,  ce  pendent  que  l'heur  est 

pour  nous  :  car  l'occasion  a  tous  ses  cheveulx  au 
front;  quand  elle  est  oultre  passée,  vous  ne  la 
povez  plus  revocquer;  elle  est  chauve  par  le  dar- 
riere  de  la  teste,  et  jamais  plus  ne  retourne.  — 
Vrayment,  dist  Grandgousier,  ce  ne  sera  pas  à 
ceste  heure,  car  je  veulx  vous  festoyer  pour  ce 
soir,  et  soyez  les  tresbien  venuz.  » 

Ce  dict,  on  apresta  le  soupper,  et  de  surcroist 
feurent  roustiz  seze  bœufz,  troys  génisses,  trente 
et  deux  veaux,  soixante  et  troys  chevreaulx  mois- 
sonniers,  quatre  vingt  quinze  moutons,  troys  cens 
gourretz  de  laict  à  beau  moust,  unze  vingt  per- 
drys,  sept  cens  bécasses,  quatre  cens  chappons  de 
Loudunols  et  Cornouaille,  six  mille  poulletz  et 
autant  de  pigeons,  six  cens  gualinottes,  quatorze 
cens  levraux,  troys  cens  et  troys  hostardes  et  mille 
sept  cens  hutaudeaux.  De  venaison  Ton  ne  peut 
tant  soubdain  recouvrir,  fors  unze  sangliers  qu'en- 
voya l'abbé  de  Turpenay,  et  dix  et  huict  bestes 
fauves  que  donna  le  seigneur  de  Grandmcnt;  en- 
semble sept  vingt  faisans  qu'envoya  le  seigneur  des 
Essars,  et  quelques  douzaines  de  ramiers,  de  01- 
seaulx  de  rivière,  de  cercelles,  buours,  ccurles, 
pluviers,  francolys,  cravans,  tyransons,  vanereaux, 
tadournes,  pochecullieres,  pouacres,  hegronneaux, 
foulques,  aigrettes,  ciguoingnes,  cannes  petieres, 
oranges,  flammans,  qui  sont  phœnicopteres,  terri- 
goles,  poulies  de  Inde,  force  coscossons  et  renfort 
de  potages. 

Sans  poinct  de  faulte  y  estoit  de  vivres  abon- 
dance, et  feurent  aprestez  honnestement  par  Fri- 
pesaulce,  Hoschepot  et  Pilleverjus,  cuisiniers  de 
Grandgousier.  Janot,  Micquel  et  Verrenet  appres- 
terent  fort  bien  à  boyre. 


CHAPITRE  XXXVIII 

Comment  Gargantua  mangea  en  sallade  six  pèlerins. 

Se  propos  requiert  que  racontons  ce 
| qu'advint  à  six  pèlerins  qui  venoient 
»de  Sainct  Sebastien,  prés  de  Nantes, 
jet  pour  soy  herberger,  celle  nuit,  de 
peur  des  ennemys,  s'estoieni  mussez  au  jardin 
dessus  les  poyzars,  entre  les  choulx  et  lectues. 
Gargantua  se  trouva  quelque  peu  altéré,  et  de- 
manda si  Ton  pourroit  trouver  de  lectues  pour  faire 
sallade.  Et,  entendent  qu'il  y  en  avoit  des  plus 
belles  et   grandes   du   pays,   car   elles  estoient 
grandes  comme  pruniers  ou  noyers,  y  voulut  aller 
luy  mesmes,  et,  en  emporta  en  sa  main  ce  que  bon 
luy  sembla,  ensemble  emporta  les  six  pèlerins,  les- 
quelz  avoient  si  grand  paour  qu'ilz  ne  ausoient  ny 
parler  ny  tousser. 

Les  lavant  doncques  premièrement  en  la  fontaine, 
les  pèlerins  disoient  en  voix  basse  l'un  à  l'aultre  : 
«  Qu'est  il  de  faire?  Nous  noyons  icy  entre  ces 
lectues.  Parlerons  nous?  mais,  si  nous  parlons,  il 

nous  tuera  comme  espies.  »  Et,  comme  ilz  délibé- 
raient ainsi,  Gargantua  les  mist  avecques  ses  lectues 
dedans  un  plat  de  la  maison,  grand  comme  la  tonne 
de  Cisteaulx,  et,  avecques  huille  et  vinaigre  et  sel 
les  mangeoit  pour  soy  refraischir  davant  souper' 
et  avoit  ja  engoullé  cinq  des  pèlerins;  le  sixiesmè 
estoit  dedans  le  plat,  caché  soubz  une  lectue, 
excepté  son  bourdon  qui  apparoissoit  au  dessus.' 
Lequel  voyant,  Grandgousier,  dist  à  Gargantua  : 
«  Je  croy  que  c'est  là  une  corne  de  limasson  ;  ne 
le  mangez  poinct.  -  Pour  quoy?  dist  Gargantua; 
ilz  sont  bons  tout  ce  moys.  »  En  tirant  le  bourdon, 
ensemble  enleva  le  pèlerin,  et  le  mangeoit  tresbien. 
Puis  beut  un  horrible  traict  de  vin  pineau,  et  atten- 
dirent que  l'on  apprestast  le  soupper. 

Les  pèlerins  ainsi  dévorez  se  tirèrent  hors  les 
meulles  de  ses  dents  le  mieulx  que  faire  peurent 
et  pensoient  qu'on  les  eust  mys  en  quelque  basse 
fousse  des  prisons.  Et,  lors  que  Gargantua  beut  le 
grand  traict,  cuiderent  noyer  en  sa  bouche,  et  le 
torrent  du  vin  presque  les  emporta  au  gouffre  de 
son  estomach,  toutesfoys,  saultans  avec  leurs  bour- 
dons, comme  font  les  micquelotz,  se  mirent  en 
franchise  l'orée  des  dentz.  Mais  par  malheur  l'un 
d'eux,  tastant  avecques  son  bourdon  le  pays,  à 
sçavoir  s'ilz  estoient  en  sceureté,  frappa  rudement 
en  la  faulte  d'une  dent  creuze,  et  ferut  le  nerf  de 
la  mandibule,  dont  feist  tresforte  douleur  à  Gar- 
gantua, et  commença  à  crier  de  raige  qu'il  endu- 

roit.  Pour  doncques  se  soulaiger  du  mal,  feist 
apporter  son  curedentz,  et,  sortant  vers  le  noyer 
grollier,  vous  denigea  messieurs  les  pèlerins. 

Car  il  arrapoit  l'un  par  les  jambes,  l'aultre  par 
les  espaules,  l'aultre  par  la  bezace,  l'aultre  par  la 
foillouze,  l'aultre  par  l'escharpe  ;  et  le  pauvre  haire 
qui  Tavoit  feru  du  bourdon  le  accrochea  par  la 
braguette;  toutesfoys  ce  luv  fut  un  grand  heur,  car 
il  luy  percea  une  bosse  chancreuze  qui  le  martyri- 
soit  depuis  le  temps  qu'ilz  eurent  passé  Ancenys. 
Ainsi  les  pèlerins  denigez  s'en  fuyrent  à  travers  la 
plante  à  beau  trot,  et  appaisa  la  douleur. 

En  laquelle  heure  feut  appelé  par  Eudemon 
pour  soupper,  car  tout  estoit  prest.  «  Je  men  voys 
doncques,  dit-il,  pisser  mon  malheur.  »  Lors  pissa 
si  copieusement  que  l'urine  trancha  le  chemin  aux 
pèlerins,  et  furent  contrainctz  passer  la  grande 
boyre.  Passans  de  la  par  l'orée  de  la  touche,  en 
plain  chemin  tombèrent  tous,  excepté  Fourmilier, 
en  une  trape  qu'on  avoit  faicte  pour  prandre  les 
loups  à  la  trainnée.  Dont  eschapperent  moyennant 
l'industrie  dtidict  Fournillier,  qui  rompit  tous  les 
lacz  et  cordages.  De  là  issus,  pour  le  reste  de 
celle  nuyct  couchèrent  en  une  loge  prés  le  Coul- 
dray. 

Et  là  feurent  reconfortez  de  leur  malheur  par 
les  bonnes  paroles  d'un  de  leur  compaignie  nommé 
Lasd'aller,  lequel  leur  remonstra  que  ceste  adven- 
ture  avoit  esté  predicte  par  David,  Psal..... 
Rabelais.  I. 

Cum  exurgerent  homines  in  nos, 
Forte  vivos  déglutissent  nos, 
Quand  nous  feusmes  mangez  en  salade  au  grain 
du  sel. 

Cum  irasceretur  furor  eorum  in  nos, 
Forsitan  aqua  absorbuisset  nos, 
Quand  il  beut  le  grand  traict. 
Torrentem  pertransivit  anima  nostra, 
Quand  nous  passâmes  la  grande  boyre. 
Forsitan  pertransisset  anima  nostra 
Aquam  intolerabilem, 

De  son  urine,  dont  il  nous  tailla  le  chemin. 

Benedictus  Dominus  qui  non  dédit  nos  in  captio- 
nem  dentibus  eorum.  Anima  nostra,  sicut  passer, 
erepta  est  de  laqueo  venantium, 

Quand  nous  tumbasmes  en  la  trape. 

Laqueus  contritus  est  par  Fourmilier, 

Et  nos  liberati  sumus.  Adjutorium  nostrum,  etc. 

CHAPITRE  XXXIX 

Comment  le  moyne  feust  festoyé  par  Gargantua, 
et  des  beaulx  propos  qu'il  tint  en  souppant. 

uand  Gargantua  feut  à  table,  et  la 
première  poincte  des  morceaux  feu 
bauffrée,  Grandgousier  commença  ra- 
conter la  source  et  la  cause  de  la 
guerre  meue  entre  luy  et  Picrochole,  et  vint  au 

poinct  de  narrer  comment  frère  Jean  des  Entom- 
meures  avoit  triumphé  à  la  defence  du  clous  de 
l'Abbaye,  et  le  loua  au  dessus  des  prouesses  de 
Camille,  Scipion,  Pompée,  César,  et  Themistocles. 
Adoncques  requist  Gargantua  que  sus  l'heure  feust 
envoyé  quérir,  affin  qu'avecques  luy  on  consultast 
de  ce  qu'estoit  à  faire.  Par  leur  vouloir  l'alla  qué- 
rir son  maistre  d'hostel,  et  l'admena  joyeusement 
avecques  son  baston  de  croix  sus  la  mulle  de 
Grandgousier.  Quand  il  feut  venu,  mille  charesses, 
mille  embrassemens,  mille  bonsjoursfeurent  donnez  : 
«  Hés!  frère  Jean  mon  amy,  frère  Jean  mon 
grand  cousin,  frère  Jean  de  par  le  diable,  l'acolée, 
mon  amy!  —  A  moy  la  brassée!  —  Cza,  couillon,' 
que  je  te  esrene  de  force  de  t'acoller.  »  Et  frère 
Jean  de  rigoller  !  Jamais  homme  ne  feut  tant  cour- 
toys  ny  gracieux.  «  Cza,  cza,  dist  Gargantua,  une 
escabelle  icy  auprès  de  moy,  à  ce  bout.  —  Je  le 
veulx  bien,  dist  le  moyne,  puis  qu'ainsi  vous  plaist. 
Page,  de  l'eau!  Boute,  mon  enfant,  boute;  elle 
me  refraischira  le  faye.  Baille  icy  que  je  guargarise. 

—  Deposita  cappa,  dist  Gymnaste,  oustons  ce  froc! 

—  Ho!  par  Dieu,  dist  le  moyne,  mon  gentil 
homme,  il  y  a  un  chapitre  in  Statutis  Ordinis  au- 
quel ne  plairoit  le  cas.  —  Bren,  dist  Gymnaste, 
bien  pour  votre  chapitre.  Ce  froc  vous  romp  les 
deux  espaules  :  mettez  bas.  —  Mon  amy,  dist  le 
moyne,  laisse  le  moy,  car,  par  Dieu,  je  n'en 
boy  que  mieulx.  Il  me  faict  le  corps,  tout  joyeux. 

Si  je  le  laisse,  messieurs  les  pages  en  feront  des 
jarretières,  comme  il  me  feut  faict  une  foys  à 
Coulaines.  Davantaige,  je  n'auray  nul  appétit; 
mais,  si  en  cest  habit  je  m'assys  à  table,  je  boiray, 
par  Dieu,  et  à  toy  et  à  ton  cheval,  et  de  hayt. 
Dieu  guard  de  mal  la  compaignie.  Je  avoys 
souppé,  mais  pour  ce  ne  mangeray  je  poinct 
moins,  car  j'ay  un  estomac  pavé,  creux  comme  la 
botte  sainct  Benoist,  tousjours  ouvert  comme  la 
gibbessiere  d'un  advocat. 

De  tous  poissons,  fors  que  la  tenche. 

«  Prenez  l'aesle  de  la  perdrys,  ou  la  cuisse  d'une 
Nonnain;  n'est  ce  falotement  mourir  quand  on 
meurt  le  caiche  roidde?  Nostre  prieur  aymefort  le 
blanc  de  chappon.  —  En  cela,  dist  Gymnaste,  il 
ne  semble  poinct  aux  renars,  car  des  chappons, 
poulies,  pouletz  qu'ilz  prennent,  jamais  ne  man- 
gent le  blanc.  —  Pourquoy,  dist  le  moyne  ?  — 
Parce,  respondit  Gymnaste,  qu'ilz  n'ont  poinct  de 
cuisiniers  à  les  cuyre.  Et,  s'ilz  ne  sont  competente- 
ment  cuitz,  ilz  demeurent  rouge  et  non  blanc.  La 
rougeur  des  viandes  est  indice  qu'elles  ne  sont 
assez  cuytes,  exceptez  les  gammares  et  escrevices, 
que  l'on  cardinalize  à  la  cuyte.  —  Feste  Dieu 
Bayart,  dist  le  moyne,  l'enfermier  de  nostre  abbaye 
n'a  doncques  la  teste  bien  cuyte,  car  il  a  les  yeulx 
rouges  comme  un  jadeau  de  vergne.  Cette  cuisse 
de  levrault  est  bonne  pour  les  goutteux. 

«  A  propos  truelle,  pourquoy  est  ce  que  les  cuisses 
d'une  damoizelle  sont  tousjours  fraisches?  —  Ce 
problesme,  dist  Gargantua,  n'est  ny  en  Aristoteles, 
ny  en  Alexandre  Aphrodisé,  ny  en  Plutarque.  — 
C'est,  dist  le  moyne,  pour  trois  causes  par  les- 
quelles un  lieu  est  naturellement  refraischy  :  Primo, 
pource  que  l'eau  decourt  tout  du  long;  secundo, 
pource  que  c'est  un  lieu  umbrageux,  obscur  et 
ténébreux,  auquel  jamais  le  soleil  ne  luist ;  et  tier- 
cement,  pource  qu'il  est  continuellement  esventé 
des  ventz  du  trou  de  bize,  de  chemise,  et  d'abon- 
dant de  la  braguette. 

«  Et  dehait  !  Page,  à  la  humerie  !  Crac,  crac, 
crac  !  Que  Dieu  est  bon.  qui  nous  donne  ce  bon 
piot  ! 

«  J'advoue  Dieu,  si  j'eusse  esté  au  temps  de 
Jesuchrist,  j'eusse  bien  engardé  que  les  Juifz  ne 
l'eussent  prins  au  jardin  de  Olivet.  Ensemble  le 
diable  me  faille  si  j'eusse  failly  de  coupper  les  jar- 
retz  à  messieurs  les  apostres,  qui  fuyrent  tant  las- 
chement  après  qu'ilz  eurent  bien  souppé,  et  lais- 
sèrent leur  bon  maistre  au  besoing  !  Je  hayz  plus 
que  poizon  un  homme  qui  fuyt  quand  il  fault  jouer 
des  cousteaux.  Hon  !  que  je  ne  suis  Roy  de  France 
pour  quatre  vingtz  ou  cent  ans!  Par  Dieu!  je  vous 
metroys  en  chien  courtault  les  fuyars  de  Pavie. 
Leur  fiebvre  quartaine  !  Pourquoy  ne  mouroient- 
ilz  là  plus  tost  que  laisser  leur  bon  prince  en  ceste 
nécessité?  N'est-il  meilleur  et  plus  honorable  mou- 

rir  vertueusement  bataillant  que  vivre  fuyant  vil- 
lainement? 

«  Nous  ne  mangerons  gueres  d'oysons  ceste  an- 
née. Ha!  mon  amy,  baille  de  ce  cochon.  Diavol  ! 
il  n'y  a  plus  de  moust. 

Germinavit  radix  Jesse. 

Je  renye  ma  vie,  je  meurs  de  soif.  Ce  vin  n'est 
des  pires.  Quel  vin  beuviez  vous  à  Paris?  Je  me 
do  nne  au  diable  si  je  n'y  tins  plus  de  six  moys 
pour  un  temps  maison  ouverte  à  tous  venens. 
Congnoissez  vous  frère  Claude  des  Haulx  Barrois? 
O  le  bon  compaignon  que  c'est  !  Mais  quelle 
mousche  l'a  picqué  ?  Il  ne  faict  rien  que  estudier 
depuis  je  ne  sçay  quand.  Je  n'estudie  poinct,  de 
ma  part.  En  nostre  abbaye  nous  ne  estudions  ja- 
mais, de  peur  des  auripeaux.  Nostre  feu  abbé  disoit 
que  c'est  chose  monstrueuse  veoir  un  moyne  sça- 
vant.  Par  Dieu,  Monsieur  mon  amy,  magis  magnos 
clericos  non  sunt  magis  magnos  sapientes. 

«  Vous  ne  veistes  oncquestant  de  lièvres  comme 
il  y  en  a  ceste  année.  Je  n'ay  peu  recouvrer  ny 
aultour  ny  tiercelet  de  lieu  du  monde.  Monsieur 
de  la  Bellonniere  m'avoit  promis  un  lanier,  mais  il 
m'escripvit  n'a  gueres  qu'il  estoit  devenu  patays.  Les 
perdris  nous  mangeront  les  aureilles  mesoûan.  Je 
ne  prens  poinct  de  plaisir  à  la  tonnelle,  car  je  y 
morfonds.  Si  je  ne  cours,  si  je  ne  tracasse,  je  ne 
suis  poinct  à  mon  aize.  Vray  est  que,  saultant  les 

hajes  et  buissons,  mon  froc  y  laisse  du  poil. 
J'ay  recouvert  un  gentil  lévrier.  Je  donne  au  dia- 
ble si  luy  eschappe  lièvre.  Un  lacquays  lemenoit  à 
monsieur  de  Maulevrier  :  je  le  destroussay.  Feis-je 
mal?  —  Nenny,  frère  Jean,  dit  Gymnaste, nenny,  de 
par  tous  les  diables,  nenny. — Ainsi,  dist  lemoyne, 
à  ces  diables  cependent  qu'ilz  durent.  Vertus  Dieu, 
qu'en  eust  faict  ce  boyteux?  Le  cor  Dieu,  il  prend 
plus  de  plaisir  quand  on  lui  faict  présent  d'un  bon 
couble  de  beufs.  —  Comment,  dit  Ponocrates, 
vous  jurez,  frère  Jean? —  Ce  n'est,  dist  le  moyne, 
que  pour  orner  mon  languaige.  Ce  sont  couleurs 
de  rethoricque  ciceroniane.  » 

CHAPITRE  XL 

Pourquoy  les  moines  sont  refuis  du  monde,  et  pourquoy 
les  ungs  ont  U  nez  plus  grand  que  les  aultres. 

oy  de  Christian,  dist  Eudemon,  je 
entre  en  grande  resverie,  considérant 
l'honnesteté  de  ce  moyne,  car  il  nous 
esbaudist  icy  tous.  Et  comment  donc- 
ques  est  ce  qu'on  rechasse  les  moynes  de  toutes 
bonnes  compaignies,  les  appellans  trouble-feste , 
comme  abeilles  chassent  les  freslons  d'entour  leurs 
rousches? 

Ignavum  fucos  pecus 
dist  Maro, 

a  prxsepibus  arcent.  » 

A  quoy  respondit  Gargantua  :  «  Il  n'y  a  rien  si 
vray,  que  le  froc  et  la  cogule  tire  à  soy  les  oppro- 
bres ,  injures  et  malédictions  du  monde ,  tout  ainsi 
comme  le  vent,  dict  Cecias,  attire  les  nues.  La  rai- 
son peremptoire  est  parce  qu'ilz  mangent  la  merde 
du  monde,  c'est-à-dire  les  péchez,  et  comme  mache- 
merdes  Ton  les  rejecte  en  leurs  retraictz  :  ce  sont 
leurs  conventz  et  abbayes ,  séparez  de  conversa- 
tion politicque  comme  sont  les  retraictz  d'une 
maison.  Mais,  si  entendez  pour  quoy  ung  cinge 
en  une  famille  est  tousjours  mocqué  et  herselé, 
vous  entendrez  pourquoy  les  moynes  sont  de  tous 
refuys,  et  des  vieulx  et  des  jeunes.  Le  cinge  ne 
garde  poinct  la  maison  comme  un  chien;  il  ne  tire 
point  l'aroy^  comme  le  beuf;  il  ne  produict  ny 
laict  ni  laine,  comme  la  brebis;  il  ne  porte  pas  le 
faiz,  comme  le  cheval.  Ce  qu'il  faict  est  tout  con- 
cilier et  degaster,  qui  est  la  cause  pourquoy  de 
tous  repceoyt  mocqueries  et  bastonnades. 

«  Semblablementun  moyne,  j'entendsde  ces  ocieux 
moynes,  ne  laboure,  comme  le  paysant;  ne  garde 
le  pays,  comme  l'homme  de  guerre;  ne  guerist  les 
malades,  comme  le  medicin;  ne  presche  ny  endoc- 
trine le  monde,  comme  le  bon  docteur  evangelic- 
que  et  pedagoge;  ne  porte  les  commoditez  et 
choses  nécessaires  à  la  republicque,  comme  le  mar- 
chant. Ce  est  la  cause  pourquoy  de  tous  sont  huez 
et  abhorryz.  —  Voyre  mais,  dist  Grandgousier,  ilz 
prient  Dieu  pour  nous.  —  Rien  moins,  respondit 

Gargantua.  Vray  est  qu'ilz  molestent  tout  leur  voi- 
sinage à  force  de  trinqueballer  leurs  cloches. 

—  Voyre,  dit  le  moyne,  une  messe,  unes  mati- 
nes, unes  vespres  bien  sonnées,  sont  à  demy  dictes. 

—  Hz  marmonnent  grand  renfort  de  légendes  et 
pseaulmes  nullement  par  eulx  entenduz;  ilz  con- 
tent force  patenostres  entrelardées  de  longs  Ave 
Mariaz,  sans  y  penser  ny  entendre.  Et  ce  j'ap- 
pelle mocque-Dieu ,  non  oraison.  Mais  ainsi  leurs 
ayde  Dieu  s'ilz  prient  pour  nous,  et  non  par  paour 
de  perdre  leurs  miches  et  souppes  grasses.  Tous 
vrays  christians,  de  tous  estatz,  en  tous  lieux,  en 
tous  temps,  prient  Dieu,  et  l'esperit  prie  et  inter- 
pelle pour  iceulx,  et  Dieu  les  prend  en  grâce. 
Maintenant  tel  est  nostre  bon  frère  Jean.  Pourtant 
chascun  le  soubhaitc  en  sa  compaignie.  Il  n'est 
poinct  bigot,  il  n'est  poinct  dessiré,  il  est  honneste, 
joyeulx,  délibéré,  bon  compaignon.  Il  travaille,  il 
labeure,  il  defent  les  opprimez,  il  conforte  les  af- 
fligez, il  subvient  és  souffreteux  ,  il  garde  les  clous 
de  l'abbaye. 

—  Je  foys,  dist  le  moyne,  bien  dadvantaige,  car, 
en  despeschant  nos  matines  et  anniversaires  on 
cueur,  ensemble  je  foys  des  chordes  d'arbaleste, 
je  polys  des  matraz  et  guarrotz,  je  foys  des  retz 
et  des  poches  à  prendre  les  connis.  Jamais  je  ne 
suis  oisif. 

«  Mais  or  çza,  à  boyre  !  à  boyre,  cza  !  Apporte  le 
fruict.  Ce  sont  chastaignes  du  bois  d'Estrocz,  avec 

bon  vin  nouveau  ;  voy  vous  là  composeur  de  petz. 
Vous  n'estez  encores  céans  amoustillez.  Par  Dieu, 
je  boy  à  tous  guez,  comme  un  cheval  de  promo- 
teur. » 

Gymnaste  luy  dist  :  «  Frère  Jean,  oustez  ceste 
rouppie  qui  vous  pend  au  nez.  —  Ha,  ha!  dist  le 
moyne,  serois  je  en  dangier  de  noyer,  veu  que 
suis  en  l'eau  jusques  au  nez?  Non,  non.  Quare? 
Quia 

Elle  en  sort  bien,  mais  poinct  n'y  entre, 
Car  il  est  bien  antidote  de  pampre. 

O  mon  amy!  qui  auroit  bottes  d'hyver  de  tel 
cuir  hardiment  pourroit  il  pescher  aux  huytres,  car 
jamais  ne  prendroient  eau.  —  Pourquoy,  dist 

Gargantua,  est  ce  que  frère  Jean  a  si  beau  nez?  

Parce,  respondit  Grandgousier,  que  ainsi  Dieu  l'a 
voulu,  lequel  nous  faict  en  telle  forme  et  telle  fin, 
selon  son  divin  arbitre,  que  faict  un  potier  ses 
vaisseaulx.  — Parce,  dist  Ponocrates,  qu'il  feut  des 
premiers  à  la  foyre  des  nez.  Il  print  des  plus 
beaulx  et  plus  grands.  —  Trut  avant!  dist  le 
moyne.  Selon  vraye  philosophie  monasticque,  c'est 
parce  que  ma  nourrice  avoit  les  tetins  moletz,  en 
la  laictant,  mon  nez  y  enfondroit  comme  en  beurre, 
et  là  s'eslevoit  et  croissoit  comme  la  paste  dedans 
la  met.  Les  durs  tetins  de  nourrices  font  les  enfans 
camuz.  Mais  guay,  guay  ! 

Ad  formam  nasi  cognoscitur  ad  te  levavi. 

Je  ne  mange  jamais  de  confitures.  Page,  à  la 
humerie  !  Item,  rousties  !  » 

CHAPITRE  XLI 

Comment  le  moyne  feist  dormir  Gargantua,  et  de 
ses  heures  et  bréviaire. 

e  souper  achevé,  consultèrent  sus  l'af- 
faire instant,  et  feut  conclud  que 
environ  la  minuict  ilz  sortiroient  à 
l'escarmouche  pour  sçavoir  quel  guet 
et  diligence  faisoient  leurs  ennemys;  en  ce  pen- 
dent, qu'ils  se  reposeroient  quelque  peu  pour  estre 
plus  frais.  / 

Mais  Gargantua  .  ne  povoit  dormir  en  quelque 
façon  qu'il  se  mist.  Dont  luy  dist  le  moyne  :  «  Je 
ne  dors  jamais  bien  à  mon  aise  sinon  quand  je  suis 
au  sermon  ou  quand  je  prie  Dieu.  Je  vous  supplye, 
commençons,  vous  et  moy,  les  sept  pseaulmes, 
pour  veoir  si  tantost  ne  serez  endormy.  » 

L'invention  pleust  tresbien  à  Gargantua,  et 
commenceant  le  premier  pseaulme,  sus  le  poinct 
de  Beati  quorum  s'endormirent  et  l'un  et  l'aultre. 
Mais  le  moyne  ne  faillit  oncques  à  s'esveiller  avant 
la  minuict,  tant  il  estoit  habitué  à  l'heure  des  ma- 
tines claustralles.  Luy  esveillé,  tous  les  aultres 
esveilla,  chantant  à  pleine  voix  la  chanson  : 

Ho  !  Regnault,  resveille-toy,  veille  ; 
O  Regnault,  resveille-toy. 

Quand  tous  furent  esveillez,  il  dict  :  «  Messieurs, 
Ton  dict  que  matines  commencent  par  tousser,  et 
souper  par  boyre.  Faisons  à  rebours,  commençons 
maintenant  noz  matines  par  boyre,  et  de  soir,  à 
l'entrée  de  souper,  nous  tousserons  à  qui  mieulx 
mieulx.  »  Dont  dist  Gargantua  :  «  Boyre  si  tost 
après  le  dormir?  Ce  n'est  vescu  en  diète  de  medi- 
cine.  Il  se  fault  premier  escurer  l'estomach  des  su- 
perfluitez  et  excremens.  —  C'est,  dist  le  moyne, 
bien  mediciné  !  Cent  diables  me  saultent  au  corps 
s'il  n'y  a  plus  de  vieulx  hyvrognes  qu'il  n'y  a  de 
vieulx  medicins!  J'ay  composé  avecques  mon  appé- 
tit en  telle  paction  que  tousjours  il  se  couche  avec- 
ques moy,  et  à  cela  je  donne  bon  ordre  le  jour 
durant  :  aussi  avecques  moy  il  se  lieve.  Rendez 
tant  que  vouldrez  vos  cures,  je  m'en  voys  après 
mon  tyrouer.  —  Quel  tyrouer,  dist  Gargantua, 
entendez-vous?  —  Mon  bréviaire,  dist  le  moyne, 
car,  tout  ainsi  que  les  faulconniers,  davant  que 
paistre  leurs  oiseaux,  les  font  tyrer  quelque  pied 
de  poulie  pour  leurs  purger  le  cerveau  des  phlegmes 
et  pour  les  mettre  en  appétit,  ainsi,  prenant  ce 
joyeux  petit  bréviaire  au  matin,  je  m'escure  tout  le 
poulmon,  et  voy  me  là  prest  à  boyre. 

—  A  quel  usaige,  dist  Gargantua,  dictez  vous 
ces  belles  heures?  —  A  l'usaige,  dist  le  moyne,  de 
Fecan,  à  troys  pseaulmes  et  troys  leçons,  ou  rien 
du  tout  qui  ne  veult.  Jamais  je  ne  me  assubjectis  à 
heures  :  les  heures  sont  faictez  pour  l'homme,  et 

non  l'homme  pour  les  heures.  Pourtant  je  foys  des 
miennes  à  guise  d'estrivieres,  je  les  acourcis  ou  ai- 
onge  quand  bon  me  semble. 

Brevis  oratio 
Pénétrât  cœ/os, 
Longa  potatio 
Evacuât  scyphos. 

Où  est  escript  cela?  —  Par  ma  foy,  dist  Pono- 
crates,  je  ne  sçay,  mon  petit  couillaust  ;  mais  tu 
vaulx  trop.  —  En  cela,  dist  le  moyne,  je  vous  res- 
semble. Mais  venite  apotemus.  » 

L'on  apprestav  carbonnades  à  force,  et  belles 
souppes  de  primes,  et  beut  le  moyne  à  son  plaisir. 
f  Aulcuns  lui  tindrent  compaignie,  les  aultres  s'en 
déportèrent. 

Après,  chascun  commença  soy  armer  et  accous- 
trer.  Et  armèrent  le  moyne  contre  son  vouloir,  car 
il  ne  vouloit  aultres  armes  que  son  froc  davant  son 
estomach,  et  le  baston  de  la  croix  en  son  poing. 
Toutesfoys,  à  leur  plaisir  feut  armé  de  pied  en  cap 
et  monté  sus  un  bon  coursier  du  royaume,  et  un 
gros  braquemart  au  cousté.  Ensemble  Gargantua, 
Ponocrates,  Gymnaste,  Eudemon  et  vingt  et  cinq 
des  plus  adventureux  de  la  maison  de  Grandgou- 
sier,  tous  armez  à  l'advantaige,  la  lance  au  poing, 
montez  comme  sainct  George,  chascun  ayant  un 
harquebouzier  en  crope. 

CHAPITRE  XLII 

Comment  le  moyne  donne  couraige  à  ses  compagnons, 
et  comment  il  pendit  à  une  arbre. 

R  s'en  vont  les  nobles  champions  à 
leur  adventure,  bien  délibérez  d'en- 
tendre quelle  rencontre  fauldra  pour- 
suyvre,  et  de  quoy  se  fauldra  contre- 
garder  quand  viendra  la  journée  de  la  grande  et 
horrible  bataille. 

Et  le  moyne  leur  donne  couraige,  disant:  «  En- 
fans,  n'ayez  ny  paour  ny  doubte,  je  vous  condui- 
ray  seurement.  Dieu  et  sainct  Benoist  soyent  avec- 
ques  nous!  Si  j'avoys  la  force  de  mesmes  le  cou- 
raige, par  la  mort  bieu ,  je  vous  les  plumeroys 
comme  un  canart.  Je  ne  crains  rien  fors  l'artillerie. 
Toutesfoys,  je  sçay  quelque  oraison  que  m'a  baillé 
le  soubsecretain  de  nostre  abbaye,  laquelle  gua- 
rentist  la  personne  de  toutes  bouches  à  feu.  Mais 
elle  ne  me  profitera  de  rien,  car  je  n'y  adjouste 
poinct  de  foy.  Toutesfoys,  mon  baston  de  croix 
fera  diables.  Par  Dieu,  qui  fera  la  cane  de  vous 
aultres,  je  me  donne  au  diable  si  jeTne  le  fays 
moyne  en  mon  lieu  et  l'enchevestre  de  mon  froc  : 
il  porte  medicine  à  couhardise  de  gens. 

«  Avez  point  ouy  parler  du  lévrier  de  monsieur 
de  Meurles,  qui  ne  valloit  rien  pour  les  champs?  Il 
luy  mist  un  froc  au  col:  par  le  corps  Dieu,  il 

n'echappoit  ny  lièvre  ny  regnard  devant  luy,  et, 
que  plus  est,  couvrit  toutes  les  chiennes  du  pays, 
qui  auparavant  estoit  esrené,  et  de  frigidis  et  male- 
ûciatis.  » 

Le  moyne,  disant  ces  parolles  en  cholere,  passa 
soubz  un  noyer,  tyrant  vers  la  saullaye,  et  embro- 
cha la  visière  de  son  heaulme  à  la  roupte  d'une 
grosse  branche  du  noyer.  Ce  nonobstant  donna 
fièrement  des  espérons  à  son  cheval,  lequel  estoit 
chastouilleur  à  la  poincte,  en  manière  que  le  che- 
val bondit  en  avant,  et  le  moyne,  voulant  deffaire 
sa  visière  du  croc,  lasche  la  bride,  et  de  la  main  se 
pend  aux  branches,  ce  pendent  que  le  cheval  se 
desrobe  dessoubz  luy. 

Par  ce  moyen  demoura  le  moyne  pendent  au 
noyer,  et  criant  à  l'aide  et  au  meurtre,  protestant 
aussi  de  trahison.  Eudemon  premier  l'aperceut,  et 
appellant  Gargantua  :  «  Syre,  venez  et  voyez  Ab- 
salon  pendu.  »  Gargantua  venu,  considéra  la  con- 
tenence  du  moyne  et  la  forme  dont  il  pendoit,  et 
dist  à  Eudemon  :  «  Vous  avez  mal  rencontré,  le 
comparant  à  Absalon,  car  Absalon  se  pendit  par 
les  cheveux;  mais  le  moyne,  ras  de  teste,  s'est 
pendu  par  les  aureilles.  —  Aidez  moy,  dist  le  moyne, 
de  par  le  diable!  N'est  il  pas  bien  le  temps  de  ja- 
zer?  Vous  me  semblez  les  prescheurs  decretalistes, 
qui  disent  que  quiconques  voira  son  prochain  en 
dangier  de  mort,  il  le  doibt,  sus  peine  d'excommu- 
nication trisulce,  plustoust  admonnester  de  soy  con- 

fesser  et  mettre  en  estât  de  grâce  que  de  luy  ayder. 
Quand  doncques  je  les  voiray  tombez  en  la  rivière 
et  prestz  d'estre  noyez,  en  lieu  de  les  aller  quérir 
et  bailler  la  main,  je  leur  feray  un  beau  et  long  ser- 
mon de  contemptu  mundi  et  fuga  sxculi,  et  lorsqu'ilz 
seront  roides  mors,  je  les  iray  pescher. 

—  Ne  bouge,  dist  Gymnaste,  mon  mignon,  je 
te  voys  quérir,  car  tu  es  gentil  petit  monachus  : 

Monachus  in  claustro 
Non  palet  ova  duo; 
Sedj  quando  est  extra, 
Bene  valet  trigmta. 

«  J'ay  veu  des  pendus  plus  de  cinq  cens,  mais  je 
n'en  veis  oncques  qui  eust  meilleure  grâce  en  pen- 
dillant, et,  si  je  l'avoys  aussi  bonne,  je  vouldroys 
ainsi  pendre  toute  ma  vye.  —  Aurez  vous,  dist  le 
moyne,  tantost  assez  presché?  Aidez  moy  de  par 
Dieu,  puisque  de  par  l'aultre  ne  voulez.  Par  l'ha- 
bit que  je  porte,  vous  en  repentirez,  tetnpore  et 
loco  prxlibatis.  » 

Alors  descendit  Gymnaste  de  son  cheval,  et, 
montant  au  noyer,  souleva  le  moyne  par  les  gous- 
setz  d'une  main,  et  de  l'autre  deffist  sa  visière  du 
croc  de  l'arbre,  et  ainsi  le  laissa  tumber  en  terre  et 
soy  après.  Descendu  que  feut  le  moyne,  se  defhY 
de  tout  son  arnoys,  et  getta  l'une  pièce  après  l'au- 
tre parmy  le  champ,  et,  reprenant  son  baston  de  la 
croix,  remonta  sus  son  cheval,  lequel  Eudemon 

avoit  retenu  à  la  fuite.  Ainsi  s'en  vont  joyeusement, 
tenans  le  chemin  de  la  saullaye. 

CHAPITRE  XLIII 

Comment  l'escarmouche  de  Picrochole  fut  rencontré 
par  Gargantua,  et  comment  le  moyne  tua  le  capi- 
taine  Tyravant,  et  puis  fut  prisonnier  entre  les 
ennemis. 

icrochole,  à  la  relation  de  ceulx  qui 
avoient  évadé  à  la  roupte  lors  que 
Tripet  fut  estripé,  feut  esprins  de 
grand  courroux,  ouyant  que  les  dia- 
bles avoient  couru  suz  ses  gens,  et  tint  son  conseil 
toute  la  nuict,  auquel  Hastiveau  et  Toucquedillon 
conclurent  que  sa  puissance  estoit  telle  qu'il  pour- 
roit  défaire  tous  les  diables  d'enfer  s'ilz  y  venoient. 
Ce  que  Picrochole  ne  croyoit  du  tout  :  aussy  ne 
s'en  deffioit  il. 

Pourtant  envoya  soubz  la  conduicte  du  conte 
Tiravant,  pour  descouvrir  le  pays,  seize  cens  che- 
valiers, tous  montez  sus  chevaulx  legiers,  en  escar- 
mousche,  tous  bien  aspergez  d'eau  beniste,  et  chas- 
cun  ayant  pour  leur  signe  une  estolle  en  escharpe, 
à  toutes  adventures,  s'ilz  rencontroient  les  diables, 
que  par  vertuz  tant  de  ceste  eau  gringorienne  que 
des  estolles,  yceulx  feissent  disparoir  et  esvanouyr. 
Coururent  doncques  jusques  prés  la  Vauguyon  et 
Rabelais.  L  0 , 

la  Maladerye,  mais  oncques  ne  trouvèrent  personne 
à  qui  parler,  dont  repassèrent  par  le  dessus,  et  en 
la  loge  et  tugure  pastoral,  prés  le  Couldray,  trou- 
vèrent les  cinq  pèlerins,  lesquelz  liez  et  bafîouez 
emmenèrent  comme  s'ilz  feussent  espies,  nonob- 
stant les  exclamations,  adjurations  et  requestes 
qu'ilz  feissent. 

Descendus  de  là  vers  Seuillé,  furent  entenduz 
par  Gargantua,  lequel  dist  à  ses  gens  :  «  Compai- 
gnons,  il  y  a  icy  rencontre,  et  sont  en  nombre  trop 
plus  dix  fois  que  nous.  Chocquerons  nous  sus  eulx? 
—  Que  diable,  dist  le  moyne,  ferons  nous  doncq? 
Estimez  vous  les  hommes  par  nombre,  et  non  par 
vertus  et  hardiesse?  »  Puis  s'escria:  «  Chocquons, 
diables,  chocquons.  »  Ce  que  entendens  les  enne- 
mys,  pensoient  certainement  que  feussent  vrays 
diables,  dont  commencèrent  fuyr  à  bride  avallée, 
excepté  Tyravant,  lequel  coucha  sa  lance  en  l'ar- 
rest,  et  en  ferut  à  toute  oultrance  le  moyne  au  mi- 
lieu de  la  poictrine;  mais,  rencontrant  le  froc  hor- 
rifique,  rebouscha  par  le  fer,  comme  si  vous  frappiez 
d'une  petite  bougie  contre  une  enclume.  Adoncq 
le  moyne  avec  son  baston  de  croix  luy  donna  entre 
col  et  collet  sus  l'os  acromion  si  rudement  qu'il 
l'estonna  et  feit  perdre  tout  sens  et  movement,  et 
tomba  és  piedz  du  cheval. 

Et,  voyant  l'estolle  qu'il  portoit  en  escharpe,  dist 
à  Gargantua  :  «  Ceulx-cy  ne  sont  que  prebstres,  ce 
n'est  q'un  commencement  de  moyne.  Par  sainct 

Jean,  je  suis  moyne  parfait,  je  vous  en  tueray 
comme  de  mousches.  »  Puis  le  grand  gualot  courut 
après  tant  qu'il  atrapa  les  derniers,  et  les  abbastoit 
comme  seille,  frappant  à  tors  et  à  travers. 

Gymnaste  interrogua  sus  l'heure  Gargantua  s'ilz 
les  debvoient  poursuyvre.  A  quoy  dist  Gargantua: 
«  Nullement,  car  selon  vraye  discipline  militaire, 
jamais  ne  fault  mettre  son  ennemy  en  lieu  de  de- 
v  sespoir,  parce  que  telle  nécessité  luy  multiplie  sa 
force  et  accroist  le  couraige,  qui  ja  estoit  deject 
et  failly;  et  n'y  a  meilleur  remède  de  salut  à  gens 
estommiz  et  recreuz  que  de  ne  espérer  salut  aulcun. 
Quantes  victoires  ont  esté  tollues  des  mains  des 
vaincqueurs  par  les  vaincus,  quand  ilz  ne  se  sont 
contentez  de  raison,  mais  ont  attempté  du  tout 
mettre  à  internition  et  destruire  totalement  leurs 
ennemys,  sans  en  vouloir  laisser  un  seul  pour  en 
porter  les  nouvelles!  Ouvrez  tousjours  à  voz  enne- 
mys toutes  les  portes  et  chemins,  et  plustost  leurs 
faictes  un  pont  d'argent  affin  de  les  renvoyer.  — 
Voyre,  mais,  dist  Gymnaste,  ilz  ont  le  moyne.  — 
Ont  ilz,  dist  Gargantua,  le  moyne?  Sus  mon  hon- 
neur, que  ce  sera  à  leur  dommaige.  Mais,  affin  de 
survenir  à  tous  azars,  ne  nous  retirons  pas  encores, 
attendons  icy  en  silence,  car  je  pense  ja  assez  con- 
gnoistre  l'engin  de  noz  ennemys:  ilz  se  guident 
par  sort,  non  par  conseil.  » 

Iceulx  ainsi  attendens  soubz  les  noiers,  ce  pen- 
dent le  moyne  poursuyvoit,  chocquant  tous  ceulx 

qu'il  rencontroit,  sans  de  nully  avoir  mercy,  jusque 
à  ce  qu'il  rencontra  un  chevalier  qui  portoit  en 
crope  un  des  pauvres  pèlerins.  Et  là,  le  voulent 
mettre  à  sac,  s'escria  le  pèlerin  :  «  Ha  !  Monsieur 
le  priour,  mon  amy,  Monsieur  le  priour,  sauvez 
moy,  je  vous  en  prie.  »  Laquelle  parolle  entendue, 
se  retournèrent  arrière  les  ennemys,  et  voyans  que 
là  n'estoit  que  le  moyne,  qui  faisoit  cest  esclandre, 
le  chargèrent  de  coups  comme  on  faict  un  asne  de 
boys;  mais  de  tout  rien  ne  sentoit,  mesmement 
quand  ilz  frapoient  sus  son  froc,  tant  il  avoit  la 
peau  dure.  Puis  le  baillèrent  à  guarder  à  deux  ar- 
chiers,  et,  tournans  bride,  ne  veirent  personne 
contre  eulx,  dont  extimerent  que  Gargantua  estoit 
fuv  avecques  sa  bande. 

Adoncques  coururent  vers  les  Noyrettes  tant 
roiddement  qu'ilz  peurent  pour  les  rencontrer,  et 
laissèrent  là  le  moyne  seul  avecques  deux  archiers 
de  guarde.  Gargantua  entendit  le  bruit  et  hennis- 
sement des  chevaulx,  et  dist  à  ses  gens  :  «  Com- 
paignons,  j'entends  le  trac  de  noz  ennemys,  et  ja 
apperçoy  aulcuns  d'iceulx  qui  viennent  contre  nous 
à  la  foulle.  Serrons  nous  icy,  et  tenons  le  chemin 
en  bon  ranc.  Par  ce  moyen  nous  les  pourrons  recep- 
voir  à  leur  perte  et  à  nostre  honneur.  » 

CHAPITRE  XLIV 

Comment  le  moyne  se  desfist  de  ses  guardes,  et  com- 
ment V escarmouche  de  Picrochole  feut  deffaicte. 

e  moyne,  les  voyant  ainsi  départir  en 
desordre ,  conjectura  qu'ilz  alloient 
charger  sus  Gargantua  et  ses  gens,  et 
se  contristoit  merveilleusement  de  ce 
qu'il' ne  les  pouvoit  secourir;  puis  advisa  la  conte- 
nence  de  ses  deux  archiers  de  guarde,  lesquelz 
eussent  voluntiers  couru  après  la  troupe  pour  y  bu- 
tiner quelque  chose,  et  tousjours  regardoient  vers 
la  vallée  en  laquelle  ilz  descendoient.  Dadvantaige 
syllogisoit,  disant  :  «  Ces  gens  icy  sont  bien  mal 
exercez  en  faictz  d'armes,  car  oncques  ne  me  ont 
demandé  ma  foy  et  ne  me  ont  ousté  mon  braque- 
mart.  » 

Soubdain  après  tyra  son  dict  braquemart,  et  en 
ferut  Farchier  qui  le  tenoit  à  dextre,  luy  coupant 
entièrement  les  venes  jugulaires  et  artères  spagitides 
du  col,  avecques  le  guarguareon,  jusques  és  deux 
adenes,  et,  retirant  le  coup,  luy  entreouvrit  la 
mouelle  spinale  entre  la  seconde  et  tierce  vertèbre. 
Là  tomba  Farchier  tout  mort.  Et  le  moyne,  détour- 
nant son  cheval  à  gauche,  courut  sus  Faultre,  lequel, 
voyant  son  compaignon  mort  et  le  moyne  adven- 
taigé  sus  soy,  cryoit  à  haulte  voix  :  «  Ha  !  Monsieur 
le  priour,  je  me  rendz;  Monsieur  le  priour,  mon 

bon  amy,  Monsieur  *ie  priouri  »  tt  le  moyne  cryoit 
de  mesmes  :  «  Monsieur  le  posteriour,  mon  amy, 
Monsieur  le  posteriour,  vous  aurez  sus  voz  poste- 
res.  —  Ha  !  disoit  l'archier,  Monsieur  le  priour, 
mon  mignon,  Monsieur  le  priour,  que  Dieu  vous 
face  abbé  !  —  Par  l'habit,  disoit  le  moyne,  que  je 
porte,  je  vous  feray  icy  cardinal.  Rensonnez  vous 
les  gens  de  religion  ?  Vous  aurez  ung  chapeau  rouge 
à  ceste  heure  de  ma  main.  »  Et  l'archier  cryoit  : 
«  Monsieur  le  priour,  Monsieur  le  priour,  Monsieur 
l'abbé  futeur,  Monsieur  le  cardinal,  Monsieur  le 
tout!  Ha!  ha!  hes!  non,  Monsieur  le  priour, 
mon  bon  petit  seigneur  le  priour,  je  me  rends 
à  vous.  —  Et  je  te  rends,  dist  le  moyne,  à  tous 
les  diables.  » 

Lors  d'un  coup  luy  tranchit  la  teste,  luy  coupant 
le  test  sus  les  os  petrux,  et  enlevant  les  deux  os 
bregmatis  et  la  commissure  sagittale  avecques  grande 
partie  de  l'os  coronal,  ce  que  faisant,  luy  tranchit 
les  deux  méninges ,  et  ouvrit  profondement  les 
deux  postérieurs  ventricules  du  cerveau  ;  et  demoura 
le  craine  pendent  sus  les  espaulesà  la  peau  du  peri- 
crane  par  derrière,  en  forme  d'un  bonnet  doctoral 
noir  par  dessus,  rouge  par  dedans.  Ainsi  tomba 
roidde  mort  en  terre. 

Ce  faict,  le  moyne  donne  des  espérons  à  son 
cheval  et  poursuyt  la  voye  que  tenoient  les  enne- 
mys,  lesquelz  avoient  rencontré  Gargantua  et  ses 
compaignons  au  grand  chemin  ;  et  tant  estoient 

diminuez  au  nombre,  pour  l'énorme  meurtre  que  y 
avoit  faict  Gargantua  avecques  son  grand  arbre, 
Gymnaste,  Ponocrates,  Eudemon  et  les  aultres,  qu'ilz 
commençoient  soy  retirer  à  diligence,  tous  effrayez 
et  perturbez  de  sens  et  entendement  comme 
s'ilz  veissent  la  propre  espèce  et  forme  de  mort 
davant  leurs  yeulx. 

Et,  comme  vous  voyez  un  asne,  quand  il  a  au 
cul  un  œstre  Junonicque  ou  une  mouche  qui  le 
poinct,  courir  çà  et  làsansvoye  ny  chemin,  gettant 
sa  charge  par  terre,  rompant  son  frein  et  renés, 
sans  aulcunement  respirer  ny  prandre  repos,  et  ne 
sçayt  on  qui  le  meut,  car  Ton  ne  veoit  rien  qui  le 
touche,  ainsi  fuyoient  ces  gens  de  sens  desprou- 
veuz,  sans  sçavoir  cause  de  fuyr;  tant  seullement  les 
poursuit  une  terreur  panice  laquelle  avoient  conceue 
en  leurs  ames. 

Voyant  le  moyne  que  toute  leur  pensée  n'estoit 
sinon  à  guaigner  au  pied,  descend  de  son  chevalet 
monte  sus  une  grosse  roche  qui  estoitsus  le  chemin, 
et  avecques  son  grand  braquemart  frappoit  sus  ces 
fuyards  à  grand  tour  de  bras  sans  se  faindre  ny 
espargner.  Tant  en  tua  et  mist  par  terre  que  son 
braquemart  rompit  en  deux  pièces.  Adoncques 
pensa  en  soy-mesmes  que  c'estoit  assez  massacré  et 
tué,  et  que  le  reste  debvoit  eschapper  pour  en 
porter  les  nouvelles.  Pourtant  saisit  en  son  poing 
une  hasche  de  ceux  qui  la  gisoient  mors,  et  se 
retourna  derechef  sus  la  roche,  passant  temps  à 

veoir  fouyr  les  ennemys  et  cullebuter  entre  les  corps 
mors,  excepté  que  à  tous  faisoit  laisser  leurs  picques, 
espées,  lances  et  hacquebutes;  et  ceulx  qui  portoient 
les  pèlerins  liez,  il  les  mettoit  à  pied  et  delivroit 
leurs  chevaulx  ausdictz  pèlerins,  les  retenent  avec- 
ques  soy  l'orée  de  la  haye,  et  Toucquedillon,  lequel 
il  retint  prisonnier. 

CHAPITRE  LXV 

Comment  le  moyne  amena  les  pèlerins,  et  les  bonnes 
parolles  que  leur  dist  Grandgousier. 

este  escarmouche  parachevée ,  se  re- 
tyra  Gargantua  avecques  ses  gens, 
excepté  lemoyne,  et  sus  la  poinctedu 
jour  se  rendirent  à  Grandgousier,  le- 
quel en  son  lict  prioit  Dieu  pour  leur  salut  et  vic- 
toire. Et,  les  voyant  tous  saulfz  et  entiers,  les  em- 
brassa de  bon  amour,  et  demanda  nouvelles  du 
moyne.  Mais  Gargantua  luy  respondit  que  sans 
doubte  leurs  ennemys  avoient  le  moyne.  «  Hz  au- 
ront, dist  Grandgousier,  doncques  maie  encon- 
tre. »  Ce  que  avoit  esté  bien  vray.  Pour  tant  en- 
cores  est  le  proverbe  en  usaige,  de  bailler  le  moyne 
à  quelcun. 

Adoncques  commenda  qu'on  aprestast  tresbien  à 
desjeuner  pour  les  refraischir.  Le  tout  apresté,  l'on 
appella Gargantua;  mais  tant  luy  grevoit  de  ce  que 

le  moyne  ne  comparoit  aulcunement  qu'il  ne  vou- 
loit  ny  boyre  ny  manger.  Tout  soubdain  le  moyne 
arrive,  et,  dés  la  porte  de  la  basse  court,  s'escria  : 
«  Vin  frays,  vin  frays,  Gymnaste  mon  amy.  » 
Gymnaste  sortit  et  veit  que  c'estoit  frère  Jean,  qui 
amenoit  cinq  pèlerins,  et  Toucquedillon  prisonnier. 
Dont  Gargantua  sortit  au  davant,  et  luy  feirent  le 
meilleur  recueil  que  peurent,  et  le  menèrent  davant 
Grandgousier,  lequel  l'interrogea  de  toute  son 
adventure.  Le  moyne  luy  disoit  tout  :  et  comment 
on  l'avoit  prins,  et  comment  il  s'estoit  deffaict  des 
archiers,  et  la  boucherie  qu'il  avoit  faict  par  le  che- 
min, et  comment  il  avoit  recouvert  les  pèlerins  et 
amené  le  capitaine  Toucquedillon. 

Puis  se  mirent  à  bancqueter  joyeusement  tous 
ensemble.  Ce  pendent  Grandgousier  interrogeoit 
les  pèlerins  de  quel  pays  ilz  estoient,  dont  ilz  ve- 
noient  et  où  ilz  alloient.  Lasd'aller  pour  tous 
respondit  :  «  Seigneur,  je  suis  de  Sainct  Genou  en 
Berry. 

«  Cestuy  cy  est  de  Palluau. 
«  Cestuy  cy  est  de  Onzay. 
«  Cestuy  cy  est  de  Argy. 

«  Et  c'estuy  cy  est  de  Villebrenin.  Nous  venons 
de  Sainct  Sébastian,  prés  de  Nantes,  et  nous  en 
retournons  par  noz  petites  journées.  — Voire,  mais, 
dist  Grandgousier,  qu'alliez  vous  faire  à  Sainct  Sé- 
bastian? —  Nous  allions,  dist  Lasd'aller,  luy  offrir 
noz  votes  contre  la  peste. 

—  O,  dist  Grandgousier,  pauvres  gens,  estimez 
vous  que  la  peste  vienne  de  Sainct  Sébastian?  — 
Ouy  vrayement,  respondit  Lasd'aller,  nosprescheurs 
nous  l'afferment. 

—  Ouy,  dist  Grandgousier,  les  faulx  prophètes 
vous  annoncent  ilz  telz  abuz  ?  Blasphèment  ilz  en 
ceste  façon  les  justes  et  sainctz  de  Dieu  qu'ilz  les 
font  semblables  aux  diables,  qui  ne  font  que  mal  entre 
les  humains,  comme  Homère  escript  que  la  peste 
fut  mise  en  l'oust  des  Gregoys  par  Apolo,  et 
comme  les  poètes  faignent  un  grand  tas  deVejoves 
et  dieux  malfaisans?  Ainsi  preschoit  à  Sinays  un 
caphart  que 

«  Sainct  Antoine  mettoit  le  feu  es  jambes  ; 

«  Sainct  Eutrope  faisoit  les  hydropiques  ; 

«  Sainct  Gildas  les  folz  ; 

«  Sainct  Genou  les  gouttes. 

«  Mais  je  le  punizen  tel  exemple,  quoy  qu'il  me 
appellast  hérétique,  que  depuis  ce  temps  caphart 
quiconques  n'est  auzé  entrer  en  mes  terres.  Et 
m'esbahys  si  vostre  roy  les  laisse  prescher  par  son 
royaulme  telz  scandales.  Car  plus  sont  à  punir  .que 
ceulx  qui  par  art  magicque  ou  aultre  engin 
auroient  mis  la  peste  par  le  pays.  La  peste  ne 
tue  que  le  corps,  mais  telz  imposteurs  empoisonnent 
les  ames.  » 

Luy  disans  ces  parolles,  entra  le  moyne  tout  déli- 
béré, et  leurs  demanda  :  «  Dont  estes  vous,  vous 
aultres  pauvres  hayres? —  De  Sainct  Genou,  dirent 

ilz>  _  Et  comment,  dist  le  moyne,  se  porte  l'abbé 
Tranchelion,  le  bon  beuveur  ?  Et  les  moynes,  quelle 
chère  font-ilz  ?  Le  cor  Dieu ,  ilz  biscotent  voz 
femmes  ce  pendent  que  estes  en  romivage.  —  Hin 
hen!  dist  Lasd'aller,  je  n'ay  pas  peur  de  la  mienne, 
car  qui  la  verra  de  jour  ne  se  rompera  ja  le  col 
pour  l'aller  visiter  la  nuict.  —  C'est,  dist  le  moyne, 
bien  rentré  de  picques!  Elle  pourroit  estre  aussi 
layde  que  Proserpine,  elle  aura,  par  Dieu,  la  sac- 
cade, puisqu'il  y  a  moynes  autour  :  car  un  bon  ou- 
vrier mect  indifferentement  toutes  pièces  en  œuvre. 
Que  j'aye  la  verolle  en  cas  que  ne  les  trouviez 
engroissées  à  vostre  retour,  car  seulement  l'ombre 
du  clochier  d'une  abbaye  est  féconde. 

 C'est,  dist  Gargantua,  comme  l'eau  du  Nil 

en  Egypte,  si  vous  croyez  Strabo  et  Pline,  lib.  vi), 
chap.  iij,  advise  que  c'est  de  la  miche,  des  habitz 
et  des  corps.  » 

Lors  dist  Grandgousier  :  «  Allez  vous  en,  pauvres 
gens,  au  nom  de  Dieu  le  créateur,  lequel  vous  soit 
en  guide  perpétuelle.  Et  dorenavent  ne  soyez 
faciles  à  ces  otieux  et  inutilles  voyages.  Entretenez 
voz  familles,  travaillez  chascun  en  sa  vacation, 
instruez  voz  enfans,  et  vivez  comme  vous  enseigne 
le  bon  apostre  Sainct  Paoul.  Ce  faisans,  vous 
aurez  la  garde  de  Dieu,  des  anges  et  des  sainctz 
avecques  vous,  et  n'y  aura  peste  ny  mal  qui  vous_ 
porte  nuysance.  » 

Puis  les  mena  Gargantua  prendre  leur  réfection 

en  la  salle ,  mais  les  pèlerins  ne  faisoient  que  sous- 
pirer,  et  dirent  à  Gargantua  :  «  O  que  heureux  est 
le  pays  qui  a  pour  seigneur  un  tel  homme  !  Nous 
sommes  plus  édifiez  et  instruictz  en  ces  propos  qu'il 
nous  a  tenu  qu'en  tous  les  sermons  que  jamais  nous 
feurent  preschez  en  nostre  ville.  —  C'est,  dist 
Gargantua,  ce  que  dict  Platon,  Lib.  v.  de  Repub., 
que  lors  les  Republiques  seroient  heureuses  quand 
les  roys  philosophèrent ,  ou  les  philosophes 
regneroient.  » 

Puis  leur  feist  emplir  leurs  bezaces  de  vivres, 
leurs  bouteilles  de  vin,  et  à  chascun  donna  cheval 
pour  soy  soulager  au  reste  du  chemin,  et  quelques, 
carolus  pour  vivre. 

CHAPITRE  XLVI 

Comment  Grandgousier  traicta  humainement 
Toucquedillon  prisonnier. 

g||  oucquedillon  fut  présenté  à  Grand, 
^^ggousier  et  interrogé  par  icelluy  sus 

IllSirentreprinZe  et  affair6S  de  Picroch°le> 
quelle  fin  il  pretendoit  par  ce  tumul- 
tuaire  vacarme.  A  quoy  respondit  que  sa  fin  et  sa 
destinée  estoit  de  conquester  tout  le  pays,  s'il  po- 
voit,  pour  l'injure  faicte  à  ses  fouaciers.  «  C'est, 
dist  Grandgousier,  trop  entreprint  :  qui  trop  em- 
brasse peu  estrainct.  Le  temps  n'est  plus  d'ainsi 

conquester  les  royaulmes  avecques  dommaige  de 
son  prochain  frère  Christian  ;  ceste  imitation  des 
anciens  Hercules,  Alexandres,  Hannibals,  Scipions, 
Césars  et  aultres  telz,  est  contraire  à  la  profession 
de  l'Evangile,  par  lequel  nous  est  commandé  guar- 
der,  saulver,  régir  et  administrer  chascun  ses  pays 
et  terres,  non  hostilement  envahir  les  aultres.  Et 
ce  que  les  Sarazins  et  Barbares  jadis  appelaient 
prouesses,  maintenant  nous  appelions  briguanderies 
et  meschansetez.  Mieulx  eust  il  faict  soy  contenir 
en  sa  maison,  royalement  la  gouvernant,  que  insul- 
ter en  la  mienne,  hostillement  la  pillant,  car  par 
bien  la  gouverner  l'eust  augmentée,  par  <me  piller 
sera  destruict.  Allez  vous  en  au  nom  de  Dieu, 
suyvez  bonne  entreprinse,  remonstrez  à  vostre  roy 
les  erreurs  que  congnoistrez,  et  jamais  ne  le  con- 
seillez ayant  esgard  à  vostre  profit  particulier,  car 
avecques  le  commun  est  aussy  le  propre  perdu. 
Quand  est  de  vostre  ranczon,  je  vous  la  donne 
entièrement,  et  veulx  que  vous  soient  rendues  armes 
et  cheval.  Ainsi  fault  il  faire  entre  voisins  et  anciens 
amys,  veu  que  ceste  nostre  différence  n'est  poinct 
guerre  proprement,  comme  Platon,  Lib.  v.  deRep., 
vouloit  estre  non  guerre  nommée,  ains  sédition, 
quand  les  Grecz  meuvoient  armes  les  ungs  contre 
les  aultres.  Ce  que,  si  par  maie  fortune  advenoit,  il 
commande  qu'on  use  de  toute  modestie.  Si  guerre 
la  nommez,  elle  n'est  que  superficiaire,  elle  n'entre 
poinct  au  profond  cabinet  de  noz  cueurs ,  car  nul 

de  nous  n'est  oultraigé  en  son  honneur,  et  n'est 
question,  en  somme  totale,  que  de  rabiller  quelque 
faulte  commise  par  nos  gens,  j'entends  et  vostres  et 
nostres.  Laquelle,  encores  que  congneussiez,  vous 
dçtbviez  Ia1Sser  couler  oultre,  car  les  personnages 
querelans  esto.ent  plus  à  contempner  que  à  ramen- 
tevoir,  mesmement  leurs  satisfaisant  selon  le  grief 
comme  je  me  suis  offert.  Dieu  sera  juste  estimateur 
de  nostre  d.fferent,  lequel  je  supplye  plus  tost  par 
mort  me  tolhr  de  ceste  vie  et  mes  bfens  dépérir 
davant  mes  yeulx  que  par  moy  ny  les  mien  en 
rien  soit  offensé.  » 

Ces  parolles  achevées,  appella  le  m0yne,  et 
davant  tous  luy  demanda:  «  Frère  Jean,  mon  bon 
amy  estez  vous  qui  avez  prins  le  capitaine  Touc- 
qued.llon  icy  présent  ?-  Sjre,  dist  le  movne,  il 
est  présent,  ,1  a  eage  et  discrétion:  j'ayme  mieulx 
que  le  sachez  par  sa  confession  que  par  ma  parolle.  » 
Adoncques  dist  Toucquedillon  :  «  Seigneur,  c'est 
luy  ventab  ement  qui  m'a  prins,  et  je  me  rends  son 
prisonnier  franchement.  _  L'avez-vous,  dist  Grand- 
gousier  au  moyne,  mis  à  rançon?  -  Non,  dist  le 
mojne.  De  cela  je  ne  me  soucie.  -  Combien,  dist 
Orandgousier,  vouldriez  vous  de  sa  prinse  ?_  Rien 
nen,  dist  le  moyne  ;  cela  ne  me  mené  pas  » 

Lors  commenda  Grandgousier  que,  présent  Touc- 
qued.llon,  feussent  contez  au  moyne  soixante  et  , 
deux  m.lle  saluz  pour  celle  prinse.  Ce  que  feut  faict  > 
ce  pendent  qu'on  feist  la  collation  au  dict  Toucque- 

dillon,  auquel  demanda  Grandgousier  s'il  vouloit 
demourer  avecques  luy,  ou  si  mieulx  aymoit  retour- 
ner à  son  roy.  Toucquedillon  respondit  qu'il  tien- 
droit  leparty  lequel  il  luy  conseilleroit.  «  Doncques, 
dist  Grandgousier,  retournez  à  vostre  roy,  et  Dieu 
soit  avecques  vous  !  »  Puis  luy  donna  une  belle 
espée  de  Vienne,  avecques  le  fourreau  d'or  faict  à 
belles  vignettes  d'orfeverie,  et  un  collier  d'or  pesant 
sept  cens  deux  mille  marcz,  garny  de  fines  pierre- 
ries, à  l'estimation  de  cent  soixante  mille  ducatz, 
et  dix  mille  escuz  par  présent  honorable. 

Après  ces  propos  monta  Toucquedillon  sus  son 
cheval.  Gargantua,  pour  sa  seureté,  luy  bailla  trente 
hommes  d'armes  et  six  vingtz  archiers  soubz  la 
conduite  de  Gymnaste,  pour  le  mener  jusques  es 
portes  de  la  Roche-Clermaud,  si  besoing  estoit. 
Icelluy  départi,  le  moyne  rendit  à  Grandgousier  les 
soixante  et  deux  mille  salutz  qu'il  avoit  repceu\ 
disant  :  «  Syre,  ce  n'est  ores  que  vous  doibvez  faire 
telz  dons.  Attendez  la  fin  de  ceste  guerre,  car  l'on 
ne  sçait  quelz  affaires  pourroient  survenir;  et  guerre 
faicte  sans  bonne  provisition  d'argent  n'a  q'un  sous- 
pirail  de  vigueur.  Les  nerfz  des  batailles  sont  les 
pecunes.  —  Doncques ,  dist  Grandgousier,  à  la 
fin  je  vous  contenteray  par  honneste  recompense, 
et  tous  ceulx  qui  me  auront  bien  servy.  » 

Comment  Grandgousier  manda  quérir  ses  légions  et 
comment  Toucquedillon  tua  Hastiveau,  pu-is  'fut 
tue  par  le  commandement  de  Picrochole. 

KN  ces  mesmes  jours,  ceulx  de  Bessé 

^lfl?U  MarChé  Vieulx'  du  bou'-g  Sain« 
Jacques  du  Trainneau,  de  Parillé,  de 

Rivière,  des  Roches-Sainct-Paoul'  du 
Vaubreton,  de  Pautillé,  du  Brehemont,  du  pont  de 
Clam,  de  Cravant,  de  Grandmont,  des  Bourdes 
de  la  Ville-au-Mere,  de  Huymes,  de  Segré,  dé 
Hussé,  de  Sainct-Louant,  de  Panzoust,  des  Col- 
dreaulx,  de  Verrou,  de  Coulaines,  de  Chosé  de 
Varenes,  de  Bourgueil,  de  l'Isle-Boucard ,  '  du 
Croullaj,  de  Narsav,  de  Candé,  de  Montsoreau  et 
aultres  lieux  confines,  envoierent  devers  Grandgou- 
sier ambassades  pour  luy  dire  qu'ilz  estoient  adver- 
tis  des  tordz  que  luy  faisoit  Picrochole,  et,  pour 
eur  ancienne  confédération,  ilz  luy  offraient  tout 
leur  povoir  tant  de  gens  que  d'argent  et  aultres 
munitions  de  guerre. 

L'argent  de  tous  montoit,  par  les  pactes  qu'ilz 
luy  envoyoïent,  six  vingt  quatorze  millions  deux 
escuz  et  demi  d'or.  Les  gens  estoient  quinze  mille 
hommes  d'armes,  trente  et  deux  mille  chevaux  le- 
giers,  quatre  vingtz  neuf  mille  harquebousiers  cent 
quarante  mille  adventuriers,  unze  mille  deux' cens 

canons,  doubles  canons,  basilicz  et  spiroles;  pion- 
niers, quarante-sept  mille  :  le  tout  souldoyé  et 
àvitaillé  pour  six  moys  et  quatre  jours.  Lequel  offre 
Gargantua  ne  refusa  ny  accepta  du  tout,  mais,  gran- 
dement les  remerciant,  dist  qu'il  composeroit  ceste 
guerre  par  tel  engin  que  besoing  ne  seroit  tant 
empescher  de  gens  de  bien. 

Seulement  envoya  qui  ameneroit  en  ordre  les 
légions  lesquelles  entretenoit  ordinairement  en  ses 
places  de  la  Deviniere,  de  Chaviny,  de  Gravot  et 
Quinquenays,  montant  en  nombre  deux  mille  cinq 
cens  hommes  d'armes,  soixante  et  six  mille  hommes 
de  pied,  vingt  et  six  mille  arquebuziers,  deux  cens 
grosses  pièces  d'artillerye,  vingt  et  deux  mille  pion- 
niers, et  six  mille  chevaulx  legiers,  tous  par  bandes, 
tant  bien  assorties  de  leurs  thesauriers,  de  vivan- 
diers, de  mareschaulx,  de  armuriers  et  aultres  gens 
nécessaires  au  trac  de  bataille,  tant  bien  instruictz 
en  art  militaire,  tant  bien  armez,  tant  bien  recon- 
gnoissans  et  suivans  leurs  enseignes,  tant  soubdains 
à  entendre  et  obéir  à  leurs  capitaines,  tant  expédiez 
à  courir,  tant  fors  à  chocquer,  tant  prudens  à  l'ad- 
venture,  que  mieulx  ressembloient  une  harmonie 
d'orgues  et  concordante  d'horologe  q'une  armée 
ou  gensdarmerie. 

Toucquedillon,  arrivé,  se  présenta  à  Picrochole, 
et  luy  compta  au  long  ce  qu'il  avoit  etfaict  et  veu. 
A  la  fin  conseilloit  par  fortes  parolles  qu'on  feist 
apoinctement  avecques  Grandgouzier ,  lequel  il 
Rabelais.  I.  2  3 

avoit  esprouvé  le  plus  homme  de  bien  du  monde, 
adjoustant  que  ce  n'estoit  ny  preu  ny  raison  moles- 
ter ainsi  ses  voisins,  desquelz  jamais  n'avoient  eu 
que  tout  bien  ;  et,  au  reguard  du  principal,  que 
jamais  ne  sortiroient  de  ceste  entreprinse  que  à 
leur  grand  dommaige  et  malheur,  car  la  puissance 
de  Picrochole  n'estoit  telle  que  aisément  ne  les 
peust  Grandgousier  mettre  à  sac.  Il  n'eust  achevé 
ceste  paroile  que  Hastiveau  dist  tout  hault  :  «  Bien 
malheureux  est  le  prince  qui  est  de  telz  gens  servy, 
qui  tant  facilement  sont  corrompuz  comme  je  con- 
gnoys  Toucquedillon  !  Car  je  voy  son  couraige 
tant  changé  que  voluntiers  se  feust  adjoinct  à  noz 
ennemys  pour  contre  nous  batailler  et  nous  trahir, 
s'ilz  l'eussent  voulu  retenir;  mais,  comme  vertus  est 
de  tous,  tant  amys  que  ennemys,  louée  et  estimée, 
aussi  meschanceté  est  tost  congneue  et  suspecte. 
Et  posé  que  d'icelle  les  ennemys  se  servent  à  leur 
profit,  si  ont  ilz  tousjours  les  meschans  et  traistres 
en  abhomination.  » 

A  ces  parolles,  Toucquedillon,  impatient,  tyra 
son  espée  et  en  transperça  Hastiveau  un  peu  au 
dessus  de  la  mammelle  guauche,  dont  mourut  incon- 
tinent. Et,  tyrant  son  coup  du  corps,  dist  franche- 
ment: «  Ainsi  périsse  qui  feaulx  serviteurs  blas- 
mera  !  »  Picrochole  soubdain  entra  en  fureur,  et, 
voyant  Pespée  et  fourreau  tant  diapré,  dist:  «  Te 
avoit  on  donné  ce  baston  pour  en  ma  présence  tuer 
malignement  mon  tant  bon  amy  Hastiveau?  » 

Lors  commenda  à  ses  archiers  qu'ilz  le  meissent 
en  pièces,  ce  que  feut  faict  sus  l'heure  tant  cruel- 
lement que  la  chambre  estoit  toute  pavée  de  sang; 
puis  feist  honorablement  inhumer  le  corps  de  Has- 
tiveau,  et  celluy  de  Toucquedillon  getter  par  sus 
les  murailles  en  la  vallée.  Les  nouvelles  de  ces  oul- 
traiges  feurent  sceues  par  toute  l'armée,  dont  plu- 
sieurs commencèrent  murmurer  contre  Picrochoie, 
tant  que  Grippeminault  luy  dist  :  «  Seigneur,  je  ne 
sçay  quelle  yssue  sera  de  ceste  entreprinse.  Je  voy 
voz  gens  peu  confermés  en  leurs  couraiges.  Hz 
considèrent  que  sommes  icy  mal  pourveuz  de  vi- 
vres, et  ja  beaucoup  diminuez  en  nombre  par  deux 
ou  troys  yssues.  Davantaige,  il  vient  grand  renfort 
de  gens  à  voz  ennemys.  Si  nous  sommes  assiégez 
une  foys,  je  ne  voy  poinct  comment  ce  ne  soit  à 
nostre  ruyne  totale.  —  Bren,  bren  !  dist  Picrochoie  ; 
vous  semblez  les  anguillez  de  Melun  :  vous  criez 
davant  qu'on  vous  escorche.  Laissés  les  seulement 
venir.  » 


i8o 


LIVRE  I,   CHAPITRE  XLVIII 


CHAPITRE  XLVIII 

Comment  Gargantua  assaillit  Picrochole  dedans  la 
Roche- Clermaud,  et  defist  Y  armée  dudict  Picro- 
chole. 

argantua  eut  ia  charge  totale  de  l'ar- 
mée ;  son  pere  demoura  en  son  fort, 
et,  leur  donnant  couraige  par  bonnes 
parolles,  promist  prandz  dons  à  ceulx 
qui  feroient  quelques  prouesses.  Puis  guaignerent 
le  gué  de  Vede,  et  par  basteaulx  et  pons  legiere- 
ment  faietz  passèrent  oultre  d'une  traicte.  Puis, 
considérant  l'assiette  de  la  ville,  que  estoit  en  lieu 
hault  et  adventageux,  délibéra  celle  nuyct  sus  ce 
qu'estoit  de  faire.  Mais  Gymnaste  luy  dist  :  «  Sei- 
gneur, telle  est  la  nature  et  complexion  des  Fran- 
çoys  que  ilz  ne  valent  que  à  la  première  poincte. 
Lors  ilz  sont  pires  que  diables  ;  mais,  s'ilz  séjour- 
nent, ilz  sont  moins  que  femmes.  Je  suis  d'advis 
que  à  l'heure  présente,  après  que  voz  gens  auront 
quelque  peu  respiré  et  repeu,  faciez  donner  l'as- 
sault.  »  L'advis  feut  trouvé  bon.  Adoncques  pro- 
duict  toute  son  armée  en  plain  camp,  mettant  les 
subsides  du  cousté  de  la  montée.  Le  moyne  print 
avecques  luy  six  enseignes  de  gens  de  pied  et  deux 
cens  hommes  d'armes,  et  en  grande  diligence  tra- 
versa les  marays,  et  gangna  au  dessus  le  Puy  jus- 
ques  au  grand  chemin  de  Loudun. 

Ce  pendent  l'assault  continuoit;  les  gens  de  Pi- 
crochole  ne  sçavoient  si  le  meilleur  estoit  sortir 
hors  et  les  recepvoir,  ou  bien  guarder  la  ville  sans 
bouger.  Mais  furieusement  sortit  avecques  quelque 
bande  d'hommes  d'armes  de  sa  maison,  et  là  feut 
receu  et  festoyé  à  grandz  -coups  de  canon  qui  gres- 
loient  devers  les  coustaux,  dont  les  Gargantuistes 
se  retirèrent  au  val  pour  mieulx  donner  lieu  àl'artil- 
lerye.  Ceulx  de  la  ville  defendoient  le  mieulx  que 
povoient,  mais  S*  traictz  passoient  oultre  par 
dessus  sans  nul  ferir.  Aulcuns  de  la  bande,  saulvez 
de  Partillerye,  donnèrent  fièrement  sus  nos  gens, 
mais  peu  profitèrent,  car  tous  feurent  repceuz  en- 
tre les  ordres,  et  là  ruez  par  terre.  Ce  que  voyans, 
se  vouloient  retirer  ;  mais  ce  pendent  le  moyne 
avoit  occupé  le  passaige ,  parquoy  se  mirent  en 
fuyte  sans  ordre  ny  maintien.  Aulcuns  vouloient 
leur  donner  la  chasse,  mais  le  moyne  les  retint,  crai- 
gnant que  suyvans  les  fuyans  perdissent  leurs  rancz, 
et  que  sus  ce  poinct  ceulx  de  la  ville  chargeassent 
sus  eulx. 

Puis,  attendant  quelque  espace  et  nul  ne  com- 
parant à  rencontre,  envoya  le  duc  Phrontiste  pour 
admonester  Gargantua  à  ce  qu'il  avanceast  pour 
gaigner  le  cousteau  à  la  gauche,  pour  empescher  la 
retraicte  de  Picrochole  par  celle  porte.  Ce  que  feist 
Gargantua  en  toute  diligence,  et  y  envoya  quatre 
légions  de  la  compaignie  de  Sebaste  ;  mais  si  tost 
ne  peurent  gaigner  le  hault  qu'ilz  ne  rencontrassent 

en  barbe  Picrochole  et  ceulx  qui  avecques  luy 
s'estoient  espars.  Lors  chargèrent  sus  roiddement, 
toutesfoys  grandement  feurent  endommaigez  par 
ceulx  qui  estoient  sus  les  murs,  en  coupz  de  traict 
et  artillerye.  Quoy  voyant  Gargantua,  en  grande 
puissance  alla  les  secourir,  et  commença  son  artil- 
lerie à  hurter  sus  ce  quartier  de  murailles,  tant  que 
toute  la  force  de  la  ville  y  feut  revocquée.  Le 
moyne,  voyant  celluy  cousté  lequel  il  tenoit  assiégé 
dénué  de  gens  et  guardes,  magnanimement  tyra 
vers  le  fort,  et  tant  feist  qu'il  monta  sus  luy,  et 
aulcuns  de  ses  gens,  pensant  que  plus  de  craincte 
et  de  frayeur  donnent  ceulx  qui  surviennent  à  un 
conflict  que  ceulx  qui  lors  à  leur  force  combattent. 
Toutesfoysne  feist  oncques  effroy  jusques  à  ce  que 
tous  les  siens  eussent  guaigné  la  muraille,  excepté 
les  deux  cens  hommes  d'armes  qu'il  laissa  hors  pour 
les  hazars.  Puis  s'escria  horriblement,  et  les  siens 
ensemble,  et  sans  resistence  tuèrent  les  gardes  d'i- 
celle  porte,  et  la  ouvrirent  és  hommes  d'armes,  et 
en  toute  fîereté  coururent  ensemble  vers  la  porte 
de  l'orient,  où  estoit  le  desarroy,  et  par  derrière 
renversèrent  toute  leur  force. 

Voyans,  les  assiégez,  de  tous  coustez  les  Gargan- 
tuistes  avoir  gaigné  la  ville,  se  rendirent  au  moyne 
à  mercy.  Le  moyne  leurs  feist  rendre  les  bastons 
et  armes,  et  tous  retirer  et  reserrer  par  les  églises, 
saisissant  tous  les  bastons  des  croix  et  commettant 
gens  és  portes  pour  les  garder  de  yssir;  puis,  ou- 

vrant  celle  porte  orientale,  sortit  au  secours  de 
Gargantua.  Mais  Picrochole  pensoit  que  le  secours 
luy  venoit  de  la  ville,  et  par  oultrecuidance  se  ha- 
zarda  plus  que  devant,  jusques  à  ce  que  Gargantua 
s'escrya  :  «  Frère  Jean,  mon  amy,  frère  Jean,  en 
bonne  heure  soyez  venu  !  »  Adoncques,  congnois- 
sant  Picrochole  et  ses  gens  que  tout  estoit  déses- 
péré, prindrent  la  fuyte  en  tous  endroictz.  Gar- 
gantua les  poursuyvit  jusques  prés  Vaugaudry , 
tuant  et  massacrant,  puis  sonna  la  retraicte. 


CHAPITRE  XLIX 

Comment  Picrochole,  fuiant,  feut  surprins  de  maies 
fortunes,  et  ce  que  feit  Gargantua  après  la  ba- 
taille. 

Jicrochole,  ainsi  désespéré,  s'en  fuyt 
Iversl'Isle  Bouchait,  et  au  chemin  de 
>  Rivière  son  cheval  bruncha  par  terre, 
_Jà  quoy  tant  feut  indigné  que  de  son 
^éTîeUia  en  sa  choie  ;  puis,  ne  trouvant  per- 
sonne qui  le  remontast,  voulut  prendre  un  asne  du 
moulin  qui  là  auprès  estoit,  mais  les  meusniers  le 
meurtrirent  tout  de  coups  et  le  destrousserent  de 
ses  habillemens,  et  luy  baillèrent  pour  soy  couvrir 
une  meschante  sequenye.  Ainsi  s'en  alla  le  pauvre 
cholérique  ;  puis,  passant  l'eau  au  Port  Huaux  et 
racontant  ses  maies  fortunes,  feut  advisé  par  une 


I°4  LIVRE  I,   CHAPITRE  XLIX 

vieille  Lourpidon  que  son  royaulme  luy  seroit  rendu 
à  la  venue  des  Cocquecigrues.  Depuis  ne  sçait-on 
qu  il  est  devenu.  Toutesfoys  l'on  m'a  dict  qu'il  est 
de  présent  pauvre  gaignedenier  à  Lyon,  cholere 
comme  davant,  et  tousjours  se  guemente  à  tous  es- 
trangiers  de  la  venue  des  Cocquecigrues,  espérant 
certainement,  scelon  la  prophétie  de  la  vieille,  estre 
à  leur  venue  réintégré  à  son  rojaulme. 

Après  leur  retraicte,  Gargantua  premièrement 
recensa  les  gens,  et  trouva  que  peu  d'iceulx  estoient 
•  peiyz  en  la  bataille,  sçavoir  est  quelques  gens  de 
pied  de  la  bande  du  capitaine  Tolmere,  et  Pono- 
crates,  qui  avoit  un  coup  de  harquebouze  en  son 
pourpoinct.  Puis  les  feist  refraischir  chascun  par  sa 
bande,  et  commanda  és  thesauriers  que  ce  repas 
leur  feust  défrayé  et  payé,  et  que  l'on  ne  feist  oul- 
trage  quelconques  en  la  ville,  veu  qu'elle  estoit 
sienne,  et  après  leur  repas  ilz  comparussent  en  la 
place  davant  le  chasteau,  et  la  seroient  payez  pour 
six  mois,  ce  que  feut  faict.  Puis  feist  convenir  davant 
soy  en  ladicte  place  tous  ceulx  qui  là  restoient  de 
la  part  de  Picrochole,  esquelz,  presens  tous  ses 
princes  et  capitaines,  parla  comme  s'ensuit  : 

La  Contion  que  feist  Gargantua  és  vaincus. 

I os  pères,  ayeulx  et  ancestres,  de  toute 
^memoyre,  ont  esté  de  ce  sens  et  de  ceste 
l  nature,  que  des  batailles  par  eulx  con- 
_\sommées  ont  pour  signe  mémorial  des 
triumphes  et  victoires  plus  voluntiers  érigé  trophées  et 
monumens  és  cueurs  des  vaincuz  par  grâce  que  és 
terres  par  eulx  conquestées  par  architecture,  car  plus 
estimaient  la  vive  souvenance  des  humains  acquise  par 
libéralité  que  la  mute  inscription  des  arcs,  colom- 
nes  et  pyramides,  subjecte  és  calamitez  de  Pair  et  envie 
d'un  chascun.  Souvenir  assez  vous  peut  de  la  man- 
suétude dont  Hz  usèrent  envers  les  Bretons  à  la  jour- 
née de  Sainct-Aubin  du  Cormier  et  à  la  démolition 
de  Parthenay.  Vous  avez  entendu,  et  entendent  ad- 
mirez le  bon  traictement  qu'ilz  feirent  és  barbares  de 
Spagnola,  qui  avoient  pillé,  depopulé  et  saccaigé  les 
fins  maritimes  de  Olone  et  Thalmondoys. 

Tout  ce  ciel  a  esté  remply  des  louanges  et  grada- 
tions que  vous-mesmes  et  vos  pères  feistes  lors  que 
Alpharbal,  roy  de  Canarre,  non  assovy  de  ses  for- 
tunes, envahyt  furieusement  le  pays  de  Onys,  exer- 
cent la  piraticque  en  toutes  les  isles  armoricques  et  ré- 
gions confines.  Il  feut  en  juste  bataille  navale  prins 
et  vaincu  de  mon  pere,  auquel  Dieu  soit  garde  et 
protecteur.  Mais  quoy  ?  au  cas  que  les  aultres  roys  et 

empereurs,  voire,  qui  se  font  nommer  catholicques , 
■l'eussent  misérablement  traictê,  durement  emprisonné 
■et  rançonné  extrêmement,  il  le  traicta  courtoisement, 
amiablement,  le  logea  avecques  soy  en  son  palays, 
et  par  incroyable  debonnaireté  le  renvoya  en  saufcon- 
duyt  chargé  de  dons,  chargé  de  grâces,  chargé  de 
toutes  offices  d'amytié.  Qu'en  est-il  advenu?  Luy, 
retourné  en  ses  terres,  feist  assembler  tous  les  princes 
et  Estatz  de  son  royaulme,  leurs  exposa  l'humanité 
■qu'il  avoit  en  nous  cogneu,  et  les  pria  sur  ce  délibérer 
en  façon  que  le  monde  y  eust  exemple,  comme  avoit 
ja  en  nous  de  gracieuseté  honeste,  aussi  en  eulx  de 
honesteté  gracieuse.  La  feut  décrété  par  consentement 
unanime  que  l'on  offreroit  entièrement  leurs  terres, 
dommaines  et  royaulme,  à  en  faire  selon  nostre  ar- 
bitre. 

Alpharbal,  en  propre  personne,  soubdain  retourna 
avecques  neuf  mille  trente  et  huyt  grandes  naufz  one- 
raires,  menant  non  seulement  les  thesors  de  sa  mai- 
son et  lignée  royalle,  mais  presque  de  tout  le  pays: 
car,  soy  embarquant  pour  faire  voille  au  vent  vesten 
nord-est,  chascun  à  la  foulle  gettoit  dedans  icelles 
or,  argent,  bagues,  joyaulx ,  espiceries,  drogues  et 
odeurs  aromaticques,  papegays,  pélicans,  guenons, 
civettes,  genettes,  porcz-espicz.  Poinct  n'estoit  filz  de 
bonne  mere  réputé  qui  dedans  ne  gettast  ce  que  avoit 
de  singulier. 

Arrivé  que  feut,  vouloit  baiser  les piedz  de  mondict 
pere;  le  faict  feut  estimé  indigne  et  ne  feut  toléré, 


GARGANTUA  I&? 

vins  fut  embrassé  socialement.  Offrit  ses  presens;  Hz 
ne  f eurent  receupz  par  trop  estre  excessifz  ;  se  donna 
mancipe  et  serf  voluntaire,  soy  et  sa  postérité;  ce  ne 
feut  accepté  par  ne  sembler  équitable;  céda  par  1e 
décret  des  Estatz  ses  terres  et  royaulme,  offrant  la 
transaction  et  transport  signé,  scellé  et  ratifié  de  tous 
ceulx  qui  faire  le  debvoient  :  ce  fut  totalement  refusé, 
et  les  contractz  gettés  au  feu. 

La  fin  feut  que  mon  dict  pere  commença  lamenter 
de  pitié  et  pleurer  copieusement,  considérant  le  franc 
vouloir  et  simplicité  des  Canarriens,  et  par  motz  ex- 
quis et  sentences  congrues  diminuoit  le  bon  tour  qu'il 
leur  avoit  faict,  disant  ne  leur  avoir  faict  bien  qui 
feut  à  l'estimation  d'un  bouton,  et  si  rien  d'honnes- 
teté  leur  avoit  monstré,  il  estait  tenu  de  ce  faire.  Mais 
mnt  plus  l'augmentait  Alpharbal.  Quelle  feut  l'yssuej 
En  lieu  que  pour  sa  rançon,  prinze  à  toute  extrémité, 
eussions  peu  tyrannicquement  exiger  vingt  foys  cent 
mille  escutz,  et  retenir  pour  houstaigers  ses  enfans 
aisnez,  Hz  se  sont  faictz  tributaires  perpetuelz,  et 
obligez  nous  bailler  par  chascun  an  deux  millions  d'or 
affiné  à  vingt  quatre  karatz.  Hz  nous  feurent  l'année 
première  icy  payez;  la  seconde,  de  franc  vouloir,  en 
payèrent  vingt  trois  cens  mille  escuz;  la  tierce  vingt 
six  cens  mille,  la  quarte  troys  millions,  et  tant  tous- 
jours  croissent  de  leur  bon  gré  que  serons  contrainctz 
leurs  inhiber  de  rien  plus  nous  apporter.  C'est  la  na- 
ture de  gratuité,  car  le  temps,  qui  toutes  choses  ronge 
et  diminue,  augmente  et  accroist  les  biensfaicts,  parce 

qu'un  bon  tour  libéralement  faict  à  homme  de 
raison  croist  continuement  par  noble  pensée  et  re- 
membrance.  Ne  voulant  doncques  aulcunement  dégé- 
nérer de  la  debonnaireté  héréditaire  de  mes  parens, 
maintenant  je  vous  absoulz  et  délivre,  et  vous  rends 
francs  et  libères  comme  par  avant. 

D'abondant,  serez  à  Vyssue  des  portes  payez  chas- 
cun  pour  troys  moys,  pour  vous  pouvoir  retirer  en 
voz  maisons  et  familles,  et  vous  conduiront  en  saul- 
veté  six  cens  hommes  d'armes  et  huyct  mille  hommes 
de  pié,  soubz  la  conduicte  de  mon  escuyer  Alexandre, 
affin  que  par  les  paysans  ne  soyez  oultragez.  Dieu 
soit  avecques  vous  ! 

Je  regrette  de  tout  mon  cueur  que  n'est  icy  Picro- 
chole,  car  je  luy  eusse  donné  à  entendre  que  sans 
mon  vouloir,  sans  espoir  de  accroistre  ny  mon  bien 
ny  mon  nom,  estoit  faicte  ceste  guerre.  Mais,  puis 
qu'il  est  esperdu,  et  ne  sçait  on  où,  ny  comment  est 
esvanoui,  je  veulx  que  son  royaulme  demeure  entier  à 
son  filz,  lequel,  par  ce  qu'est  par  trop  bas  d'eage, 
car  il  n'a  encores  cinq  ans  accompliz,  sera  gouverné 
et  instruict  par  les  anciens  princes  et  gens  sçavans  du 
royaulme.  Et  par  autant  q'un  royaulme  ainsi  désolé 
îeroit  facilement  ruiné  si  on  ne  refrenoit  la  convoytise 
it  avarice  des  administrateurs  d'icelluy,  je  ordonne  et 
>eulx  que  Ponocrates  soit  sus  tous  ses  gouverneurs  en- 
zndant,  avecques  auctorité  à  ce  requise,  et  assidu 
avecques  l'enfant  jusques  à  ce  qu'il  le  congnoistra 
idoine  de  povoir  par  soy  régir  et  régner. 

Je  considère  que  facilité  trop  énervée  et  dissolue  de 
pardonner  es  malfaisans  leur  est  occasion  de  plus  lé- 
gèrement derechief  mal  faire  par  ceste  pernicieuse 
confiance  de  grâce.  Je  considère  que  Moyse,  le  plus 
doulx  homme  qui  de  son  temps  feust  sus  la  terre  ai- 
grement punissoit  les  mutins  et  séditieux  on  peuple  de 
Israël.  Je  considère  que  Jules  César,  empereur  tant 
débonnaire  que  de  luy  dict  Ciceron  que  sa  fortune 
rien  plus  souverain  n'avoit,  sinon  qu'il  pouvait,  et  sa 
vertus  meilleur  n'avoit,  sinon  qu'il  vouloit  tous,ours 
sauver  et  pardonner  à  un  chascun,  icelluy  toutesfoys, 
ce  non  obstant,  en  certains  endroietz  punit  rigoureu- 
sement les  aucteurs  de  rébellion. 

A  ces  exemples  je  veulx  que  me  livrez  avant  le  dé- 
partir: premièrement,  ce  beau  Marquet,  qui  a  este 
source  et  cause  première  de  ceste  guerre  par  sa  vaine 
outrecuidance;  secondement,  ses  compagnons  fon- 
ciers, qui  feurent  negligens  de  corriger  sa  teste  folle 
sus  l'instant;  et  finablement  tous  les  conseilliez,  capi- 
taines, officiers  et  domestiques  de  Picrochole  lesque  z 
le  auroient  incité,  loué  ou  conseillé  de  sortir  ses  li- 
mites pour  ainsi  nous  inquiéter .  » 

CHAPITRE  LI 

Comment  les  videurs  Gargahtuistes  (eurent  recom- 
pensez  après  la  bataille. 

«TE  concion  faicte  par  Gargantua, 
Meurent  livrez  les  séditieux  par  luy  re- 
}quis,  exceptez  Spadassin,  Merdaille  et 
*>U*W®Menuail,  lesquelz  estoient  fuyz  six 
heures  davant  la  bataille,  l'un  jusques  au  col  de 
Laignel  d  une  traicte,  l'aultre  jusque  au  val  de 
Vyre,  1  aultre  ,usques  à  Logroine,  sans  derrière  soy 
reguarder  ny  prandre  alaine  par  chemin,  et  deux 

mal  ne  leurs  fe.st  Gargantua,  sinon  qu'il  Jes  or_ 
donna  pour  tirer  lc«  nrocc.c  x         •  -  . 
nu.il    i  P  SOn  lmP"merie,  la- 

quelle il  avoit  nouvellement  instituée 

^  Pu.s  ceulx  qui  là  estoient  mors  il  feist  honorable- 
ment inhumer  en  la  vallée  des  Noirettes  et  au 
amp  de  Bruslevieille.  Les  navrés  il  feist  panser  et 
tnucter  en  son  grand  Nosocome.  Après  advisa  é 
dommaiges  faictz  en  la  ville  et  habitans,  e  le 
eist  rembourcer  de  tous  leurs  interestz  à  leur  con- 
ess.on  et  serment,  et  y  feist  bastir  un  fort  chas- 
teau  y  commettant  gens  et  guet  pour  à  l'advenir 
m.eulx  soy  défendre  contre  les  soubdaines  es- 
meutes, 

Au  départir,  remercia  gratieusement  tous  les 
soubdars  de  ses  légions  qui  avoient  esté  à  ceste  de- 

faicte,  et  les  renvoya  hyverner  en  leurs  stations  et 
guarnison,  exceptez  aulcuns  de  la  légion  decumane, 
lesquelz  il  avoit  veu  en  la  journée  faire  quelques 
prouesses,  et  les  capiitanes  des  bandes,  lesquelz  il 
amena  avecques  soy  devers  Grandgousier.  A  la 
veue  et  venue  d'iceulx,  le  bon  homme  feut  tant 
joyeux  que  possible  ne  seroit  le  descripre.  Adonc 
leurs  feist  un  festin  le  plus  magnifîcque,  le  plus 
abundant  et  plus  délicieux  que  feust  veu  depuis  le 
temps  du  roy  Assuere.  A  l'issue  de  table,  il  dis- 
tribua à  chascun  d'iceulx  tout  le  parement  de  son 
buffet,  qui  estoit  au  poys  de  dis  huyt  cent  mille 
quatorze  bezans  d'or  en  grands  vases  d'antique, 
grands  potz,  grands  bassins,  grands  tasses,  couppes, 
potetz,  candélabres,  calathes,  nacelles,  violiers, 
drageouoirs  et  aultre  telle  vaisselle  toute  d'or  mas- 
sif, oultre  la  pierrerie,  esmail  et  ouvraige,  qui,  par 
estime  de  tous,  excedoit  en  pris  la  matière  d'iceulx; 
plus,  leurs  feist  compter  de  ses  coffres  à  chascun 
douze  cens  mille  escutz  contens,  et  d'abundant  à 
chascun  d'iceulx  donna  à  perpétuité,  excepté  s'ilz 
mouroient  sans  hoirs,  ses  chasteaulx  et  terres  voi- 
zines,  selon  que  plus  leurs  estoient  commodes. 

A  Ponocrates  donna  la  Rocheclermaud,  à  Gym- 
naste le  Couldray,  à  Eudemon  Montpensier,  le 
Rivau  à  Tolmere,  à  Ithybole  Montsoreau,  à  Aca- 
mas  Candé,  Varenes  à  Chironacte,  Gravot  à  Se- 
baste,  Quinquenais  à  Alexandre,  Ligre  à  Sophroné, 
et  ainsi  de  ses  aultres  places. 

CHAPITRE  LU 

Comment  Gargantua  feist  bastir  pour  le  moyne 
l'abbaye  de  Theleme. 

estoit  seulement  le  moyne  à  pourvoir, 
lequel  Gargantua  vouloit  faire  abbé 
de  Seuillé,  mais  il  le  refusa.  Il  luy 
_  voulut  donner  l'abbaye  de  Bourgueil 
ou  de  Sainct  Florent,  laquelle  mieulx  luy  duiroit, 
ou  toutes  deux  s'il  les  prenoit  à  gré,  mais  le  moyne 
luy  fîst  responce  peremptoire  que  de  moyne  il  ne 
vouloit  charge  ny  gouvernement  :  «  Car  comment, 
disoit-il,  pourroy  je  gouverner  aultruy,  qui  moy 
mesmes  gouverner  ne  sçaurois?  Si  vous  semblez 
que  je  vous  aye  faict  et  que  puisse  à  Padvenir  faire 
service  agréable,  oultroyez-moy  de  fonder  une  ab- 
baye à  mon  devis.  » 

La  demande  pleut  à  Gargantua,  et  offrit  tout 
son  pays  de  Theleme  jouste  la  rivière  de  Loyre,  à 
deux  lieues  de  la  grande  forest  du  Port-Huault, 
et  requist  à  Gargantua  qu'il  instituast  sa  religion 
au  contraire  de  toutes  aultres.  «  Premièrement 
doncques,  dist  Gargantua,  il  n'y  fauldra  ja  bastir 
murailles  au  circuit,  car  toutes  aultres  abbayes  sont 
fièrement  murées.  —  Voyre,  dist  le  moyne,  et  non 
sans  cause,  où  mur  y  a  et  davant  et  derrière,  y  a 
force  murmur,  envie  et  conspiration  mutue.  » 
Davantaige,  veu  que  en  certains  convents  de  ce 

monde  est  en  usance  que,  si  femme  aulcune  y  entre, 
j'entends  des  preudes  et  pudicques,  on  nettoyé  la 
place  par  laquelle  elles  ont  passé,  feut  ordonné  que 
si  religieux  ou  religieuse  y  entroit  par  cas  fortuit, 
on  nettoiroit  curieusement  tous  les  lieux  par  les- 
quelz  auraient  passé.  Et,  parce  que  és  religions  de 
ce  monde  tout  est  compassé,  limité  et  réglé  par 
heures,  feut  décrété  que  là  ne  serait  horrologe  ny 
quadrant  aulcun,  mais  selon  les  occasions  et  opoi- 
tunitez  seraient  toutes  les  œuvres  dispensées  :  car, 
disoit  Gargantua,  la  plus  vraye  perte  du  temps 
qu'il  sceust  estoit  de  compter  les  heures.  Quel  bien 
en  vient-il?  Et  la  plus  grande  resverie  du  monde 
estoit  soy  gouverner  au  son  d'une  cloche,  et  non 
au  dicté  de  bon  sens  et  entendement.  Item,  parce 
qu'en  icelluy  temps  on  ne  mettoit  en  religion  des 
femmes  sinon  celles  que  estoient  borgnes,  boy- 
teuses,  bossues,  laydes,  defaictes,  folles,  inse'nsées, 
malefïciées  et  tarées,  ny  les  hommes  sinon  catarrez, 
mal  nez,  niays  et  empesché  de  maison... 

«  A  propos,  dist  le  moyne,  une  femme  qui  n'est 
ny  belle  ny  bonne  à  quoy  vault  toille?  —  A  met- 
tre en  religion,  dist  Gargantua.  —  Voyre,  dist  le 
moyne,  et  à  faire  des  chemises.  » 

Feut  ordonné  que  là  ne  seraient  repceues  sinon 
les  belles,  bien  formées  et  bien  naturées,  et  les 
beaulx,  bien  formez  et  bien  naturez.  Item,  parce 
que  és  conventz  des  femmes  ne  entroient  les  hom- 
mes si  non  à  l'emblée  et  clandestinement,  feut  de- 

creté  que  ja  ne  seroient  là  les  femmes  au  cas  que 
n'y  feussent  les  hommes,  ny  les  hommes  en  cas  que 
n'y  feussent  les  femmes.  Item,  parce  que  tant 
hommes  que  femmes,  une  foys  repceuez  en  reli- 
gion, après  l'an  de  probation,  estoient  forcez  et 
astrinctz  y  demeurer  perpétuellement  leur  vie  du- 
rante, feust  estably  que  tant  hommes  que  femmes 
là  repceuz  sortiroient  quand  bon  leurs  sembleroit 
franchement  et  entièrement.  Item,  parce  que  ordi- 
nairement les  religieux  faisoient  troys  veuz,  sçavoir 
est  de  chasteté,  pauvreté  et  obediènce,  fut  con- 
stitué que  là  honorablement  on  peult  estre  marié, 
que  chascun  feut  riche  et  vesquist  en  liberté. 

Au  reguard  de  l'eage  légitime,  les  femmes  y  es- 
toient repceues  depuis  dix  jusques  à  quinze  ans,  les 
hommes  depuis  douze  jusques  à  dix  et  huict. 

CHAPITRE  LUI 

Comment  feut  bastie  et  dotée  l'abbaye  de 
Thelemites. 

our  le  bastiment  et  assortiment  de 
l'abbaye,  Gargantua  feist  livrer  de 
content  vingt  et  sept  cent  mille  huyt 
cent  trente  et  un  moutons  à  la  grand 
laine,  et  par  chascun  an,  jusques  à  ce  que  le  tout 
feust  parfaict,  assigna  sus  la  recepte  de  la  Dive 
seze  cent  soixante  et  neuf  mille  escuz  au  soleil,  et 

aultant  à  Pestoille  poussiniere.  Pour  la  fondation  et 
entretenement  d'icelle  donna  à  perpétuité  vingt 
troys  cent  soixante-neuf  mille  cinq  cens  quatorze 
nobles  à  la  rose  de  rente  foncière  indemnez, 
amortyz,  et  solvables  par  chascun  an  à  la  porte  de 
l'abbaye;  et  de  ce  leur  passa  belles  lettres. 

Le  bastiment  feut  en  figure  exagone,  en  telle 
façon  que  à  chascun  angle  estoit  bastie  une  grosse 
tour  ronde  à  la  capacité  de  soixante  pas  en  dia- 
mètre, et  estoient  toutes  pareilles  en  grosseur  et 
protraict.  La  rivière  de  Loyre  decoulloit  sus  l'as- 
pect de  septentrion.  Au  pied  d'icelle  estoit  une  des 
tours  assise,  nommée  Artice,  et,  tirant  vers  Porient, 
estoit  une  aultre  nommée  Calaer,  Paultre  ensuivant 
Anatole,  Paultre  après  Mesembrine,  Paultre  après 
Hesperie,  la  dernière  Cryere.  Entre  chascune  tour 
estoit  espace  de  troys  cent  douze  pas.  Le  tout 
basty  à  six  estages,  comprenent  les  caves  soubz 
terre  pour  un.  Le  second  estoit  voulté  à  la  forme 
d'une  anse  de  panier.  Le  reste  estoit  embranché 
de  guy  de  Flandres  à  forme  de  culz  de  lampes,  le 
dessus  couvert  d'ardoize  fine,  avec  Pendousseure 
de  plomb  à  figures  de  petits  manequins  et  animaulx 
bien  assortiz  et  dorez,  avec  les  goutieres  que  ys- 
soient  hors  la  muraille,  entre  les  croyzées,  pinctes 
en  figure  diagonale  de  or  et  azur,  jusques  en  terre, 
où  finissoient  en  grands  eschenaulx  qui  tous  con- 
duisoient  en  la  rivière  par  dessoubz  le  logis. 

Ledict  bastiment  estoit  cent  foys  plus  magni- 

ficque  que  n'est  Bonivet,  ne  Chambourg,  ne  Chan- 
tilly :  car  en  icelluy  estoient  neuf  mille  troys  cens 
trente  et  deux  chambres,  chascune  guarnie  de  arrière- 
chambre,  cabinet,  guarderobbe,  chapelle,  et  yssue 
en  une  grande  salle.  Entre  chascune  tour,  au  my- 
lieu  dudict  corps  de  logis,  estoit  une  viz  brizée 
dedans  icelluy  mesme  corps,  de  laquelle  les  mar- 
ches estoient  part  de  porphyre,  part  de  pierre  nu- 
midicque ,  part  de  marbre  serpentin ,  longues  de 
vingt  deux  piedz  ;  Pespesseur  estoit  de  troys  doigtz  ; 
Passiete  par  nombre  de  douze  entre  chascun  re- 
pous.  En  chascun  repous  estoient  deux  beaulx  ar- 
ceaulx  d'antique  par  lesquelz  estoit  repceu  la  clarté, 
et  par  iceulx  on  entroit  en  un  cabinet  faict  à  clere- 
voys,  de  largeur  de  ladicte  viz,  et  montoit  jusques 
au  dessus  la  couverture,  et  là  finoit  en  pavillon.  Par 
icelîe  viz  on  entroit  de  chascun  cousté  en  une 
rande  salle,  et  des  salles  és  chambres. 
Depuis  la  tour  Artice  jusques  à  Cryere  estoient 
les  belles  grandes  librairies  en  grec,  latin,  hebrieu, 
françoys,  tuscan  et  hespaignol,  disparties  par  les 
divers  estaiges  selon  iceulx  langaiges.  Au  mylieu 
estoit  une  merveilleuse  viz  de  laquelle  l'entrée  es- 
toit par  le  dehors  du  logis  en  un  arceau  large  de  six 
toizes.  Icelle  estoit  faicte  en  telle  symmetrie  et  ca- 
pacité que  six  "hommes  d'armes,  la  lance  sus  la 
cuisse,  povoient  de  front  ensemble  monter  jusques 
au  dessus  de  tout  le  bastiment.  Depuis  la  tour  Ana- 
tole jusques  à  Mesembrine  estoient  belles  grandes 

galleries  toutes  pinctes  des  antiques  prouesses,  his- 
toires et  descriptions  de  la  terre.  Au  milieu  estoit 
une  pareille  montée  et  porte  comme  avons  dict  du 
cousté  de  la  rivière.  Sus  iceile  porte  estoit  escript 
en  grosses  lettres  antiques  ce  que  s'ensuit. 

CHAPITRE  LIV 

Inscription  mise  sus  la  grande  porte  de  Theleme. 

y.  n'entrez  pas,  hypocrites,  bigotz, 
Vieulx  matagots,  marmiteux  borsoufiez^ 
Torcoulx,  badaulx,  plus  que  n'estoient  lesGotz 
Ny  Ostrogotz,  précurseurs  des  Magotz  ; 
Haires,  cagotz,  cafars  empantouflez. 
Gueux  mitouflez,  frapars  escorniflez, 
Befflez,  enflez,  fagoteurs  de  tabus, 
Tirez  ailleurs  pour  vendre  vos  abus. 


Vos  abus  meschans 
Rempliroient  mes  camps 
De  meschanceté, 
Et  par  faulseté 
Troubleroient  mes  chans 
Vos  abus  meschans. 


Cy  n'entrez  pas,  maschefains  practiciens, 

Clers,  basauchiens,  mangeurs  du  populaire., 

Officiaulx,  scribes  et  pharisiens, 

Juges,  anciens,  qui  les  bons  parroiciens 

Ainsi  que  chiens  mettez  au  capulaire. 

Vostre  salaire  est  au  patibulaire  ; 

Allez  y  braire  ;  icy  n'est  faict  excès 

Dont  en  voz  cours  on  deust  mouvoir  procès. 

Procès  et  debatz 
Peu  font  cy  d'ebatz, 
Où  l'on  vient  s'esbatre, 
A  vous  pour  debatre, 
Soyent  en  pleins  cabatz 
Procès  et  debatz. 

Cy  n'entrez  pas,  vous,  usuriers  chichars, 
Briffaulx,  leschars  qui  tousjours  amassez, 
Grippeminaulx,  avalleurs  de  frimars, 
Courbez,  camars,  qui  en  vos  coquemars 
De  mille  marcs  ja  n'auriez  assez; 
Poinct  esguassez  n'estes  quand  cabassez 
Et  entassez,  poiltrons  à  chicheface. 
La  maie  mort  en  ce  pas  vous  deface  ! 

Face  non  humaine 
De  telz  gens  qu'on  maine 
Raire  ailleurs  :  céans 
Ne  seroit  seans. 
Vuidez  ce  dommaine, 
Face  non  humaine. 

Cy  n'entrez  pas,  vous,  rassotez  mastins, 
Soirs  ny  matins,  vieux  chagrins  et  jaloux; 
Ny  vous  aussi,  séditieux,  mutins, 
Larves,  lutins,  de  dangier  palatins, 
Grecz  ou  Latins,  plus  à  craindre  que  loups; 
Ny  vous,  gualous,  verollez  jusqu'à  l'ous  : 
Portez  vos  loups  ailleurs  paistre  en  bonheur, 
Croustelevez  remplis  de  deshonneur. 

Honneur,  los,  deduict, 
Ceaiib  est  desduict 
Par  joyeux  acords. 
Tous  sont  sains  au  corps; 
Par  ce  bien  leur  duict 
Honneur,  los,  deduict. 

Cy  entrez,  vous,  et  bien  soyez  venuz 

Et  parvenuz,  tous  nobles  chevaliers  ; 

Cy  est  le  lieu  où  sont  les  revenuz 

Bien  advenuz,  afin  que  entretenuz, 

Grands  et  menuz,  tous  soyez  à  milliers. 

Mes  familliers  serez  et  peculiers, 

Frisques,  gualliers,  joyeux,  plaisans,  mignons, 

En  gênerai  tous  gentilz  compaignons. 

Compaignons  gentilz, 

Serains  et  subtilz, 

Hors  de  vilité, 

De  civilité 

Cy  sont  les  oustilz, 

Compaignons  gentilz. 

Cy  entrez,  vous  qui  le  sainct  Evangile 
En  sens  agile  annoncez,  quoy  qu'on  gronde; 
Céans  aurez  un  refuge  et  bastille 
Contre  l'hostile  Erreur,  qui  tant  postille 
Par  son  faulx  stile  empoizonner  le  monde  ; 
Entrez,  qu'on  fonde  icy  la  Foy  profonde, 
Puis  qu'on  confonde,  et  par  voix  et  par  rolle, 
Les  ennemys  de  la  saincte  Parolle. 

La  Parolle  saincte 
Ja  ne  soit  extaincte 
En  ce  lieu  tressainct; 
Chascun  en  soit  ceinct, 
Chascune  ay  enceincte 
La  Parolle  saincte. 

Cy  entrez,  vous,  dames  de  hault  paraige; 
En  franc  couraige  entrez-y  en  bon  heur. 
Fleurs  de  beaulté  à  céleste  visaige, 
A  droit  corsaige,  à  maintien  prude  et  saige; 
En  ce  passaige  est  le  séjour  d'honneur. 
Le  hault  seigneur  qui  du  lieu  feut  donneur 

Et  guerdonneur  pour  vous  l'a  ordonné, 
Et  pour  frayer  à  tout  prou  or  donné. 

Or  donné  par  don 
Ordonne  pardon 
A  cil  qui  le  donne, 
Et  tresbien  guerdonne 
Tout  mortel  preud'hom 
Or  donné  par  don. 

CHAPITRE  LV 

Comment  estoit  le  manoir  des  Thelemites. 

u  millieu  de  la  basse  court  estoit  une 
fontaine  magnificque  de  bel  alabastre  ; 
au  dessus  les  troys  Grâces  avecques 
cornes  d'abondance,  et  gettoient  Peau 
par  les  mammelles,  bouche,  aureilles,  yeulx  et  aul- 
tres  ouvertures  du  corps. 

Le  dedans  du  logis  sus  la  dicte  basse  court  es- 
toit sus  gros  pilliers  de  cassidoine  et  porphyre,  à 
beaulx  ars  d'antique,  au  dedans  desquelz  estoient 
belles  gualeries  longues  et  amples,  aornées  de  pinc- 
tures,  de  cornes  de  cerfz,  licornes,  rhinocéros, 
hippopotames,  dens  de  elephans  et  aultres  choses 
spectables. 

Le  logis  des  dames  comprenoit  depuis  la  tour 
Artice  jusques  à  la  porte  Mesembrine.  Les  hom- 
mes occupoient  le  reste.  Devant  ledict  logis  des 

dames,  affin  qu'elles  eussent  l'esbatement ,  entre 
les  deux  premières  tours,  au  dehors,  estoient  les 
lices,  l'hippodrome,  le  théâtre  et  natatoires,  avec- 
ques  les  bains  mirifiques  à  triple  solier,  bien  garniz 
de  tous  assortemens  et  foyzon  d'eau  de  myre. 

Jouxte  la  rivière  estoit  le  beau  jardin  de  plai- 
sance; au  millieu  d'icelluy  le  beau  labirynte.  Entre 
les  deux  aultres  tours  estoient  les  jeux  de  paulme 
et  de  grosse  balle.  Du  costé  de  la  tour  Cryere  es- 
toit  le  vergier,  plein  de  tous  arbres  fructiers,  toutes 
ordonnées  en  ordre  quineunce.  Au  bout  estoit  le 
grand  parc,  foizonnant  en  toute  beste  sauvagine. 
Entre  les  tierces  tours  estoient  les  butes  pour  l'ar- 
quebuse, l'arc  et  l'arbaleste  ;  les  offices  hors  la  tour 
Hesperie,  à  simple  estaige  ;  l'escurye  au  delà  des 
offices;  la  faulconnerie  au  davant  d'icelles,  gou- 
vernée par  asturciers  bien  expers  en  l'art,  et  estoit 
annuellement  fournie  par  les  Candiens,  Vénitiens  et 
Sarmates,  de  toutes  sortes  d'oiseaulx  paragons , 
aigles,  gerfaulx,  autours,  sacres,  laniers,  faulcons , 
esparviers,  esmerillons  et  aultres,  tant  bien  faictz 
et  domestisquez  que,  partans  du  chasteau  pour 
s'esbatre  és  champs,  prenoient  tout  ce  que  rencon- 
troient.  La  vénerie  estoit  un  peu  plus  loing,  tyrant 
vers  le  parc. 

Toutes  les  salles,  chambres  et  cabinetz,  estoient 
tapissez  en  diverses  sortes,  selon  les  saisons  de  l'an- 
née. Tout  le  pavé  estoit  couvert  de  drap  verd.  Les 
lictz  estoient  de  broderie.   En   chascune  arrière 

chambre  estoit  un  miroir  de  christallin  enchâssé  en 
or  fin,  au  tour  garnj  de  perles,  et  estoit  de  telle 
grandeur  qu'il  povoit  véritablement  représenter 
toute  la  personne.  A  l'issue  des  salles  du  logis  des 
dames  estoient  les  parfumeurs  et  testonneurs,  par 
les  mains  desquelz  passoient  les  hommes  quand  ilz 
visitaient  les  dames.  Iceulx  fournissoient  par  chas- 
cun  matin  les  chambres  des  dames  d'eau  rose,  d'eau 
de  naphe,  d'eau  d'ange,  et  à  chascune  la  précieuse 
cassollette  vaporante  de  toutes  drogues  aromatiques. 

CHAPITRE  LVI 

Comment  estoient  vestuz  les  religieux  et  religieuses 
de  Theleme. 

[es  dames,  au  commencement  de  la 
)  fondation,  se  habilloient  à  leur  plaisir 
jet  arbitre.  Depuis  feurent  reforméez 
S  par  leur  franc  vouloir  en  la  façon  que 
s'ensuyt  :  elles  portoient  chausses  d'escarlatte  ou 
de  migraine,  et  passoient  lesdictes  chausses  le  ge- 
noul  au  dessus  par  troys  doigtz  justement,  et  ceste 
tîziere  estoit  de  quelques  belles  broderies  et  des- 
coupures. Les  jartieres  estoient  de  la  couleur  de 
leurs  bracelletz,  et  comprenoient  le  genoul  au  des- 
dessus et  dessoubz.  Les  souliers,  escarpins  et  pan- 
toufles, de  velours  cramoizi,  rouge,  ou  violet,  des- 
chicquettées  à  barbe  d'escrevisse. 

Au  dessus  de  la  chemise  vestoient  la  belle  vas- 
quine  de  quelque  beau  camelot  de  soye  ;  sus  icelle 
vestoient  la  verdugale  de  tafetas  blanc,  rouge, 
tanné,  grys,  etc.  Au  dessus  la  cotte  de  tafetas 
d'argent  faict  à  broderies  de  fin  or,  et  à  l'agueille 
entortillé,  ou,  selon  que  bon  leur  sembloit,  et  cor- 
respondent à  la  disposition  de  F  air,  de  satin,  damas, 
velours,  orangé,  tanné,  verd,  cendré,  bleu,  jaune, 
clair,  rouge,  cramoyzi,  blanc,  drap  d'or,  toille  d'ar- 
gent, de  canetille,  de  brodure,  selon  les  festes. 
Les  robbes,  selon  la  saison,  de  toile  d'or  à  frizure 
d'argent,  de  satin  rouge  couvert  de  cannetille  d'or, 
de  tafetas  blanc,  bleu,  noir,  tanné,  sarge  de  soye, 
camelot  de  soye,  velours,  drap  d'argent,  toile  d'ar- 
gent, or  traict,  velours  ou  satin  porfilé  d'or  en  di- 
verses protraictures. 

En  esté,  quelques  jours,  en  lieu  de  robbes  por- 
toient  belles  marlottes  des  parures  susdictes,  ou 
quelques  bernes  à  la  moresque,  de  velours  violet  à 
frizure  d'or  sus  canetille  d'argent,  ou  à  cordelières 
d'or  guarnies  aux  rencontres  de  petites  perles  in- 
dicques.  Et  tousjours  le  beau  panache,  selon  les 
couleurs  des  manchons,  et  bien  guarny  de  papil- 
lettes  d'or. 

En  hyver,  robbes  de  tafetas  des  couleurs  comme 
dessus,  fourrées  de  loups  cerviers,  genettes  noires, 
martres  deCalabre,  zibelines,  etaultres  fourrures  pré- 
cieuses. Les  patenostres,  anneaulx,  jazerans,  carcans, 
estoient  de  fines  pierreries,  escarboucles,  rubys,  ba- 

lays,  diamans,  saphiz,  esmeraudes,  turquoyzes,  gre- 
natz,  agathes,  beriiles,  perles  et  unions  d'excellence. 

L'acoustrement  de  la  teste  estoit  selon  le  temps. 
En  hyver,  à  la  mode  françoyse  ;  au  printemps,  à  l'es- 
pagnole; en  esté,  à  la  tusque.  Exceptez  les  festes 
et  dimanches,  esquelz  portoient  accoustrement 
françoys,  par  ce  qu'il  est  plus  honorable  et  mieulx 
sent  la  pudicité  matronale. 

Les  hommes  estoient  habillez  à  leur  mode: 
chaussés  pour  le  bas  d'estamet,  ou  serge  drapée, 
d'escarlatte,  de  migraine,  blanc  ou  noir.  Les  hault 
de  velours  d'icelles  couleurs,  ou  bien  prés  appro- 
chantes, brodées  et  deschicquetées  selon  leur  inven- 
tion. Le  pourpoint  de  drap  d'or,  d'argent,  de  ve- 
lours, satin,  damas,  tafetas,  de  mesmes  couleurs, 
deschicquettés,  broudez  et  acoustrez  en  paragon  ; 
les  aguillettes  de  soye  de  mesmes  couleurs  ;  les  fers 
d'or  bien  esmaillez;  les  sayez  et  chamarres  de  drap 
d'or,  toille  d'or,  drap  d'argent,  velours  porfilé  à  plai- 
sir ;  les  robbes autant  précieuses  comme  des  dames; 
les  ceinctures  de  soye,  des  couleurs  du  pourpoinct. 
Chascun  la  belle  espée  au  cousté,  la  poignée  dorée, 
le  fourreau  de  velours  de  la  couleur  des  chausses, 
le  bout  d'or  et  de  orfèvrerie,  le  poignart  de  mesmes.' 
Le  bonnet  de  velours  noir,  garny  de  force  bagues 
et  boutons  d'or;  la  plume  blanche  par  dessus  mi- 
gnonnement  partie  à  paillettes  d'or,  au  bout  des- 
quelles pendoient  en  papillettes  beaulx  rubiz,  es- 
merauldes,  etc. 

Mais  telle  sympathie  estoit  entre  les  hommes  et 
les  femmes  que  par  chascun  jour  ilz  estoient  vestuz 
de  semblable  parure  ;  et,  pour  à  ce  ne  faillir,  estoient 
certains  gentilz  hommes  ordonnez  pour  dire  es 
hommes,  par  chascun  matin,  quelle  livrée  les  dames 
vouloient  en  icelle  journée  porter,  car  le  tout  es- 
toit  faict  selon  l'arbitre  des  dames.  En  ces  veste- 
mens  tant  propres  et  accoustremens  tant  riches,  ne 
pensez  que  eulx  ny  elles  perdissent  temps  aulcun  : 
car  les  maistres  des  garde-robbes  avoient  toute  la 
vesture  tant  preste  par  chascun  matin,  et  les  dames 
de  chambres  tant  bien  estoient  aprinses  que  en  un 
moment  elles  estoient  prestes  et  habillez  de  pied 
en  cap. 

Et,  pour  iceulx  accoustremens  avoir  en  meilleur 
oportunité,  au  tour  du  boys  de  Theleme  estoit  un 
grand  corps  de  maison  long  de  demye  lieue,  bien 
clair  et  assorty,  en  laquelle  demouroient  les  orfè- 
vres, lapidaires,  brodeurs,  tailleurs,  tireurs  d'or, 
veloutiers,  tapissiers  et  aultelissiers,  et  là  œuvroient 
chascun  de  son  mestier,  et  le  tout  pour  les  susdictz 
religieux  et  religieuses. 

Iceulx  estoient  fourniz  de  matière  et  estoffe  par 
les  mains  du  seigneur  Nausiclete,  lequel  par  chas- 
cun an  leurs  rendoit  sept  navires  des  isles  de  Per- 
las et  Canibabes,  chargées  de  lingotz  d'or,  de  soye 
crue,  de  perles  et  pierreries.  Si  quelques  unions 
tendoient  à  vétusté  et  changeoient  de  naïfve  blan- 
cheur, icelles  par  leur  art  renouvelloient  en  les 

donnant  à  manger  à  quelques  beaulx  cocqs,  comme 
on  baille  cure  és  faulcons. 


CHAPITRE  LVII 

Comment  estoient  reiglez  les  Thelemites  à  leur 
manière  de  vivre. 

)  oute  leur  vie  estoit  employée  non  par 
jloix,  statuz  ou  reigles,  mais  selon 
jleur  vouloir  et  franc  arbitre:  se  le- 
»  voient  du  lict  quand  bon  leur  sem- 
blât, beuvoient,  mangeoient,  travaillent,  dor- 
moient  quand  le  désir  leur  venoit.  Nul  ne  les 
esveifloit;  nul  ne  les  parforceoit  ny  à  boyre,  ny  à 
manger,  ny  à  faire  chose  aultre  quelconcques.'  Ainsi 
lavoit  estably  Gargantua.  En  leur  reigle  n'estoit 
que  ceste  clause  : 

FAY     CE     C^UE  VOULDRAS, 

parce  que  gens  libères,  bien  nez,  bien  instruictz, 
conversans  en  compagnies  honnestes,  ont  par  na- 
ture un  instinct  et  aguillon  qui  tousjours  les  poulse 
à  faictz  vertueux  et  retire  de  vice,  lequel  ilz  nom- 
moient  honneur.  Iceulx,  quand  par  vile  subjection 
et  contraincte  sont  déprimez  et  asserviz,  détour- 
nent la  noble  affection  par  laquelle  à  vertuz  fran- 
chement tendoient,  à  déposer  et  enfraindre  ce  joug 
de  servitude  :  car  nous  entreprenons  tousjours 

choses  deffendues,  et  convoitons  ce  que  nous  est 
dénié. 

Par  ceste  liberté  entrèrent  en  louable  émulation 
de  faire  tous  ce  que  à  un  seul  voyoient  plaire.  Si 
quelq'un  ou  quelq'une  disoit  :  «  Beuvons,  »  tous 
buvoient.  Si  disoit  :  «  Jouons,  »  tous  jouoient.  Si 
disoit:  «  Allons  à  l'esbat  és  champs,  »  tous  y  al- 
loient.  Si  c'estoit  pour  voiler  ou  chasser,  les  dames, 
montées  sus  belles  hacquenées  avecques  leurs  pale- 
froy  gourrier,  sus  le  poing  mignonnement  enguan- 
telé  portoient  chascune  ou  un  esparvier,  ou  un  la- 
neret,  ou  un  esmerillon.  Les  hommes  portoient  les 
aultres  oyseaulx. 

Tant  noblement  estoient  apprins  qu'il  n'estoit 
entre  eulx  celluy  ne  celle  qui  ne  sceust  lire,  esc  ri- 
Jî££>  chanter,  jouer  d'instrumens  harmonieux,  parler, 
de  cinq  et  six  languaiges,  et  en  iceulx  composer  tant 
en  carme  que  en  oraison  solue. 

Jamais  ne  feurent  veuz  chevaliers  tant  preux,  tant 
gualans,  tant  dextres  à  pied  et  à  cheval,  plus  vers, 
mieulx  remuans,  mieulx  manians  tous  bastons,  que 
là  estoient.  Jamais  ne  feurent  veues  dames  tant 
propres,  tant  mignonnes,  moins  fascheuses,  plus 
doctes  à  la  main,  à  Pagueille,  à  tout  acte  muliebre 
honneste  et  libère,  que  là  estoient. 

Par  ceste  raison,  quand  le  temps  venu  estoit  que 
aulcun  d'icelle  abbaye,  ou  à  la  requeste  de  ses  pa- 
rens,  ou  pour  aultres  causes,  voulust  issir  hors, 
avecques  soy  il  emmenoit  une  des  dames,  celle  la- 

quelle  Tauroit  prins  pour  son  dévot,  et  estoient  en- 
semble mariez  ;  et  si  bien  avoient  vescu  à  Theleme 
en  dévotion  et  amytié,  encore  mieulx  la  conti- 
mioient  ilz  en  mariaige,  d'autant  se  entreaymoient 
ilz  à  la  fin  de  leurs  jours  comme  le  premier  de  leurs 
nopces. 

Je  ne  veulx  oublier  vous  descripre  un  énigme 
qui  fut  trouvé  aux  fondemens  de  l'abbaye  en  une 
grande  lame  de  bronze.  Tel  estoit  comme  s'en- 
suyt  : 


CHAPITRE  LVIII 

Enigme  en  prophétie. 

auvres  humains  qui  bon  heur  attendez, 
Levez  vos  cueurs  et  mes  dictz  entendez. 
S'il  est  permis  de  croyre  fermement 
Que,  parles  corps  quisont  au  Firmament, 
Humain  esprit  de  soy  puisse  advenir 
A  prononcer  les  choses  à  venir, 
Ou  si  l'on  peut  par  divine  puissance 
Du  sort  futur  avoir  la  congnoissance, 
Tant  que  l'on  juge  en  asseuré  discours 
Des  ans  loingtains  la  destinée  et  cours, 
Je  fois  sçavoir  à  qui  le  veult  entendre 
Que  cest  hyver  prochain,  sans  plus  attendre. 
Voire  plus  tost,  en  ce  lieu  où  nous  sommes 
Il  sortira  une  manière  d'hommes, 
Las  du  repoz  et  faschez  du  séjour, 
Qui  franchement  iront,  et  de  plein  jour, 
Subourner  gens  de  toutes  qualitez 
A  différent  et  partialitez. 

Et  qui  vouldra  les  croyre  et  escouter, 

Quoy  qu'il  en  doibve  advenir  et  couster, 

Hz  feront  mettre  en  debatz  apparentz 

Amys  entre  eulx  et  les  proches  parents  : 

Le  filz  hardy  ne  craindra  l'impropere 

De  se  bender  contre  son  propre  pere  ; 

Mesmes  les  grandz  de  noble  lieu  sailliz 

De  leurs  subjectz  se  verront  assailliz, 

Et  le  debvoir  d'honneur  et  révérence 

Perdra  pour  lors  tout  ordre  et  différence, 

Car  ilz  diront  que  chascun  à  son  tour 

Doibt  aller  hault,  et  puis  faire  retour, 

Et  sur  ce  poinct  aura  tant  de  meslées, 

Tant  de  discordz,  venues  et  allées, 

Que  nulle  histoyre  où  sont  les  grands  merveilles 

A  faict  récit  d'esmotions  pareilles. 

Lors  se  verra  maint  homme  de  valeur, 

Par  Pesguillon  de  jeunesse  et  chaleur, 

Et  croire  trop  ce  fervent  appétit, 

Mourir  en  fleur  et  vivre  bien  petit. 

Et  ne  pourra  nul  laisser  cest  ouvrage, 

Si  une  fois  il  y  met  le  couraige, 

Qu'il  n'ayt  emply  par  noises  et  debatz 

Le  ciel  de  bruit  et  la  terre  de  pas. 

Alors  auront  non  moindre  authorité 

Hommes  sans  foy  que  gens  de  venté, 

Car  tous  suyvront  la  créance  et  estude 

De  l'ignorante  et  sotte  multitude, 

Dont  le  plus  lourd  sera  receu  pour  juge 

O  dommaigeable  et  pénible  déluge  ! 

Déluge,  dy-je,  et  à  bonne  raison, 

Car  ce  travail  ne  perdra  sa  saison 

Ny  n'en  sera  délivrée  la  terre 

Jusques  à  tant  qu'il  en  sorte  à  grand  erre 

Soubdaines  eaux,  dont  les  plus  attrempez 

En  combatant  seront  pris  et  trempez, 

Et  à  bon  droict,  car  leur  cueur,  adonné 

A  ce  combat,  n'aura  point  perdonné 

Mesme  aux  troppeaux  des  innocentes  bestes, 

Que  de  leurs  nerfz  et  boyaulx  deshonnestes 

11  ne  soit  faict,  non  aux  dieux  sacrifice, 

Mais  aux  mortelz  ordinaire  service. 

Or  maintenant  je  vous  laisse  penser 

Comment  le  tout  se  pourra  dispenser, 

Et  quel  repoz  en  noise  si  profonde 

Aura  le  corps  de  la  machine  ronde. 

Les  plus  heureux,  qui  plus  d'elle  tiendront, 

Moins  de  la  perdre  et  gaster  s'abstiendront, 

Et  tascheront  en  plus  d'une  manière 

A  l'asservir  et  rendre  prisonnière 

En  tel  endroict,  que  la  pauvre  deffaicte 

N'aura  recours  qu'à  celluy  qui  l'a  faicte, 

Et,  pour  le  pis  de  son  triste  accident, 

Le  clair  soleil,  ains  qu'estre  en  Occident, 

Lairra  espandre  obscurité  sur  elle 

Plus  que  d'eclipse  ou  de  nuyct  naturelle, 

Dont  en  un  coup  perdra  sa  liberté 

Et  du  haut  ciel  la  faveur  et  clarté, 

Ou  pour  le  moins  demeurera  déserte. 

Mais  elle,  avant  ceste  ruyne  et  perte, 

Aura  longtemps  monstré  sensiblement 

Un  violent  et  si  grand  tremblement 

Que  lors  Ethna  ne  feust  tant  agitée 

Quand  sur  un  filz  de  Titan  fut  jectée; 

Et  plus  soubdain  ne  doibt  estre  estimé 

Le  mouvement  que  feit  Inarimé 

Quand  Tiphœus  si  fort  se  despita 

Que  dens  la  mer  les  montz  précipita. 

Ainsi  sera  en  peu  d'heure  rangée 

A  triste  estât,  et  si  souvent  changée 

Que  mesme  ceulx  qui  détenue  l'auront 

Aux  suivenans  occuper  la  lairront. 

Lors  sera  prés  le  temps  bon  et  propice 

De  mettre  fin  à  ce  long  exercice  : 

Car  les  grands  eaulx  dont  oyez  deviser 

Feront  chascun  la  retraicte  adviser. 

Et  toutesfoys  devant  le  parlement 
On  pourra  veoir  en  l'air  apertement 
L'aspre  chaleur  d'une  grand'  flamme  esprise 
Pour  mettre  à  fin  les  eaux  et  l'entreprise. 
Reste  en  après  ces  accidens  parfaictz 
Que  les  esleuz,  joyeusement  refaictz, 
Soient  de  tous  biens  et  de  manne  céleste, 
Et  d'abottdant  par  recompense  honneste 
Enrichiz  soyent.  Les  aultres  en  la  fin 
Soient  denuez  :  c'est  la  raison,  affin 
Que,  ce  travail  en  tel  poinct  terminé, 
Ung  chascun  ayt  son  sort  prédestiné. 
Tel  feut  l'accord.  O  qu'est  à  révérer 
Cil  qui  en  fin  pourra  persévérer  ! 

La  lecture  de  cestuy  monument  parachevée, 
Gargantua  souspira  profondement,  et  dist  és  as- 
sistans  : 

«  Ce  n'est  de  maintenant  que  les  gens  reduictz 
à  la  créance  evangelique  sont  persécutez;  mais 
bien  heureux  est  celluy  qui  ne  sera  scandalizé,  et 
qui  tousjours  tendra  au  but,  au  blanc  que  Dieu, 
par  son  cher  filz,  nous  a  prefix,  sans  par  ses  affec- 
tions charnelles  estre  distraict  ny  diverty .  »  Le  moyne 
dist:  «  Que  pensez  vous,  en  vostre  entendement, 
estre  par  cest  énigme  designé  et  signifié  ?  — 
Quoy?  dis*  Gargantua:  le  decours  et  maintien  de 
vérité  divine.  —  Par  sainct  Goderan,  dist  le 
moyne,  telle  n'est  mon  exposition  :  le  stiîle  est 
de  Merlin  le  prophète.  Donnez  y  allegoxies  et  in- 
telligences tant  graves  que  vouldrez,  et  y  ravassez, 
vous  et  tout  le  monde,  ainsy  que  vouldrez.  De  ma 

part,  je  ny  pense  aultre  sens  enclous  qu'une  des- 
cription du  jeu  de  paulme  soubz  obscures  parolles. 
Les  suborneurs  de  gens  sont  les  faiseurs  de  parties, 
qui  sont  ordinairement  amys,  et,  après  les  deux 
chasses  faictes,  sort  hors  le  jeu  celluy  qui  y  estoit, 
et  Paultre  y  entre.  On  croyt  le  premier  qui  dict  si 
Pesteuf  est  sus  ou  soubz  la  chorde.  Les  eaulx  sont 
les  sueurs,  les  chordes  des  raquettes  sont  faictes 
de  boyaux  de  moutons  ou  de  chèvres,  la  machine 
ronde  est  la  pelote  ou  Pesteuf.  Après  le  jeu,  on  se 
refraischit  devant  un  clair  feu,  et  change  Pon  de 
chemise,  et  voluntiers  bancquete  Pon,  mais  plus 
joyeusement  ceulx  qui  ont  guaingné.  Et  grand 
chère.  » 


PANTAGRUEL 

Roy  des  Dipsodes,  restitué  à  son  naturel 

On  les  vend  à  Lyon,  chez  Françoys  Juste 
devant  Nostre-Dame  de  Confort 

Dizain  de  Maistre  Hugues  Salel  à  l'Auteur 
de  ce  Livre. 

i,  pour  mesier  profit  avec  doulceur, 
On  mect  en  pris  un  aucteur  grandement. 
Prisé  seras,  de  cela  tiens  toy  sceur  : 
Je  le  congnois,  car  ton  entendement 
En  ce  livret,  soubz  plaisant  fondement, 
L'utilité  a  si  tresbien  descripte, 
Qu'il  m'est  advis  que  voy  un  Democrite 
Riant  les  faictz  de  nostre  vie  humaine. 
Or  persévère,  et,  si  n'en  as  mérite 
En  ces  bas  lieux,  l'auras  en  hauit  dommaine. 

resillustres  et  treschevdleureux  cham- 
pions, gentilz  hommes  et  aultres ,  qui 
voluntiers  vous  adonnez  à  toutes  gentil- 
lesses et  honnestetez,  vous  avez  n'a  gue- 
resveuy  leu}  et  sceu  les  Grandes  et  inestimables  Chro- 
nicques  de  l'énorme  géant  Gargantua,  et  comme 
vrays  fidèles  les  avez  creues  gualantement ,  et  y  avez 
maintesfoys  passé  vostre  temps  avecques  les  honora- 
bles dames  et  damoyselles ,  leur  en  faisans  beaulx  et 
longs  narrez  alors  que  estiez  hors  de  propos,  dont 
estez  bien  dignes  de  grande  louange  et  mémoire  sem- 
piternelle. 

Et  à  la  mienne  volunté  que  chascun  laissast  sa  pro- 
pre besoigne,  ne  se  souciast  de  son  mestier,  et  mist  ses 
affaires  propres  en  oubly  pour  y  vacquer  entièrement , 
sans  que  son  esperit  feust  de  ailleurs  distraict  ny  em- 

pesché,  jusques  à  ce  que  Von  les  tint  par  cueur,  afin 
que,  si  d'adventure  Y  art  de  l'imprimerie  cessoit,  ou 
en  cas  que  tous  livres  périssent,  on  temps  advenir  un 
chascun  les  peust  bien  au  net  enseigner  à  ses  enfans , 
et  à  ses  successeurs  et  survivens  bailler  comme  de  mai\ 
en  main,  ainsi  que  une  religieuse  Caballe  :  car  il  y  a 
plus  de  fruict  que  paradventure  ne  pensent  un  tas  de 
gros  talvassiers,  tous  croustelevez ,  qui  entendent  beau- 
coup moins  en  ces  petites  joyeusetés  que  ne  faict  Ra- 
clet  en  Tlnstitute. 

J'en  ay  congneu  de  haultz  et  puissans  seigneurs  en 
bon  nombre  qui,  allant  à  chasse  de  grosses  bestes, 
ou  voiler  pour  canes,  s'il  advenoit  que  la  beste  ne  feust 
rencontrée  par  les  briséest  ou  que  le  faulcon  se  misi 
à  planer,  voyant  la  proye  gaigner  à  tire  d'esle,  Hz 
estoient  bien  marrys,  comme  entendez  assez-,  mais  leur 
refuge  de  reconfort,  et  afin  de  ne  soy  morfondre, 
estoit  à  recoler  les  Inestimables  faictz  dudict  Gargan- 
tua. Aultres  sont  par  le  monde  (ce  ne  sont  fari- 
boles) qui,  estans  grandement  affligez  du  mal  des 
dentz,  après  avoir  tous  leurs  biens  despenduz  en  me* 
dicins,  sans  en  rien  profiter,  ne  ont  trouvé  remède  plus 
expédient  que  de  mettre  lesdictes  Chronicques  entre 
deux  beaulx  linges  bien  chaulx  et  les  appliquer  au  lieu 
de  la  douleur,  les  sinapizand  avecques  un  peu  de 
pouldre  d'oribus.  Mais  que  diray-je  des  pauvresvero- 
lez  et  goutteux?  01  quantesfoys  nous  les  avons  veuy  a 
l'heure  que  Hz  estoient  bien  oingtz  et  engressez  à 
poinctj  et  le  visaige  leur  relnysoit  comme  la  claveure 

d'un  charnier,  et  les  dentz  leur  tressailloyent  comme 
font  les  marchettes  d'un  clavier  d'orgues  ou  d'espinette 
quand  on  joue  dessus,  et  que  le  gosier  leur  escumoit 
comme  à  un  verrat  que  les  vaultres  ont  aculé  entre  les 
toilles  !  Que  faisoyent-ilz  alors  ?  Toute  leur  consola- 
tion n'est  oit  que  de  ouyr  lire  quelques  pages  dudict 
Livre  ;  et  en  avons  veu  qui  se  donnoyent  à  cent  pipes 
de  vieulx  diables,  en  cas  que  Hz  n'eussent  senty  allé- 
gement manifeste  à  la  lecture  dudict  Livre,  lorsqu'on 
les  tenoit  es  lymbes,  ny  plus  ny  moins  que  les  femmes 
cstans  en  mal  d'enfant  quand  on  leurs  leist  la  Vie  de 
saincte  Marguerite. 

Est-ce  rien  cela?  Trouvez-moy  livre,  en  quelque  lan- 
gue, en  quelque  faculté  et  science  que  ce  soit,  qui  ayt 
telles  vertus,  proprietez  et  prérogatives,  et  je  poieray 
chopine  de  trippes.  Non,  Messieurs,  non  :  il  est  sans 
pair,  incomparable  et  sans  parragon;  je  le  maintiens 
jusques  au  feu  exclusive;  et  ceulx  qui  vouldroient 
maintenir  que  si,  reputez-les  abuseurs,  prestinateurs , 
emposteurs  et  séducteurs. 

Bien  vray  est-il  que  Von  trouve  en  aulcuns  livres, 
dignes  de  haulte  fustaye,  certaines  proprietez  occul- 
tes, au  nombre  desquelz  l'on  tient  Fessepinte,  Or- 
lando  furioso,  Robert  le  Diable,  Fierabras,  Guil- 
laume sans  paour,  Huon  de  Bourdeaulx,  Monte- 
vieille  et  Matabrune  ;  mais  Hz  ne  sont  comparables  à 
celluy  duquel  parlons.  Et  le  monde  a  bien  congneu 
par  expérience  infallible  le  grand  émolument  et  utdité 
qui  venoit  de  ladicte  Chronicque  Gargantuine,  car 

il  en  a  esté  plus  vendu  par  les  imprimeurs  en  deux 
moys  qu'il  ne  sera  acheté  de  Bibles  en  neuf-ans. 

Voulant  doncques,  je,  vostre  humble  esclave,  ac- 
croistre  vos  passe-temps  dadvantaige ,  vous  offre  de 
présent  un  aultre  Livre  de  mesme  billon,  si  non  qu'il 
est  un  peu  plus  équitable  et  digne  de  foy  que  n'estoit 
Vaultre  :  car  ne  croyez,  si  ne  voulez  errer  a  vostre  es- 
cient, que  j'en  parlecomme  lesJuifzde  laLoy.  Jenesuis 
nay  en  telle  planette,  et  ne  mf  advint  oncques  démentir 
ou  asseurer  chose  qui  ne  feust  véritable.  J'en  parle 
comme  un  gaillard  Onocratale,  voyre,  dy-je,  crote- 
notaire  des  Martyrs  Amans,  et  crocquenotaire  de 
amours  Quod  vidimus  testamur.  C'est  des  horribles 
faictz  et  prouesses  de  Pantagruel,  lequel  j'ay  servy  à 
gaiges  dés  ce  que  je  fuz  hors  de  page  jusques  à  pré- 
sent, que  par  son  congié  je  m'en  suis  venu  visiter  mon 
pais  de  vache  et  sçavoir  si  en  vie  estoyt  parent  mien 
aulcun. 

Pourtant,  afpn  que  je  fasse  fin  à  ce  Prologue,  tout 
ainsi  comme  je  me  donne  à  cent  mille  panerées  de 
beaulx  diables,  corps  et  ame,  trippes  et  boyaulx,  en 
cas  que  j'en  mente  en  toute  Vhystoire  d'un  seul  mot, 
pareillement,  le  feu  sainct  Antoine  vous  arde,  mau  de 
terre  vous  vire,  le  lancy,  le  maulubec  vous  trousse,  la 
caquesangue  vous  viengne, 

Le  mau  fin  feu  de  ricqueracque ,  . 
Aussi  menu  que  poil  de  vache, 
Tout  renforcé  de  vif  argent, 
Vous  puisse  entrer  au  fondement, 

et  comme  Sodome  et  Gomorre  puissiez  tomber 
soulphre,  en  feu  et  en  abysme,  en  cas  que  vous 
croyez  fermement  tout  ce  que  je  vous  racompteray 
ceste  présente  Chronicque. 


izain  nouvellement  composé  à  la  louange 
du  joyeulx  esprit  de  UAutheur. 


îNQ^cens  dixains,  mille  virlais, 
Et  en  rimes  mille  virades 
Des  plus  gentes  et  des  plus  sades, 
De  Marot  ou  de  Saint-Gelais, 
Payez  comptant,  sans  nuls  délais, 
En  présence  des  Oreades, 
Des  Hymnides  et  des  Dryades, 
Ne  suffîroient,  ny  Pont  Alais 
A  pleines  balles  de  ballades, 
Au  docte  et  gentil  Rabelais. 

CHAPITRE  I 

De  l'origine  et  anticquité  du  grand  Pantagruel 

e  ne  sera  chose  inutile  ne  oysifve, 
veu  que  sommes  de  séjour,  vous  ra- 
mentevoir  la  première  source  et  ori- 
gine dont  nous  est  né  le  bon  Panta- 
gruel, car  je  voy  que  tous  bons  hystoriographes 
ainsi  ont  traicté  leurs  Chronicques,  non  seullement 
les  Arabes,  Barbares  et  Latins,  mais  aussi  Gregoys, 
Gentilz,  qui  furent  buveurs  eternelz  .  Hz  vous 
convient  doncques  noter  que,  au  commencement 
du  monde,  je  parle  de  loing,  il  y  a  plus  de  qua- 
rante quarantaines  de  nuyctz,  pour  nombrer  à  la 
mode  des  antiques  druides,  peu  après  que  Abel 

fust  occis  per  son  frère  Caïn,  la  terre,  embuë  du 
sang  du  juste,  fut  certaine  année  si  tresfertile  en 
tous  fruictz  qui  de  ses  flans  nous  sont  produyz,  et 
singulièrement  en  mesles,  que  on  Fappella  de  toute 
mémoire  Tannée  des  grosses  mesles,  car  les  troys 
en  faisoyent  le  boysseau. 

En  ycelle  les  Kalendes  furent  trouvées  par  les 
bréviaires  des  Grecz.  Le  moys  de  mars  faillit  en 
karesme,  et  fut  la  mioust  en  may.  On  moys  de 
octobre,  ce  me  semble,  ou  bien  de  septembre,  affin 
que  je  ne  erre,  car  de  cela  me  veulx-je  curieuse- 
ment guarder,  fut  la  Sepmaine  tant  renommée  par 
les  Annales  qu'on  nomme  la  Sepmaine  des  troys 
jeudis,  car  il  y  en  eut  troys,  à  cause  des  irreguliers 
bissextes,  que  le  soleil  bruncha  quelque  peu  comme 
debitoribus  à  gauche,  et  la  lune  varia  de  son  cours 
plus  de  cinq  toyzes,  et  feut  manifestement  veu  le 
movement  de  trépidation  on  firmament  dict  aplane; 
tellement  que  la  pléiade  moyene,  laissant  ses  com- 
paignons,  déclina  vers  Fequinoctial ,  et  l'estoille 
nommé  l'Espy  laissa  la  Vierge,  se  retirant  vers  la 
Balance;  qui  sont  bien  espoventables  et  matières 
tant  dures  et  difficiles  que  les  astrologues  ne  y  peu- 
vent mordre.  Aussy  auroient-ilz  les  dents  bien  lon- 
gues s'ilz  povoient  toucher  jusques  là. 

Faictes  vostre  compte  que  le  monde  voluntiers 
mangeoit  desdictes  mesles,  car  elles  estoient  belles 
à  l'œil  et  délicieuses  au  goust.  Mais,  tout  ainsi 
comme  Noë,  le  sainct  homme  auquel  tant  sommes 

obligez  et  tenuz  de  ce  qu'il  nous  planta  la  vine, 
dont  nous  vient  celle  nectaricque,  délicieuse,  pré- 
cieuse, céleste,  joyeuse  et  deïficque  liqueur  qu'on 
nomme  le  piot,  fut  trompé  en  le  beuvant,  car  il 
ignoroit  la  grande  vertu  et  puissance  d'icelluy, 
semblablement  les  hommes  et  femmes  de  celluy 
temps  mangeoyent  en  grand  plaisir  de  ce  beau  et 
gros  fruict.  Mais  accidens  bien  divers  leur  en  ad- 
vindrent,  car  à  tous  survint  au  corps  une  enfleure 
treshorrible,  mais  non  à  tous  en  un  mesme  lieu  : 
car  aulcuns  enfloyent  par  le  ventre,  et  le  ventre 
leur  devenoit   bossu  comme  une  grosse  tonne, 
desquelz  est  escript  :  Ventrem  omnipotentem,  les- 
quelz  furent  tous  gens  de  bien  et  bons  raillais, 
et  de  ceste  race  nasquit  sainct  Pansart,  et  Mardy- 
gras.  Les  aultres  enfloyent  par  les  espaules,  et  tant 
estoyent  bossus  qu'on  les  appelloit  montiferes, 
comme  portemontaignes,  dont  vous  en  voyez  en- 
cores  parle  monde  en  divers  sexes  et  dignités,  et  de 
ceste  raceyssit  Esopet,  duquel  vous  avez  lesbeaulx 
faictz  et  dictz  par  escript.  Les  aultres  enfloyent  en 
longueur  par  le  membre  qu'on  nomme  le  Labou- 
reur de  nature,  en  sorte  qu'ilz  le  avoyent  mer- 
veilleusement long,  grand,  gras,  gros,  verd  et  acresté 
à  la  mode  antique;  si  bien  qu'ilz  s'en  servoyent  de 
ceinture,  le  redoublans  à  cinq  ou  à  six  foys  par  le 
corps.  Èt,  s'il  advenoit  qu'il  feust  en  poinct  et  eust 
vent  en  pouppe,  à  les  veoir,  eussiez  dict  que  c'es- 
toyent  gens  qui  eussent  leurs  lances  en  l'arrest  pour 

iouster  à  la  quintaine.  Et  d'yceulx  est  perdue  la 
race,  ainsi  comme  disent  les  femmes  :  car  elles 
lamentent  continuellement  qu' 

Il  n'en  est  plus  de  ces  gros,  etc.; 

vous  sçavez  le  reste  de  la  chanson.  Aultres  crois- 
soient  en  matière  de  couilles  si  énormément  que 
les  troys  emplissoient  bien  un  muy.  D'iceulx  sont 
descendues  les  couillesde  Lorraine,  lesquelles  jamays 
ne  habitent  en  braguette  :  elles  tombent  au  fond 
des  chausses.  Aultres  croyssoient  par  les  jambes,  et 
à  les  voir  eussiez  dict  que  c'estoyent  grues  ou 
flammans,  ou  bien  gens  marchans  sus  eschasses,  et 
les  petits  grimaulx  les  appellent  en  grammaire  Jam- 
bus.  Es  aultres  tant  croissoit  le  nez  qu'il  sembloit  la 
fleute  d'un  alambic,  tout  diapré,  tout  estincellé  de 
bubeletes,  pullulant,  purpuré,  à  pompettes,  tout  es- 
maillé,  tout  boutonné  et  brodé  de  gueules,  et  tel 
avez  veu  le  chanoine  Panzoult,  et  Piedeboys,  me- 
dicin  de  Angiers;  de  laquelle  race  peu  furent  qui 
aimassent  la  ptissane,  mais  tous  furent  amateurs  de 
purée  septembrale.  Nason  et  Ovide  en  prindrent 
leur  origine,  et  tous  ceulx  desquelz  est  escript  : 
Ne  reminiscaris.  Aultres  croissoyent  par  les  au- 
reilles,  lesquelles  tant  grandes  avoyent  que  de  l'une 
faisoyent  pourpoint,  chausses  et  sayon,  del'aultre  se 
couvroyent  comme  d'une  cape  à  l'espagnole;  et 
dict-on  que  en  Bourbonnoys  encores  dure  l'eraige, 
dont  sont  dictes  aureilles  de  Bourbonnoys.  Les  aul- 

très  croissoyent  en  long  du  corps;  et  de  ceulx-ià 
sont  venuz  les  geans, 

Et  par  eulx  Pantagruel. 

Et  le  premier  fut  Chalbroth, 

Qui  engendra  Sarabroth, 

Qui  engendra  Faribroth, 

Qui  engendra  Hurtaly,  qui  fut  beau  mangeur  de 
souppes,  et  resna  au  temps  du  déluge, 
Qui  engendra  Nembroth, 

Qui  engendra  Athlas,  qui  avecques  ses  espaulles 
garda  le  ciel  de  tumber, 
Qui  engendra  Goliath, 

Qui  engendra  Eryx,  lequel  fut  inventeur  du  jeu 
des  gobeletz, 

Qui  engendra  Tite, 
Qui  engendra  Eryon  , 
Qui  engendra  Polypheme, 
Qui  engendra  Cace, 

Qui  engendra  Etion,  lequel  premier  eut  la  vérole 
pour  n'avoii  beu  frayz  en  esté ,  comme  tesmoigne 
Bartachim, 

Qui  engendra  Encelade, 

Qui  engendra  Cée, 

Qui  engendra  Typhoe, 

Qui  engendra  Aloe, 

Qui  engendra  Othe, 

Qui  engendra  JEgeon, 

Qui  engendra  Briare,  qui  avoit  cent  mains, 

Qui  engendra  Porphyrio, 

Rabelais.  I.  29 

Qui  engendra  Adamastor, 
Qui  engendra  Antée, 
Qui  engendra  Agatho, 

Qui  engendra  Pore,  contre  lequel  batailla  Alexan- 
dre le  Grand, 

Qui  engendra  Aranthas, 

Qui  engendra  Gabbara,  qui  premier  inventa  de 
boire  d'autant, 

Qui  engendra  Goliath  de  Secundille, 

Qui  engendra  Offot,  lequel  eut  terriblement  beau 
nez  à  boyre  au  baril, 

Qui  engendra  Artachees, 

Qui  engendra  Oromedon, 

Qui  engendra  Gemmagog,  qui  fut  inventeur  des 
souliers  à  poulaine, 

Qui  engendra  Sisyphe, 

Qui  engendra  les  Titanes,  dont  nasquit  Her- 
cules, 

Qui  engendra  Enay,  qui  fut  tresexpert  en  matière 
de  oster  les  cerons  des  mains, 

Qui  engendra  Fierabras,  lequel  fut  vaincu  par 
Olivier,  pair  de  France,  compaignon  de  Roland, 

Qui  engendra  Morguan,  lequel  premier  de  ce 
monde  joua  aux  dez  avecques  ses  bezicles, 

Qui  engendra  Fracassus,  duquel  a  escript  Mer- 
lin Coccaie, 

Dont  nasquit  Ferragus, 

Qui  engendra  Happemousche ,  qui  premier  in- 
venta de  fumer  les  langues  de  beuf  à  la  cheminée, 

car  au  paravant  le  monde  les  saloit  comme  on  faict 
les  jambons, 

Qui  engendra  Bolivorax, 

Qui  engendra  Longys, 

Qui  engendra  Gayoffe,  lequel  avoit  les  couillons 
de  peuple  et  le  vit  de  cormier, 

Qui  engendra  Maschefain, 

Qui  engendra  Bruslefer, 

Qui  engendra  Engolevent, 

Qui  engendra  Galehault,  lequel  fut  inventeur  des 
flacons, 

Qui  engendra  Mirelangault, 

Qui  engendra  Galaffre, 

Qui  engendra  Falourdin, 

Qui  engendra  Roboaste, 

Qui  engendra  Sortibrant  de  Conimbres, 

Qui  engendra  Brushant  de  Mommiere, 

Qui  engendra  Bruyer,  lequel  fut  vaincu  par  Ogier 
le  Dannoys,  pair  de  France, 

Qui  engendra  Mabrun, 

Qui  engendra  Foutasnon, 

Qui  engendra  Hacquelebac, 

Qui  engendra  Vitdegrain, 

Qui  engendra  Grand  Gosier, 

Qui  engendra  Gargantua, 

Qui  engendra  le  noble  Pantagruel,  mon  maistre. 

J'entends  bien  que,  lysans  ce  passaige,  vousfaic- 
tez  en  vous-mesmes  un  doubte  bien  raisonnable,  et 
demandez  comment  est-il  possible  que  ainsi  soit, 

veu  que  au  temps  du  déluge  tout  le  monde  périt 
fors  Noë  et  sept  personnes  avecques  luy  dedans 
l'arche,  au  nombre  desquelz  n'est  mis  ledict  Hur- 
taly?  La  demande  est  bien  faicte  sans  doubte  et 
bien  apparente  ;  mais  la  response  vous  contentera, 
ou  j'ayle  sens  mal  gallefreté.  Et,  parce  que  n'estoys 
de  ce  temps  là  pour  vous  en  dire  à  mon  plaisir,  je 
vous  allegueray  l'autorité  des  Massoretz,  bons  couil- 
laux  et  beaulx  cornemuseurs  hebraïcques,  lesquelz 
afferment  que  véritablement  ledict  Hurtaly  n'estoit 
dedans  l'arche  de  Noë.  Aussi  n'y  eust-il  peu  en- 
trer, car  il  estoit  trop  grand;  mais  il  estoit  dessus 
à  cheval,  jambe  desà,  jambe  delà,  comme  sont  les 
petitz  enfans  sus  les  chevaulx  de  bois,  et  comme  le 
gros  Toreau  de  Berne,  qui  fut  tué  à  Marignan, 
chevauchoytpour  sa  monture  un  gros  canoji  pevier  : 
c'est  unebeste  de  beau  et  joyeux  amble  sans  poinct 
de  faulte. 

En  icelle  façon ,  saulva ,  après  Dieu ,  ladicte 
arche  de  periller  :  car  il  luy  bailloit  le  bransle 
avecques  les  jambes,  et  du  pied  la  tournoit  où  il 
vouloit,  comme  on  faict  du  gouvernail  d'une  navire. 
Ceulx  qui  dedans  estoient  luy  envoyoient  vivres 
par  une  cheminée  à  suffisance,  comme  gens  re- 
congnoissans  le  bien  qu'il  leurs  faisoit,  et  quel- 
quefoys  pailementoyent  ensemble,  comme  faisoit 
Icaromenippe  à  Jupiter,  selon  le  rapport  de  Lu- 
;ian. 

Avez  vous  bien  le  tout  entendu?  Beuvez  donc 

un  bon  coup  sans  eaue,  car,  si  ne  le  croiez,  non 
foys-je,  fist  elie. 

CHAPITRE  II 
De  la  Nativité  du  tresredouté  Pantagruel. 

argantua,  en  son  eage  de  quatre  cens 
quatre-vingtz  quarante  et  quatre  ans, 
engendra  son  filz  Pantagruel  de  sa 
femme,  nommée  Badebec,  fille  du  roi 
des  Amaurotes,  en  Utopie,  laquelle  mourut  du  mal 
d'enfant,  car  il  estoit  si  merveilleusement  grand  et 
si  lourd  qu'il  ne  peut  venir  à  lumière  sans  ainsi  suf- 
focquer  sa  mere. 

Mais,  pour  entendre  pleinement  la  cause  et  rai- 
son de  son  nom,  qui  luy  fut  baillé  en  baptesme, 
vous  noterez  qu'en  icelle  année  fut  seicheresse  tant 
grande  en  tout  le  pays  de  Africque  que  passèrent  xxxvi 
moys,  troyssepmaines,  quatre  jours,  treze  heures,  et 
quelque  peu  dadvantaige  sans  pluye ,  avec  chaleur 
de  soleil  si  véhémente  que  toute  la  terre  en  estoit 
aride.  Et  ne  fut  au  temps  de  Helye  plus  eschauffée 
que  fut  pour  lors,  car  il  n'estoit  arbre  sus  terre  qui 
eust  ny  fueille  ni  fleur.  Les  herbes  estoient  sans  ver- 
dure, les  rivières  taries,  les  fontaines  à  sec;  les 
pauvres  poissons,  délaissez  de  leurs  propres  dé- 
mens, vagans  et  crians  par  la  terre  horriblement  ; 
les  oyseaux  tumbans  de  l'air  par  faulte  de  rosée  ; 

les  loups,  les  regnars,  cerfz,  sangliers,  dains,  liè- 
vres, connilz,  belettes,  foynes,  blereaux  et  aultres 
bestes  Ton  trouvoit  par  les  champs  mortes,  la  gueule 
bave. 

Au  regard  des  hommes,  c'estoit  la  grande  pitié. 
Vous  les  eussiez  veuz  tirans  la  langue  comme  lé- 
vriers qui  ont  couru  six  heures;  plusieurs  se 
gettoyent  dedans  les  puys;  aultres  se  mettoyent 
au  ventre  d'une  vache  pour  estre  à  l'ombre,  et  les 
appelle  Homère  Alibantes.  Toute  la  contrée  estoit 
à  l'ancre.  C'estoit  pitoyable  cas  de  veoir  le  travail 
des  humains  pour  se  garentir  de  ceste  horrificque 
altération,  car  il  avoit  prou  affaire  de  sauver  l'eaue 
benoiste  par  les  églises,  à  ce  que  ne  feust  descon- 
fite; mais  l'on  y  donna  tel  ordre,  par  le  conseil  de 
messieurs  les  cardinaulx  et  du  Sainct  Pere,  que  nul 
n'en  osoit  prendre  que  une  venue.  Encores,  quand 
quelcun  entroit  en  l'église,  vous  en  eussiez  veu  à 
vingtaines  de  pauvres  altérez  qui  venoyent  au  der- 
rière de  celluy  qui  la  distribuoit  à  quelcun ,  la 
gueule  ouverte  pour  en  avoir  quelque  goutellette, 
comme  le  Mauvais  Riche,  affin  que  rien  ne  se  per- 
dist.  O  que  bienheureux  fut  en  icelle  année  celluy 
qui  eut  cave  fresche  et  bien  garnie  ! 

Le  philosophe  raconte,  en  mouvent  la  question 
parquoy  c'est  que  l'eaue  de  la  mer  est  salée,  que, 
au  temps  que  Phebus  bailla  le  gouvernement  de 
son  chariot  lucificque  à  son  fils  Phaeton,  ledict 
Phaeton,  malapprins  en  l'art  et  ne  sçavant  ensuyvre 

la  line  ecliptlque  entre  les  deux  tropiques  de  la 
sphère  du  soleil,  varia  de  son  chemin,  et  tant  ap- 
procha de  terre  qu'il  mist  à  sec  toutes  les  contrées 
subjacentes,  bruslant  une  grande  partie  du  ciel  que 
les  philosophes  appellent  Via  lactea,  et  les  hfrelof- 
fres  nomment  Le  chemin  Saint-Jacques,  combien  que 
les  plus  huppez  poètes  disent  estre  la  part  où 
tomba  le  laict  de  Juno  lors  qu'elle  allaicta  Her- 
cules. Adonc  la  terre  fut  tant  eschaufée  que  il  luy 
vint  une  sueur  énorme,  dont  elle  sua  toute  la  mer, 
qui  par  ce  est  salée,  car  toute  sueur  est  salée.  Ce 
que  vous  direz  estre  vray  si  voulez  tastcr  de  la 
vostre  propre,  ou  bien  de  celles  des  verollez  quand 
on  les  faict  suer  :  ce  me  est  tout  un. 

Quasi  pareil  cas  arriva  en  ceste  dicte  année,  car, 
un  jour  de  vendredy  que  tout  le  monde  s'estoit 
mis  en  dévotion  et  faisoit  une  belle  procession 
avecques  force  letanies  et  beaux  preschans,  supphans 
à  Dieu  omnipotent  les  vouloir  regarder  de  son  œil 
de  clémence  en  tel  desconfort,  visiblement  furent 
veues  de  terre  sortir  grosses  goûtes  d'eaue,  comme 
quand  quelque  personne  sue  copieusement.  Et  le 
pauvre  peuple  commença  à  s'esjouyr  comme  si  ce 
eust  esté  chose  à  eulx  profitable,  car  les  aulcuns 
disoient  que  de  humeur  il  n'y  en  avoit  goûte  en 
l'air  dont  on  esperast  avoir  pluye,  et  que  la  terre 
suppleoit  au  deffault.  Les  aultres  gens  savans 
disoyent  que  c'estoit  pluye  des  antipodes,  comme 
Senecque  narre  au  quart  livre  Quxstionum  natura- 

hum,  parlant  de  l'origine  et  source  du  Nil;  mais 
ils  y  furent  trompés  :  car,  la  procession  finie,  alors 
que  chascun  vouloit  recueillir  de  ceste  rosée  et  en 
boire  à  plein  godet,  trouvèrent  que  ne  n'etoit  que 
saulmure  pire  et  plus  salée  que  n'estoit  l'eaue  de  la 
mer. 

Et  parce  que  en  ce  propre  jour  nasquit  Panta- 
gruel, son  pere  iuy  imposa  tel  nom,  car  Panta  en 
grec  vault  autant  à  dire  comme  tout,  et  Gruel  en 
langue  hagarene  vault  autant  comme  altère,  voulent 
inférer  qu'à  l'heure  de  sa  nativité  le  monde  estoit 
tout  altéré,  et  voyant  en  esperit  de  prophétie  qu'il 
seroit  quelque  jour  Dominateur  des  Altérez,  ce  que 
luy  fut  monstré  à  celle  heure  mesmes  par  aultre 
signe  plus  évident. 

Car,  alors  que  sa  mere  Badebec  l'enfantoit,  et 
que  les  sages-femmes  attendoyent  pour  le  reeep- 
voir,  yssirent  premier  de  son  ventre  soixante  et 
huyt  tregeniers,  chascun  tirant  par  le  licol  un  mulet 
tout  chargé  de  sel;  après  lesquels  sortirent  neuf 
dromadaires  chargés  de  jambons  et  langues  de 
bœuf  fumées,  sept  chameaulx  chargez  d'anguil- 
lettes,  puis  xxv  charretées  de  poireaulx,  d'aulx, 
d'oignons  et  de  cibotz,  ce  que  espoventa  bien  les- 
dictes  sages-femmes.  Mais  les  aulcunes  d'entre  elles 
disoient  :  «  Voici  bonne  provision;  aussy  bien  ne 
bevyons-nous  que  lâchement,  non  en  lancement: 
cecy  n'est  que  bon  signe,  ce  sont  aguillons  de 
vin.  »  Et,  comme  elles  caquetoient  de  ces  menus 

propos  entre  elles,  voicy  sorty  Pantagruel,  tout 
velu  comme  un  ours,  dont  dict  une  d'elles  en 
esperit  propheticque  :  «  Il  est  né  à  tout  le  poil;  il 
fera  choses  merveilleuses,  et,  s'il  vit,  il  aura  de 
Péage.  » 

CHAPITRE  III 

Du  Dueil  que  mena  Gargantua  de  la  mort 
de  sa  femme  Badebec. 

JIuand  Pantagruel  fut  né,  qui  feut  bien 
lesbahy  et  perplex,  ce  fut  Gargantua 
*tson  pere  :  car,  voyant  d'un  cousté  sa 
_j  femme  Badebec  morte,  et  de  Paultre 
son  filz  Pantagruel  né,  tant  beau  et  tant  grand,  ne 
sçavoit  que  dire  ny  que  faire  ;  et  le  doubte  qui  trou- 
bloit  son  entendement  estoit  assavoir  s'il  devoit 
plorer  pour  le  dueil  de  sa  femme,  ou  rire  pour  la 
joye  de  son  filz.  D'un  costé  et  d'aultre  il  avoit  ar- 
gumens  sophisticques  qui  le  suffocquoyent,  car  il  les 
faisoit  tresbien  in  modo  et  figura;  mais  il  ne  les  po- 
voit  souldre,  et  par  ce  moyen  demouroit  empestré 
comme  la  souris  empeigée,  ou  un  milan  prins  au 
lasset. 

«  Pleureray-je  ?  disoit  il;  oui  :  car  pourquoy.' 
Ma  tant  bonne  femme  est  morte,  qui  estoit  la  plus 
cecy,  la  plus  cela,  qui  feust  au  monde.  Jamais  je  ne 
la  verray,  jamais  je  n'en  recouvreray  une  telle  :  ce 

m'est  une  perte  inestimable!  O  mon  Dieu  !  que  te 
avoys  je  faict  pour  ainsi  me  punir?  Que  ne  envoyas 
tu  la  mort  à  moy  premier  que  à  elle  ?  car  vivre  sans 
elle  ne  m'est  que  languir!  Ha!  Badebec,  ma 
mignonne,  mamye,  mon  petit  con  —  toutesfois  elle 
en  avoit  bien  troys  arpens  et  deux  sexterées  — ma 
tendrette,  ma  braguette,  ma  savate,  ma  pantofle, 
jamais  je  ne  te  verray.  Ha!  pauvre  Pantagruel,  tu 
as  perdu  ta  bonne  mere,  ta  doulce  nourrice,  ta 
dame  tresaymée.  Ha!  faulce  Mort,  tant  tu  me 
es  malivole,  tant  tu  me  es  oultrageuse,  de  me 
tollir  celle  à  laquelle  immortalité  appartenoit  de 
droit!  » 

Et  ce  disant  pleuroit  comme  une  vache;  mais 
tout  soubdain  rioit  comme  un  veau  quand  Panta- 
gruel luy  venoit  en  mémoire  : 

«  Ho  !  mon  petit  filz,  disoit  il,  mon  coillon,  mon 
peton,  que  tu  es  joly,  et  tant  je  suis  tenu  à  Dieu 
de  ce  qu'il  m'a  donné  un  si  beau  filz,  tant  joyeux, 
tant  riant,  tant  joly  !  Ho,  ho,  ho,  ho  !  que  suis  ayse  ! 
Beuvons,  ho  !  laissons  toute  melancholie.  Apporte 
du  meilleur,  rince  les  verres,  boute  la  nappe,  chasse 
ces  chiens,  souffle  ce  feu,  allume  la  chandelle,  ferme 
ceste  porte,  taille  ces  souppes,  envoyé  ces  pauvres, 
baille  leur  ce  qu'ilz  demandent,  tiens  ma  robbe, 
que  je  me  mette  en  pourpoint  pour  mieux  festoyer 
les  commères.  » 

Ce  disant,  ouït  la  Letanîe  et  les  Mémentos  des 
prebstres  qui  portoient  sa  femme  en  terre,  dont 

laissa  son  bon  propos,  et  tout  soubdain  fut  ravy 
ailleurs,  disant  : 

«  Seigneur  Dieu,  faut  il  que  je  me  contriste  en- 
cores?  Cela  me  fasche,  je  ne  suis  plus  jeune,  je  de- 
viens vieulx,  le  temps  est  dangereux,  je  pourra? 
prendre  quelque  fiebvre.  Me  voylà  affolé.  Foi  de 
gentil  homme,  il  vault  mieulx  pleurer  moins  et 
boyre  dadvantaige.  Ma  femme  est  morte  :  et  bien  1 
par  Dieu,  da  jurandi,  je  ne  la  resusciteray  pas  par 
mes  pleurs;  elle  est  bien,  elle  est  en  paradis  pour 
le  moins,  si  mieulx  ne  est;  elle  prie  Dieu  pour 
nous;  elle  est  bien  heureuse;  elle  ne  se  soucie  plus 
de  nos  misères  et  calamitez.  Autant  nous  en  pend 
à  l'œil.  Dieu  gard  le  demourant,  il  me  fault  penser 
d'en  trouver  une  aultre.  Mais  voicy  que  vous  ferez, 
dict  il  és  saiges-femmes  (où  sont  elles?  Bonnes 
gens,  je  ne  vous  peulxveoyr);  allez  à  l'enterrement 
d'elle,  et  ce  pendent  je  berceray  icy  mon  fils,  car 
je  me  sens  bien  fort  altéré,  et  serois  en  danger  de 
tomber  malade;  mais  beuvez  quelque  bon  traict 
devant,  car  vous  vous  en  trouverez  bien,  et  m'en 
croyez  sur  mon  honneur.  » 

A  quoy  obtemperantz,  allèrent  à  l'enterrement 
et  funérailles,  et  le  pauvre  Gargantua  demoura  à 
l'hostel.  Et  ce  pendent  feist  l'epitaphe  pour  estre 
engravé  en  la  manière  que  s'ensuit  : 


ELLE  EN  MOURUT  ,  LA  NOBLE  BADEBEC  , 

DU  MAL  D'ENFANT,  QUE  TANT  ME  SEMBLOIT  NICE, 


236 


LIVkii  II,  CHAPITRE  III 


CAR  ELLE  AVOIT  VISAIGE  DE  REBEC, 
CORPS  d'espaignole  ET  VENTRE  DE  SOUYCE 
PRIEZ  A  DIEU  QU'A  ELLE  SOIT  PROPICE,  - 
LU  Y  PERDONNANT  S'EN  RIEN  OULTREPASSA. 
CY  GIST  SON  CORPS,  LEQUEL  VESQUIT  SANS  VICE, 
ET  MOURUT  L'AN  ET  JOUR  QUE  TRESPASSA. 

CHAPITRE  IV 

De  VEnfance  de  Pantagruel. 

e  trouve  par  les  anciens  historiographes 
et  poètes  que  plusieurs  sont  nez  en  ce 
monde  en  façons  bien  estranges,  qui 
seroient  trop  longues  à  racompter  : 
lisez  le  vij  livre  de  Pline,  si  avés  loysir.  Mais  vous 
n'en  ouystes  jamais  d'une  si  merveilleuse  comme 
fut  celle  de  Pantagruel,  car  c'estoit  chose  difficile  à 
croyre  comment  il  creut  en  corps  et  en  force  en 
peu  de  temps;  et  n'estoit  rien  Hercules,  qui,  estant 
au  berseau,  tua  les  deux  serpens,  car  lesdictz  ser- 
pens  estoyent  bien  petitz  et  fragiles.  Mais  Panta- 
gruel, estant  encores  au  berseau,  feist  cas  bien  es- 
pouventables. 

Je  laisse  icy  à  dire  comment  à  chascun  de  ses 
repas  il  hurnoit  le  laict  de  quatre  mille  six  cens  va- 
ches, et  comment,  pour  luy  faire  un  paeslon  à  cuire 
sa  bouillie,  furent  occupez  tous  les  pesliers  de  " 
Saumur  en  Anjou,  de  Villedieu  en  Normandie,  de 

Bramont  en  Lorraine,  et  luy  bailloit-on  ladicte 
bouillie  en  un  grand  timbre  qui  est  encores  de  pré- 
sent à  Bourges  prés  du  Palays.  Mais  les  dentz  luy 
estoient  desjà  tant  crues  et  fortifiées  qu'il  en  rompit 
dudict  tymbre  un  grand  morceau,  comme  tresbien 
apparoist. 

Certains  jours,  vers  le  matin,  que  on  le  vouloit 
faire  teter  une  de  ses  vaches  (car  de  nourrisses  il 
n'en  eut  jamais  aultrement,  comme  dict  l'Hystoire), 
il  se  deffit  des  liens  qui  le  tenoyent  au  berceau 
un  des  bras,  et  vous  prend  ladicte  vache  par 
dessoubz  le  jarret,  et  luy  mangea  les  deux  tetins  et 
la  moytié  du  ventre,  avecques  le  foye  et  les  roi- 
gnons;  et  l'eust  toute  dévorée,  n'eust  esté  qu  elle 
cryoit  horriblement  comme  si  les  loups  la  tenoient 
aux  jambes,  auquel  cry  le  monde  arriva,  et  estèrent 
ladicte  vache  à  Pantagruel;  mais  ilz  ne  sceurent  si 
bien  faire  que  le  jarret  ne  luy  en  demourast  comme 
il  le  tenoit,  et  le  mangeoit  tresbien  comme  vous 
feriez  d'une  saulcisse,  et,  quand  on  luy  voulut  oster 
l'os,  il  l'avalla  bien  tost,  comme  un  cormaran  feroit 
un  petit  poisson,  et  après  commença  à  dire:  «Bon, 
bon,  bon,  »  car  il  ne  sçavoit  encores  bien  parler, 
voulant  donner  à  entendre  que  il  avoit  trouvé  fort 
bon,  et  qu'il  n'en  failloit  plus  que  autant.  Ce  que 
voyans,  ceulx  qui  le  servoyent  le  lièrent  à  gros 
cables  comme  sont  ceulx  que  l'on  faict  à  Tain  pour 
le  voyage  du  sel  à  Lyon,  ou  comme  sont  ceulx  de 
la  grand  nauf  françoyse  qui  est  au  port  de  Grâce 

en  Normandie.  Mais  quelquefoys  que  un  grand 
ours  que  nourrissoit  son  pere  eschappa,  et  luy  ve- 
noit  lescher  le  visage,  car  les  nourrisses  ne  luy 
avoient  bien  à  point  torché  les  babines,  il  se  deffit 
desdictz  cables   aussi  facilement  comme  Sanson 
d'entre  les  Philistins,  et  vous  print  Monsieur  de 
l'Ours,  et  le  mist  en  pièces  comme  un  poulet,  et 
vous  en  fist  une  bonne  gorge  chaulde  pour  ce're- 
pas.  Parquoy,  craignant  Gargantua  qu'il  se  gastast, 
fist  faire  quatre  grosses  chaines  de  fer  pour  le  lyer,' 
et  fist  faire  des  arboutans  à  son  berceau  bien  afustez! 
Et  de  ces  chaisnes  en  avez  une  à  la  Rochelle,  que 
Ton  levé  au  soir  entre  les  deux  grosses  tours  du 
havre;  l'aultre  est  à  Lyon,  l'aultre  à  Angiers,  et  la 
quarte. fut  emportée  des  diables  pour  lier  Lucifer, 
qui  se  deschainoit  en  ce  temps  là,  à  cause  d'une 
colique  qui  le  tormentoit  extraordinairement  pour 
avoir  mangé  l'ame  d'un  sergeant  en  fricassée  à  son 
desjeuner.  Dont  povez  bien  croire  ce  que  dict  Ni- 
colas de  Lyra  sur  le  passaige  du  Psaultier  où  il  est 
escript  :  Et  Og  regem  Basan,  que  ledit  Og,  es- 
tant encores  petit,  estoit  tant  fort  et  robuste  qu'il 
le  failloit  lyer  de  chaisnes  de  fer  en  son  berceau. 
Et  ainsi  demoura  coy  et  pacifîcque,  car  il  ne  pou- 
voit  rompre  tant  facilement  lesdictes  chaisnes,  mes- 
mement  qu'il  n'avoit  pas  espace  au  berceau  de 
donner  la  secousse  des  bras. 

Mais  voicy  que  arriva  un  jour  d'une  grande 
feste,  que  son  pere  Gargantua  faisoit  un  beau 

bancquet  à  tous  les  princes  de  sa  Court.  Je  croy 
bien  que  tous  les  officiers  de  sa  Court  estoyent  tant 
occupés  au  service  du  festin  que  l'on  ne  se  sou- 
cyoit  du  pauvre  Pantagruel,  et  demouroit  ainsi  à 
reculorum.  Que  fist-il? 

Qu'il  Est,  mes  bonnes  gens?  Escoutez  : 
Il  essaya  de  rompre  les  chaisnes  du  berceau 
avecques  les  bras,  mais  il  ne  peut,  car  elles  estoyent 
trop  fortes.  Adonc  il  trépigna  tant  des  piedz  qu'il 
rompit  le  bout  de  son  berceau,  qui  toutesfoys  estoit 
d'une  grosse  poste  de  sept  empans  en  quarré;  et, 
ainsi  qu'il  eut  mys  les  piedz  dehors,  il  se  avalla  le 
mieuix  qu'il  peut,  en  sorte  que  il  touchoit  les  piedz 
enterre;  et  alors,  avecques  grande  puissance,  se 
leva  emportant  son  berceau  sur  l'eschine  ainsi  lyé 
comme  une  tortue  qui  monte  contre  une  muraille, 
et,  à  le  veoir,  sembloit  que  ce  feust  une  grande  ca- 
racque  de  cinq  cens  tonneaulx  qui  feust  debout. 

En  ce  point  entra  en  la  salle  où  l'on  banquetoit, 
et  hardiment  qu'il  espoventa  bien  l'assistance  ;  mais, 
par  autant  qu'il  avoit  les  bras  lyez  dedans,  il  ne 
povoit  rien  prendre  à  manger,  mais  en  grande 
peine  se  enclinoit  pour  prendre  à  tout  la  langue 
quelque  lippée.  Quoy  voyant,  son  pere  en- 
tendit bien  que  l'on  l'avoit  laissé  sans  luy  bailler  à 
repaistre,  et  commanda  qu'il  fust  deslyé  desdictes 
chesnes,  par  le  conseil  des  princes  et  seigneurs 
assistans  :  ensemble  aussi  que  les  medicins  de  Gar- 
gantua disoyent  que ,  si  l'on  le  tenoit  ainsi  au  ber- 

seau,  qu'il  seroit  toute  sa  vie  subject  à  la  gravelle 
Lors  qu'il  feust  deschainé,  l'on  le  fist  asseoir,  et  rel 
peut  fort  bien,  et  mist  son  dict  berceau  en  plus  de 
cinq  cens  mille  pièces  d'un  coup  de  poing  qu'i- 
frappa  au  millieu  par  despit,  avec  protestation  de 
jamais  n'y  retourner. 

CHAPITRE  V 

Des  Faictz  du  noble  Pantagruel  en  son  jeune  eage. 

)insi  croissoit  Pantagruel  de  jour  en 
j*jour  et  prouffitoit  à  veu  d'œil,  don^ 
^son  pere  s'esjouissoit  par  affection  na- 
dSèturelIe.  Et  luy  feist  faire,  comme  il 
estoit  petit,  une  arbaleste  pour  s'esbastre  après  ies 
oysillons,  qu'on  appelle  de  présent  la  grande  arba- 
leste de  Chantelle,  puis  l'envoya  à  l'eschole  pour 
apprendre  et  passer  son  jeune  eage. 

De  faict,  vint  à  Poictiers  pour  estudier,  et  prof- 
fita  beaucoup,  auquel  lieu  voyant  que  les  escoliers 
estoyent  aulcunesfois  de  loysir,  et  ne  sçavoient  à 
quoy  passer  temp,  en  eut  compassion.  Et  un  jour 
print  d'un  grand  rochier  qu'on  nomme  PasseJ^urdin 
une  grosse  roche  ayant  environ  de  douze  toizes  en 
quarré,  et  d'espesseur  quatorze  pans,  et  la  mist  sur 
quatre  pilliers  au  milieu  d'un  champ  bien  à  son 
ayse,  affin  que  lesditz  escoliers,  quand  ilz  ne  sçau- 
royent  aultre  chose  faire,  passassent  temps  à  monter 

sur  ladicte  pierre,  et  là  banqueter  à  force  flacons, 
jambons  et  pastez,  et  escripre  leurs  noms  dessus 
avec  un  cousteau,  et  de  présent  l'appelle-on  la 
Pierre  levée.  Et  en  mémoire  de  ce  n'est  aujour- 
d'hui passé  aulcun  en  la  matricule  de  ladicte  Uni- 
versité de  Poictiers,  sinon  qu'il  ait  bu  en  la  fon- 
taine Caballine  de  Croustelles,  passé  à  Passelourdin 
et  monté  sur  la  Pierre  levée. 

En  après,  lisant  les  belles  Chronicques  de  ses 
ancestres,  trouva  que  Geoffroy  de  Lusignam,  dict 
Geoffroy  à  la  grand  dent,  grand  pere  du  beau  cou- 
sin de  la  sœur  aisnée  de  la  tante  du  gendre  de 
l'oncle  de  la  bruz  de  sa  belle-mere,  estoit  enterré 
à  Maillezays,  dont  print  un  jour  campos  pour  le 
visiter  comme  homme  de  bien.  Et,  partant  de  Poic- 
tiers avecques  aulcuns  de  ses  compaignons,  passè- 
rent par  Legugé,  visitant  le  noble  Ardillon  abbé, 
par  Lusignan,  par  Sansay,  par  Celles,  par  Co- 
longes,  par  Fontenay-le-Conte,  saluant  le  docte  Ti- 
raqueau,  et  de  là  arrivèrent  à  Maillezays,  où  visita 
le  sepulchre  dudict  Geoffroy  à  la  grand  dent,  dont 
eut  quelque  peu  de  frayeur,  voyant  sa  pourtraicture, 
car  il  y  est  en  image  comme  d'un  homme  furieux 
tirant  à  demy  son  grand  malchus  de  la  guaine.  Et 
demandoit  la  cause  de  ce.  Les  chanoines  dudict  lieu 
luy  dirent  que  n'estoit  aultre  cause  sinon  que 

Pictoribus  atque  poetis,  etc., 


c'est  à  dire  que  les  painctres  et  poètes  ont  liberté 
Rabelais.  I.  3i 

de  paindre  à  leur  plaisir  ce  qu'ilz  veullent.  Mais  il 
ne  se  contenta  de  leur  responce,  et  dist  :  «  Il  n'est 
ainsi  painct  sans  cause,  et  me  doubte  que  à  sa  mort 
on  luy  a  faict  quelque  tord,  duquel  il  demande  ven- 
geance à  ses  parens.  Je  m'en  enquesteray  plus  à 
plein,  et  en  feray  ce  que  de  raison.  »  Puis  retourna 
non  à  Poictiers,  mais  voulut  visiter  les  aultres  Uni- 
versitez  de  France,  dont,  passant  à  la  Rochelle,  se 
mist  sur  mer  et  vint  à  Bourdeaulx,  on  quel  lieu  ne 
trouva  grand  exercice,  sinon  des  guabarriers  jouans 
aux  luettes  sur  la  grave.  De  là  vint  à  Thoulouse, 
où  aprmt  fort  bien  à  dancer  et  à  jouer  de  l'espée  à 
deux  mains,  comme  est  l'usance  des  escholiers  de 
ladicte  Université  ;  mais  il  n'y  demoura  gueres  quand 
il  vit  qu'ilz  faisoyent  brusler  leurs  regens  tout  vifz 
comme  harans  soretz,  disant  :  «  Ja  Dieu  ne  plaise 
que  ainsi  je  meure,  car  je  suis  de  ma  nature  assez 
altéré  sans  me  chauffer  davantaige.  » 

Puis  vint  à  Montpellier,  où  il  trouva  fort  bon 
vins  de  Mirevaulx  et  joyeuse  compagnie,  et  se 
cuida  mettre  à  estudier  en  medicine;  mais  il  con- 
sidéra que  Testât  estoit  fascheux  par  trop  et  melan- 
cholicque,  et  que  les  medicins  sentoyent  les  clyste- 
res  comme  vieulx  diables.  Pourtant  vouloit  estudier 
en  loix;  mais,  voyant  que  là  n'estoient  que  troys 
teigneux  et  un  pelé  de  légistes  audit  lieu,  s'en  par- 
tit, et  au  chemin  fist  le  pont  du  Guard  et  l'amphi- 
théâtre de  Nimes  en  moins  de  troys  heures,  qui 
toutesfoys  semble  œuvre  plus  divin  que  humain  ;  et 

vint  en  Avignon,  où  il  ne  fut  trois  jours  qu'il  ne 
devint  amoureux  :  car  les  femmes  y  jouent  vo- 
luntiers  du  serrecropyere,  par  ce  que  c'est  terre 
papale. 

Ce  que  voyant,  son  pedadogue,  nommé  Episte- 
mon,  l'en  tira,  et  le  mena  à  Valence  en  Daulphiné  ; 
mais  il  vit  qu'il  n'y  avoit  grand  exercice,  et  que  les 
marroufles  de  la  ville  batoyent  les  escholiers,  dont 
eutdespit,  et,  un  beau  dimanche  que  tout  le  monde 
dansoit  publiquement,  un  escholier  se  voulut  mettre 
en  dance,  ce  que  ne  permirent  lesditz  marroufles. 
Quoy  voyant,  Pantagruel  leur  bailla  à  tous  la  chasse 
jusques  au  bort  du  Rosne,  et  les  vouloit  faire  tous 
noyer;  mais  ilz  se  musserent  contre  terre  comme 
taulpes  bien  demye  lieue  soubz  le  Rosne  :  le  per- 
tuys  encores  y  apparoist. 

Apres  il  s'en  partit,  et  à  troys  pas  et  un  sault 
vint  à  Angiers,  où  il  se  trouvoit  fort  bien,  et  y  eust 
demeuré  quelque  espace,  n'eust  esté  que  la  peste 
les  en  chassa.  Ainsi  vint  à  Bourges,  où  estudia  bien 
long  temps,  et  profflta  beaucoup  en  la  faculté  des 
loix.  Et  disoit  aulcunesfois  que  les  livres  des  loix 
luy  sembloyent  une  belle  robbe  d'or  triumphante  et 
précieuse  à  merveilles,  qui  feust  brodée  de  merde  : 
«  Car,  disoit-il,  au  monde  n'y  a  livres  tant  beaulx, 
tant  aornés,  tant  elegans  comme  sont  les  textes  des 
Pandectes;  mais  la  brodure  d'iceulx,  c'est  assavoir 
la  Glose  de  Accurse,  est  tant  salle,  tant  infâme  et 
punaise,  que  ce  n'est  que  ordure  et  villenie.  » 

Partant  de  Bourges,  vint  à  Orléans,  et  là  trouva 
force  rustres  d'escholiers  qui  luj  firent  grand  chère 
à  sa  venue,  et  en  peu  de  temps  aprint  avecqueeulx 
à  jouer  à  la  paulme  si  bien  qu'il  en  estoit  maistre,  car 
les  estudians  du  dict  lieu  en  font  bel  exercice,  et  le 
menoyent  aulcunesfoys  és  islespour  s'esbattre  au  jeu 
du  poussavant;  et  au  regard  de  se  rompre  fort  la 
teste  à  estudier,  il  ne  le  faisoit  mie,  de  peur  que  la 
veue  luy  diminuast.  Mesmement  que  un  quidam 
des  regens  disoit  souvent  en  ses  lectures  qu  il  n'y 
a  chose  tant  contraire  à  la  veue  comme  est  la  ma- 
ladie des  yeulx.  Et  quelque  jour  que  Ton  passa 
licentié  en  loix  quelcun  des  escholiers  de  sa  con- 
gnoissance,  qui  de  science  n'en  avoit  gueres  plus 
que  sa  portée,  mais  en  recompense  sçavoit  fort  bien 
dancer  et  jouer  à  la  paulme,  il  fist  le  blason  et 
divise  des  licentiez  en  ladicte  Université,  disant  : 

Un  esteuf  en  la  braguette, 
En  la  main  une  raquette, 
Une  loy  en  la  cornette, 
Une  basse  dance  au  talon, 
Vous  voyez  là  passé  Coquillon. 

CHAPITRE  VI 

Comment  Pantagruel  rencontra  un  Limosin  qui 
contrefaisoit  le  langaige  françoys. 

uelque  jour,  je  ne  sçay  quand,  Pan- 
tagruel se  pourmenoit  après  soupper 
avecques  ses  compaignons  par  la  porte 
dont  Ton  va  à  Paris.  Là  rencontra  un 
escholier  tout  jolliet  qui  venoit  par  icelluy  chemin, 
et,  après  qu'ils  se  feurent  saluez,  luy  demanda  : 
«  Mon  amy,  dont  viens  tu  à  ceste  heure?  »  L'es- 
cholier  luy  respondit  :  «  De  l'aime,  inclyte  et  célè- 
bre Académie  que  Ton  vocite  Lutece.  —  Qu'est  ce 
à  dire?  dist  Pantagruel  à  un  de  ses  gens.  —  C'est, 
respondit  il,  de  Paris.  —  Tu  viens  doncques  de 
Paris?  dist  il.  Et  à  quoy  passez  vous  le  temps,  vous 
aultres  messieurs  estudiens  audict  Paris?  » 

Respondit  l'escolier  :  «  Nous  transfretons  la 
Sequane  au  dilicule  et  crépuscule  ;  nous  déambu- 
lons par  les  compites  et  quadriviers  de  l'urbe;  nous 
despumons  la  verbocination  latiale,  et,  comme  veri- 
similes  amorabonds,  captons  la  benevolence  de  l'om- 
nijuge,  omniforme  et  omnigene  sexe  féminin;  cer- 
taines diecules,  nous  invisons  les  lupanares,  et  en 
ecstase  venereique  inculcons  nos  veretres  es  penitis- 
simes  recesses  des  pudendes  de  ces  meretricules 
amicabilissimes;  puis  cauponizons  és  tavernes  méri- 
toires de  la  Pomme  de  pin,  du  Castel,  de  la  Mag- 

daleine  et  de  la  Mulle,  belles  spatules  vervecines 
perforaminées  de  petrocil,  et,  si  par  forte  fortune 
y  a  rarité  ou  pénurie  de  pecune  en  nos  marsupies, 
et  soyent  exhaustes  de  métal  ferruginé,  pour  l'escot 
nous  dimittons  nos  codices  et  vestes  opignerées, 
prestolans  les  tabellaires  à  venir  des  pénates  et  lares 
patriotiques.  » 

A  quoy  Pantagruel  dist  :  «  Que  diable  de  lan- 
gaige  est  cecy?  Par  Dieu!  tu  es  quelque  hérétique. 
—  Seignor,  non,  dit  Pescholier,  car  libentissiment 
dés  ce  qu'il  illucesce  quelque  minutule  lesche  du 
jour,  jedemigre  en  quelcun  de  ces  tant  bien  archi- 
tectez  monstiers,  et  là,  me  irrorant  de  belle  eaue 
lustrale,  grignotte  d'un  transon  de  quelque  missic- 
que  precation  de  nos  sacrificules  ;  et,  submirmillant 
mes  precules  horaires,  élue  et  absterge  mon  anime 
de  ses  inquinamens  nocturnes.  Je  révère  les  olimpi- 
coles,  je  venere  latrialement  le  supernel  astripo- 
tent,  je  dilige  et  redame  mes  proximes,  je  serve  les 
prescriptz  decalogicques,  et,  selon  la  facultative  de 
mes  vires,  n'en  discede  le  late  unguicule.  Bien  est 
veriforme  que  à  cause  que  Mammone  ne  supergur- 
gite  goutte  en  mes  locules,  je  suis  quelque  peu 
rare  et  lend  à  supereroger  les  eleemosynes  à  ces 
egenes  queritans  leur  stipe  hostiatement.  —  Et 
bren,  bren,  dist  Pantagruel,  qu'est  ce  que  veut  dire 
ce  fol?  Je  croys  qui  nous  forge  icy  quelque  langaige 
diabolique,  et  qu'ils  nous  cherme  comme  enchan- 
teur. » 


PANTAGRUEL 


A  quoy  dist  un  de  ses  gens  :  «  Seigneur,  sans 
doubte  ce  gallant  veult  contrefaire  la  langue  des 
Parisians,  mais  il  ne  faict  que  escorcher  le  latin,  et 
cuide  ainsi  pindariser;  et  luy  semble  bien  qu'il  est 
quelque  grand  orateur  en  françoys,  parce  qu'il  dé- 
daigne l'usance  commun  de  parler.  »  A  quoy  dict 
Pantagruel  :  «  Est  il  vrai?»  L'escholier  respondit  : 
Seignor  missayre,  mon  génie  n'est  poinct  apte  nate 
à  ce  que  dict  ce  flagitiose  nebulon  pour  escorier  la 
cuticule  de  nostre  vernacule  gallicque;  mais  vice 
versement  je  gnave  opère,  et  par  vele  et  rames  je 
me  enite  de  le  locupleter  de  la  redundance  latini- 
come. —  Par  Dieu  !  dist  Pantagruel,  je  vous  ap- 
prendray  à  parler;  mais  devant,  responds  moy , 
d'ont  es  tu?  »  A  quoy  dist  l'escholier  :  «  L'origine 
primeve  de  mes  aves  et  ataves  fut  indigène  des  ré- 
gions lemovicques,  où  requiesce  le  corpore  de 
l'agiotate  sainct  Marcial.  —  J'entends  bien,  dist 
Pantagruel;  tu  es  Lymosin,  pour  tout  potaige,  et 
tu  veulx  icy  contrefaire  le  Parisian.  Or  vien  çza, 
que  je  te  donne  un  tour  de  pigne.  » 

Lors  le  print  à  la  gorge,  luy  disant .  «  Tu  escor- 
che  le  latin;  par  sainct  Jan  !  je  te  feray  escorcher 
le  renard,  car  je  te  escorcheray  tout  vif.  «  Lors  com- 
mença le  pauvre  Lymosin  à  dire  :  '<  Vée  dicou  gen- 
tilastre,ho!  sainct  Marsault,  adjoudamy,  hau,  hau, 
laissas  à  quau,  au  nom  de  Dious,  et  ne  me  touquas 
grou.  »  A  quoy  dist  Pantagruel  :  «  A  ceste  heure 
^parles  tu  naturellement.  »  Et  ainsi  le  laissa,  car  le 

pauvre  Lymosin  conchioit  toutes  ses  chausses,  qui 
estoient  faictes  à  queheue  demerluz,  et  non  à  plein 
fons,  dont  dist  Pantagruel  :  «  Sainct  Alipentin, 
quelle  civette  !  Au  diable  soit  le  mascherable,  tant 
il  put  !  »  Et  le  laissa. 

Mais  ce  luy  fut  un  tel  remord  toute  sa  vie  et  tant 
fut  altéré  qu'il  disoit  souvent  que  Pantagruel  le 
tenoit  à  la  gorge;  et  après  quelques  années  mourut 
de  la  mort  Roland,  ce  faisant  la  vengeance  divine, 
et  nous  demonstrant  ce  que  dict  le  philosophe  et 
Aule  Gelle,  qu'il  nous  convient  parler  selon  le  lan- 
gaige  usité,  et,  comme  disoit  Octavian  Auguste, 
qu'il  fault  éviter  les  motz  espaves  en  pareille  dili- 
gence que  les  patrons  des  navires  évitent  les  ro- 
chiers  de  mer. 

CHAPITRE  VII 

Comment  Pantagruel  vint  à  Paris,  et  des  beaulx 
livres  de  la  Librairie  de  Sainct  Victor. 

prés  que  Pantagruel  eut  fort  bien  es- 
tudié  en  Aurelians,  il  délibéra  visiter 
la  grande  Université  de  Paris  ;  mais  de- 
vant que  partir  fut  adverty  que  une 
grosse  et  énorme  cloche  estoit  à  Sainct  Aignan 
dudict  Aurelians,  en  terre,  passez  deux  cens  qua- 
torze ans,  car  elle  estoit  tant  grosse  que  par  engin 
aulcun  nelapovoit  on  mettre  seullement  hors  terre, 


PANTAGRUEL 


combien  que  Ton  y  eust  applicqué  tous  les  moyens 
que  mettent  Vitruvius  De  Architectura,  Albertus  De 
re  xdificatoria,  Euclides,  Theon,  Archimedes  et  Hero 
Deingeniis,  car  tout  n'y  servit  de  rien. 

Dont,  voluntiers  encliné  à  l'humble  requeste  des 
citoyens  et  habitansde  la  dicte  ville,  délibéra  la  por- 
ter au  clochier  à  ce  destiné.  De  faict,  vint  au  lieu 
où  elle  estoit,  et  la  leva  de  terre  avecques  le  petit 
doigt  aussi  facillement  que  feriez  une  sonnette  d'es- 
parvier.  Et,  devant  que  la  porter  au  clochier,  Pan- 
tagruel en  voulut  donner  une  aubade  par  la  ville 
et  la  faire  sonner  par  toutes  les  rues  en  la  portant 
en  sa  main,  dont  tout  le  monde  se  resjouyt  fort; 
mais  il  en  advint  un  inconvénient  bien  grand,  car, 
la  portant  ainsi  et  la  faisant  sonner  par  les  rues, 
tout  le  bon  vin  d'Orléans  poulsa  et  se  gasta.  De 
quoy  le  monde  ne  se  advisa  que  la  nuyct  ensuy- 
vant,  car  un  chascun  se  sentit  tant  altéré  de  avoir 
beu  de  ces  vins  poulsez  qu'ils  ne  faisoient  que  cra- 
cher aussi  blanc  comme  cotton  de  Malthe,  disans  : 
«  Nous  avons  du  Pantagruel,  et  avons  les  gorges 
sallées.  » 

Ce  faict,  vint  à  Paris  avecques  ses  gens,  et  à  son 
entrée  tout  le  monde  sortit  hors  pour  le  veoir, 
comme  vous  sçavez  bien  que  le  peuple  de  Paris  est 
sot  par  nature,  par  bequare  et  per  bémol,  et  le  re- 
gardoyent  en  grand  esbahyssement,  et  non  sans 
grande  peur  qu'il  n'emportast  le  Palais  ailleurs,  en 
quelque  pays  à  remotis,  comme  son  pere  avoit  em- 

porté  les  campanes  de  Nostre  Dame  pour  atacher 
au  col  de  sa  jument. 

Et,  après  quelque  espace  de  temps  qu'il  y  eut 
demouré  et  fort  bien  estudié  en  tous  les  sept  ars 
liberaulx,  il  disoit  que  c'estoit  une  bonne  ville  pour 
vivre,  mais  non  pour  mourir,  car  les  guenaulx  de 
Sainct-Innocent  se  chauffoyent  le  cul  des  ossemens 
des  mors. 

Et  trouva  la  Librairie  de  Sainct-Victor  fort  ma- 
gnifique, mesmement  d'aulcuns  livres  qu'il  y  trouva, 
desquelz  s'ensuit  le  repertoyre,  et  primo  : 

Bigua  salutis. 

Bregueta  juris. 

Pantofla  decretorum. 

Malogranatum  vitiorum. 

Le  Peloton  de  théologie. 

Le  Vistempenard  des  prescheurs,  composé  par 
Turelupin. 

La  Couille  barinedes  preux. 

Les  Hanebanes  des  evesques. 

Marmotretus,  de  baboinis  et  cingis,  cum  commento 
d'Orbellis, 

Decretum  Universitatis  Parisiensis  super gorgiasitate 
muliercularum  ad  placitum. 

L'Apparition  de  saincte  Geltrude  à  une  nonnain 
de  Poissy  estant  en  mal  d'enfant. 

Ars  honeste  pettandi  in  societate,  per  M.  Ortui- 
num. 

Le  Moustardier  de  pénitence. 

Les  Houseaulx,  alias  les  Bottes  de  patiences 
Formicarium  artium. 

De  brodiorum  usu  et  honestate  chopinandi,  per 
Silvestrem  prier atem  Jacospinum. 

Le  Beliné  en  court. 

Le  Cabat  des  notaires. 

Le  Pacquet  de  mariage. 

Le  Creziou  de  contemplation. 

Les  Fariboles  de  droict. 

L'Aguillon  de  vin. 

L'Esperon  de  fromaige. 

Decrotatorium  scholarium. 

Tartaretus,  De  modo  cacandi. 

Les  Fanfares  de  Rome. 

Bricot,  De  differentiis  soupparum. 

Le  Culot  de  discipline. 

La  Savate  de  humilité. 

Le  Tripier  de  bon  pensement, 

Le  Chaulderon  de  magnanimité. 

Les  Hanicrochemens  des  confesseurs. 

La  Croquignolle  des  curez. 

Keverendi  patris  fratis  Lubini,  provincialis  Bavar- 
dixy  De  croquendis  lardonibus  libri  très. 

Pasquili  doctoris  marmorei,De  capreoîis  cum  char- 
doneta  comedendis  tempore  papali  ab  Ecclesia  inter- 
dicto. 

L'Invention  Saincte  Croix  à  six  personnaiges, 
jouée  par  les  clercz  de  finesse. 
Les  Lunettes  des  romipetes. 

Majoris,  De  modo  faciendi  boudinos. 

La  Cornemuse  des  prelatz. 

Beda,  De  optimitate  triparumy 

La  Complaincte  des  advocatz  sus  la  reformation 
des  dragées. 

Le  Chatfourré  des  procureurs. 

Des  pois  au  lart,  cum  commento. 

La  Profiterolle  des  indulgences. 

Prxclarissimi  juris  ntriusque  doctoris  maistre  PU- 
loti  Kaquedenari,  De  bobelidandis  glossse  Accur- 
sianx  baguenaudis,  Kepetitio  enucidiluculidissima. 

Stratagemata  Francarchieri  de  Baignolet. 

Franctopinus,  De  re  militari,  cum  figuris  Tevoti. 

De  usu  et  utilitate  escorchandi  equos  et  equas,  au- 
thore  M.  nostro  de  Quebecu. 

La  Rustrie  des  prestolans. 

M.  n.  Kostocostojambedanesse,  De  moustarda 
post  prandium  servienda,  lib.  quatordecim,  apostilati 
per  M.  Vaurrillonis. 

Le  Couillaige  des  promoteurs. 

Quxstio  subtillissima ,  utrum  Chimera  in  vacuo 
bombinans  possit  comedere  secundas  intentiones ,  et 
fuit  debatuta  per  decem  hebdomadas  in  concilio  Con- 
stantiensi. 

Le  Maschefain  des  advocatz. 

Barbouillamenta  Scoti. 

La  Retepenade  des  cardinaulx. 

De  calcaribus  removendis  décades  undecim,  per 
M.  Albericum  de  Kosata. 

Ejusdem,  De  castrametandis  crinibus,  lib.  très. 
L'Entrée  de  Anthoine  de  Leive  és  terres  du 
Brésil. 

Marforii  bacalarii  cubentis  Komœ ,  De  pelendis 
mascarendisque  cardinalium  mulis. 

Apologie  d'icelluy  contre  ceulx  qui  disent  que  la 
mule  du  Pape  ne  mange  qu'à  ses  heures. 

Pronostication,  qux  incipit  «Sylvii  Triquebille  » , 
balata  per  M.  N.  Songecrusyon. 

Boudarini  episcopi,  De  emulgentiarum  profectibus 
eneades  Qovem,  cura  privilegio  papali  ad  triennium, 
et  postea  non. 

Le  Chiabrena  des  pucelles. 

Le  Culpelé  des  vefves. 

La  Cocqueluche  des  moynes. 

Les  Brimborions  des  padres  celestins. 

Le  Barrage  de  manducité. 

Le  Clacquedent  des  marroufles. 

La  Ratouere  des  théologiens. 

L'Ambouchouoir  des  maistres  en  ars. 

Les  Marmitons  de  Olcam  à  simple  tonsure. 

Magistri  N.  Fripesaulcetis,  De  grabellationibus 
horrarum  canonicarum,  lib.  quadraginta. 

Cullebutatorium  confratriarum,  incerto  authore. 

Le  Cabourne  des  brifîaulx. 

Le  Faguenat  des  Hespaignols  supercoquelican- 
ticqué  par  Frai  ïnigo. 

La  Barbotine  des  marmiteux. 

Poïlfronismus  rerum  italicarum,  authore  magistro 
Bruslefer. 

K.  LulliuS;  De  batisfolagiis  principum. 

Callibistratorium  caffardiœ,  authore  M.  Jacobo 
Hocstratem,  hœreticometra. 

Chault-Couillons,  De  magistro  nostrandorwn 
magistro  nostratorumque  beuvetis  lib.  octo  gualan- 
tissimi. 

Les  Petarrades  des  bullistes,  copistes,  scripteurs, 
abbreviateurs,  référendaires  et  dataires,  compil- 
lées  par  Régis. 

Almanach  perpétuel  pour  les  goûteux  efVerollez. 

Maneries  ramonandi  foumellos,  per  M.  Eccium. 

Le  Poulemart  des  marchans. 

Les  Aisez  de  vie  monachale. 

La  Gualimaffrée  des  bigotz. 

L'Histoire  des  farfadetz. 

La  Belistrandie  des  millesouldiers 

Les  Happelourdes  des  officiaulx. 

La  Bauduffe  des  thesauriers. 

Badinatorium  sophistarum. 

Antipericatametanaparbeugedamphicribrationes 
merdicantium. 

Le  Limasson  des  rimasseurs. 
Le  Boutavent  des  alchymistes. 
La  Nicquenocque  des  questeurs,  cababezacée 
par  frère  Serratis. 

Les  Entraves  de  religion. 

La  Racquette  des  brimbaleurs. 

L'Acodouoir  de  vieillesse. 
La  Muselière  de  noblesse. 
La  Patenostre  du  cinge. 
Les  Grezillons  de  dévotion. 
La  Marmite  des  Quatre-Temps . 
Le  Mortier  de  vie  politique. 
Le  Mouschet  des  hermites. 
La  Barbute  des  pénitenciers. 
Le  Trictrac  des  frères  Frapars. 
Lourdaudus,  De  vita  et  honestate  braguardorum. 
Lyrippii  Sorbonici  moralisationes,  per  M.  Lupol- 
dum. 

Les  Brimbelettes  des  voyageurs. 

Les  Potingues  des  evesques  potatifz. 

Tarraballationes  doctorum  Coloniensium  advenus 
Reuchlin. 

Les  Cymbales  des  dames. 

La  Martingalle  des  fianteurs. 

Virevoustatorum  nacquettorum,  per  F.  Pedebilletis. 

Les  Bobelins  de  franc  couraige. 

La  Mommerie  des  rebatz  et  lutins. 

Gerson,  De  auferibilitate  Papx  ab  Ecclesia. 

La  Ramasse  des  nommez  et  graduez. 

Jo.  Dytebrodii,  De  terribiliditate  ex  commun  katio- 
num,  libellus  acephalos. 

Ingeniositas  invocandi  diabolos  et  diabolas,  per 
M.  Guinguolfum. 

Le  Hoschepot  des  perpétuons. 

La  Morisque  des  hereticques. 


256 


LIVRE  II  ,   CHAPITRE  VII 


Les  Henilles  de  Gaïetan. 

Moillegroin,  doctoris  cherubici,  De  origine  Pate- 
pelutarum  et  Torticollorum  ritibus,  libri  septem. 

Soixante  et  neuf  bréviaires  de  haulte  gresse. 

Le  Godemarre  des  cinq  ordres  des  mendiants. 

La  Pelleterie  des  tyrelupins,  extraicte  de  la  Bote 
fauve  incornifistibulée  en  la  Somme  Angelicque. 

Le  Ravasseur  de  cas  de  conscience. 

La  Bedondaine  des  presidens. 

Le  Vietdazouer  des  Abbez. 

Sutoris  adversus  quendam ,  qui  vocaverat  eum 
fripponnatorem ,  et  quod  fripponnantores  non  sunt 
damnati  ab  Ecclesia. 

Cacatorium  medicorum. 

Le  Rammonneur  d'astrologie. 

Campi  clysteriorum,  per  §,  C. 

Le  Tyrepet  des  apothecaires. 

Le  Baisecul  de  chirurgie. 

Justinianus,  De  cagotis  tollendis. 

Antidotarium  animx. 

Merlinus  Coccaius,  De  Patria  diabolorum. 

Desquelz  aulcuns  sont  ja  imprimez,  et  les  aultres 
l'on  imprime  maintenant  en  ceste  noble  ville  de  Tu- 
binge. 

CHAPITRE  VIII 

Comment  Pantagruel,  estant  à  Paris,  receut  letres 
de  son  pere  Gargantua,  et  la  copie  d'icelles. 

antagruel  estudioit  fort  bien,  comme 
assez  entendez  ,  et  proufîtoit  de 
mesmes,  car  il  avoit  l'entendement 
à  double  rebras  et  capacité  de  mé- 
moire à  la  mesure  de  douze  oyres  et  botes  d'olif. 
Et  comme  il  estoit  ainsi  là  demourant,  receut  un 
jour  lettres  de  son  pere  en  la  manière  que  s'ensuit  : 

Treschier  filz, 

Entre  les  dons,  grâces  et  prérogatives  desquelles  le 
souvrain  plasmateur,  Dieu  tout  puissant,  a  endouayré 
tt  aorné  l'humaine  nature  à  son  commencement,  celle 
me  semble  singulière  et  excellente  par  laquelle  elle 
peut  en  estât  mortel  acquérir  espèce  de  immortalité,  et 
en  decours  de  vie  transitoire  perpétuer  son  nom  et  sa 
semence.  Ce  que  est  faict  par  lignée  yssue  de  nous  en 
mariage  légitime.  Dont  nous  est  aulcunement  instauré 
ce  que  nous  feut  tollu  par  le  péché  de  nos  premiers 
parens,  esquelz  fut  dict  que,  parce  quilz  n'avoient 
esté  obeyssans  au  commendement  de  Dieu  le  créateur, 
ils  mourroient,  et  par  mort  seroit  reduicte  à  néant 
ceste  tant  magnificque  plasmature  en  laquelle  avoit  esté 
Vhomme  créé.  Mais,  par  ce  moyen  de  propagation 
séminale,  demoure  és  enfans  ce  que  estoit  de  perdu  és 
Rabelais.    I,  3  3 

parens,  et  és  nepveux  ce  que  deperissoit  es  enfans;  et 
ainsi  successivement  jusques  à  l'heure  du  jugement 
final,  quand  Jesuchrist  aura  rendu  à  Dieu  lepere  son 
royaulme  pacificque  hors  tout  dangier  et  contamina- 
tion de  péché  :  car  alors  cesseront  toutes  générations 
et  corruptions,  et  seront  les  elemens  hors  de  leurs 
transmutations  continues,  veu  que  la  paix  tant  désirée 
sera  consumée  et  parfaicte,  et  que  toutes  choses  seront 
réduites  à  leur  fin  et  période. 

Non  doneques  sans  juste  et  équitable  cause  je  rends 
grâces  à  Dieu,  mon  conservateur,  de  ce  qu'il  ma 
donné  povoir  veoir  mon  antiquité  chanue  refleurir  en 
ta  jeunesse  :  car,  quand  par  le  plaisir  de  Luy,  qui 
tout  regist  et  modère,  mon  ame  laissera  ceste  habita- 
tion  humaine,  je  ne  me  reputeray  totallement  mourir, 
ains  passer  d'un  lieu  en  aultre,  attendu  que  en  toy  et 
par  toy  je  demeure  en  mon  image  visible  en  ce  monde, 
vivant,  voyant  et  conversant  entre  gens  de  honneur  et 
mes  amys,  comme  je  souloys.  Laquelle  mienne  conver- 
sation a  esté,  moyennant  Vayde  et  grâce  divine,  non 
sans  péché,  je  le  confesse,  car  nous  péchons  tous,  et 
continuellement  requérons  à  Dieu  qu'il  efface  nos 
péchez,  mais  sans  reproche. 

Parquoy,  ainsi  comme  en  toy  demeure  l'image  de 
mon  corps,  si  pareillement  ne  reluysoient  les  meurs  de 
Vame,  Von  ne  te  jugeroit  estre  garde  et  trésor  de  l'im- 
mortalité de  nostre  nom,  et  le  plaisir  que  prendroys 
ce  voyant  seroit  petit,  considérant  que  la  moindre 
partie  de  moy,  qui  est  le  corps,  demoureroit,  et  la 

meilleure,  qui  estVame,  et  par  laquelle  demeure  nostre 
nom  en  bénédiction  entre  les  hommes,  seroit  dégéné- 
rante et  abastardie.  Ce  que  je  ne  dis  par  défiance  que 
je  aye  de  ta.vertu,  laquelle  m'a  esté  j à  par  cy  devant 
esprouvée,  mais  pour  plus  fort  te  encourager  à  prof- 
fiter  de  bien  en  mieulx.  Et  ce  que  présentement  te  es- 
criz  n'est  tant  affin  qu'en  ce  train  vertueux  tu  vives 
que  de  ainsi  vivre  et  avoir  vescu  tu  te  resjouisses,  et  te 
refraischisses  en  courage  pareil  pour  V advenir.  A 
laquelle  entreprise  parfaire  et  consommer,  il  te  peut 
assez  souvenir  comment  je  n'ay  rien  espargné ;  mais 
ainsi  y  ay-je  secouru  comme  si  je  n'eusse  aultre  thesor 
en  ce  monde  que  de  te  veoir  une  foys  en  ma  vie  absolu 
et  parfaict  tant  en  vertu,  honesteté  et  preudhommie 
comme  en  tout  sçavoir  libéral  et  honeste,  et  tel  te 
laisser  après  ma  mort  comme  un  mirouoir  représentant 
la  personne  de  moy  ton  pere,  et  sinon  tant  excellent  et 
tel  de  faict  comme  je  te  souhaite,  certes  bien  tel  en  désir. 

Mais,  encores  que  mon  feu  pere  de  bonne  mémoire 
Grandgousier  eust  adonné  tout  son  estude  à  ce  que  je 
profitasse  en  toute  perfection  et  sçavoir  politique,  et 
que  mon  labeur  et  estude  correspondit  tresbien,  voire 
encores  oultrepassast  son  désir,  toutesfoys,  comme  tu 
peulx  bien  entendre,  le  temps  n'estoit  tant  idoine  ne 
commode  és  lettres  comme  est  de  présent,  et  navoys 
copie  de  telz  précepteurs  comme  tu  as  eu.  Le  temps 
estoit  encores  ténébreux  et  sentant  l'infelicité  et  cala- 
mité des  Gothz,  qui  avoient  mis  à  destruction  toute 
bonne  literature  ;  mais,  par  la  bonté  divine,  la  lumière 

et  dignité  a  esté  de  mon  eage  rendue  és  lettres,  et  yvoy 
tel  amendement  que  de  présent  à  difficulté  serois-je 
receu  en  la  première  classe  des  petitz  grimaulx,  qui  en 
mon  eage  virile  estoys,  non  à  tord,  réputé  le  plus  sça- 
vant  dudict  siècle.  Ce  que  je  ne  dis  par  jactance  vaine, 
encores  que  je  le  puisse  louablement  faire  en  t'escrip- 
vant,  comme  tu  as  l'autorité  de  Marc  Tulle  en  son 
livre  de  Vieillesse,  et  la  sentence  de  Plutarche  au 
Livre  intitulé  :  Comment  on  se  peut  louer  sans  envie, 
mais  pour  te  donner  affection  de  plus  hault  tendre. 
Maintenant  toutes  disciplines  sont  restituées,  les  lan- 
gues instaurées,  Grecque,  sans  laquelle  c'est  honte  que 
une  personne  se  die  sçavant,  Hebraïcque,  Caldaïcque, 
Latine;  les  impressions  tant  élégantes  et  correctes  en 
usance,  qui  ont  esté  inventées  de  mon  eage  par  inspi- 
ration divine,  comme  à  contre  fil  l 'artillerie  par  sugges- 
tion diabolicque.  Tout  le  monde  est  plein  de  gens 
savans,  de  précepteurs  tresdoctes,  de  librairies  tres- 
amples,  qu'il  m'est  advis  que  ny  au  temps  de  Platon, 
ny  de  Ciceron,  ny  de  Papinian,  n'estoit  telle  commo- 
dité d'estude  qu'on  y  veoit  maintenant.  Et  ne  se  fauU 
dra  plus  doresnavant  trouver  en  place  ny  en  compai- 
gnie  qui  ne  sera  bien  expoly  en  l'officine  de  Minerve. 
Je  voy  les  brigans,  les  boureaulx,  les  avanturiers,  les 
palefreniers  de  maintenant  plus  doctes  que  les  docteurs 
et  prescheursde  mon  temps.  Que  diray-je?  Les  femmes 
et  filles  ont  aspiré  à  ceste  louange  et  manne  céleste 
de  bonne  doctrine. 

Tant  y  a  quet  en  l'eage  où  je  suis,  j'ay  esté  contrainct 

de  apprendre  les  lettres  grecques,  lesquelles  je  n'avois 
contemnées  comme  Caton,  mais  je  n'avoys  eu  loysir 
de  comprendre  en  mon  jeune  eage.  Et  voluntiers  me 
délecte  à  lire  les  Morautx  dePlutarche,  les  beaulx  Dia- 
logues de  Platon,  les  Monumens  de  Pausanias  et 
Antiquitez  dcAtheneus,  attendant  l'heure  qu'il  plaira 
à  Dieu,  mon  Créateur,  me  appeller  et  commander  yssir 
de  ceste  terre. 

Parquoy,  mon  filz,  je  te  admoneste  que  employé  ta 
jeunesse  à  bien  profiter  en  estudes  et  en  vertus.  Tu  es 
à  Paris,  tu  as  ton  précepteur  Epistemon,  dont  l'un 
par  vives  et  vocales  instructions,  l'aultre  par  louables 
exemples,  te  peut  endoctriner.  Tentens  et  veulx  que  tu 
aprenes  les  langues  parfaictement  :  premièrement  la 
Grecque,  comme  le  veult  Quintilian,  secondement  la 
Latine,  et  puis  l'Hebraïcque  pour  les  Sainctes  Letres, 
et  la  Chaldaïcque  et  Arabicque  pareillement  ;  et  que 
tu  formes  ton  stille  quand  à  la  Grecque,  à  l'imitation 
de  Platon,  quand  à  la  Latine,  à  Ciceron.  Qu'il  ny 
ait  histoire  que  tu  ne  tienne  en  mémoire  présente,  à 
quoy  te  aydera  la  cosmographie  de  ceulx  qui  en  ont 
escript.  Des  ars  libéraux,  géométrie,  arismeticque  et 
musicque,  je  t'en  donnay  quelque  goust  quand  tu 
toys  encores petit  enl'eage  de  cinq  à  six  ans;poursuys 
la  reste,  et  de  astronomie  saiche  en  tous  les  canons  ; 
laisse  moy  l'astrologie  divinatrice  et  l'art  de  Lullius 
comme  abuz  et  vanitez.  Du  droit  civil,  je  veulx  que 
tu  saiche  par  cueur  les  beaulx,  textes  et  me  les  confère 
avecques  philosophie. 


262 


LIVRE  II,   CHAPITRE  VIII 


Et,  quand  à  la  congnoissance  des  faictz  de  nature, 
je  veulx  que  tu  te  y  adonne  curieusement  ;  qu'il  n'y 
ayt  mer,  rivière  ny  fontaine  dont  tu  ne  congnoisse  les 
poissons,  tous  les  oyseaulx  de  Vair,  tous  les  arbres, 
arbustes  et  fructices  des  foretz,  toutes  les  herbes  de  la 
terre,  tous  les  metaulx  cachez  au  ventre  des  abysmes, 
les  pierreries  de  tout  orient  et  midy  :  rien  ne  te  soit  in- 
congneu. 

Puis  songneusement  revisite  les  livres  des  medicins 
grecs,  arabes  et  latins,  sans  contemner  les  thalmu- 
distes  etcabalistes,  et  par  fréquentes  anatomies  acquiers 
ioy  parfaicte  congnoissance  de  Vaultre  monde,  qui  est 
Yhomme. 

Et  par  lesquelles  heures  du  jour  commence  à  visiter 
les  Sainctes  Lettres.  Premièrement  en  grec,  Le  Nou- 
veau Testament  et  Epistres  des  Apostres,  et  puis  en 
hebrieu  le  Vieulx  Testament. 

Somme,  que  je  voy  un  abysme  de  science,  car,  do- 
resnavant  que  tu  deviens  homme  et  te  fais  grand,  il  te 
fauldra  yssir  de  ceste  tranquillité  et  repos  d'estude,  et 
apprendre  la  chevalerie  et  les  armes  pour  deffendre 
ma  maison,  et  nos  amys  secourir  en  tout  leurs  affaires 
contre  les  assaulx  des  mal  faisans. 

Et  veulx  que  de  brief  tu  essaye  combien  tu  as  prof- 
fité,  ce  que  tu  ne  pourras  mieulx  faire  que  tenent  con- 
clusions en  tout  sçavoir  publiquement  envers  tous  et 
contre  tous,  et  hantant  les  gens  lettrez,  qui  sont  tant 
à  Paris  comme  ailleurs. 

Mais,  parce  que,  selon  le  saige  Salomon,  sapience 

n'entre  point  en  orne  malivole,  et  science  sans  con- 
science n'est  que  ruine  de  l'orne,  il  te  convient  servir, 
aymer  et  craindre  Dieu,  et  en  luy  mettre  toutes  tes  pen- 
sées et  tout  ton  espoir,  et  par  foy  formée  de  chante 
estre  à  luy  adjoinct,  en  sorte  que  jamais  n  en  soys  de- 
samparé  par  péché.  Aye  suspectz  les  abus  du  monde. 
Ne  metz  ton  cueur  à  vanité,  car  ceste  vie  est  transi- 
toire, mais  la  parolle  de  Dieu  demeure  éternellement. 
Soys  serviable  à  tous  tes  prochains  et  les  ayme  comme 
toy  mesmes.  Révère  tes  précepteurs,  fuis  les  compai- 
«.;«  de  gens  és  quelz  tu  ne  veulx  point  resembler,  et 
les  grâces  que  Dieu  te  a  données,  icelles  ne  reçoipz  en 
vain.  Et,  quand  tu  congnoistra  que  auras  tout  le 
sçavoir  de  par  delà  acquis,  retourne  vers  moy,  afpn 
que  je  te  voye  et  donne  ma  bénédiction  devant  que 


mourir. 


)U1  1/  .  .  .. 

Mon  filz,  la  paix  et  grâce  de  Nostre  Seigneur  soit 

itiesme  jow 
Ton  pere, 


avecques  toy!  Amen. 

De  Utopie,  ce  dix-septiesme  jour  du  moys  de  mars. 


Gargantua. 


Ces  lettres  receues  et  veues,  Pantagruel  priât 
nouveau  courage,  et  feut  enflambé  à  proffiter  plus 
que  jamais  ;  en  sorte  que,  le  voyant  estud.er  et  prof- 
fiter, eussiez  dict  que  tel  estoit  son  espent  entre 
les  livres  comme  est  le  feu  parmy  les  brandes,  tant 
il  l'avoit  infatigable  et  strident. 

CHAPITRE  IX 

Comment  Pantagruel  trouva  Panurge, 
lequel  il  ayma  toute  sa  vie, 

n  jour  Pantagruel,  se  pourmenant  hors 
la  ville  vers  l'abbaye  Sainct  Antoine, 
devisant  et  philosophant  avecques  ses 
gens  et  aulcuns  escholiers,  rencontra 
un  homme  beau  de  stature  et  élégant  en  tous 
lineamens  du  corps,  mais  pitoyablement  navré  en 
divers  lieux,  et  tant  mal  en  ordre  qu'il  sembloit 
estre  eschappé  es  chiens,  ou  mieulx  resembloit  un 
cueilleur  de  pommes  du  pays  du  Perche. 

De  tant  loing  que  le  vit  Pantagruel,  il  dist  és 
assistans  :  «  Voyez  vous  cest  homme  qui  vient  par 
le  chemin  du  pont  Charanton?  Par  ma  foy,  il  n'est 
pauvre  que  par  fortune,  car  je  vousasseure  que,  à  sa 
physonomie,  nature  l'a  produict  de  riche  et  noble 
lignée  ;  mais  les  adventures  des  gens  curieulx  le  ont 
reduict  en  telle  pénurie  et  indigence.  »  Et  ainsi 
qu'il  fut  au  droict  d'entre  eulx,  il  luy  demanda  : 
«  Mon  amy,  je  vous  prie  que  un  peu  vueillez  icy 
ârrester  et  me  respondreà  ce  que  vous  demanderay, 
èt  vous  ne  vous  en  repentirez  point,  car  j'ay  affec- 
tion tresgrande  de  vous  donner  ayde  à  mon  povoir 
en  la  calamité  où  je  vous  voy,  car  vous  me  faictes 
grand  pitié.  Pourtant,  mon  amy,  dictes  moy,  qui 

estes  vous,  dont  venez  vous,  où  allez  vous,  que 
querez  vous,  et  quel  est  vostre  nom  ?  » 

Le  compaignon  luy  respond  en  langue  germa- 
nicque  : 

«  Juncker,  Gott  geb  euch  glùck  unnd  hail.  Zuvor, 
Lieber  Juncker,  ich  las  euch  wissen  das  da  ir  mich 
vonfragt,  ist  ein  arm  unnd  erbarmglich  ding,  unnd 
wer  vil  darvon  zu  sagen,  welches  euch  verdruslich  zu 
hœren,  unnd  mir  zu  evzelen  wev,  viewol  die  Poeten 
unnd  Orators  vorzeiten  haben  gesagtin  irenSprùchen 
unnd  Sentenzen,  das  die  Gedechtnus  des  Ellends  unnd 
Armuot  vorlangs  erlitten  ist  ain  grosser  Lust.  » 

A  quoy  respondit  Pantagruel  :  «  Mon  amy,  je 
n'entens  point  ce  barragouin  ;  pourtant,  si  voulez 
qu'on  vous  entende,  parlez  aultre  langaige.  » 
Adoncques  le  compaignon  lui  respondit  «  Al  baril- 
dira  gotfano  dech  min  brin  alabo  dordin  falbroth 
ringuam  albaras.  Nin  porth  zadikim  almucathin 
milko  prin  al  elmim  enthoth  dal  heben  ensouim  : 
kulhim  al  dura  alkatim  nim  broth  dechoth  porth 
min  michais  im  endoth,  pruch  dal  maisoulum  hol 
moth  dansrilrim  lupaldas  im  voidemoth.  Nin  hur 
diavosth  mnarbotim  dal  gousch  palfrapin  duch  im 
scoth  pruch  galeth  dal  Chinon  min  foulchrich  al  conin 
butathen  doth  dal  prim. 

—  Entendez  vous  rien  là?  »  dist  Pantagruel  és 
àssistans.  A  quoy  dist  Epistemon  :  «  Je  croy  que 
c'est  langaige  des  antipodes;  le  diable  n'ymordroit 
mie.  »  Lors  dist  Pantagruel  :  «  Compère,  je  ne  sçay 

si  les  murailles  vous  entendront,  mais  de  nous  nul 
n'y  entend  note.  »  Dont  dist  le  compaignon  : 

«  Signor  mio,  voi  videte  per  exempio  che  la  corna- 
musa  non  suona  mai  s'ella  non  ha  il  ventre  pieno  ; 
cosi  io  parimente  non  vi  saperei  contare  le  mie  fortune, 
se  prima  il  tribulato  ventre  non  a  la  solita  refettione, 
alquale  è  adviso  che  le  mani  et  li  denti  abbui  perso  il 
loro  ordine  naturale  et  del  tuto  annichillati.  » 

A  quoy  respondit  Epistemon  :  «  Autant  de  l'un 
comme  de  l'autre,  »  Dont  dist  Panurge: 

«  Lard  geft  tholb  be  sua  virtiuss  be  Intelligence  ass 
yi  Body  schal  biss  be  naturall  relvtht,  tholb  suld  of 
me  pety  have,  for  Natur  hass  ulss  egualy  maide;  bot 
Fortune  sum  exaltit  hess,  and  oyis  deprevit.  Non  ye 
less  viois  mou  virtius  deprevit  and  virtius  men  descre- 
vis;  for,  anen  ye  lad  end,  iss  non  good.  —  Encores 
moins,  »  respondit  Pantagruel.  Adoncques  dist 
Panurge  : 

«  Jona  andie,  guaussa  goussy  etan  behar  da  erreme- 
dio,  behar  de,  versela  ysser  lan  da.  Anbates,  otoyyes 
nausu,  eyn  essassu  gourr  ay  proposian  ordine  den. 
Non  yssena  bayta  fascheria  egabe,  genherassy 
badia  sadassu  noura  assia.  Aran  Kondovan  gualde 
eydassu  nay  dassuna.  Estou  oussyc  eguinan  souryhin, 
er  darstura  eguy  harm,  Genicoa plasar  vadu. 

—  Estes  vous  là,  respondit  Eudemon,  Genicoa?» 

A  quoy  dist  Carpalim  :  «  Sainct  Treignan,  foutys 
vous  descoss,  ou  j'ay  failly  à  entendre.  »  Lors  res- 
pondit Panurge; 

«  Prug  frest  strinst  sorgdmand  strochdt  drhds  pag 
brldand  Gravot,  Chavygny,  Pomardiere^  rusth 
pkallhdracg  Deviniere  près  Nays,  SeuiUé  ;Halmuch 
monach  drupp  ddmeupplistrincq  drlnd  dodelb  up 
drent  loch  mine  stzrinquald  devins  ders  Cordehshur 
jocststzampenards.  »  .  . 

A  quoy  distEpistemon:  «  Parlez-vous  chnst.an, 
mon  amy,  ou  langaige  patelinoys?  —  Non,  c  est 
langaige  lanternoys.  »  Dont  dist  Panurge  : 

?<Herre,  ie  en  spreeke  anders  gheen  taele,  dankers- 
ten  taele;  my  dunct  nochtans,  al  en  seg  icu  met  een 
woordt,  mynen  nootverklaert  ghenonch  wat  ie  begeere  ; 
gheeft  my  uyt  bermherticheyt  yet  waer  vn  ,c  ghevoet 
maeh  zunch.  » 

A  quoy  respondit  Pantagruel  :  «  Autant  que 
cestuy  là.  »  Dont  dist  Panurge  : 

«  Seignor,  de  tanto  hablar  yo  soy  cansado.  Por 
que  suplico  a  Vostra  Keverentia  que  mire  a  los  pré- 
ceptes evangeliquos,  para  que  ellos  movant  Vostra 
Keverentia  a  lo  que  es  de  conscientia,  y,  si  ellos  non 
bastarent  para  mover  Vostra  Keverentia  a  piedad, 
suplico  que  mire  a  la  piedad  natural,  la  qualyocreo 
que  le  movra,  como  es  de  razon,y  eon  este  non  digo 
mas.  » 

A  quoy  respondit  Pantagruel:  «  Dea,mon  amy, 
je  ne  fais  doubte  aulcun  que  ne  sachez  bien  parler 
divers  langaiges,  mais  dicte  nous  ce  que  vouldrez 
en  quelque  langue  que  puissions  entendre.  »  Lors 
dist  le  compaignon  : 

«  Myn  Herre,  endog  jeg  med  ingen  tunge  talede, 
lygesom  boeen,  ocg  uskielig  creatuer  ;  myne  kledebon 
och  myne  legoms  magerhed  uudviser  allyguevel  klarlig 
huvad  tyng  meg  meest  behoff  girered,  som  aer  sande- 
ligh  mad  och  drycke:  hwarfor  forbarme  teg  omsyder 
ofvermeg,  oc  befael  at  gyffue  meg  nogeth,  aff  huglket 
jeg  kand  styremyne  groeendes  maghe,  lygeruûss  son 
mand  Cerbero  en  soppe  forsetthr  :  Soa  $hal  tue  loeffve 
lenge  och  lyksaligth. 

—  Je  croy,  dist  Eustenes,  que  les  Gothz  parloient 
ainsi,  et,  si  Dieu  vouloit,  ainsi  parlerions  nous  du 
cul.  »  Adoncques  dist  le  compaignon  : 

«  Adoni,  scolom  techa.  Im  ischar  harob  hal  heb- 
deca  bemeherah  thithen  li  kikar  lehem,  chancathub  ; 
«  Laah  al  Adonai  cho  nen  ral  » 

A  quoy  respondit  Epistemon  :  «  A  ceste  heure 
ay  je  bien  entendu,  car  c'est  langue  hebraïcque 
bien  rhetoricquement  prononcée.  »  Dont  dist  le 
compaignon  : 

«  Despota  tinynpanagathe,  doitisymiuc  artodotis  ? 
Horas  gar  Umo  analiscomenon  eme  athlios.  Ce  en  to 
metaxy  eme  uc  eleis  udamos,  zetis  de  par  emu  ha  u 
chre,  ce  homos  vhilologi  pamdes  homologusi  tote  lo- 
gus  te  ce  rhemeta  peritta  hyrparchin,  opote  pragma 
afto  pasi  delon  esti;  Entha  gar  anancei  monon  logi 
isin,  hina  pragmata,  hon  péri  amphibitumen,  me 
prosphoros  epiphenete. 

—  Quoy  !  dist  Carpalim,  lacquaysde  Pantagruel, 
c'est  grec!  Je  Tay  entendu.  Et  comment?  as  tu 

demeuré  en  Grèce?  »  Donc  dist  le  compagnon: 
«  Agonou  dont  oussoys  vou  denaguez  algarou,  nou 
den  farou  zamist  vous  mariston  ulbrou,  fousquez  vou 
brol,  tam  bredaguez  moupreton  den  goul  houst, 
daguez  daguez  nou  croupys  fost  bardounnoflist  nou 
grou.  Agou  paston  toi  nalprissys  hourtoulos  eebato- 
nous  prou  dhouquys  brol  panygou  den  bascrou  nou- 
dous  caguons  goulfren  goul  oust  troppassou. 

—  J'entends,  se  me  semble,  dist  Pantagruel  ;  car, 
ou  c'est  langaige  de  mon  pays  de  Utopie,  ou  bien 
luy  ressemble  quant  au  son.  »  Et  comme  il  vouloit 
commencer  quelque  propos,  le  compaignon  dist  : 

«  Jam  toties  vos  per  Sacra  perque  Deos  Deasque 
omnis  obtestatus  sum  ut,  si  qua  vos  pietas  permovet, 
egestatemmeamsolaremini,nec  hilum proficio  damans 
et  ejulans.  Sinite,  quxso,  sinite,  viri  impii, 

Quo  me  fata  vocant 
abire,  nec  ultra  vanis  vestris  interpellationibus  obtun- 
datis,  memores  veteris  illius  adagd,  quo  Venter  famé- 
licus  auriculis  carere  dicitur. 

—  Dea,  mon  amy,  dist  Pantagruel,  ne  sçavez  vous 
parler  françoys?  —  Si  faietz  tresbien,  Seigneur, 
respondit  le  compaignon  ;  Dieu  mercy  !  c'est  ma 
langue  naturelle  et  maternelle,  car  je  suis  né  et  ay 
esté  nourry  jeune  au  jardin  de  France  :  c'est  Tou- 
rne. _  Doncques,  dist  Pantagruel,  racomtez 
nous  quel  est  vostre  nom  et  dont  vous  venez,  car, 
par  foy,  je  vous  ay  jà  prins  en  amour  si  grand  que, 

si  vous  condescendez  à  mon  vouloir,  vous  ne  bou- 
gerez jamais  de  ma  compaignie,  et  vous  et  moy 
ferons  un  nouveau  pair  d'amitié  telle  que  feut  entre 
Enée  et  Achates.  -  Seigneur,  dist  le  compagnon, 
mon  vray  et  propre  nom  de  baptesmesest  Panurge, 
et  à  présent  viens  de  Turquie,  où  je  fuz  mené  pri- 
sonnier lorsqu'on  alla  à  Metelin  en  la  maie  heure. 
Et  voluntiers  vous  racompteroys  mes  fortunes,  qui 
sont  plus  merveilleuses  que  celles  de  Ulysses;  mais, 
puisqu'il  vous  plaist  me  retenir  avecques  vous  et  je 
accepte  voluntiers  l'offre,  protestant  jamais  ne'  vous 
laisser,  et  alissiez  vous  à  tous  les  diables,  nous  aurons 
en  aultre  temps  plus  commode  assez  loysir  d'en 
racompter,  car  pour  ceste  heure  j'ay  nécessité  bien 
urgente  de  repaistre,  dentz  agues,  ventre  vuyde, 
gorge  seiche,  appétit  strident,  tout  y  est  délibéré.' 
Si  me  voulez  mettre  en  œuvre,  ce  sera  basme  de 
me  veoir  briber.  Pour  Dieu  donnez  y  ordre.  » 

Lors  commenda  Pantagruel  qu'on  le  menast  en 
son  logis  et  qu'on  luy  apportast  force  vivres;  ce 
que  fut  faict,  et  mangea  tresbien  à  ce  soir,  et  s'en 
alla  coucher  en  chappon,  et  dormit  jusques  au  len- 
demain heure  de  disner  :  en  sorte  qu'il  ne  feit  que 
troys  pas  et  un  sault  du  lict  à  table. 

CHAPITRE  X 

Comment  Pantagruel  equitablement  jugea  d'une  con- 
troverse merveilleusement  obscure  et  difficile  si  jus  - 
tement que  son  jugement  fut  dict  fort  admirable. 

antagruel,  bien  records  des  lettres  et 
admonitions  de  son  pere,  voulut  un 
jour  essayer  son  sçavoir.  De  faict,  par 
tous  les  carrefours  de  la  ville  mist 
Conclusions  en  nombre  de  neuf  mille  sept  cens 
soixante  et  quatre  en  tout  sçavoir,  touchant  en 
ycelles  les  plus  forts  doubtes  qui  feussent  en  toutes 
sciences. 

Et  premièrement,  en  la  rue  duFeurre,  tint  contre 
tous  les  regens,  artiens  et  orateurs,  et  les  mist  tous 
de  cul.  Puis  en  Sorbonne  tint  contre  tous  les  théo- 
logiens par  l'espace  de  six  sepmaines,  despuis  le 
matin  quatre  heures  jusques  à  six  du  soir,  exceptez 
deux  heures  d'intervalle  pour  repaistre  et  prendre 
sa  réfection.  Et  à  ce  assistèrent  la  plus  part  des 
seigneurs  de  la  Court,  maistres  des  requestes,  pre- 
sidens,  conseilliers,  les  gens  des  comptes,  secrétaires, 
advoeatz  et  aultres,  ensemble  les  eschevins  de  la- 
dicte  ville  avecques  les  medicins  et  canonistes.  Et 
notez  que  d'iceulx  la  plus  part  prindrent  bien  le 
frain  aux  dentz  ;  mais,  nonobstant  leurs  ergotz  et 
fallaces,  il  les  feist  tous  quinaulx,  et  leurs  monstra 
visiblement qu'ilz  n'estoient  que  veaulx  engiponnez. 

Dont  tout  le  monde  commença  à  bruyre  et  par- 
ler de  son  sçavoir  si  merveilleux,  jusques  és  bonnes 
femmes  lavandières,  courratieres,  roustissieres , 
ganyvetieres  et  aultres,  lesquelles,  quand  il  passoit 
par  les  rues,  disoient:  «  Cest  luy.  »  A  quoy  il 
prenoit  plaisir,  comme  Demosthenes,  prince  des 
orateurs  grecz,  faisoit  quand  de  luy  dist  une  vieille 
acropie ,  le~  monstrant  au  doigt  :  «  Cest  ces- 
tuy  là.  » 

Or,  en  ceste  propre  saison,  estoit  un  procès  pen- 
dent en  la  Court  entre  deux  gros  seigneurs,  des- 
quelz  l'un  estoit  monsieur  de  Baisecul,  demandeur, 
d'une  part,  l'aultre  monsieur  de  Humevesne,  défen- 
deur, de  l'aultre,  desquelz  la  controverse  estoit  si 
haulte  et  difficile  en  droict  que  la  Court  de  par- 
lement n'y  entendoit  que  le  hault  alemant.  Dont,, 
par  le  commandement  du  Roy,  furent  assemblez 
quatre  les  plus  sçavants  et  les  plus  gras  de  tous  les 
parlemens  de  France,  ensemble  le  Grand  Conseil, 
^t  tous  les  principaulx  regens  des  universitez,  non 
seulement  de  France,  mais  aussi  d'Angleterre  et 
Italie,  comme  Jason,  Philippe,  Dece,  Petrus  de. 
Petronibus,  et  un  tas  d'aultres  vieulx  rabanistes. 
Ainsi  assemblez,  par  l'espace  de  quarente  et  six 
sepmaines  n'y  avoyent  sceu  mordre,  ny  entendre 
le  cas  au  net,  pour  le  mettre  en  droict  en  façon 
quelconques,  dont  ilz  estoyent  si  despitz  qu'ilz  se 
conchioyent  de  honte  villainement. 

Mais  un  d'entre  eulx,  nommé  Du  Douhet,  le 

plus  sçavant,  le  plus  expert  et  prudent  de  tous  les 
aultres,  un  jour  qu'ilz  estoyent  tous  philogrobolizez 
du  cerveau,  leur  dist  :  «  Messieurs,  jà  long  temps 
a  que  sommes  icy  sans  rien  faire  que  despendre,  et 
ne  pouvons  trouver  fond  ny  rive  en  ceste  matière, 
et  tant  plus  y  estudions,  tant  moins  y  entendons, 
qui  nous  est  grand  honte  et  charge  de  conscience, 
et  à  mon  advis  que  nous  n'en  sortirons  que  à  des- 
honneur, car  nous  ne  faisons  que  ravasser  en  noz 
consultations.  Mais  voicy  que  j'ay  advisé  :  vous 
avez  bien  ouy  parler  de  ce  grand  personnaige, 
nommé  maistre  Pantagruel,  lequel  on  a  congneu 
estre  sçavant  dessus  la  capacité  du  temps  de  main- 
tenant és  grandes  disputations  qu'il  a  tenu  contre 
tous  publiquement?  Je  suis  d'opinion  que  nous 
l'apellons  et  conférons  de  cest  affaire  avecques  luy, 
car  jamais  homme  n'en  viendra  à  bout  si  cestuy  là 
n'en  vient.  »  A  quoy  voluntiers  consentirent  tout 
ces  conseilliers  et  docteurs. 

De  faict,  l'envoyèrent  quérir  sur  l'heure,  et  le 
prièrent  vouloir  le  procès  canabasser  et  grabeler  à 
poinct,  et  leur  en  faire  le  raport  tel  que  de  bon  luy 
sembleroit  en  vraye  science  légale,  et  luy  livrèrent 
les  sacs  et  pantarques  entre  ses  mains,  qui  faisoyent 
presque  le  fais  de  quatre  gros  asnes  couillars.  Mais 
Pantag  ruel  leur  dist  :  «  Messieurs,  les  deux  seigneurs 
qui  ont  ce  procès  entre  eulx  sont  ilz  encores  vivans  ?  » 
A  quoy  luy  fut  respondu  que  ouy.  «  De  quoy  diable 
donc,  dist  il,  servent  tant  de  fatrasseries  de  papiers 
Rabelais.  I.  35 

et  copies  que  me  baillez?  N'est  ce  le  mieulx  ouyr 
par  leur  vive  voix  leur  débat  que  lire  ces  babouyne- 
ries  icy,  qui  ne  sont  que  tromperies,  cautelles  dia- 
bolicques  de  Cepola  et  subversions  de  droict  ?  Car 
Je  suis  sceur  que  vous  et  tous  ceulx  par  les  mains 
desquelz  a  passé  le  procès  y  avez  machiné  ce  que 
avez  peu,  pro  et  contra,  et,  au  cas  que  leur  contro- 
verse estoit  patente  et  facile  à  juger,  vous  l'avez 
obcurcie  par  sottes  et  desraisonnables  raisons  et 
ineptes  opinions  de  Accurse,  Balde,  Bartole,  de 
Castro,  de  Imola,  Hippolytus,  Panorme,  Bertachin, 
Alexandre,  Curtius,  et  ces  aultres  vieulx  mastins  qui 
jamais  n'entendirent  la  moindre  loy  des  Pandectesy 
et  n'estoyent  que  gros  veaulx  de  disme,  ignorans 
de  tout  ce  qu'est  nécessaire  à  l'intelligence  des  loix  ;; 
car,  comme  il  est  tout  certain,  ilz  n'avoyent  con~ 
gnoissance  de  langue  ny  grecque,  ny  latine,  mais» 
seullement  de  gothique  et  barbare.  Et  toutesfoys  les 
loix  sont  premièrement  prinses  des  Grecz,  comme 
vous  avez  le  tesmoignage  de  Ulpian,  /.  posteriori 
De  or/g.  juris,  et  toutes  les  loix  sont  pleines  de 
sentences  et  motz  grecz  ;  et  secondement  sont  ré- 
digées en  latin  le  plus  élégant  et  aorné  qui  soit  en 
toute  la  langue  latine,  et  n'en  excepteroys  voluntiers. 
ny  Saluste,  ny  Varron,  ny  Ciceron,  ny  Senecque, 
ny  T.  Live,  ny  Quintilian.  Comment  doncques* 
eussent  peu  entendre  ces  vieulx  resveurs  le  texte 
des  loix,  qui  jamais  ne  virent  bon  livre  de  langue 
latine,  comme  manifestement  appert  à  leur  stille,. 

qui  est  stille  de  ramonneur  de  cheminée  ou  dp 
cuysinier   et  marmiteux,  non   de  jurisconsulte? 

«  Davantage,  veu  que  les  loix  sont  extirpées  du 
mylieu  de  philosophie  moralle  et  naturelle,  comment 
l'entendront  ces  folz  qui  ont,  par  Dieu!  moins 
estudié  en  philosophie  que  ma  'mulle?  Au  regard 
des  lettres  de  humanité  et  congnoissance  des  anti- 
quitez  et  histoire,  ilzen  estoient  chargez  comme  un 
crapault  de  plumes,  dont  toutesfoys  les  droictz  sont 
tous  pleins,  et  sans  ce  ne  pevent  estre  entenduz, 
comme  quelque  jour  je  monstreray  plus  apertement 
par  escript.  Par  ce,  si  voulez  que  je  congnoisse  de 
ce  procès,  premièrement  faictez  moy  brusler  tous 
ces  papiers,  et  secondement  faictez  moy  venir  les 
deux  gentilz  hommes  personnellement  devant  moy  ; 
et,  quand  je  les  auray  ouy,  je  vous  en  diray  mon 
opinion  sans  fiction  ny  dissimulation  quelconques.  » 

A  quoy  aulcuns  d'entre  eulx  contredisoient, 
comme  vous  sçavez  que  en  toutes  compaignies  il  y 
a  plus  de  folz  que  de  saiges,  et  la  plus  grande  partie 
surmonte  tousjours  la  meilleure,  ainsi  que  dictTite- 
Live  parlant  des  Cartagiens.  Mais  ledict  Du  Douhet 
tint  au  contraire  virilement,  contendent  que  Panta- 
gruel avoit  bien  dict  ;  que  ces  registres,  enquestes, 
replicques,  reproches,  salvations,  et  aultres  telles 
diableries  n'estoient  que  subversions  de  droict  et 
allongement  de  procès,  et  que  le  diable  les  empor- 
teroit  tous  s'ilz  ne  procedoient  aultrement,  selon 
-équité  evangelicque  le  philosophicque.  Somme, 

tous  les  papiers  furent  bruslez,  et  les  deux  gentilz 
hommes  personnellement  convocquez. 

Et  lors  Pantagruel  leur  dist  :  «  Estez  vous  ceulx 
qui  avez  ce  grand  différent  ensemble?  —  Ouy, 
dirent  ilz,  Monsieur.  —  Lequel  de  vous  est  deman- 
deur? —  C'est  moy,  dist  le  seigneur  de  Baisecul. 
—  Or,  mon  amy,  contez  moy  de  poinct  en  poinct 
vostre  affaire,  selon  la  vérité,  car,  par  le  corps  bieu  ! 
si  vous  en  mentés  d'un  mot,  je  vous  osteray  la  teste 
de  dessus  les  espaules,  et  vous  monstreray  que  en 
justice  et  jugement  Ton  ne  doibt  dire  que  vérité. 
Par  ce,  donnez  vous  garde  de  adjousterny  diminuer 
au  narré  de  vostre  cas.  Dictes.  » 

CHAPITRE  XI 

Comment  les  seigneurs  de  Baisecul  et  Humevesne 
plaidoient  devant  Pantagruel  sans  advocatz 

onc  commença  Baisecul  en  la  manière 
que  s'ensuyt  : 

«  Monsieur,  il  est  vray  que  une 
bonne  femme  de  ma  maison  portoit 
vendre  des  œufz  au  marchez.  —  Couvrez  vous, 
Baisecul,  dist  Pantagruel.  —  Grand  mercy,  Mon- 
sieur, dist  le  seigneur  de  Baisecul.  Mais  à  propos 
passoit  entre  les  deux  tropicques,  six  blans  vers  le 
zénith  et  maille,  par  autant  que  les  mons  Rhiphées 
avoyent  eu  celle  année  grande  stérilité  de  happe- 

lourdes,  moyennant  une  sédition  de  ballivernes 
meue  entre  les  barragouins  et  les  accoursiers  pour 
la  rébellion  des  Souyces,  qui  s'estoyent  assemblez 
jusques  au  nombre  de  bon  bies  pour  aller  à  l'aguil- 
lanneuf  le  premier  trou  de  l'an,  que  Ton  livre  la 
souppe  aux  bœufz,  et  la  clef  du  charbon  aux  filles, 
pour  donner  l'avoine  aux  chiens.  Toute  lanuictl'on 
ne  feit,  la  main  sur  le  pot,  que  depescher  bulles  à 
pied  et  bulles  à  cheval,  pour  retenir  les  bateaulx, 
car  les  cousturiers  vouloyent  faire  des  retaillons 
desrobez  une  sarbataine  pour  couvrir  lamerOceane, 
qui  pour  lors  estoit  grosse  d'une  potée  de  chous, 
selon  l'opinion  des  boteleurs  de  foin;  mais  les  phy- 
siciens disoyent  que  à  son  urine  ilz  ne  congnois- 
soyent  signe  évident  au  pas  d'ostarde  de  manger 
bezagues  à  la  moustarde,  si  non  que  Messieurs  de 
la  court  feissent  par  bémol  commandement  à  la 
verolle  de  non  plus  allebouter  après  les  maignans, 
car  les  marroufles  avoient  jà  bon  commencement  à 
danser  l'estrindore  au  diapason 

Un  pied  au  feu 
Et  la  teste  au  mylieu, 

comme disoit  le  bon  Ragot,  a  Ha!  Messieurs,  Dieu 
modère  tout  à  son  plaisir,  et  contre  fortune  la  di- 
verse un  chartier  rompit  nazardesson  fouet.  Ce  fut 
au  retour  de  la  bieocque,  alors  qu'on  passa  licentié 
maître  Antitus  de  Crossonniers  en  toute  lourderie, 
comme  disent  les  canonistes.  Beati  lourdes,  quoniam 

ipsi  trebuchaverunt.  Mais  ce  que  faict  la  quaresme 
si  hault,  par  sainct  Fiacre  de  Brye,  ce  n'est  pour 
aultre  chose  que 

La  Penthecouste 
Ne  vient  foys  qu'elle  ne  me  couste; 

Mais  hay  avant, 
Peu  de  pluye  abat  grand  vent, 

entendu  que  le  sergeant  me  mist  si  hault  le  blanc  à 
la  butte  que  le  greffier  ne  s'en  leschat  orbiculaire- 
ment  ses  doigtz  empenez  de  jardz,  et  nous  voyons 
manifestement  que  chascuns'en  prent  au  nez,  sinon 
qu'on  regardast  en  perspective  oculairement  vers  la 
cheminée,  à  l'endroit  où  pend  l'enseigne  du  vin  à 
quarentes  sangles,  qui  sont  nécessaires  à  vingt  bas 
de  quinquenelle.  A  tout  le  moins,  qui  ne  vouldroit 
laschér  l'oyseau  devant  talemouses  que  le  descou- 
vrir, car  la  mémoire  souvent  se  pert  quand  on  se 
chausse  au  rebours?  Sa,  Dieu  gard  de  mal  Thibault 
Mitaine.  » 

Alors,  dist  Pantagruel  :  «  Tout  beau,  mon  amy, 
tout  beau,  parlez  à  traict  et  sans  cholere.  J'entends 
le  cas,  poursuyvez.  —  Or,  Monsieur,  dist  Baisecul, 
ladicte  bonne  femme,  disant  ses  gaudez  etaudinos, 
ne  peut  se  couvrir  d'un  revers,  fault  montant  par  la 
vertuz  guoy  des  priveleges  de  l'Université,  sinon 
par  bien  soy  bassiner  anglicquement,  le  couvrant 
d'un  sept  de  quarreaulx  et  luy  tirant  un  estoc  voilant 
au  plus  prés  du  lieu  où  l'on  vent  les  vieux  drapeaulx 
dont  usent  lespaintres  de  Flandres  quand  ils  veullent 

bien  à  droict  ferrer  les  cigalles,  et  m'esbahys  bien 
fort  comment  le  monde  ne  pont,  veu  qu'il  faict  si 
beau  couver.  »  Icy  voulut  interpeller  et  dire  quel- 
que chose  le  seigneur  de  Humevesne,  dont  luy 
dist  Pantagruel:  «  Et  ventre  sainct  Antoine  !  t'ap- 
pertient  il  de  parler  sans  commandement?  Je  sue 
icy  de  haan  pour  entendre  la  procédure  de  vostre 
différent,  et  tu  me  viens  encores  tabuster?  Paix,  de 
par  le  diable  !  paix  !  tu  parleras  ton  sou  quand 
cestuy  cy  aura  achevé.  Poursuyvez,  dist  il  à  Baise- 
cul,  et  ne  vous  hastez  point. 

—  Voyant  doncques,  dist  Baisecul,  que  la  prag- 
matique sanction  n'en  faisoit  nulle  mention,  et  que 
le  pape  donnoit  liberté  à  un  chascun  de  peter  à  son 
aise,  si  lesblanchetz  n'estoyent  rayez,  quelque  pau- 
vreté que  feust  au  monde,  pourveu  qu'on  ne  se 
signast  de  Ribaudaille,  l'Arcanciel,  fraischement 
esmoulu  à  Milan  pour  esclourre  les  alouettes,  con- 
sentit que  la  bonne  femme  escullast  les  isciaticques  par 
le  protest  des  petitz  poissons  couillatrys  quiestoyent 
pour  lors  nécessaires  à  entendre  la  construction  des 
vieilles  bottes.  Pour  tant  Jan  le  Veau,  son  cousin 
Gervais,  remué  d'une  busche  de  moule,  luy  con- 
seilla qu'elle  ne  se  mist  poinct  en  ce  hazard  de  se- 
conder la  buée  brimballatoyre  sans  premier  aluner 
le  papier  à  tant  pille,  nade,  jocque,  fore;  car 


Non  de  ponte  vadit, 
Qui  cum  sapientia  cadit, 

attendu  que  Messieurs  des  Comptes  ne  convenoyent 
en  la  sommation  des  fleutes  d'Allemant,  dont  on 
avoit  basti  les  Lunettes  des  Princes,  imprimée  nou- 
vellement à  Anvers.  Et  voylà,  Messieurs,  que  faict 
maulvais rapport;  et  encroy  partie  adverse,  in  sacer 
verbo  dotis,  car,  voulant  obtempérer  au  plaisir  du 
Roy,  je  me  estois  armé  de  pied  en  cap  d'une  car- 
relure  de  ventre  pour  aller  veoir  comment  mes  ven- 
dangeurs avoyent  dechicqueté  leurs  haulx  bonnetz 
pour  mieulx  jouer  des  manequins,  car  le  temps  estoit 
quelque  peu  dangereux  de  la  foire,  dont  plusieurs 
francz  archiers  avoyent  esté  refusez  à  la  monstre, 
nonobstant  que  les  cheminées  feussent  assez  haultes 
selon  la  proportion  du  javartet  des  malandres  Y  Ami 
Baudichon. 

«  Et  par  ce  moyen  fut  grande  année  de  quaque- 
rolles  en  tout  le  pays  de  Artois,  qui  ne  feust  petit 
amandement  pour  messieurs  les  porteurs  de  couste- 
retz,  quand  on  mangeoit  sans  desguainer  cocques 
cigrues  à  ventre  déboutonné.  Et  à  la  mienne  vo- 
lunté  que  chascun  eust  aussi  belle  voix,- Ton  en 
jourroit  beaucoup  mieulx  à  lapaulme;  et  ces  petites 
finesses  qu'on  faict  à  etymologizer  les  pattins  des- 
cendroyent  plus  aisément  en  Seine  pour  tousjours 
servir  au  Pont  -aux-Meusniers,  comme  jadis  feut  dé- 
crété par  le  roy  de  Canarre,  et  l'arrest  en  est  au 
greffe  de  céans. 

«  Pour  ce,  Monsieur,  je  requiers  que  par  vostre 
seigneurie  soit  dict  et  declairé  sur  le  cas  ce  que  de 

raison,  avecques  despens,  dommaiges  et  interestz.  » 

Lors  dist  Pantagruel  :  «  Mon  amy,  voulez  vous 
plus  rien  dire?  »  Respondit  Baisecul  :  «  Non, 
Monsieur;  car  je  ay  dict  tout  le  tu  autem,  et  n'en 
ay  en  rien  varié,  sur  mon  honneur.  —  Vous  donc- 
ques,  dist  Pantagruel,  Monsieur  de  Humevesne, 
dictes  ce  que  vous  vouldrez,  et  abreviez,  sans  rien 
toutesfoys  laisser  de  ce  que  servira  au  propos.  » 

CHAPITRE  XII 

Comment  le  seigneur  de  Humevesne  plaidoie 
davant  Pantagruel. 

ors  commença  le  seigneur  de  Hume- 
vesne ainsi  que  s'ensuit  : 

«  Monsieur  et  Messieurs,  si  Tiniquité 
des  hommes  estoit  aussi  facillement 
veue  en  jugement  categoricque  comme  oncongnoit 
mousches  en  laict,  le  monde,  quatre  beufz!  ne  se- 
roit  tant  mangé  de  ratz  comme  il  est,  et  seroient 
aureilles  maintes  sur  terre  qui  en  ont  esté  rongées 
trop  laschement,  car,  combien  que  tout  ce  que  a 
dit  partie  adverse  soit  de  dumet  bien  vray  quand  à 
la  lettre  et  histoire  du  Factum,  toutesfoys,  Mes- 
sieurs, la  finesse,  la  tricherie,  les  petitz  hanicroche- 
mens,  sont  cachez  soubs  le  pot  aux  roses. 

«  Doibs-je  endurer  que,  à  l'heure  que  je  mange  au 
pair  ma  souppe  sans  mai  penser  ny  mal  dire,  l'on 

36 

me  vienne  ratisser  et  tabuster  le  cerveau,  me  son- 
nant l'antiquaille,  et  disant  : 

Qui  boit  en  mangeant  sa  soupe, 
Quand  il  est  mort  il  n'y  voit  goutte. 

«  Et,  Saincte  Dame  !  combien  avons  nous  veu  de 
gros  cappitaines  en  plein  camp  de  bataille,  alors 
qu'on  donnoit  les  horions  du  pain  benist  de  la  con- 
frane,  pour  plus  honnestement  se  dodeliner,  jouer 
du  lue,  sonner  du  cul  et  faire  les  petiz  saulx  en  plate 
forme  !  Mais  maintenant  le  monde  est  tout  detravé 
de  louchetz  des  balles  de  Lucestre  ;  l'un  se  desbau- 
che,  l'aultre  cinq,  quatre  et  deux,  et,  si  la  Court  n'y 
donne  ordre,  il  fera  aussi  mal  glener  ceste  année 
qu'il  feist  ou  bien  fera  desgoubeletz.  Si  une  pauvre 
personne  va  aux  estuves  pour  se  faire  enluminer  le 
museau  de  bouzes  de  vache  ou  acheter  bottes  de 
hyver,  et  les  sergeans  passans,  ou  bien  ceulx  du 
guet,  receuvent  la  décoction  d'un  clystere  ou  la 
matière  fecale  d'une  selle  percée  sur  leurs  tintamar- 
res, en  doibt  l'on  pourtant  roigner  les  testons  et 
fricasser  les  escutz  esles  de  bois? 

«  Aulcunesfoys  nous  pensons  l'un,  mais  Dieu  faict 
l'aultre,  et,  quand  le  soleil  est  couché,  toutes  bestes 
sont  à  l'ombre.  Je  n'en  veulx  estre  creu,  si  je  ne  le 
prouve  hugrement  par  gens  de  plain  jour.  L'an 
trente  et  six,  achaptant  un  courtault  d'Alemaigne 
hault  et  court,  d'assez  bonne  laine  et  tainct  en 
graine,  comme  asseuroyent  les  orfèvres,  toutes- 

foys  le  notaire  y  mist  du  cœtera.  Je  ne  suis  poinct 
clerc  pour  prendre  la  luneavecques  les  dentz;  mais, 
au  pot  de  beurre  où  Ton  selloit  les  instrumens  vul- 
canicques,  le  bruyt  estoit  que  le  bœuf  salé  faisoit 
trouver  le  vin  sans  chandelle,  et  feust  il  caiché  au 
fond  d'un  sac  de  charbonnier,  houzé  et  bardé 
avecques  le  chanfrain  et  hoguines  requises  à  bien 
fricasser  rusterie  :  c'est  teste  de  mouton.  Et  c'est 
bien  ce  qu'on  dict  en  proverbe,  qu'il  fait  bon  veoir 
vaches  noires  en  boys  bruslé  quand  on  jouistde  ses 
amours.  J'en  fis  consulter  la  matière  à  messieurs  les 
clercs,  et  pour  resolution  conclurent  en  frisesomorum 
qu'il  n'est  tel  que  faucher  l'esté  en  cave  bien  garnie 
de  papier  et  d'ancre,  de  plumes  et  ganivet  de  Lyon 
sur  le  Rosne,  tarabin  tarabas,  car,  incontinent  que 
un  harnoys  sent  les  aulx,  la  rouille  luy  mangeue  le 
foye,  et  puis  l'on  ne  faict  que  rebecquer  torty  colli 
fleuretant  le  dormir  d'après  disner;  et  voylà  qui 
faict  le  sel  tant  cher. 

«  Messieurs,  ne  croyez  que,  au  temps  que  ladicte 
bonne  femme  englua  la  poche  cuilliere  pour  le  re- 
cord du  sergeant  mieulx  apanager,  et  que  la  fres- 
sure boudinalle  tergiversa  par  les  bourses  des  usu- 
riers, il  n'y  eust  rien  meilleur  à  soy  garder  des  cani- 
bales  que  prendre  une  liasse  d'oignons  lyée  de  trois 
cents  naveaulx,  et  quelque  peu  d'une  fraize  de  veau 
du  meilleur  alloy  que  ayent  les  alchistimes,  et  bien 
luter  et  calciner  ces  pantoufles,  moufiin  mouflart, 
avecques  belle  saulce  de  raballe,  et  soy  mucer  en 

quelque  petit  trou  de  taulpe,  salvant  tousjours  les 
lardons. 

«  Et,  si  le  dez  ne  vous  veult  aultrement  ambezars, 
ternes  du  gros  bout,  guare  daz,  mettez  la  dame  au 
coing  du  lict,  fringuez  la,  toureloura  la  la,  et  beu- 
vez  à  oultrance, 

Depiscando  grenoillibus 

à  tout  beaulx  houseaulx  coturnicques,  ce  sera  pour 
les  petitz  ojsons  de  muë  qui  s'esbatent  au  jeu  de 
foucquet,  attendant  battre  le  métal  et  chauffer  la 
cyre  aux  bavars  de  godale. 

«  Bien  vray  est  il  que  les  quatre  beufz  desquelz 
est  question  avoyent  quelque  peu  la  mémoire  courte  ; 
toutesfoys,  pour  sçavoir  la  game,  il  n'en  craignoyent 
courmaran  ny  quanard  de  Savoye,  et  les  bonnes 
gens  de  ma  terre  en  avoyent  bonne  espérance, 
disant  :  «  Ces  enfans  deviendront  grands  en  Algo- 
a  risme  ;  ce  noussera  une  rubrique  de  droict.  »  Nous 
ne  pouvons  faillir  à  prendre  le  loup,  faisans  nos 
hayes  dessus  le  moulin  à  vent,  duquel  ha  esté  parlé 
par  partie  adverse.  Mais  le  grand  Diole  y  eut  envie 
et  mist  les  Allemans  par  le  derrière,  qui  firent  dia- 
bles de  humer  :  «  Her!  tringue,  tringue  !  »  de  dou- 
blet en  case  :  car  il  n'y  a  nulle  apparence  de  dire 
que 

A  Paris  sur  Petit-Pont  geline  de  feurre, 
et  fussent  ilz  aussi  huppez  que  duppes  de  marays, 

sinon  vrayement  qu'on  sacrifiast  les  pompetes  au 
moret  fraichement  esmoulu  de  lettres  versalles  ou 
coursives,  ce  m'est  tout  un,  pourveu  que  la  tran- 
chefille  n'y  engendre  les  vers. 

«  Et,  posé  le  cas  que,  au  coublement  des  chiens 
courans,  les  marmouzelles  eussent  corne  prinse  de- 
vant que  le  notaire  eust  baillé  sa  relation  par  art 
cabalisticque,  il  ne  s'ensuit,  saulve  meilleur  jugement 
de  la  Court,  que  six  arpens  de  pré  à  la  grand  laize 
feissent  trois  bottes  de  fine  ancre  sans  souffler  au 
bassin,  considéré  que  aulx  funérailles  du  roy  Charles 
l'on  avoit  en  plain  marché  la  toison  pour  deux  et 
ar,  j'entens  par  mon  serment  de  laine.  Et  je  voy 
ordinairement  en  toutes  bonnes  cornemuses  que, 
quand  Ton  va  à  la  pipée,  faisant  troys  tours  de 
balay  par  la  cheminée  et  insinuant  sa  nomination, 
Ton  ne  faict  que  bander  aux  reins  et  soufler  au  cul, 
si  d'adventure  il  est  trop  chault,  et,  quille  luy  bille, 

Incontinent  les  lettres  veues, 
Les  vaches  luy  furent  rendues. 

«  Et  an  fut  donné  pareil  arrest  à  la  martingalle, 
Tan  dix  et  sept,  pour  le  maulgouvert  de  Louzefou- 
gerouse,àquoyii  plaira  à  la  Court  d'avoir  esguard. 
Je  ne  dy  vrayement  qu'on  ne  puisse  par  équité  des- 
posseder  en  juste  tiltre  ceulx  qui  de  l'eaue  beniste 
beuvroyent  comme  on  faict  d'un  rançon  de  tisse- 
rant,  dont  on  faict  les  suppositoires  à  ceulx  qui  ne 
voulent  resigner,  sinon  à  beau  jeu  bel  argent. 

«  Tune,  Messieurs,  quid  juris  pro  minoribus?  car 
lusance  commune  de  la  loy  salicque  est  telle  que  le 
premier  boute  feu  qui  escornifle  la  vache,  qui  mous- 
che  en  plain  chant  de  musicque  sans  solfier  les 
poinetzdes  savatiers,  doibt  en  temps  de  godemarre 
sublimer  la  pénurie  de  son  membre  par  la  mousse 
cuillie  alors  qu'on  se  morfond  à  la  messe  de  mi- 
nuict ,  pour  bailler  l'estrapade  à  ces  vins  blancs 
d'Anjou  qui  font  la  jambette,  collet  à  collet,  à  la 
mode  de  Bretaigne. 

«  Concluant  comme  dessus,  avecques  despens, 
dommaiges  et  interestz.  » 

Après  que  le  seigneur  deHumevesne  eut  achevé, 
Pantagruel  dist  au  seigneur  de  Baisecul:  «  Mon 
amy,  voulez  vous  rien  replicquer  ?  »  A  quoy  res- 
pondit  Baisecul  :  «  Non,  Monsieur,  car  je  n'en  ay 
dict  que  la  vérité  ;  et,  pour  Dieu,  donnons  fin  à 
nostre  différent,  car  nous  ne  sommes  icy  sans  grand 
frais.  » 

CHAPITRE  XIII 

Comment  Pantagruel  donna  sentence  sus  le  différent 
des  deux  seigneurs. 

lors  Pantagruel  se  levé  et  assemble 
tous  les  presidens,  conseilliers  et  doc- 
teurs là  assistans,  et  leur  dist  :  «  Orçza> 
Messieurs,  vous  avez  ouy 

Vive  vocis  oraculo 

le  différent  dont  est  question  ;  que  vous  en  semble  ?  »» 
A  quoy  respondirent  :  «  Nous  l'avons  véritablement 
ouy,  mais  nous  n'y  avons  entendu.  Au  diable  la 
cause  !  Par  ce,  nous  vous  prions  una  voce  et  supplions 
par  grâce  que  vueilliez  donner  la  sentence  telle  que 
verrez,  et  ex  nunc  prout  ex  tune  nous  l'avons 
aggreable  et  ratifions  de  nos  pleins  consentemens.> 
—  Et  bien,  Messieurs  !  dist  Pantagruel,  puisqu'il  vous 
plaist,  je  le  feray  ;  mais  je  ne  trouve  le  cas  tant 
difficile  que  vous  le  faictes.  Vostre  paraphe  Caton,- 
la  loy  Frater,  la  loy  Gallus,  la  loy  Quinque  pedumy 
la  loy  Vinum,  la  loy  Si  Dominus,  k  loy  Mater,  la 
loy  Mulier  bona,  la  loy  Si  quis,  la  loy  Pomponiusy 
la  loy  Fundi,  la  loy  Emptor,  la  loy  Prsetor,  la  loy 
Venditor  et  tant  d'aultres,  sont  bien  plus  difficiles 
en  mon  oppinion.  » 

Et,  après  ce  dict,  il  se  pourmena  un  tour  ou  deux 
par  la  sale,  pensant  bien  profondément,  comme  l'on 

pouvoit  estimer,  car  il  gehaignoyt  comme  un  asne 
qu'on  sangle  trop  fort,  pensant  qu'il  failloit  à  un 
chascun  faire  droict,  sans  varier  ny  accepterpersonne  ; 
puis  retourna  s'asseoir,  et  commença  pronuncer  la 
sentence  comme  s'ensuit  : 

Veu,  entendu  et  bien  calculé  le  différent  d'entre  les 
seigneurs  de  Baisecul  et  Humevesne,  la  Cour  leur  dict 
que,  considérée  l'orripilation  de  la  ratepenade  dé- 
clinent bravement  du  solstice  estival  pour  mugueter 
les  billes-vesées  qui  ont  eu  mat  du  pyon  par  les  ma- 
ies vexations  des  lucifuges,  qui  sont  au  climat  diar- 
homes  d'un  matagot  à  cheval  bendant  une  arbaleste 
au  reins,  le  demandeur  eust  juste  cause  de  callafater 
le  gallion  que  la  bonne  femme  boursouffloit  un  pied 
chaussé  et  Vaultre  nud,  le  remboursant  bas  et  roidde 
en  sa  conscience  d'aultant  de  baguenaudes  comme  y  a 
de  poil  en  dix-huit  vaches,  et  autant  pour  le  brodeur. 

Semblablement  est  declairé  innocent  du  cas  privi- 
légié des  gringuenaudes  qu'on  pensoit  qu'il  eust  encouru, 
de  ce  qu'il  ne  pouvoit  baudement  fîanter  par  la  déci- 
sion d'une  paire  de  gands  parfumés  de  petarrades  à 
la  chandelle  de  noix,  comme  on  use  en  son  pays  de 
Mirebaloys,  laschantla  bouline  avecques  les  bouletz  de 
bronze,  dont  les  houssep ailleurs  pastissoyent  conesta- 
blement  ses  legumaiges  interbastez  du  Loyrre  à  tout 
les  sonnettes  d'esparvier  faictes  à  poinct  de  Hongrie, 
que  son  beau  frère  portoit  memoriallement  en  un  pe- 
nier  limitrophe,  brodé  de  gueules  à  troys  chevrons 

hallebrenez  de  canabasserie,  au  caignard  angulaire 
dont  on  tire  au  Papeguay  vermiforme  avecques  la  vis- 
tempenarde. 

Mois,  en  ce  qu'il  met  sus  au  défendeur  qu'il  fut 
rataconneur,  tyrofageux  et  goildronneur  de  mommye, 
qui  n'a  esté  en  brimballant  trouvé  vray,  comme  bien 
l'a  debastu  ledict  deffendeur,  la  court  le  condemne  en 
troys  verrassées  de  caillebottes  assimentées,  preloreli- 
tantées  et  gaudepisées  comme  est  la  coustume  du  pays 
envers  le  dict  défendeur,  payable  à  la  my  d'oust  en 
may;  mais  le  dict  défendeur  sera  tenu  de  fournir  de 
foin  et  d'estoupes  à  l'embouchement  des  chassetrapes 
guitturales  emburelucocquées  de  guilverdons  bien  gra- 
belez  à  rouelle. 

Et  amis  comme  devant,  sansdespens,  et  pour  cause. 

Laquelle  sentence  pronuncée,  les  deux  parties 
départirent  toutes  deux  contentes  de  l'arrest,  qui 
fust  quasi  chose  increable  :  car  venu  n'estoit 'des- 
puys  les  grandes  pluyes,  et  n'adviendra  de  treze  ju- 
bilez, que  deux  parties  contendantes  en  jugemenf 
contradictoire  soient  egualement  contentez  d'un 
arrest  diffînitif. 

Au  regard  des  conseilliez  et  aultres  docteurs  qui 
là  assistoyent,  ils  demeurèrent  en  ecstase  esvanoys 
bien  troys  heures,  et  tous  ravys  en  admiration  de 
la  prudence  de  Pantagruel  plus  que  humaine,  la- 
quelle avoyent  congneu  clerement  en  la  décision  de 
ce  jugement  tant  difficile  et  espineux.  Et  yfeussent 
Rabelais.  I.  , 

encores,  sinon  qu'on  apporta  force  vinaigre  et  eaue 
rose  pour  leur  faire  revenir  le  sens  et  entendement 
accoustumé,  dont  Dieu  soit  loué  partout! 

CHAPITRE  XIV 

Comment  Panurge  racompte  la  manière  comment 
il  eschappa  de  la  main  des  Turcqs. 

e  jugement  de  Pantagruel  feut  incon- 
tinent sceu  et  entendu  de  tout  le 
monde,  et  imprimé  à  force,  et  rédigé 
és  Archives  du  Palays,  en  sorte  que  le 
monde  commença  à  dire:  «  Salomon,  qui  rendit 
par  soubson  l'enfant  à  sa  mere,  jamais  ne  montra 
tel  chief  d'œuvre  de  prudence  comme  a  faictlebon 
Pantagruel.  Nous  sommes  heureux  de  l'avoir  en 
nostre  pays.  »  Et  de  faict,  on  le  voulut  faire  maistre 
des  requestes  et  président  en  la  Court  ;  mais  il  refusa 
tout,  les  remerciant  gracieusement.  «  Car  il  y  a, 
dist-il,  trop  grande  servitude  à  ces  offices,  et  à  trop 
grande  poine  peuvent  estre  saulvez  ceulx  qui  les 
exercent,  veu  la  corruption  des  hommes;  et  croy 
que,  si  les  sièges  vuides  des  anges  ne  sont  rempliz 
d'aultre  sorte  de  gens,  que  de  trente  sept  jubilez 
nous  n'aurons  le  jugement  final,  et  sera  Cusanus 
trompé  en  ses  conjectures.  Je  vous  en  advertis  de 
bonne  heure.  Mais,  si  avez  quelque  muitz  de  bon 
vin,  voluntiers  j'en  recepvray  le  présent.  » 

Ce  que  ils  firent  voluntiers,  et  luy  envoyèrent  du 
meilleur  de  la  ville,  et  beut  assez  bien.  Mais  Te 
pauvre  Panurge  en  beut  vaillamment,  car  il  estoit 
eximé  comme  un  haran  soret.  Aussi  alloit  il  du  pied 
comme  un  chat  maigre.  Et  quelcun  l'admonesta  à 
demye  alaine  d'un  grand  hanat  plein  devin  vermeil, 
disant:  «  Compère,  tout  beau!  vous  faictes  rage 
de  humer.  —  Je  donne  au  diesble,  dist-il,  tu  n'as 
pas  trouvé  tes  petitz  beuvreaux  de  Paris,  qui  ne 
beuvent  en  plus  q'un  pinson,  et  ne  prenent  leur 
bechée  sinon  qu'on  leurs  tape  la  queue  à  la  mode 
des  passereaux.  O  compaing  !  si  je  montasse  aussi 
bien  comme  je  avalle,  je  feusse  desjà  au  dessus  la 
sphère  de  la  lune  avecques  Empedocles.  Mais  je  ne 
sçay  que  diable  cecy  veult  dire  :  ce  vin  est  fort  bon 
et  bien  délicieux;  mais  plus- j'en  boy,  plus  j'ay  de 
soif.  Je  croy  que  l'ombre  de  monseigneur  Panta- 
gruel engendre  les  altérez,  comme  la  lune  faict  les 
catarrhes.  »  Auquel  commencèrent  à  rire  les  assistans. 

Ce  que  voyant,  Pantagruel  dist  :  «  Panurge, 
qu'est-ce  que  avez  à  rire?  —  Seigneur,  dist  il,  je 
leur  contoys  comment  ces  diables  de  Turcqs  sont 
bien  malheureux  de  ne  boire  goutte  de  vin.  Si  aul- 
tre  mal  n'estoif  en  l'Alchoran  de  Mahumeth,  en- 
cores  ne  me  mettrois-je  mie  de  sa  loy.  —  fylais  or 
me  dictes  comment,  dist  Pantagruel,  vous  eschap- 
pastes  leurs  mains  ?  —  Par  Dieu  !  Seigneur,  dist 
Panurge,  je  ne  vous  en  mentiray  de  mot.  Les  pail- 
lards Turcqs  m'avoient  mys  en  broche  tout  lardé 

comme  un  connil,  car  j'estois  tant  eximé  que  au- 
trement de  ma  chair  eustesté  fort  maulvaise  viande, 
et  en  ce  poinct  me  faisoyent  roustir  tout  vif.  Ainsi, 
comme  ilz  me  roustissoyent,  je  me  recommandoys 
à  la  grâce  divine,  ayant  en  memoyre  le  bon  sainct 
Laurent,  et  tousjours  esperoys  en  Dieu  qu'il  me 
delivreroit  de  ce  tonnent,  ce  qui  feut  faict  bien 
estrangement,  car,  ainsi  que  me  recommandoys 
bien  de  bon  cœur  à  Dieu,  cryant  : 

<(  Seigneur  Dieu,  ayde  moi  ! 

«  Seigneur  Dieu,  saulve  moy  ! 

«  Seigneur  Dieu,  oste  moy  de  ce  tonnent  auquel 
«  ces  traistres  chiens  me  détiennent  pour  la  mainte- 
«  nance  de  ta  loy  !  » 

le  roustisseur  s'endormit  par  le  vouloir  divin,  ou 
bien  de  quelque  bon  Mercure,  qui  endormit  cau- 
tement  Argus  qui  avoit  cent  yeulx.  Quand  je  vys 
qu'il  ne  me  tournoitplus  en  roustissant,  je  le'regarde 
et  voy  qu'il  s'endort.  Lors  je  prens  avecques  les 
dents  un  tyson  par  le  bout  où  il  n'estoit  point  bruslé, 
et  vous  le  gette  au  gyron  de  mon  roustisseur,  et  un 
aultre  je  gette  le  mieulx  que  je  peuz  soubz  un  lict 
de  camp  qui  estoit  auprès  de  la  cheminée  où  estoit 
la  paillasse  de  Monsieur  mon  roustisseur.  Inconti- 
nant  le  feu  se  print  à  la  paille,  et  de  la  paille  au 
lict,  et  lict  au  solier,  qui  estoit  embrunché  de  sapin, 
faict  à  quehues  de  lampes.  Mais  le  bon  feut  que  le 
feu  que  j'avoys  getté  au  gyron  de  mon  paillard 
roustisseur  luy  brusla  tout  le  penil,  et  se  prenoît  aux 

le  sentist  plustost  que  le  jour,  et,  debouq  estourdy 
se  levant,  cria  à  la  fenestre  tant  qu'il  peut  :  «  Dal 
baroth  !  dal  baroth  !  »  qui  vault  autant  à  dire  comme  : 
«  Au  feu  !  au  feu  !  »  Et  vint  droict  à  moy  pour  me 
getter  du  tout  au  feu  ;  et  desja  avoit  couppé  les 
chordes  dont  on  m'avoit  lyé  les  mains,  et  couppoit 
lyens  des  piedz. 

«Mais  le  maistre  de  la  maison,  ouyant  le  cry  du 
feu  et  sentant  ja  la  fumée  de  la  rue,  où  il  se  pour- 
menoit  avecques  quelque  aultres baschatz  et  musaffïz, 
courut  tant  qu'il  peut  y  donner  secours,  et  pour  em- 
porter les  bagues. 

«  De  pleine  arrivée,  il  tire  la  broche  où  j'estoys 
embroché,  et  tua  tout  roidde  mon  routisseur,  dont 
il  mourut  là  par  faulte  de  gouvernement  ou  aultre- 
ment,  car  il  luy  passa  la  broche  peu  au  dessus  du 
nombril  vers  le  flan  droict,  et  luy  percea  la  tierce 
lobe  du  foye,  et  le  coup  haussant  lui  pénétra  le  dia- 
phragme, et  par  atravers  la  capsule  du  cueur  luy  sortit 
la  broche  par  le  haut  des  espaules,  entre  les  spondyles 
et  l'omoplate  senestre.  Vray  est  que,  en  tirant  la 
broche  de  mon  corps,  je  tumbey  à  terre  prés  des 
landiers,  et  me  feist  peu  de  mal  la  cheute,  toutes- 
foys  non  grand,  car  les  lardons  soustindrent  le 
coup. 

«  Puis,  voyant  mon  baschatz  que  le  cas  estoit 
désespéré  et  que  sa  maison  estoit  bruslée  sans  re- 
mission et  tout  son  bien  perdu,  se  donna  à  tous  les 

diables,  appellant  Grilgoth,  Astarost,  Rappallus  et 
Gribouillis,  par  neuf  foys. 

a  Quoy  voyant,  je  euzdepeur  pour  plus  de  cinq 
solz,  craignant  :  «  Les  diables  viendront  à  ceste 
heure  pour  emporter  ce  fol  icy  :  seroyent  ilz  bien 
gens  pour  m'emporter  aussi?  Je  suis  ja  demy  rousty. 
Mes  lardons  seront  cause  de  mon  mal,  car  ces  dia- 
bles icy  sont  frians  de  lardons,  comme  vous  avez 
l'autorité  du  philosophe  Jamblicque  et  Murmault 
en  l'Apologie  De  Bossutis  et  contrefactis  pro  magis- 
tros  nostros  »;  mais  je  fis  le  signe  de  la  croix,  criant  : 
«  Agios  !  Athanatos  !  ho  Theos  !  »  Et  nul  ne 
venoit. 

a  Ce  que  cognoissant  mon  villain  baschatz,  se 
vouloit  tuer  de  ma  broche  et  s'en  percer  le  cueur. 
De  faict  la  mist  contre  sa  poictrine,  mais  elle  ne 
povoit  oultrepasser,  car  elle  n'estoit  assez  poinctue, 
et  poulsoit  tant  qu'il  povoit,  mais  il  ne  prouffitoit 
rien. 

a  Alors  je  vins  à  luy,  disant  :  «  Missaire  Bougrino, 
«  tu  pers  icy  ton  temps,  car  tu  ne  te  tueras  jamais 
«  ainsi  ;  bien  te  blesseras  quelcque  hurte,  dont  tu 
«  languiras  toute  ta  vie  entre  les  mains  des  barbiers, 
a  Mais,  si  tu  veulx,  je  te  tueray  icy  tout  franc,  en 
«  sorte  que  tu  n'en  sentiras  rien  ;  et  m'en  croy, 
«  car  j'en  ay  bien  tué  d'aultres  qui  s'en  sont  bien 
«  trouvez.  —  Ha!  mon  amy,  dist  il,  je  t'en  prie, 
«  et,  ce  faisant,  je  te  donne  ma  bougette.  Tien,  voy 
«  la  là.  Il  y  a  six  cens  seraphz  dedans,  et  quelques 

a  dyamanset  rubiz  en  perfection.  »  Et  où  sont  ilz? 
dist  Epistemon.  —  Par  sainct  Joan,  dist  Panurge, 
ilz  sont  bien  loing,  s'ilz  vont  tousjours. 

Mais  où  sont  les  neiges  d'antan? 

Cestoit  le  plus  grand  soucy  que  eust  Villon,  le  poète 
parisien.  —  Achevé,  dist  Pantagruel,  je  te  prie, 
que  nous  sçaichons  comment  tu  accousiras  ton 
baschatz.  —  Foy  d'homme  de  bien,  dist  Panurge, 
je  n'en  mentz  de  mot.  Je  le  bande  d'une  meschante 
braye  que  je  trouve  là,  demy  bruslée,  et  vous  le  lie 
rustrement  piedz  et  mains  de  mes  cordes,  si  bien 
qu'il  n'eust  sceu  regimber,  puis  luy  passay  ma  broche 
à  travers  la  gargamelle  et  le  pendys,  acrochant  la 
broche  à  deux  gros  crampons  qui  soustenoient  des 
alebardes,  et  vous  attise  un  beau  feu  au  dessoubz, 
et  vous  flambois  mon  milourt  comme  on  faict  les 
harans  soretz  à  la  cheminée.  Puis,  prenant  sa  bou- 
gette  et  un  petit  javelot  quiestoitsur  les  crampons, 
m'en  fuys  le  beau  galot,  et  Dieu  sçait  comme  je 
sentoys  mon  espaule  de  mouton  ! 

«  Quand  je  fuz  descendu  en  la  rue,  je  trouvay 
tout  le  monde  qui  estoit  acouru  au  feu  à  force 
d'eau  pour  l'estaindre,  et,  me  voyans  ainsi  à  demy 
rousty,  eurent  pitié  de  moy  naturellement,  et  me 
getterent  toute  leur  eau  sur  moy,  et  me  refraiche- 
rent  joyeusement,  ce  que  me  fist  fort  grand  bien  ; 
puis  me  donnèrent  quelque  peu  à  repaistre,  mais  je 
ne  mangeoys  gueres,  car  ilz  ne  me  bailloient  que 

de  Peau  à  boyre,  à  leur  mode.  Aultre  mal  ne  me 
firent,  sinon  un  villain  petit  Turq,  bossu  par  le 
devant,  qui  furtivement  me  crocquoit  mes  lardons; 
mais  je  luy  baillys  si  vert  dronos  sur  les  doigts  à 
tout  mon  javelot  qu'il  n'y  retourna  pas  deux  foys. 
Et  une  jeune  Corinthiace  qui  m'avoit  apporté  un 
pot  de  myrobolans  emblicz,  confîctz  à  leur  mode, 
laquelle  regardoit  mon  pauvre  haire  esmoucheté, 
comment  il  s'estoit  retiré  du  feu,  car  il  ne  me  alloit 
plus  que  jusques  sur  les  genoulx.  Mais  notez  que 
cestuy  rotissement  me  guerist  d'une  isciaticque  en- 
tièrement, à  laquelle  j'estoys  subject,  plus  de  sept 
ans  avoit,  du  cousté  auquel  mon  rôtisseur,  s'endor- 
mant,  me  laissa  brusler. 

a  Or,  ce  pendent  qu'ilz  se  amusoyent  à  moy, 
le  feu  triumphoit,  ne  demandez  comment,  à  pren- 
dre en  plus  de  deux  mille  maisons,  tant  que  quel- 
cun  d'entre  eulx  l'advisaet  s'escria,  disant  :  «  Ventre 
«  Mahom  !  toute  la  ville  brusle,  et  nous  amusons 
«  icy  !  »  Ainsi  chascun  s'en  va  à  sa  chascuniere. 

«  De  moy,  je  prens  mon  chemin  vers  la  porte. 
Quand  je  fuz  sur  un  petit  tucquet  qui  est  auprès, 
je  me  retourne  arrière,  comme  la  femme  de  Loth, 
et  vys  toute  la  ville  bruslant,  dont  je  fuz  tant  aise 
que  je  me  cuydé  conchier  de  joye  ;  mais  Dieu  m'en 
punit  bien.  —  Comment?  dist  Pantagruel. —  Ainsi, 
dist  Panurge,  que  je  regardoys  en  grand  liesse  ce 
beau  feu,  me  gabelant  et  disant:  «  Ha  !  pauvres 
«  pulces  !  ha    pauvres  souris  !  vous  aurez  maulvais 


PANTAGRUEL 


«  hyver,  le  feu  est  en  vostre  paillier  !  »  sortirent 
plus  de  six,  voire  plus  de  treze  cens  et  unze  chiens 
gros  et  menutz  tous  ensemble  de  la  ville,  fuyant  le 
feu.  De  premie-re  venue  acoururent  droict  à  moy, 
sentant  l'odeur  de  ma  paillarde  chair  demy  rostie, 
et  me  eussent  dévoré  à  l'heure,  si  mon  bon  ange  ne 
m'eust  bien  inspiré,  me  enseignant  un  remède  bien 
opportun  contre  le  mal  des  dens.  — Et  à  quel  pro- 
pous,  dist  Pantagruel,  craignois  tu  le  mal  des  dens? 
N'estois  tu  guery  de  tes  rheumes?  —  Pasques  de 
soles  !  respondit  Panurge,  est  il  mal  de  dens  plus 
grand  que  quand  les  chiens  vous  tenent  aux  jam- 
bes? Mais  soudain  je  me  advise  de  mes  lardons,  et 
les  gettoys  au  mylieu  d'entre  eulx.  Lors  chiens 
d'aller  et  de  se  entrebatre  l'un  Paultre  à  belles  dentz 
à  qui  auroit  le  lardon.  Par  ce  moyen  me  laissèrent, 
et  je  les  laisse  aussi  se  pelaudans  l'un  l'aultre.  Ainsi 
eschappé  gaillard  et  dehayt,  et  vive  la  roustis- 
serie  1  » 

CHAPITRE  XV 

Comment  Panurge  enseigne  Une  manière  bien 
nouvelle  de  bastir  les  murailles  de  Paris. 

antagruel,  quelque  jour,  pour  se  re- 
créer de  son  estude,  se  pourmenoit 
vers  les  faulxbours  Saînct  Marceau, 
voulant  veoir  la  Follie  Guobelin.  Pa- 
nurge estoit  avecque  luy,  ayant  tousjours  le  flacon 
soubz  sa  robbe  et  quelque  morceau  de  jambon,  car 
sans  cela  jamais  ne  alloit  il,  disant  que  c'estoit  son 
garde  corps.  Aultre  espée  ne  portait  il.  Et,  quand 
Pantagruel  luy  en  voulut  bailler  une,  il  respondit 
qu'elle  luy  eschaufferoit  la  râtelle.  «  Voire  mais, 
dist  Epistemon,  si  l'on  te  assailloit,  comment  te  de- 
fendroys  tu?  —  A  grands  coups  de  brodequin, 
respondit-il,  pourveu  que  les  estocz  [eussent  deffen- 
duz.  )) 

A  leur  retour,  Panurge  consideroit  les  murailles 
de  la  ville  de  Paris,  etenirrision  dist  à  Pantagruel: 
«  Voyez  cy  ces  belles  murailles.  O  !  que  fortes 
sont  et  bien  en  poinct  pour  garder  les  oysons  en 
mue  !  Par  ma  barbe  !  elles  sont  competement  mes- 
chantes  pour  une  telle  ville  comme  ceste  cy,  car 
une  vache  avecques  un  pet  en  abbatroit  plus  de  six 
brasses. 

—  O  mon  amy  !  dist  Pantagruel,  sçaitz  tu  bien 
ce  que  dist  Agesilace,  quand  on  luy  demanda  pour- 

quoy  la  grande  cité  de  Lacedemone  n'estoit  ceincte 
de  murailles?  Car,  monstrant  les  habitans  et  citoyens 
de  la  ville,  tant  bien  expers  en  discipline  militaire 
et  tant  fors  et  bien  armez:  «Voicy,  dist-il,  les  mu- 
railles de  la  cité,  »  signifiant  qu'il  n'est  muraille  que  de 
os,  et  que  les  villes  et  cités  ne  sçauroyent  avoir 
muraille  plus  seure  et  plus  forte  que  la  vertus  des 
citoyens  et  habitans  ?  Ainsi  ceste  ville  est  si  forte 
par  la  multitude  du  peuple  belliqueux  qui  est  de- 
dans qu'ilz  ne  se  soucient  de  faire  aultres  murailles. 
Davantaige  qui  la  vouldroit  emmurailler,  comme 
Strasbourg,  Orléans  ou  Ferrare,  il  ne  seroit  possible, 
tant  les  frais  et  despens  seroyent  excessifz.  —  Voire 
mais,  dist  Panurge,  si  faict  il  bon  avoir  quelque 
visaige  de  pierre  quand  on  est  envahy  de  ses  en- 
nemys,  et  ne  feust  ce  que  pour  demander  :  «  Qui 
est  là  bas?  »  Au  regard  des  frays  énormes  que  dic- 
tes estre  nécessaires,  si  on  lavouloit  murer,  si  Mes- 
sieurs de  la  Ville  me  voulent  donner  quelque  bon 
pot  de  vin,  je  leurs  enseigneray  une  manière  bien 
nouvelle  comment  ilz  les  pourront  bastir  à  bon 
marché.  —  Comment?  dist  Pantagruel.  —  Ne  le 
dictes  doncques  mie,  respondit  Panurge,  si  je  vous 
l'enseigne. 

«  Je  voy  que  les  callibistrys  des  femmes  de  ce  pays 
sont  à  meilleur  marché  que  les  pierres  :  d'iceulx 
fauldroit  bastir  les  murailles  en  les  arrengeant  par 
bonne  symmeterye  d'architecture,  et  mettant  les 
plus  grans  aux  premiers  rancz,  et  puis  en  taluant  à 

dos  d'asne  arranger  les  moyens,  et  finablement  les 
petitz;  puis  faire  un  beau  petit  entrelardement  à 
poinctes  de  diamans.  comme  la  grosse  tour  de 
Bourges,  de  tant  de  bracquemars  enroiddys  qui  ha- 
bitent par  les  braguettes  claustrales.  Quel  diable 
defferoit  telles  murailles?  Il  n'y  a  métal  qui  tant 
resistast  aux  coups.  Et  puis  que  les  couillevrines  se 
y  vinssent  frotter,  vous  en  verriez,  par  Dieu  !  incon- 
tinent distiller  de  ce  benoist  fruict  de  grosse  verolle 
menu  comme  pluye.  Sec,  au  nom  des  diables  ! 
Dadvantaige,  la  fouldre  ne  tumberoit  jamais  dessus  : 
car  pourquoy  ?  ils  sont  touts  benists  ou  sacrez.  — 
Je  n'y  voy  q'un  inconvénient,  Ho,  ho  !  ha,  ha,  ha  ! 
dist  Pantagruel!  —  Et  quel?  —  C'est  que  les 
mousches  en  sont  tant  friandes  que  merveilles,  et 
se  y  cueilleroyent  facillement  et  y  feroient  leur  or- 
dure ;  et  voylà  l'ouvrage  gasté  !  —  Mais  voicy 
comment  l'on  y  remediroit  :  il  fauldroit  tresbien  les 
etmoucheter  avecques  belles  quehuës  de  renards, 
ou  bon  gros  vietz  dazes  de  Provence.  Et,  à  ce 
propos,  je  vous  veulx  dire,  nous  en  allans  pour 
souper,  un  bel  exemple  que  met  Frater  Lubinus, 
libro  De  Compotationibus  mendicantium  : 

«Au  temps  que  les  bestes  parloyent,  il  n'y  a  pas 
trois  jours,  un  pauvre  lyon,  par  la  forest  de  Bievre 
se  pourmenant  et  disant  ses  menus  suffrages,  passa 
par  dessoubz  un  arbre  auquel  estoit  monté  un  villain 
charbonnier  pour  abastre  du  boys  ;  lequel,  voyant 
le  lyon,  lui  getta  sa  coignée  et  le  blessa  énorme- 

ment  en  une  cuisse.  Dont  le  lyon,  cloppant,  tant 
courut  et  tracassa  par  la  forest  pour  trouver  ayde 
qu'il  rencontra  un  charpentier,  lequel  voluntiers 
regarda  sa  playe,  la  nettoya  le  mieulx  qu'il  peust 
et  l'emplit  de  mousse^  luy  disant  qu'il  esmouchast 
bien  sa  playe,  que  les  mousches  ney  feissent  ordure, 
attendant  qu'il  yroit  chercher  de  l'herbe  au  char- 
pentier. Ainsi  le  lion  guery  se  pourmenoist  par  la 
forest,  à  quelle  heure  une  vieille  sempiterneuse 
ebuschetoit  et  amassoit  du  boys  par  ladicte  forest; 
laquelle,  voyant  le  lyon  venir,  tumba  de  peur  à  la 
renverse,  en  telle  faczon  que  le  vent  luy  renversa 
robbe,  cotte  et  chemise  jusques  au  dessus  des  es- 
paules.  Ce  que  voyant,  le  lion  accourut  de  pitié 
veoir  si  elle  s'estoit  faict  aulcun  mal,  et,  considérant 
son  comment  a  nom,  dist  :  «  O  pauvre  femme!  qui 
t'a  ainsi  blessée?  »  Et,  ce  disant,  aperceut  un  re- 
gnard,  lequel  il  apella,  disant:  «Compère  regnard, 
«  hau  cza  cza,  et  pour  cause.  »  Quand  le  regnard  fut 
venu,  il  luy  dict  :  «  Compère,  mon  amy,  l'on  a 
«  blessé  ceste  bonne  femme  icy  entre  les  jambes 
«  bien  villainement,  et  y  a  solution  de  continuité 
«  manifeste  ;  regarde  que  la  playe  est  grande  de- 
«  puis  le  cul  jusques  au  nombril,  mesure  quatre, 
«  mais  bien  cinq  empans  et  demy.  C'est  un  coup 
«  de  coignie;je  me  doubte  que  la  playe  soit  vieille. 
«  Pourtant,  affin  que  les  mousches  n'y  prennent, 
«  esmouche  la  bien  fort,  je  t'en  prie,  et  dedans  et 
"  dehors  ;  tu  as  bonne  quehue  et  longue  ;  esmouche, 

«  mon  amy,  esmouche,  je  t'en  supplye,  et  ce  pen- 
ce dent  je  vay  quérir  de  la  mousse  pour  y  mettre  : 
«  car  ainsi  nous  fault  il  secourir  et  ayder  l'un  Tau- 
ce  tre.  Esmouche  fort,  ainsi,  mon  amy,  esmouche 
«  bien,  car  ceste  playe  veult  estre  esmouchée  sou- 
ce  vent;  aultrement  la  personne  ne  peut  estre  à  son 
«  aise.  Or  esmouche  bien,  mon  petit  compère,  es- 
«  mouche  ;  Dieu  t'a  bien  pourveu  de  quehue,  tu 
c<  l'as  grande  et  grosse  à  l'advenent,  esmouche 
«  fort,  et  ne  t'ennuye  poinct.  Un  bon  esmouche- 
«  teur  qui,  en  esmouchetant  continuellement,  es- 
«  mouche  de  son  mouchet  par  mousches  jamais 
«  emousché  ne  sera.  Esmouche,  couillaud;  es- 
ee  mouche  ,  mon  petit  bedaud  :  je  n'arresteray 
ee  guère  s.  » 

ce  Puis  va  chercher  force  mousse,  et,  quand  il 
feut  quelque  peu  loing,  il  s'escrya,  parlant  au  re- 
gnard:  «  Esmouche  bien  tousjours,  compère;  es- 
ce  mouche,  et  ne  te  fasche  jamais  de  bien  esmou- 
ce  cher,  mon  petit  compère.  Je  te  feray  estre  à 
«  gaiges  esmoucheteur  de  Don  Pietro  de  Castille. 
«  Esmouche  seulement,  esmouche,  et  rien  plus.  » 
Le  pauvre  regnard  esmouchoit  fort  bien  et  deçà  et 
delà,  dedans  et  dehors  ;  mais  la  faulse  vieille  vesnoit 
et  vessoit  puant  comme  cent  diables.  Le  pauvre 
regnard  estoit  bien  mai  à  son  ayse,  car  il  ne  sçavoit 
de  quel  cousté  se  virer  pour  évader  le  parfun  des 
vesses  de  la  vieille  ;  et,  ainsi  qu'il  se  tournoit,  il 
veit  que  au  derrière  estoit  encores  un  aultre  pertuys, 

non  si  grand  que  celiuy  qu'il  esmouchoit,  dont  hïj 
venoit  ce  vent  tant  puant  et  infect. 

«  Le  lyon  finalement  retourne,  portant  de 
mousse  plus  que  n'en  tiendroyent  dix  et  huyt  basles, 
et  commença  en  mettre  dedans  la  playe  aveeques 
un  baston  qu'il  apporta  ;  et  y  en  avoit  ja  bien  mys 
seize  basles  et  demie,  et  s'esbahyssoit  :  «  Que  dia- 
«  ble  !  ceste  playe  est  parfonde,  il  y  entreroit  de 
«  mousse  plus  de  deux  charrettées  î  »  Mais  le 
regnard  l'advisa  :  «  O  compère  lyon  !  mon  amy, 
«  je  te  prie,  ne  metz  icy  toute  la  mousse  ;  gardes 
«  en  quelque  peu,  car  y  a  encore  icy  dessoubz  un 
«  aultre  petit  pertuys  qui  put  comme  cinq  cens 
«  diables.  J'en  suis  empoisonné  de  l'odeur,  tant  il 
«  est  punays.  »  Ainsi  fauldroit  guarder  ces  mu- 
railles des.  mousches  et  mettre  esmoucheteurs  à 
gaiges.  )> 

Lors  dit  Pantagruel  :  «  Comment  scez  tu  que  les 
membres  honteux  des  femmes  sont  à  si  bon  marché, 
car  en  ceste  ville  il  y  a  force  preudes  femmes,  chas- 
tes et  pucelles.  —  Et  ubi  prenus,  dist  Panurge.  Je 
vous  en  diray  non  oppinion,  mais  vraye  certitude 
et  asseurance.  Je  ne  me  vante  d'en  avoir  embourré 
quatre  cens  dix  et  sept  despuis  que  suis  en  ceste 
ville,  il  n'y  a  que  neuf  jours  !  Mais,  à  ce  matin, 
j'ai  trouvé  un  bon  homme  qui,  en  un  bissac  tel 
comme  celiuy  de  Esopet,  portoit  deux  petites  fil- 
lettes de  l'eage  de  deux  ou  troys  ans  au  plus,  l'une 
davant,  l'aultre  derrière.  Il  me  demande  Taulmosne, 

mais  je  luy  feis  reponce  que  j'avois  beaucoup  plus 
de  couillons  que  de  deniers.  Et  après  luy  demande  : 
«  Bon  homme,,  ces  deux  fillettes  sont  elles  pucelles? 
«  —  Frère,  dist  il,  il  y  a  deux  ans  que  ainsi  je  les 
«  porte  ;  et,  au  regard  de  ceste  cy  devant,,  laquelle 
«  je  voy  continuellement,  en  mon  advis  elle  est 
«  pucelle  ;  toutesfoys,  je  n'en  vouldrois  mettre  mon 
«  doigt  au  feu.  Quant  est  de  celle  que  je  porte 
«  derrière,  je  ne  sçay  sans  faulte  rien.  » 

«  Vrayement,  dist  Pantagruel,  tu  es  gentil  com- 
paignon^  je  te  veulx  habiller  de  ma  livrée.  »  Et  le 
feist  vestir  galantement,  selon  la  mode  du  temps 
qui  courait,  excepté  que  Panurge  voulut  que  la 
braguette  de  ses  chausses  fust  longue  de  troys  piedz, 
et  quarrée,"  non  ronde,  ce  que  feust  faict,  et  la  fai— 
soit  bon  veoir.  Et  disoit  souvent  que  le  monde  n'a- 
voit  encores  cogneu  l'émolument  et  utilité  qui  est 
de  porter  grande  braguette,  mais  le  temps  leur  en- 
seigneroit  quelque  jour,  comme  toutes  choses  ont 
esté  inventées  en  temps. 

((  Dieu  gard  de  mal,  disoit  il,  le  compaignon  a 
qui  la  longue  braguette  a  saulvé  la  vie  ! 

«  Dieu  gard  de  mal  à  qui  la  longue  braguette  a 
vallu  pour  un  jour  cent  soixante  mille  et  neuf 
escutz  ! 

«  Dieu  gard  de  mal  qui  par  sa  longue  braguette 
a  saulvé  toute  une  ville  de  mourir  de  faim  !  Et,  par 
Dieu!  je  feray  un  livre  De  la  Commodité  des  longues 
braguettes  quand  j'auray  plus  de  loysir.  » 

De  faiet,  en  composa'  un  beau  et  grand  livre 
avecques  les  figures,  mais  il  n'est  encores  imprimé, 
que  je  saiche. 


CHAPITRE  XVI 

Des  Meurs  et  con dictions  de  Panurge. 

i  anurge  estoit  de  stature  moyenne,  ny 
|frop  grand,  ny  trop  petit,  et  avoit  le 
>nez  un  peu  aquillîn,  faict  à  manche  de 
irasouer,  et  pour  {ors  estoit  de  Péage 
de  trente  et  cinq  ans  ou  environ,  fin  S  dorer  comme 
une  dague  de  plomb,  bien  galand  homme  de  sa 
personne,  sinon  qu'il  estoit  quelque  peu  paillard  et 
subject  de  nature  à  une  maladie  qu'on  appeloit  en 
ce  temps  là 

Faulte  d'argent,  c'est  doleur  non  pareille; 

toutesfoys,  il  avoit  soixante  et  troys  manières  d'en 
trouver  tousjours  à  son  besoing,  dont  la  plus  hono- 
rable et  la  plus  commune  estoit  par  façon  de  larre- 
cin  furtivement  faict;  malfaisant,  pipeur,  beuveur, 
bateur  de  pavez,  ribleur,  s'il  en  estoit  à  Paris, 

Au  demeurant  le  meilleur  fîlz  du  monde, 

et  tousjours  machinoit  quelque  chose  contre  les  ser- 
geans  et  contre  le  guet. 

A.  l'une  foys,  il  assemblbit  trois  ou  quatre  bons 
Rabelais.  I.  ^ 

rustres,  les  faisoit  boire  comme  templiers  sur  le  soir, 
après  les  menoit  au  dessoubz  de  Saincte  Geneviefve, 
ou  auprès  du  Colliege  de  Navarre,  et,  à  l'heure  que 
le  guet  montoit  par  là,  ce  qu'il  congnoissoit  en 
mettant  son  espée  sur  le  pavé  et  l'aureille  auprès, 
et  lors  qu'il  oyoit  son  espée  bransler,  c'estoit  signe 
infallible  que  le  guet  estoit  prés  ;  à  l'heure  donc- 
ques,  luy  et  ses  compaignons  prenoyent  un  tombe- 
reau et  luy  bailloyent  le  bransle,  le  ruant  de  grande 
force  contre  la  vallée,  et  ainsi  mettoient  tout  le 
pauvre  guet  par  terre  comme  porcs,  puis  fuyoyent 
de  l'aultre  cousté,  car,  en  moins  de  deux  jours,  il 
sceut  toutes  les  rues,  ruelles  et  traverses  de  Paris 
comme  son  Deus  det.  A  l'aultre  foys,  faisoit  en  quel- 
que belle  place  par  où  ledict  guet  debvoit  passer 
une  trainnée  de  pouldre  de  canon,  et,  à  l'heure  que 
passoit,  mettoit  le  feu  dedans,  et  puis  pTenoit  son 
passe  temps  à  veoir  la  bonne  grâce  qu'ils  avoyent 
en  fuyant,  pensans  que  le  feu  sainct  Antoine  les 
tint  aux  jambes. 

Et  au  regard  des  pauvres  maistres  és  ars,  il  les 
persecutoit  sur  tous  aultres.  Quand  il  rencontroit 
-quelcun  d'entre  eulx  par  la  rue,  jamais  ne  failloit 
de  leur  faire  quelque  mal,  maintenant  leurs  mettant 
un  estronc  dedans  leurs  chaperons  à  bourlet,  main- 
tenant leur  attachant  de  petites  quehuës  de  regnard 
ou  des  aureilles  de  lièvres  par  derrière,  ou  quelque 
aultre  mal.  Un  jour  que  l'on  avoit  assigné  à  yceulx 
se  trouver  en  la  rue  du  Feurre,  il  feist  une  tartre 

borbonnoise  composée  de  force  de  hailz,  de  galba- 
num,  de  assa-fœtida,  de  castoreum,  d'estroncs  tous 
chaulx,  et  la  destrampit  en  sanie  de  bosses  chan- 
creuses,  et  de  fort  bon  matin  engressa  et  oignit  toux 
le  pavé,  en  sorte  que  le  diable  n'y  eust  pas  duré. 
Ettous  ces  bonnes  gens  rendoyent  là  leurs  gorges  de- 
vant tout  le  monde  comme  s'ils  eussent  escorché  k 
regnard,  et  en  mourut  dix  ou  douze  de  peste  qua- 
torze en  feurent  ladres,  dix  et  huict  en  feurent 
pouacres,  et  plus  de  vingt  et  sept  en  eurent  la  ve- 
rolle.  Mais  il  ne  s'en  soucioit  mie. 

Et  portoit  ordinairement  un  fouet  soubz  sa  robbe, 
duquel  il  fouettoit  sans  remission  les  paiges  qu'il 
trouvoit  portans  du  vin  à  leurs  maistres,  pour  les 
avancer  d'aller.  En  son  saye  avoit  plus  de  vingt  et 
six  petites  bougettes  et  fasques  tousjours  pleines, 
l'une  d'un  petit  d'eau  de  plomb  et  d'un  petit  Cous- 
teau affilé  comme  l'aguille  d'un  peletier,  dont  il 
couppoit  les  bourses  ;  Paultre  de  aigrest,  qu'il  gettoit 
aux  yeulx  de  ceulx  qu'il  trouvoit  ;  l'aultre  de  glate- 
rons  enpenez  de  petites  plumes  de  oysons  ou  de 
chappons,  qu'il  gettoit  sus  les  robes  et  bonnetz  des 
bonnes  gens,  et  souvent  leur  en  faisoit  de  belles 
cornes,  qu'ilz  portoyent  par  toute  la  ville,  aulcunes- 
foys  toute  leur  vie. 

Aux  femmes  aussi,  par  dessus  leurs  chapperons, 
au  derrière,  aulcunesfoys  en  mettoit  faictz  en  forme 
d'un  membre  d'homme  ;  en  l'aultre,  un  tas  de  cor- 
netz  tous  pleins  de  pulces  et  de  poux  qu'il  emprun- 

toit  des  gueaauk^e  Sainct-Innocent,  et  les  gettoit 
avecques  belles  petites  cannes  ou  plumes  dont  on 
escript  sur  les  colletz  des  plus  sucrées  damoiselles 
qu'il  trouvoit,  et  mesmement  en  l'église,  car  jamais 
ne  se  mettoit  au  cueur  au  hault,  mais  tousjours  de- 
mouroit  en  la  nef  entre  les  femmes,  tant  à  la  messe, 
à  vespres,  comme  au  sermon  ;  en  l'aultre,  force 
provision  de  haims  et  claveaulx,  dont  il  accouploit 
souvent  les  hommes  et  les  femmes  en  compaignies 
où  ilz  estoient  serrez,  et  mesmement  celles  qui  por- 
toyent  robbes  de  tafetas  armoisy  ;  et,  à  l'heure 
qu  elles  se  vouloyent  départir,  elles  rompoyetit 
toutes  leurs  robbes. 

En  l'aultre,  un  fouzil  garny  d'esmorche,  d'allu- 
mettes, de  pierre  à  feu,  et  tout  aultre  appareil  à  ce 
requis.  £n  l'aultre,  deux  ou  troys  mirouers  ardens, 
dont  il  faisoit  enrager  auculnesfoys  les  hommes  et 
les  femmes,  et  leur  faisoit  perdre  contenence  à 
l'église,  car  il  disoit  qu'il  n'y  avoit  q'un  antistrophe 
entre  femme  folle  à  la  messe  et  femme  molle  à  la 
fesse.  En  l'aultre  avoit  provision  de  fil  et  d'agueilles, 
dont  il  faisoit  mille  petites  diableries. 

Une  foys,  à  l'issue  du  Palays,  à  la  grand  salle, 
lors  que  un  cordelier  disoit  la  messe  de  Messieurs, 
il  luy  ayda  à  soy  habiller  et  revestir  ;  mais  en 
l'acoustrant  il  luy  cousit  l'aulbe  avec  sa  robbe  et 
chemise,  et  puis  se  retira  quand  messieurs  de  la 
Court  vindrent  s'asseoir  pour  ouyr  icelle  messe. 
Mais,  quand  ce  fut  à  Vite,  missa  est,  que  le  pauvre 

frater  se  voulut  devestir  son  aulbe,  il  emporta  ensem- 
ble et  habit  et  chemise,  qui  estoyent  bien  cousuz 
ensemble,  et  se  rebrassit  jusques  aux  espaules,  mon- 
trant son  eallibistris  à  tout  le  monde,  qui  n'estoit 
pas  petit  sans  doubte.  Et  le  frater  tousjours  tiroit 
mais  tant  plus  se  descouvroit  il,  jusques  à  ce  q'un 
de  messieurs  de  la  Court  dist:  «  Et  quoy  !  ce  beau 
pere  nous  veut  il  icy  faire  l'offrande  et  baiser  son 
cul?  Le  feu  sainct  Antoine  le  baise  !  »  Dés  lors  fut 
ordonné  que  les  pauvres  beaulx  pères  ne  se  despouil- 
leroyent  plus  devant  le  monde,  mais  en  leur  sacris- 
tie, mesmement  en  présence  des  femmes,  car  ce 
leur  serait  occasion  du  péché  d'envie.  Et  le  monde 
demandoit  pourquoy  est  ce  que  ces  fratres  avoyent 
a  couille  s.  longue.  Ledict  Panurge  soulut  très  bien 
le  problème,  disant:  «Ce  que  faict  les  aureilles  des 
asnes  si  grandes,  ce  est  parce  que  leurs  mères  ne 
leurs  msttoyent  point  de  béguin  en  la  teste,  comme 
d.ct  De  Alhaco  en  ses  Suppositions.  A  pareille  raison 
ce  que  faict  la  couille  des  pauvres  beatz  pères,  c'est 
qu'ilz  ne  portent  poinct  de  chausses  foncee's  et 
leur  pauvre  membre  s'estend  en  liberté  à  bride 
avallée,  et  leur  va  ainsi  triballant  sur  les  genoulx, 
comme  font  les  patenostres  aux  femmes.  Mais  là 
cause  pourquoy  ilz  l'avoient  gros  à  l'equipolent, 
c  estoit  que  en  ce  triballement  les  humeurs  du  corps 
descendent  audict  membre,  car,  selon  les  légistes, 
agitation  et  motion  continuelle  est  cause  d'atraction.' 
Item,  il  avoit  un  aultre  poche  pleine  de  alun  de 


3io 


LIVRE  II,  CHAPITRE  XVI 


plume,  dont  il  gettoit  dedans  le  doz  des  femmes 
qu'il  voyoit  les  plus  acrestées,  et  les  faisoit  despouil- 
ler  devant  tout  le  monde;  les  aultres  dancer comme 
jau  sur  breze,  ou  bille  sur  tabour  ;  les  aultres  cou- 
rir les  rues,  et  luy  après  couroit,  et  à  celles  qui  se 
despouilloyent,  il  mettoit  sa  cappe  sur  le  doz, 
comme  homme  courtoys  et  gracieux. 

Item,  en  un  aultre,  il  avoit  une  petite  guedoufle 
pleine  de  vieille  huile,  et,  quand  il  trouvoit  ou 
femme  ou  homme  qui  eust  quelque  belle  robbe,  il 
leurs  engressoit  et  guastoit  tous  les  plus  beaulx  en- 
droictz  soubz  le  semblant  de  les  toucher  et  dire  : 
«  Voicy  de  bon  drap,  voicy  bon  satin,  bon  tafetas, 
Madame.  Dieu  vous  doint  ce  que  vostre  noble 
cueur  désire!  Voz  avez  robbe  neufve,  novel  amy; 
Dieu  vous  y  maintienne  !  »  Ce  disant,  leurs  mettoit 
la  main  sur  le  collet,  ensemble  la  maie  tache  y  de- 
mouroit  perpétuellement,  si  énormément  engravée 
en  l'ame,  en  corps  et  renommée,  que  le  diable  ne 
l'eust  poinct  ostée;  puis  à  la  fin  leur  disoit .  «  Ma- 
dame, donnez  vous  garde  de  tumber,  car  il  y  a  icy 
un  grand  et  salle  trou  devant  vous.  » 

En  un  aultre,  il  avoit  tout  plein  de  euphorbe 
pulvérisé  bien  subtilement,  et  là  dedans  mettoit  un 
mouschenez  beau  et  bien  ouvré  qu'il  avoit  desrobé 
à  la  belle  lingere  du  Palays  en  luy  oustant  un  poul 
dessus  son  sein,  lequel  toutesfois  il  y  avoit  mis.  Et, 
quand  il  se  trouvoit  en  compaignie  de  quelques 
bonnes  dames,  il  leur  mettoit  sus  le  propos  de  lin- 

gerie  et  leur  mettoit  la  main  au  sein,  demandant  : 
«  Et  cet  ouvraige,  est-il  de  Flandre  ou  de  Hay- 
nault?  »  Et  puis  tiroit  son  mouschenez,  disant  : 
«  Tenez,  tenez,  voyez  en  cy  de  l'ouvrage;  elle  est 
de  Foutignan  ou  de  Foutarabie,  »  et  le  secouoit 
bien  fort  à  leur  nez,  et  les  faisoit  esternuer  quatre 
heures  sans  repos.  Ce  pendant  il  petoit  comme  un 
roussin,  et  les  femmes  ryoient,  luy  disans  :  «  Com- 
ment !  vous  petez,  Panurge?  —  Non,  foys,  disoit 
il,  Madame;  mais  je  accorde  au  contrepoint  de  la 
musicque  que  vous  sonnés  du  nez.  » 

En  l'aultre,  un  daviet,  un  pellican,  un  crochet  et 
quelques  aultres  ferremens,  dont  il  n'y  avoit  porte 
ni  coffre  qu'il  ne  crochetast. 

En  l'aultre,  tout  plein  de  petitz  goubeietz,  dont 
il  jouoit  fort  artificiellement,  car  il  avoit  les  doigtz 
faictz  à  la  main  comme  Minerve  ou  Arachne,  et 
avoit  aultresfoys  crié  le  theriacle.  Et,  quand  il  chan- 
geoit  un  teston  ou  quelque  autre  pièce,  le  chan- 
geur eust  esté  plus  fin  que  maistre  Mousche  si  Pa- 
nurge n'eust  faict  esvanouyr  à  chascune  foys  cinq 
ou  six  grands  blancs  visiblement,  apertement, 
manifestement,  sans  faire  lésion  ne  blesseure  aulcune, 
dont  le  changeur  n'en  eust  senty  que  le  vent. 

Nous  avons  suivi  le  texte  de  l'édition  de  Lyon,  François 
Juste,  1542,  M-16,  et  nous  avons  emprunté  nos  variantes  : 

—  i°  à  une  édition  antérieure  à  1  53  5,  que  nous  désignons 
par  A.  1  5  3  5  ;  —  20  à  l'édition  de  François  Juste,  Lyon,  1  5  3  5  ; 

—  3°  à  «ne  autre  édition  du  même  libraire,  de  1  5  3  7 .  — 
Nous  avons  désigné  ces  deux  dernières  par  leur  date. 

Page  2.  Dans  l'édition  de  1  5  3  5 ,  les  vers  Aux  lecteurs 
sont  suivis  de  ces  deux  mots  en  lettres  capitales  :  VIVEZ 
JOYEUX. 

—  11,  ligne  2.  A.  1  5  3  5 ,  1  5  3  5 ,  1  5  3  7  :  par  un  don 
souverain  de  Dieu. 

—  11,  5.  A.  1  5  3  5 ,  1  5  3  5 ,  1  5 3  7  :  de  Dieu  je  ne  parle, 
car  il  ne  me  appartient. 

—  1 4,  vers  3o.  A.  1  5  3  5  :  Amis. 

—  16,  9.  Il  manque  ici  un  feuillet  au  seul  exemplaire 
connu  de  l'édition  antérieure  à  1  5  3  5 . 

—  25,  22.  A.  i535,i535,  1  5  3  7  :  «Je  le  prouve  (di- 
soit-il).  Nostre  Saulveur  dict  en  l'Evangile,  Joannis,  16  : 
La  femme  que  est  à  l'heure  de  son  enfantement  a  tristese  ; 
mais,  lorsqu'elle  a  enfanté,  elle  n'a  souvenir  aulcun  de  son 
angoisse.  —  Ha  !  (dist-elle),  vous  dictes  bien,  et  ayme  beau- 

coup  mieulx  ouyrtelz  propos  de  l'Evangile,  et  mieulx  m'en 
trouve  que  de  ouvre  la  vie  de  saincte  Marguerite  ou 
quelque  autre  capharderie.  Mais  pleust  à  Dieu...  „ 

Page27, lignes  21-22.  A.  1  5  3  5,  1  5  3  5,  1  5  3  7  :  et  ce  qu'il 
trouve  par  escnt.  Ne  dict  pas  Salomon,  Proverbiorum  XIV  • 
Innocens  crédit  omni  vtrbo,  et  sainct  Paul,  prim.  Corïn- 
thio.  xiij  :  Caritas  omnia  crédit?  Pourquoy  ne  le  croiriez- 
vous?  Pour  ce,  dictes  vous,  qu'il  n'y  a  nulle  apparence.  Je 
vous  dis  que  pour  ceste  seule  cause  vous  le  devez  croire  en 
foy  parfaicte,  car  les  sorbonistes  disent  que  foy  est  argu- 
ment des  choses  de  nulle  apparence. 

—  3o,  3.  A.  1  5  3  5,  1  5  3  5  ,  1  5  3  7.  Au  lieu  de  :  mam- 
mallement,  il  y  a  :  par  Sorbonne. 

—  33,  14-15.  A.  1  5  3  5,  1  5  35,  1  5  3  7  :  à  barbe  d'ecre- 

visse  bien  mignonement.  Pour 

37,  16-17.  A-  1  5 3 5  :  à  cul  brenous. 

—  39,  7-8.  A.  1  5  3  5  .  Au  lieu  de  :  si  Dieu  me  saulve..., 
il  y  a  :  si  le  prince  le  veult  et  commende;  s'il  qui  en  com- 
mendant,  ensemble  donne  et  pouvoir  et  sçavoir. 

—  47»  1-2-  A.  1  535  :  comme  la  paste  dedans  la  met. 

—  Si  chap,  XIII.  Tout  ce  chapitre  a  été  sauté  dans 
l  édition  de  1  53  7,  et  le  chapitre  suivant  est  chiffré  XIII. 

—  5 1,  2  5.  A.     1  5  3  5  :    le  plus  royal,    le  plus  sei- 
gneurial. r 

—  5  3,  5.  A.  1  5  3  5.  Au  lieu  de  :  d'une  serviette   il  v 
a  :  d'un  couvre-chief. 

—  55,  6-7.  A.  i  5  3  5,  1  5  3  5  :  docteur  en  Sorbonne,  au 
lieu  de  :  en  gaie  science. 

—  56,  chap.  XIV.  A.  1  5  3  5  ,  1  5  3  5  ,  1  5  3  7  :  Cha- 
pitre XIII.  Par  un  théologien,  au  lieu  de  :  par  un  sophiste. 

—  ^  7,  14.  A.  1  5  3  5  ;  Et  ne  fait  doubte  aulcun  qu'il 

ne  parviegne  à  un  degré... 

—  57,   i5.  A.   i  5  3  5,   i  5  3  5,   1 53  7  :    Par  ainsi,  ;e 
veulx   ' 

Page  57,  lignes  18-19.  A.  1  5  3  5,  1  5  3  5,  1  5 3 7  :  docteur 
en  théologie. 

  60,  3-4.  A.  1  5  3  5  :  il  n'a  pas  encor  seze  ans;  1  5  3 5 , 

1  5  3  7  :  il  n'a  encore  seize  ans 

—  60,  14.  1  5  3  5 ,  i  5  3  7  :  glorifier. 

—  61,  11.  A.  1  5  3  5 ,  1 535,  1  5  3  7  :  chopiner  theolo- 
galement. 

  63,  17.  A.  1  5  3  5  :  une  horrible  forest. 

—  65,  21.  A.  1  535,  1  5  3  5 ,  1  5 3  7  :  Les  plagues  Bieu. 
Je  renie  Bieu.  Frandiene  voy  tu  ben,  la  mer  De,  po  cap  de 
bious,  das  dich  gots  leyden  schend,  pote  de  Christo,  ventre 
saint  Quenet,  vertus  guoy,  par  sainct  Fiacre  de  Brye,  sainct 
Treignant,  je  foys  veu  à  sainct  Thibaud,  pasques  Dieu,  le 
bon  jour  Dieu,  le  diable  m'emport,  foy  de  gentihomme,  par 
sainct  Andouille,  par  sainct  Guodegrain  qui  feut  martyrizé 
de  pommes  cuyttes,  par  sainct  Foutin  l'apostre ,  par  sainct 
Vit,  par  saincte  Mamye...  En  outre,  les  éditions  de  1  5  3  5  et 
i  5  3  7  portent  :  ia  martre  schend,  au  lieu  de  :  pote  de 
Christo;  Carimary,  Carimara,  au  lieu  de  :  foy  de  gentil- 
homme; nè  diâ  mà  diâ,  au  lieu  de  :  par  sainct  Vit. 

  66,  2  3.  A.  1  5  3  5  :  ou,  pour  mieulx  dire,  de  la  stu- 
pidité des  roys  de  France. 

—  66,  29.  A.  1  5  3  5.  Au  lieu  de  ces  mots,  on  lit  :  pour 
veoir  si  je  n'y  ferois  pas  de  beaux  placquars  de  merde. 

—  67,  2.  A.  1 5 3 5 ,  1  5  3  5  ,  1  5  3  7  :  feut  Sorbonne. 

—  67,  7.  A.  1  5  3  5,  1  5  3  5,  1  5  3  7  -.Faculté  théologale. 

—  67,  11-12.  A.  1  5 35,  1  5 3 5 ,  1  5  3  7  :  qu'à  un  théo- 
logien. 

—  67,  18.  A.  1  5 35,  1  5  3  5 ,  1  5  3  7  :  théologale. 

—  68,  i5-i6.  A.  1  5  3  5 ,  1  5  3  5,  1  5  3  7  :  theologalement. 

—  68,  20-24.  A.  1  5 3  5,  1 535,  1  5  3  7  :  le  théologien. 

—  72,  2-4.  A.  1  5  3  5,  i  5  3  5 ,  i  5  3  7  :  le  théologien. 

—  72,  3.  A.  1  5  3  5,  1  5  3  5  ,  1  5  3  7  :  contre  les  Sorbonistes. 

—  73,  21.  A.  1  5  3  5 ,  1  5  3  5  ,  1  5  3  7  :  décent  à  Testât 
théologal. 


3l6  VARIANTES 

74,  *5-26.  A.  ,  535,  ,  535,  ,53;  :  Les  Sorboni- 

—  75-  i9.  '  53  5,  ,  537  :  et  diette. 

-75,  20.  A.  ,  535,  ,  535,  ,  5 3 7  :  Sorbo„agreS. 

I      "2AA-'\35'  ,  535>  '537:theologigqUe, 
^        ,   A.  ,  535  :  nommé  Séraphin  Calobarsy 

9°'        A'  J  53  5  :  la  riviere  de  t°ire  à  Montsoreau 

la  fosse9  de2Savî„;.535  '  *»  r°chiers  «  «es  de 

1*  fonâin'e'de6  NAar^5î5 "  dePHiS  '*  ^«-N*» 

-93,  .6.  A.  ,  53  5,  ,  53  5,  ,  537  :  de,  Arabes. 

~  94.  '2-,  3,  A.  ,  535  :  à  sa  divine  bonté. 

^TV-TY0,  1  535  :  tombit  ^  dessus  sa  jument  -  ,5  3. 
tombit  de  dejsus  sa  grande  jument.  '       7  ' 

-  «02,  ,0.  A.  ,  53  5  :  Grippeminaud. 

-  .23,  28-29.  A.  ,  53  5  :ce  n'est  pas  so,  ca-,  d'aller 

pienT,l:o7i;:rtnsLt.,  5  3  5  :OUltreP^  «"  ™  ~ 
les^mes'n;3;^  l  53  5  :p°inCt  ^  —s  nv. ..;  ,  5 3 5  : 

-  >4o,  22-23.  A.  ,  53  5  :  femme  que  soyt 

-  '40,  2  5.  A.  ,  53  5  :  de  sept  cannes. 

-  '43,  .-2.  A.  ,  5  3  5  :  ilyavoit  vivres  à  suffisance 
.elslm'potteurJ"26-^;'  535'  '  53  5-  A"  Heu  de  :  * 

qUesinLt^I:l-;--:;r;^-o,ic. 

-'83  chap.XLIX.A.,  535,,  5  3  5),  53  7:Chap.XI.VII 

-  208,  12.  A.  1  5  3  5 .  1  5 3 5    rtzn  .  r 

«  fondement  de  l'abbaye  des  Thelemitel  '  "'^ 


VARIANTES  3fy 
Page  âu,  vers  5.  A.  1  53  5  : 

Reste  en  après  qu'y  ceux  trop  obligez, 
Prenez,  lassez,  travaillez,  affligez, 
Par  le  saint  vueil  de  l'éternel  seigneur, 
De  ces  travaux  soyent  refaictz  en  bonheur 
Que  les  esleus... 

53  5  et  1 5 3 7,  après  les  quatre  vers  ci-dessus,  terminent 


ainsi 


Là  verra  l'on  par  certaine  science 
Le  bien  et  fruict  qui  sort  de  patience  . 
Car  cil  qui  plus  de  pene  aura  souffert 
Auparavant,  du  lot  pour  lors  offert 
Plus  recepvra .  Oh!  qu'est  à  révérer 
Cil  qui  pourra  enfin  persévérer! 


211, 


27.  A.  ,  5  35,  ,  5  3  5,  ,  5  3  7  :  «  Par  sainct  Gode- 
ran,  dict  le  moyne,  je  pense  que  c'est  la  description  du  jeu 
de  paulme,  et  que  la  machine  ronde  est  Testeur  et  ces 
nerfz  et  boyaulx  de  bestes  innocentes  sont  des  racquettes  et 
ces  gens  eschauffez  et  debatans  sont  les  joueurs.  La  fin  ' èlt 
que,  après  avoir  bien  travaille,  ilz  vont  repaistre,  et  grand 
cmere.  »  0 


DEUXIÈME  LIVRE 


Nous  avons  suivi  le  texte  de  l'édition  de  Lyon,  François 
Juste,  1542,  in-16,  et  nous  avons  emprunté  nos  variâmes  • 
i°  a  l'édition  de  Lyon,  Claude  Nourry,  sans  date,  m-4<>° 
désignée  par  A;  -  2o  à  V édition  de  Lyon,  François  Juste, 
1  533,  ^-24,  B,  -  et  3°  à  l'édition  de  Lyon,  François 
Juste,  i  5  34,  in-24,  C. 

Page  2,4.  Ce  dizain  se  trouve  pour  la  premiè/  fois  dans 
1  édition  de  ,  5  34,  qui  ajoute  :  «  Vivent  tous  bons  pan- 
tagruehstes.  »  v 


3i8 

Page  21 5,  ligne  8.  A,  B,  C  :  creues  tout  ainsi  que 
texte  de  Bible  ou  de  Sainct  Evangile,  et. 

—  217,  4.  A  :  que  les  veaultrez  et  lévriers  ont  chassé 
sept  heures. 

—  218,  10.  A,  B  :  véritable.  Agentes  et  consentientes, 
c'est-à-dire  qui  n'a  conscience  n'a  rien.  J'en. 

—  218,  i3.  A,  B,  C  :  comme  sainct  Jehan  de  l'Apoca- 
lypse :  quod. 

—  218,  17.  Sçavoir  s'il  y  avoit  encores  en  vie  nul  de 
mes  parents.  Pourtant. 

—  220.  Ce  dixain  manque  dans  A,  B,  C,  et  même  dans 
l'édition  de  François  Juste,  1542,  Il  paraît  pour  la  pre- 
mière fois  dans  une  édition  de  1  5  5  2 ,  in- 16. 

—  221,  lignes  9-10,  A  :  chroniques,  non-seulement  des 
Grecz,  des  Arabes  et  Ethnicques,  mais  aussi  les  auteurs  de  la 
Saincte  Escripture,  comme  monseigneur  Sainct  Luc  mesme- 
mènt  et  Sainct  Mathieu.  Ils. 

—  2  2  3,  24.  A  ajoute  :  et  carré  à  l'advenant,  car  deux 
radz  de  front  chascun  une  hallebarde  au  col  eussent  peu 
facilement  marcher  et  passer  dessus. 

—  225,  16.  A  ajoute  :  qui  engendra  Badeloury,  qui 
tua  sept  vaches  pour  menger  leur  foye. 

—  225,  20.  B,  C  :  Pour  avoir  dormy  la  gueule  baye, 
comme. 

—  228,  8-10.  A,  B  :  Massoretzy  interprètes  des  sainctes 
lettres  hebraicques,  lesquelz  disent  que  sans  point  de  faulte 
ledit  Hurtaly  n'est  oit  point  dedans.  C  :  Masserotz,  interprè- 
tes des  sainctes  lettres  hebraicques,  lesquelz... 

—  2  3  2,  6.  A  ajoute  ici  :  Une  aultre  plus  grant  ad- 
venture  arriva  cette  sepmaine  au  géant  Gargantua.  Car  un 
meschant  vestibousier,  chargé  de  deux  grands  poches  de  sel 
ayecques  ung  os  de  jambon  qu'il  avoit  caché  en  sa  gibes- 
sière,  entra  dedans  la  bouche  du  pauvre  Gargantua,  lequel 

dormoit  la  bouche  ouverte  à  cause  de  la  grand  soif  qu'il 
avoit.  Ce  mauvais  garson,  estant  entré  là  dedans,  a  getté  grant 
quantité  de  sel  par  le  palais  et  gousier  dudit  Gargantua,  le- 
quel, se  voyant  tant  altéré  et  n'avoit  aucun  remède  pour 
estaindre  icelle  altération  et  soif  qu'il  enduroit,  de  grant  raige 
estrainct  et  serre  si  fort  les  dents  et  les  faict  heurter  si  rude- 
ment l'une  contre  l'autre  qu'il  ressembloit  que  ce  feussent 
batailles  de  moulins.  Et,  ainsi  que  le  gallant  m'a  depuis  dict  et 
racompté,  auquel  on  eust  facilement  estouppé  le  cul  d'ung 
boyteau  de  fain,  de  paour  qu'il  eut,  se  laissa  cheoir  comme 
ung  homme  mort  et  habandonna  ses  deux  sacz  plains  de  sel 
dont  il  tourmentoit  si  fort  le  pauvre  Gargantua.  Lesquelz 
furent  soubdainement  transgloutiz  et  abismez.  Ledit  gallant, 
revenu  de  pasmoyson,  jura  qu'il  s'en  vengeroit.  Lors  a  mis 
la  main  en  sa  gibessiere  et  tira  un  gros  os  de  jambon  fort 
salle,  auquel  estoit  encore  le  poil  long  de  deux  grands  piedz 
et  quatre  doigs,  et  par  moult  grant  yre  le  meit  bien  avant 
en  la  gorge  dudit  Gargantua.  Le  pauvre  homme,  plus  altéré 
qu'il  n'estoit  paravant,  et  sentant  le  poil  dudit  os  de  jambon 
qui  luy  touchoit  au  cueur,  fut  contrainct  de  vomir  et  getter 
tout  ce  qu'il  avoit  dedans  le  corps,  que  dix  huyct  tumbe- 
reaulx  n'eussent  sceu  trainer.  Le  compaignon,  qui  estoit 
mucé  dedans  l'une  de  ses  dentz  creuses,  fut  contrainct  de 
desloger  sans  trompette,  lequel  estoit  en  si  piteux  ordre  que 
tous  ceux  qui  le  veoient  en  avoient  grant  horreur.  Gargan- 
tua, adressant  sa  veue  contre  bas,  advisa  ce  maistre  caignar- 
dier  qui  se  tournoit  et  viroit  dedans  celle  grant  mare,  tas- 
chant  se  mettre  hors,  et  pensa  en  luy  mesmes  que  c'estoit 
quelque  ver  qui  l'avoit  voulu  picquer  au  cueur,  et  fut  bien 
joyeulx  qu'il  estoit  sailly  de  son  corps. 

Page  2  3  3,  ligne  3.  A  ajoute  :  le  dyable  l'a  chié  en  voilant. 

—  2  3  3,  5.  A  ajoute  :  Ceulx  sont  descenduz  de  Pan- 
tagruel qui  boyvent  tant,  au  soir,  que  la  nuyt  sont  con- 
trainetz  de  eulx  lever  pour  boire  et  pour  estaindre  la  trop 
grant  soif  et  charbon  ardant  que  ilz  ont  dedans  la  gorge. 
Et  ceste  soif  se  nomme  Pantagruel,  pour  souvenance  et  mé- 
moire dudit  Pantagruel. 

Page  240,  ligne  1 4 .  A  :  oysillons,  qui  est  de  présent  en  la 
grand  tour  de  Bourges,  qu'on.  P 

—  241,  18.  A,  B,  C,  ajoutent  :  par  sainct  Lygaire. 


Matcon  ni  ri'*  :j/^anar«  de  Champgaillard,  de 
Matcon  de  Gui  de  sac,  de  Bourbon,  de  Huslieu.  B  ■  La- 
nares  de  Champgailiard,  de  Matcon,  de  cul  de  sac  ?de 
Bourbon,  de  Glatingny,  de  Husleu  et  de  Grenetal 

qudle.2^'  3'  A'  °  '*  Samt  AUPentin>  c°™e  my  de  bas, 
-  248,  1  2.  A,  B  :  disoit  César. 
—  248,  i3.  A,  B  :  moiz  absurdes  en. 

r,n7-  *  5  2  '  8  "  C  aj'oute  :  A^totelis  libri  novem,  De  modo  di- 
cendi  horas  canonicas. 

gaZt2'  2°*  C  a)°Ute  1  JaboUnus>  &  cosmographia  pur- 

2 5 4,  2i.  G  :  Badinatorium  sorboniformium. 
~  2  56,  19.  B  ajoute  :  cum  scholiis  Terentii. 
—  2  5  7r  27.  B  ajoute  :  et  cousins. 

que  vous  vouiez  savoir  es.  «riste  e.  digne  de  pitié     'en  au 

vrete  endurées  soit  un  vrai  plaisir.  »  P 

«S^tes^t  {lifnf  ,6"2^  Semb,e  être  « 
reconnu         "  ^  ^  (ed"-  **.        n'y  a  rien 


variantes  o 

J2  j 


*  5  la  taÏuS       d''SC°UrS  (Hg"eS  ">  *  «  italien  ; 

«*s  S^^Àrr que  ia — - 

«nême,  et  je  ne  vous  Vu  'js''    ?  TemPH'  moi  de 

ventre  aux  abois  n'a  d4bord  sa  °f  T  "Venture'  si  «on 
-«■blé  que  mes  mains  e  1  s  det  ^  '  "  iui 

voici  sa  version  française  *  e"  *"%lah  m°derne  ; 

^^^■^5Tfe  tu  as  le 

t»re  nous  a  faits  touf  égaux  C"  t  a" T  , **  ^  ^  h  Na" 
uns  et  abaissé  les  autres  "a  vertu  ,  ^  qU'  a  é,evé  ,es 
hommes  vertueux  en  mépris  et  "T"  paUVre>  et  '« 
on  no  peut  dire  de  persXe  *,fi  T^T  *  h 

267.  Le  sixième  discours  (liane.  ,  fil     .  , 
Wy;  le  septième  (lignes  ,0  ,  .1     .  t,    7  }  6St  du 
'«  traduction  de  M.  de®  Mont  Jglon  ?'  ^  h°',andais  '  voici 

vous  dirais  pas  un  moTm  ?  •  M'  que'  <ïua«dje  "e 
ce  que  je  l^^^^^^'é^ 
taurer.  »  F     cnante  de  quoi  me  res- 

Le  huitième  (lignes  t~ 

lignes  1  ,-24)  est  en.  espagnol  : 

Rabelais.  I, 

4i 

«  Seigneur,  je  suis  fatigué  d'avoir  tant  parlé;  aussi  je 
supplie  Votre  Révérence  de  remettre  sous  ses  yeux  les  pré- 
ceptes de  l'Évangile  pour  qu'ils  émeuvent  Votre  Révérence 
à  faire  ce  qui  est  un  devoir  de  conscience,  et,  s'ils  ne  suffi- 
saient à  émouvoir  la  pitié  de  Votre  Révérence,  je  la  sup- 
plie d'avoir  égard  à  la  pitié  naturelle,  et  crois  qu'elle  suffira 
pour  l'émouvoir,  comme  il  est  raisonnable,  et  sur  ce  je  n'en 
dis  pas  davantage.  » 

Page  268.  Le  neuvième  discours  (lignes  1-9)  est  en  da- 
nois ancien.  M.  A.  Rothe,  de  Copenhague,  en  a  établi  le 
texte  et  donné  la  traduction  : 

«  Monsieur,  même  au  cas  que,  comme  des  enfants  et  des 
bêtes  brutes,  je  ne  parlasse  aucune  langue,  mes  vêtements  et 
la  maigreur  de  mon  corps  montreraient  néanmoins  clairement 
les  choses  dont  j'ai  besoin,  ce  qui  est  vraiment  de  quoi  man- 
ger et  de  quoi  boire.  Ayez  donc  pitié  de  moi,  et  ordonnez 
qu'on  me  donne  de  quoi  maîtriser  mon  estomac  aboyant, 
de  même  qu'on  met  une  soupe  devant  Cerbère.  En  ce  cas> 
tu  vivras  longtemps  et  heureux.  » 

Le  dixième  discours  (lignes  i3-i5)  est  en  hébreu.  Voici 
la  version  de  M.  Carmoly  : 

«  Monsieur,  la  paix  du  Seigneur  soit  avec  vous.  Si  vous 
voulez  faire  du  bien  à  votre  serviteur,  donnez-moi  tout  de  suite 
une  miche  de  pain,  ainsi  qu'il  est  écrit  :  Celui-là  prête  au 
Seigneur  qui  a  pitié  du  pauvre.  »  (Proverbes,  chap.  xix,  ver- 
set 17.) 

Le  onzième  (lignes  20-27)  est  en  grec,  avec  une  ortho- 
graphe conforme  à  la  prononciation  moderne,  que  Rabelais, 
comme  l'a  remarqué  le  premier  M.  de  Montaiglon,  connais- 
sait par  son  ami  Lascaris.  Voici  la  traduction  : 

«  Très-bon  Seigneur,  pourquoi  ne  me  donnes-tu  pas  du 
pain?  Tu  vois  cependant  que  je  suis  misérablement  exté- 
nué de  faim,  et,  pendant  que  tu  ne  me  secours  d'aucune 
manière,  tu  me  demandes  ce  qu'il  ne  faut  pas.  Tous  les 
gens  instruits  sont  pourtant  unanimement  d'avis  que  les  dis- 

^^i^^rz quand  ,a  ^  «  «£ 

^  vous  me  donniez  I     £     «  ««-«aires  que  pZ 
Pa«e  26g   re  dn,  °m  nous  d^PUtons. 

w-piin    5-  .-»,.„,  _ 

de  Salomon.  4"  A'  B'  °  :  rf,c'  Plu*  admirable  que  celui 

lesd^^et  e^or'bScTuTs  ifi  ^  **  ***** 
Ch'r  3  ,eurs  Yvette,  accoustumees  et  Se  reffr»«- 

crucifix  d'un|  pifre  '  C'  aj°Utent  :  «  «  «sent  comme  ung 

'roglodytes,  par  ^  '  2<m"»  diamétralement  opposé  és 
Piedz  e'tUcquayf  à  cneJal  *  bl"'eS  des  *™<*  * 

«fol  2'7'         ^'         fW  1ui  «toi,  grosse  d'enfant, 

durantYe^rvte^vîn;  *  ainsi  se  pourmener 

27%>  22.  A  B  r  •  „ 

^™>m.  i.  Vrayementi  d.st 

le  seigneur  de  Baisecul,  c'est  bien  ce  que  l'on  dit,  qu'il  faict 
bon  adviser  auculnes  fois  les  gens,  car  ung  homme  advisé 
en  vault  deux.  Or,  Monsieur,  ladicte  bonne. 

Page  279,  ligne  20.  A  :  qu'on  ne  se  seignast  de  la  main 
gauche,  la  bonne  femme  se  print  à  esculler  les  souppes  par 
la  foy  des  petis  poissons  couillastris.  B  :  seignast.  La  bonne 
femme  se  print  à  esculler  les  sciatiques  par  la  foy  des. 

—  282,  10.  A,  C  :  forme,  sur  beaux  escarpins  deschi- 
quettez  à  barbe  d'escrevisses. 

—  282,  12.  A,  B,  C  :  Vaultre  se  cache  le  muzeau  pour 
les  froidures  hybernales,  et  si  la  court. 

—  282,  14.  A,  B,  C  :  fera  de  troys  septmaines. 

—  282,  2  5.  A,  B,  C  :  gens  dignes  de  mémoire. 

—  283,  5.  A,  B,  C  :  vin  en  pleine  minuyct  sans. 

—  283,  26.  A,  B,  C  :  trois  cents  avez  mariatz  et. 

—  284,  4.  A,  B,  C  :  aultrement  dire  que  tousjours  am- 
bezars,  ternes,  six  et  troys,  guare  des,  mettez.  C  :  guare 
das. 

—  284,  8.  A  :  oultrance,  et  vivez  en  souffrance,  et  me 
peschez  force  grenoilles  à  tout, 

—  284,  24.  A,  B,  C,  au  lieu  des  mots  :  de  doublet  en 
case,  on  lit  :  Das  ist  cotz.  Frelorum  bi  got  paupera  guerra 
fuit,  et  m'esbahys  bien  fort  comment  les  astrologues  s'en 
empeschent  tant  en  leurs  Astrolabes  et  Almucantharat.  C 
commence  :  das  dich  gots  martre  schend  frelorum. 

—  28  5,  12.  A,  B,  C  :  toison  pour  six  blancs,  j'entens. 

—  285,  14.  A,  B,  C  :  bonnes  maisons  que. 

—  286,  6.  A  :  temps  de  peste  charger  son  pauvre  membre 
de  mousse. 

—  288,  1.  A  :  gehaignoit  d'angustie  et  petoit  d'ahan 
comme. 

Page  288,  ligne  9.  A  :  considéré  que  le  soleil  décline  bra- 
vement de  son  solstice.  B  :  que  la  ratepenade  décline. 

—  288,  12.  A,  C  :  vexations  des  lucifuges  nycticoraces 
qui  sont  inquilines  au  climat  diarbomes  d'un  crucifix  à 
cheval. 

—  288,  18.  A,  B  :  innocent  de  crime  qu'on  pensoit 
privdegie.  r 

—  291,  7-1 1.  A,  B,  C  :  humer.  Par  sainct  Thibault,  dist- 
n,  tu  dys  vray,  et  si  je. 

—  294,  n.  B  :  cryant  à  haulte  voix. 

—  296,  24.  A,  B,  C  :  bruslant  comme  Sodome  et  Go- 
morre,  dont. 

299,  12.  B,  C  :  Orléans  ou  Carpentras. 

—  3oo,  5.  Aide  tant  de  vitz  qu'on  couppa  en  ceste  ville 
es  pauvres  Maliens  à  l'entrée  de  la  Reine.  Quel  diable. 

—  3oo,  1  ;    B,  C  :  gasté  et  le  pape  diffamé.  Mais. 

T"  3or'  6*   V:  2  :  mouches  ne  s'i  cuillassent  point,  at- 
tendant. r 

—  3o2,  3-4.  A,  B,  C,  a>utent  :  Dieu  le  commande. 

•—  3o2,  21.  A,  B,  C  :  esmoucheteur  de  la  reine  Marie 
ou  bien  de.  ' 

y,  3o3'  9-  A»  B,  C,  ajoutent  :  Et  bien,  puisque  Dieu  le 
veult  !  Et  tous  jours  forroit  dedans. 

—  3o3,  2  5.  A,  B,  C  :  ville,  et  s'il  n'y  a  que  neuf  jours, 
voire  de  mangeresses  d'ymaiges  et  de  théologiennes.  Mais. 

—  3o6,  21.  A,  B,  C,  ajoutent  :  et  théologiens. 

—  3o6,  29.  A,  B,  C  :  assigné  à  tous  les  théologiens  de  se 
trouver  en  Sorbonne  pour  examiner  les  articles  de  la  fov 
U.  Au  lieu  de  examiner,  C  dit  grabeler. 


\ 

Page  3 07,  ligne  5.  A,  B,  C  :  oignit  theologalement  tout  le 
treilliz  de  Sorbonne,  en  sorte. 

—  3  10,  10.  B  :  trouvoit  homme  ou  femme  qui  luy  sem- 
bhssent  bien  glorieux  et  qui  eussent  quelque. 

—  3  10,  11.  B  :  endroictz  de  leurs  habillements  soubz. 

—  3 10,  26.  B,  C  :  lingere  des  galleries  de  la  Saincte 
Chappelle. 

